
E Borſpruch 


Wenn me z' Obe der Staub vo der Arbet us de Chleidere 
gwüſcht het, fo wort me, wenns eim nit gar wie Blei i allne 
Gliedere lyt, bim heitere Lampeſchyn, wenn es Schyt Holz 
im Ofeli glüetlet, no chly ufem Bänkli binander ſy. Teil 
nähme d' Spielcharten i d'Hand und chööme heiter Augen 
über, wenn ſie vier Buebe chönne wyſe! He, 's iſch au ne 
Freud, wie mänge hocket z'obe im feiſtere Chauſteggeli und 
mugget i d'Wält uſe, bis as'ſem der Giebel oben yne nimmt? 
Die andere nähme nes Buech i d' Hand und ſueche dört drinn 
es Stückli blaue Himmel, wenn der ganz Tag der Mäbel vor 
de Pfeiſtere umme dichen iſch. Teil wo läſe, möchte gärn dur 
d'Vorpfeiſter vo der änedranige Wält gſeh und e chly gluſte, 
wie d'TChind vorem Grittibänzelade. Iſch au öppis! Numme 
vergynöfflet me ſi gärn, wenn me ſo i nes Buech yne grotet, 
wos vo Barone und Baroneſſe numme fo gramslet. Me hets 
de nachhär, wenn me wieder ufe holprig chnörzig Stubebode 
ufe chunnt, us dene weiche Plüſchpolſteren uſe, wie Einen am 
Aſchemittwuche, wenn er uſem Maſchgratehus dure Näbel 
heizue goht! Es gräuelet em vor den Augen und uf der 
Zunge. Vill läſe gärn ſettig Sache, wo ander Lüt drinn 

vorchöme mit Ringe i der Naſe oder vo wilde Tier oder vo 
Reiſe, wo me tagelang kei Waſſer find, für der Durſt z'löſche, 
verſchwyge für 's Gſicht z'wäſche! He nu, wenns eim im 
Traum nit vorchunnt, iſch's au öppis, wo me cha d' Ohren 
und d' Auge off ha, öppis wo eim z'merke gitt: Uſe Herrgott 
heb ſchynts allergattig Choſtgänger, und 's gäb no meh as 
numme d' Pariſer Mode. 

J vilne Büechere fingt me ne Wält und Lüt, wie me ſie 
öppen all Tag cha gſeh, zäntumme, wenn me d' Augen uftuet. 
Vill ſäge: „Abpa, für was brucht⸗me ſettig Lüt i de Büe⸗ 
chere z'gſeh? ig ha gnue a de läbige Nochbere!“ Oder ſie froge: 
„Jä, iſch das und das ächt au wohr? Dä hanig au bchönnt, 
der Wolfvick! aber das iſch nit däwäg gange, wies im Büechli 
ſtoht. Der Wolfvick het nit chönne mälche; was heißts denn 
im Büechli, er ſyg underm Spiegel ufem Stüehli ghocket?“ 
So Sache ghört me! He, me mueß dänke, ſo nes Büechli 
iſch nit numme für die gſchriebe, wo der Wolfvick no bchönnt 
hei. Es gitt Lüt ähnen am Waſſer, wo vom Wolfvick üſer 
Läbtig no nie nüt ghört hei. „Jä,“ heißts denn, „worum 
ſchrybt er denn ſo öppis, wenn er nit cha drei Finger ufha, 
aß das paſſiert iſch?“ Sie hätte Rächt, die Lüt, wo das ſäge, 
wenn der Büechliſchryber vorglade wär, cho Züüge z' rede 
vor Frävelgricht. Aber gottlobedank tuet er nit für nes Tag⸗ 
gäld de Lüte d'Zägge läſe. Nei, er het öppis anders im 
Sinn. Er möchti gärn i de Lüte ne Spiegel vor d' Auge ha: 
Lue do! bchönnſch dä und dä? Und er wott ſys Liecht uf dä 
Spiegel richte, aß d' Hooggenaſe und die chlyne Fuchſen⸗ 

äugli ne chly meh vürechööme, oder er putzt em, äb eren i 
d' Wält uſeſchickt, mit ſym Büechli, nechly der Ermel ab, 
leit em es ſubers Chrägli a oder ſtriglet em der Hoorburſt 
mit em Striegel. So jetz gang, mach de Lüte churzi Zyt! 
Mach ſe chly z'lache. Blos ne der Schatte vo den Auge! aß 
ne chly der Wärchtigſtaub ewägg goht und ſie au wieder 
einiſch heiter gfeh! nit numme s Wurmmäßige a den Öpfle, 
nei au die rote Backe! So öppis het der Büechliſchryber im 
Sinn: de Lüte d' Augen obſi richte, aß fie nit gäng numme 
z' Bode luege, aß d' Seel im Härz innen ygchlemmt und 
z'letzt g'högerig und gchnörzig wird wie ne Teilersbire 
zwüſcheren Aſtgable inne. Das iſch eis! 

Aber mit em Lachen iſches nit gmacht! Bhüetis nei, 
wenns au gſünder iſch, as rumpelſurig ſy und im Herrgott 
ne dörnige Dolder ahneha. Nei, der Büechliſchryber, wenn 
er mängiſch z'oben öppe vo ſym Guggernälli i d' Wält uſe 
luegt, ſo gſeht er, wie d'Lüt mängiſch no ſo ungchamplig 
füe und närſch ſy, wie fie nander im Wäg 's Bei ſtelle und 
der Hoogge ſchlöh wägeme Batze Gäld, wie ſie faſch 's Härz 
yrönne d' Höger uf und ab wägeme Hämpfeli Sälberchrut 
und Eigeblueſt, wie ſie hippne und byſte und bärze, für im 
andere ne Schueh wägs vorus z'cho, und wie ſie i allem Hau⸗ 
dere und Geiſte und Jaſte 's Schönſte vergäſſe im Läbe: der 
Sunneſchyn vo duſſe und dä im Hus und dä im Härz. 

Das gſeht der Gſchichtlimacher, und er meint, er chönnti 
öppen eim mit ſomene Gſchichtli d' Auge uftue, oder ne Dorn 
uſem Aug näh, oder ihm ſäge: Süferli graduſe, hübſchli: lue, 

d' Wält iſch keis Schälewärch: 's chunt alljohr der Hustage, 
und alljohr ſchynt d' Sunne, und wenn's Mäbel iſch, fo heſch 
dys eige Härz, das het au ne Sunne — für di und für die, 
wo mitne mueſch durs Läbe goh: fo meints der Gſchichte⸗ 
ſchryber! Und er het gäng no gmeint, es ſyg nit ganz ver⸗ 
gäbe, was er tüei. 


Solothurner Lüt 


Wenn me ne Vogel wott lehre bchönne, fo Loft me z'erſt, 
wiener pfyft, und ſo wei mir — äb mr üſi Solothurnerlüt 
vom Aluegen i d' Hüple nähme, z'erſt loſe, wie fie rede. Und 
das chame ghöre, wenn me öppen amene Märet, im Maie 
oder im Wymonet, is Stedtli chunnt — de gſehſch nümme, 
äb ſie Wiehwaſſer gnoh heige, wo ſie deheime furt ſy, oder äb 
fie am Morge nes Unſervatter bättet heige. s iſch nümme 
meh wie ſälbmol, wo 's Annebäbi Jowäger ganz vertatteret 
uſem Bärnbiet aben ufem Sprängwägeli zum Bärntor yne 
gfahren iſch und ſcho am Morgen am Zähni dr Abgu übercho 
het vor dam „Kartholiſche Gchöch“: Es müeß fi allmol 
zwänge, wenns öppis Kartholiſchs ſött äſſe; es düechs, es heb 
neue nit e Chuſt wie angers, nei ganz en apartigi, nit e 
räukeligi, nit e bränteligi, nit e gräueligi — aber e kartho⸗ 
liſchi. — Nei, ufem Märet z' Solothurn chames hüt nümme 
gwahre, ob katholiſch oder chätzeriſch; es miſchlet ſi alls; aber 
grad drum chönne mr einiſch loſe, was ſo amene Märet no 
„Soledurner“ Schnabel het! N 

Chunnſch du amene Märet durs Bieltor is Stedtli yne, 
chaſch gly gwahre, was ſoledurniſch heißt, und möge d'Bär⸗ 
ner mit dopplet gnaglete Schuehne cho z'rochle, und wenns 
au gnue Soledurner gitt, wones nochemache und e „Miuch— 
mäuchtere vou Miuch uf d'Schweuwe uſeſteuwe“, üſes Sole⸗ 
durnerdütſch ghört men eiſter no ufem Märet: 

„Weiter ſchöni gäli Riebli, Bodechohlrabe, oder Zällerich 

chaufe, Peterlig für i ne gueti Fleiſchſuppe? He nähmet mr 
au öppis ab, Madam!“ Das iſch es Läberbärger Bure⸗ 
fraueli, wo d' Sachen ufem Charli z' Märet bringt und jetz 
hinder ſyne Chörbe wartet; 's iſch fi gwohnet, nüt z'ver⸗ 
ſchmeuke und z'verchremänzle, wil men am Läberbärg d' Hüſer 
vo wytem gſeht bis i Chauſteggen yne, und e chly läng zieh 
tuets d' Wörter au, wil's es gwohnet iſch, die herte zäche 
Mutten i de Fure teuf z'verwärche mitem chrumme Buggel. 
Und ſchön eis ums andere, me cha nit juſtle a dene magere 
Höögeren umme, ſüſch chunnt me vom Ote. 


Aber mir chönne nit neujohre; do raßlet es Sprängwägeli 
zum Tor yne: 

„He dört, Jumpfere, Herrgottnundedie, machet, aß dr bi⸗ 
gott ewägg chöömet mit euem Gſchmeus, ſüſch chönnt ers 
denn unger de Wageredere unger cho zämeläſe!“ 


Lofer au! ſys d'Wagereder, wo fo chrache, oder iſches 
numme dr Fuehrme ufem Sprängwägeli? 

Aha, er chunnt vom Bärg oben abe. Er mueß d' Wort 
teuf undenufe näh, aß ſie mögen ahne gha gägem Luft, wo 
dur d'Bäum wäiht und gägem Bärg, wo's ſo chutet und 
chroſet, wenns wott ander Wätter gäh. 

„Eh, maffa,“ heißts vom Trottoir häre, „das iſch jetz e 
groblächte Bureſirmel, mi ſött perſee imene Landjeger riefe!“ 
Es elters Stadtjümpferli! Es iſch gwohnet, 's Müli z'bü⸗ 
ſchele, es hets chaſy no glehrt vo dr Urgroßmama ſälig, wo 
ihri Gotte no Chuchimeitli gſi iſch im Summerhuus vom 

Herr Baſidor us Paris. Do iſch er jo ſcho, der Stadtpoliziſt, 
es iſch der Bader Iſidor, wo im Tal hinde deheimen iſch: 

„He, was iſch das ächt do für ne Lärme? Cha me de nit 
Ornig ha? Oder mueß fi d' Polizei dry legge, bim Sakermänt 
denn au!“ Wie das cholderet und polderet, faſch wie wenn 
vom Schyterwald oben abe der Cheſſelbach chäm cho z'tüfle. 
Hei ſie's glehrt vom Talvogt, wo ſo ruch zwüſche de Bärge 
füre fägt, oder müeße ſie dört hinde ſo der Acke ſtelle, wil ſie 
meine, die vorem Bärg heiges beſſer? 

„Hü Fuchs!“ chlöpft der Läberbärger uf ſym Spräng⸗ 
wägeli obe, „mir chönne do nit blybe bhange.“ Und mir 
göh au wyters dur d' Gurzelegaß y. Aber amene Märet gitts 
mängiſch chly es Gſtungg ufem Trottoir, wenn zwoo Bäſine 
inander bigägne: 

„Eh, 's Gattung! di hani jetz ömel au ſcho ne Ebigkeit 
nümme gſeh. Was läbet er au gäng? Und 's Theresli iſch 
au i dr Stadt! Eh, wie das au gwachſen iſch, das Noggeli.“ 

„Gib i dr Gotte 's ſchöne Hängeli; was i ha welle ſäge, 
worum chöömet er au nie amene Sunndig?“ 

„Joo, mir hei gar lang z'tüe gha mit dr Großmueter, 's 
het fe no gar grüsli lang ummegſchleipft.“ 

„Joo, gället au! het fie no grüsli müeße lyde dänk, äb fie 
ab dr Wält chönne het? He nu, dir heit ſe jo faſch uf de 
Hänge treit und i dr Sydewatte ygwigglet gha; keis Lüftli 
heit er lo anſe cho!“ 

„He joo, ſie het nüt z'chlage gha, aber 's iſchere guet 
gange. Was het üſerein uf der Wält obe! Het men eis 

Umues vom Buggel chönnen a Bode ftelle, mueß me nes 
angers ungere Arm näh!“ 

„He, dir heit ech ömmel nüt z'chlage, wenn me ſettigi 
Ching het, wie do 's Theresli, gäll du. Säh, mueſch e Batze 
ha für nes Chrömli.“ 

„Eh nei, was dänket er au, Bäſi; wie ſeiſch ſchön i dr 
Bäſi! Jo, deheime hets de ſcho nes Mul, 's iſch gar nes 
grüsligs Schüchbünteli, gäll du!“ 

„Eh, 's iſch beſſer, weder ſo nes Schnättergänterli, wies 
hüttigstags afange gitt!“ 

J loſen und loſe! Daſch no ne Sproch, wo Händ het und 
Füeß! Alls gſeht me lybhaftig wie läbigi Bilder vor den 
Auge: Sälber gwobe, ſälber bachet! 

Ebe göh zweu us dr Stadt an is verby, die hei ne gwix⸗ 
tere Schnabel as das Theresli vom Land. 

„Du, daſch griſſe gſy, i dr Turni, mir hei chönne Foxtrott 
tanze, 's Lily het dr Phonograph gholt im Auto, fabelhaft 
iſch's gſi, eifach raſſig! Tſchau! Heſch d' Lilly Harwey gſeh i 
dr letzten Illuſtrierte, gäll 's iſch tſchent?“ tönts mr no i den 
Ohre. 

Eh los men au! So gſchyd, wie ſie hüttigstags rede, eis 
Wort vo Paris, eis vo Bärlin, gar no es anders us Holly- 
wood! Alls iſch „griſſe“, alls iſch „fabelhaft“, alls iſch 
„raſſig“! Tſchau! Aber nüt Sälbergwobnigs, Sälberbach⸗ 
nigs i dr Red! 

Alls uſem Großwarehuus, au i dr Sproch. Aber nit 
lang, fo gitts ſcho wieder ne Chehrum z' mache: 

„Was brieggiſch, Chlyne, he?“ 

„J — ha — 's Gäld — verlore für d' Medizin!“ 

„Eh, du arme Schelm! So fo, chumm, mr wei's go 
ſueche! Seh, zeig, chaſy heſchs no im Sack! Briegg du numme 
nit, Biebli, mir findes ſcho, gäll!“ 

Iſch's nit faſch wie nes Lied, was do die Frau zu däm 
Büebli redt? 

„Chumm du, mir wei's go ſueche! Heſchs nit chaſy imene 
Sack inne? He wohl dänk! Jo, joo!“ 

Wohl, das iſch nes Lied; es het e Melodie. Sie 
het's niene glehrt, die Frau, die chunnt uſem Härz unden ufe, 
die Melodie. Sie tönt mr i den Ohre, und übere Märet⸗ 
gräbel uſe wäiht ſie. Nei, en Augeblick het öppis drüber 
uſe tönt: us eren offne Wirtshuustüre tſchätteret e Phono⸗ 
graph e Schlager, und Eini mit usgraſierten Augsbraue und 
imbeerirote Läfzge goht verby, drückt 's Hüetli ſchreg übers 
Ohr und nimmt dä Schlager mit uſem Blächrohr, und mitts 
dur d'Märetlüt und a dr Frau mitem Büebli verby, fo ſum⸗ 
ſerlet ſie: 

„Auch du wirſt mich einmal betrügen — Auch du, — 
auch du, — auch du!“ 

Verby, — und wieder ghöris i den Ohre, wie die Frau 
zum Büebli redt: „Briegg du numme nit, Biebli, mir fin⸗ 
des de ſcho, joo, joo!“ Wo het ſie ſe glehrt, die Melodie, 
aß ſie im Büebli 's Augewaſſer tröchnet, aß 's heiter 
zueneren ufeluegt? 's iſch d'Muetermelodie, die vo deheime, 
wo kei Blächplatte cha nochemache, keis Klavier, keis Or⸗ 

cheſter mit hundert Inſtrumänte, 's iſch 's Mueterhärz, 
wo ſen einzig uſebringt. Und Eine het ſe glehrt, ſälbi erſti 
Mueter, i nere länge Nacht, i dr Angſt, i dr Freud, im 
Glück: „So träg ſe wyter, Mueter, die Melodie!“ Sie 
tröſtet, ſie gitt Chraft, gitt Freud und Glaube dra, aß öppis 
über üs iſch, wo nis füehrt am guldige Fade, und ſo lang 
aß ſie no ſingt, die Melodie, im Huus, deheime, i dr Stadt, 
im Märetgräbel vo dr Wält, ſo tönt ſie über alli Platten 
und blächig Tänz und Schlager uſe. Und ſo lang nes Chind 
drvo erwachet us dr Angſt, und heiter Augen überchunnt, ſo 
lang goht d' Wält nit under: 's iſch d'Mueterſproch, 's iſch 
d'Muetermelodie. 

Jo, ufem Soledurner Märet cha me ghöre, was Mueter⸗ 
melodie heißt: aber nit numme das: nes Egerchingerfraueli, 
wo ſyni hölzige Chelle und Tröhlhölzli feil het, loht is nit 
fürahne. Eh wies au cha ahalte: 

„Seh dir, nähmet mr 's Gottswillen au ne Falleſchaub ab, 
mr heis au gar grüſeli nötig, mr hei nes Dotze chlyni Ching 
z Egerchinge nide!“ Wie die cha ahalte und ſinge drzue! Wo 
lehrt men au ſo ſinge, wie wenns eiſter Karfrytig wär? 
Oppe, wil deheime d'Roggeflueh e jo feifter is Gäßli abe 
luegt, wenn's donneret vor der Arn? Oppe, wil me mueß 
Angſt ha, 's Dünnerewaſſer chönnti 's magere Haberplätzli 
mit näh? J weiß es nit. 

Dr Buechibärger, wonis begägnet, nimmts nit eſo gäch; 
me gwahrets a ſyner Wys und a ſyner zämegchnüpfte Half⸗ 
tere, er het ſys Häutli Veh ſcho verchauft: 

„Es chunnt öppe gäng wieder 's guet Wätter obenuf; me 
mueß numme nit au Tag im Herrgott weuwe a dr Huus⸗ 
glogge zieh. Mir chönnti gah ne Schoppe ha zäme oder nid?“ 

Wohl, mir göh i d' „Wirte“. Dört chöme no anderi Sole⸗ 
durner zäme as numme Stedtler; vom Gricht ſy ſie allwäg 
cho, me gwahrets grad, aß 's Schwarzbuebe ſy am zablige 
Wäſe; fo hei ſie's, wenn fie i d' Stadt yne chöme, fie ſy nit 
rächt deheime do. Dr breit Huet hei ſie chly überm rächten 
Aug yne zoge, luegen einiſch näbenumme, äb ſie rede: 

„Und i ſägs, woni will, die vereggte Chaibe, gottver⸗ 
dammi, eſo ne Strof für ſäl miggerig Häsli, Saggernunde⸗ 
die, i dängg em Tſchugger ſcho no dra, verglemmi!“ 

Es iſch ne Waſſerämter, wonem d' Hand ufen Arm leit: 

„Nummä ſüferlig! Nit ſo gäch! Dir zieht nes de wieder 
ab ufem Stüürzedel! Hähähä!“ 

Und dr Spielme Noldi us em Gösger Schache, wo dä 
Morgen iſch cho's Gwehr abgäh is Züüghuus, het au no's 
Mul dryghänkt: „Löhnd d'Schwarzbuebe mache; fie hei e 
Vigge und e Mühli, wie mir zwüſche Olten und Aarau: 
Wenn fe d'Solethurner taub mache mit em Stüüre, fo 
göhnd ſi uf Baſel ie zu de große Chremere go Chees chaufe, 
wil ſie ne halb Batze weniger müend geh. Hä! hä! hä!“ 

Es het einiſch eine gſeit: am Ton, wie d'Lüt tüeie lache, 
chönn me druf zelle, wie ſie's meine. Ufem Soledurner⸗ 
Märet ghört me no am meiſte: Hähähä! „Graduſe, ſo 
ſymer, nit hingerem Hag, nit drümoldräiht und einiſch gly⸗ 
ret, nei, echly groblächtig mängiſch, aber me weiß, wora aß 

men iſch mit is: „Hähähä!“ Und numme fälte, wenn is Eine 
wott d'Chappen über d' Ohre zieh, fo düßt me ſi au e chly 
und ſteckt dr Chopf i Acke: „Hehehe! Du verwütſchiſch mi 
nümme, he!“ So hei mr ufem Märet gloſt, wies tönt uſem 
Soledurnermulwärch, aber au uſem Härz undenufe. Sole⸗ 
durnerlüt — Soledurnerdütſch. Jetz weimer aber nit im 
Stedtli blybe und einiſch echly über 's ganze Ländli usluege, 
und wenn mr drwyl hei, und wenn dr weit mitis cho, ſo wei⸗ 
mr das verzaggete Ländli und ſyni Lütli no chly us dr Nöchi 
aluege. 


Wenn dr üſers Ländli vomene Flugſchiff obenabe chönntet 
gſchaue, ſo wurdet er meine, es wär ne Vogel — e kei 
Schwan, kei Gans, nei, ehnder e Raubvogel, wo ne chly im 
Chrieg gſi iſch, a ſyne verſtrublete Fäderen a. Dr Chopf hätt' 
er dunden im Niederamt, der Schnabel gägem Fricktal zue, 
z'Chienberg, dr Schwanz wär im Buechibärg — jä lachet 
nit: was wär ne Vogel ohni Schwanz? d' Fäcken im Waſſer⸗ 
amt, und 's Schwarzbuebeland, das wäre d' Bei, he jo, fie 
ſy ne chly zablig dört unde; dr Lyb wär 's Aareland, e chly 
ne grangglige, begryflig, dr Bärner Bär macht ſi au gar 
breit! Ne Vogel vo uſſen azluege! Aber me chönnts au no 
andriſch ſäge, wenn me dra dänkt, wie das Ländli zämegwach⸗ 
fen iſch: E chlyni Schwyz, es Paneuropa im Schyletäſchli⸗ 
format. Gwüß Gott: es halbs Dotze Raſſe ſy zämecho. Was 
hei mr nit für ne alti Verwandtſchaft: vo de Kelte grächnet, 
oder ſeit me nit: Salodurum heig öppis im Name vo de 

Kelte, und denn Burgunderbluet vom Wältſche här; ömmel 
bi de Gränchner cha mes hüt no gſpüre, wenn ſie obenabe 
chöme mit ihrne Fähne und dr Blächmuſig, aß dä Spruch 
gar lüpfig tönt: Vo Gränche bigott! Und aß mr öppis vo 
den Alemane hei, das zeige die Schimmelchöpf uſem undere 
Läberbärg, wo jo gärn uf d' Höger ufe chlädere und mit de 
heiterblauen Auge dr Schwarzwald ſueche. Aber ſie ſy bald 
am Usſtärbe; oder dr Räge und Schnee het ſen usglauget, 
die Schimmelchöpf, aß ſie ryſtig worde ſy, ſo gſtablig wie 
die gſperzige Bei a de Hüble. Dr Läberbärg, er mueß ſcho im 
Gotthälf gfalle ha, wenn er vo Utziſtorf übere gluegt het. 
Ommel, 's Annebäbi Jowäger gſchauet en au, wenn's 
z'Märet chunnt vom Bleichebärg häre: „Dr Wyßeſtei, jetz 
gang er faſt bis a Himmel uche und ſeie ſoviel Wälder druff 
und Weide!“ Jo, Wald und Felſe hüete die Höf und Dörfli 
a dene Halde am Läberbärg, und ſie hei e ſchwäri Büez a 
dene trochne Sunnehalde, die Läberbärgerlüt, wenn im Heuet 
d'Sägetze überm trochne Spitzgras dr Wolf überchunnt, 
und iſch es nit, as wie wenn vo däm zäche Läberbärgerbode 
gäng öppis a de Schuehne wett bliebe bhange, wenn ſie i 
d' Stuben yne chööme, und iſch nit, wie wenn vo dene Schatte 
vom Waldrand öppis i de zämezogne Augsbraue tät ligge, 
oder iſch's d' Sunne, wo fe bländet, wenn fie gäg de Schnee⸗ 
bärgen uſe luege? J weiß es nit. 

Einiſch häluf, wenn dr Vatter pfiffe het hinderm Pflueg, 
einiſch feiſter Wätter zum Verleide, eſo iſch dr Läberbärger 
gſi, ſo wird er blybe, und dr „Großätti uſem Läberbärg“ 

het en au bchönnt, dr Läberbärger mit ſyne Sägekeworb- 
beine, mit ſyne zämezogne Augsbraue, wo numme is Tal uſe 
jutzget, wenn er amene Samſtig z' Nacht vom z'Chiltgoh i 
Moonſchyn uſechunnt, aber ſüſch am Wärchtig nit drwyl 
nimmt, de wyße Wulche nochezluege. 

„Es ſchafft dr Buur ſys gſchlage Johr 

Er ſchlot drby bloß 's Aſſe vor 

Und 's meiſt i Gäld, i Spys und Trank 

Bringt er de Heere frei und frank, 

Und het er au e herte Chopf, 

So iſch er doch kei arme Tropf 

Er goht halt gäng ſy eigne Wäg 

Und chaner luren, iſch er zwäg.“ 


So ſingt der „Großätti“, und ſo iſch dr Läberbärger, und 
er iſch gäng ſo gſi, und dr wältſch Wy und 's wältſche Wäſe 
iſch nit wyter abe gange as bis über Gränche, Selzech ufe, 
und vo dr Stadt us, wo dr Baſidor ſo mängs Johr d'Pari⸗ 
ſer Moden agäh het, iſch nummen öppe ne wältſche Broche ufs 
Läberbärgerland uſe gfloge, wenn die Heerelüt im Summer 
uf ihrne Güetere underem Nußbaum z' Vieri gnoh hei, und 
d' Madam zu de Burebuebe gſeit het: 

„Fi donc, quel horreur! machet doch nit ſo nes Quä⸗ 
ſtins!“ Nei, 's Wältſche macht im Soledurner keini Ma⸗ 
läſte meh, aber göht, wenn me fo pporzet iſch wie nes Tau⸗ 
nerwybli zwüſcheme halbdotze ferme Trachtefraue! 

Und am breitiſte macht fi dr Kanton Bärn, und d' Buechi⸗ 

bärger hei d'Bärnertracht ufem Ziebelimäret 3’Därn ab- 
gluegt und d'Bärnerſproch hei fie vo de Pfarrheere, wo 
z'Bärn hei lehre predige. Nit vergäbe het einiſch e Buechi⸗ 
bärger Kantonsrot gſeit: „Bi üs im Kanton Bärn ſeit me: 
gäng hü, aber numme nit gſprängt.“ Au uf dr Rütti het 
mänge d' Bärnerſproch und Bärnermaniere glehrt, aber au 
's Bure; ſie hei nit vergäbe ſcho vor dryßg Johre, äb mir nen 
eigni Bureſchuel gha hei, die ſchönſte züpfete Miſtſtöck, die 
größte Chäſereie gha, und bim Chäsfüehre hei d' Landjeger 
müeße d' Uhr zwoo Stung zruggdräihe z'nacht. Aber aß im 
Buechibärg, früecher wie hüt, 's Guetha nit mit ſydige 
Händſche verdienet wird, das tönt ſcho us em alte Buechi⸗ 
bärgerlied, wos drin heißt: 

„Die Buechibärger Bure 

Hei ſydig Hoſen ah 

Mit Zwilchen überzoge 

Und Chareſalbi dra.“ 

Und dr Füürſtei, dr alt Buechibärger Dichter, der Al⸗ 
brächt Emch, het ſy Spruch au nit us de Fingere gſug⸗ 
get, nei, er het en z'erſt erläbt mit eignen Auge: 

Zwüſchem Limpech und der Aare 
ſchafft der Buechibärger Buur 
Do gſeh mir ne z' Acher fahre 
's Wärche lyt i ſyr Natur. 


Aber 's het au öppis brucht, bis die Schüre gfüllt ſy, bis 
i Reitiſtock ufe, bis die große Chäsfuehre zwäg gſi ſy zum 

Abfahre. Aber Stolz het me, wenn d' Geißle chlöpft, und 
d' Buechibärger Frau het Stolz — Stolz ghört zum Huus 
mit em Vorſchärme, Stolz uf d'Meie näbem Bänkli, Stolz 
uf d'Göllerchötteli am Schnitterſundig, Stolz zu der Red: 
Mer hei's u vermöih's u 's geit niemere nüt ah! 


Dr Waſſerämter — ähnen am Waſſer wie me ſeit — 
luegt mit eim Aug gäge d' Hauptſtadt, mit em andere gägem 
Bärnbiet. Was chame ſäge? Hei ſie ſcho früecher ne Gut⸗ 
tere zum Wynauer Waſſergſchauer treit, fo hei d' Amme⸗ 
taler bi dr Biberſter Frau Blätzabbeſalbi greicht, ſy d' Burd⸗ 
lefer uf Chriegſtette a d'Chilbi cho Chräbschüechli äſſe, ſy 
d'Waſſerämter amene Märet uf Langetal i „Bäre“ dr 
wyß Waadtländer go verſueche, und de ſöll me ne Meug⸗ 
gere mache, wenn d'Waſſerämter „'s Miuchmäuchterli uf 
d'Schweuen uſeſteue!“ Nei, 's iſch nit gföhrli, aß wäge 
däm d'Waſſerämter üſem Ländli dr Rügge chehre, ſcho wil 
ſe d'Stüüre nonit ſo hert ribſe, wie die im Bärnbiet; aber 
nit numme wäge däm. 

D' Waſſerämter! 

Sie luegen eiſter wieder gärn am Obe, wie d' Sunne hin⸗ 
der dr Haſematt abegoht und der Jura es fyns blaus Um⸗ 
hängli vor die wyße Balmflüeh zieht, äb dr Moon ufgoht. 
Und d'Santurſeſtadt: Wenn ſie nit amene Märet die wyßi 
Chilche chönnte gſeh und die ſpitze Türnli und die Erkerli a 
de Hüſere, und d'Stedtlerfraue, wone ihri Härdöpfel und 
Opfel und Biren abchaufen ufem Märet! Nei, d'Waſſer⸗ 

ämter vergäffe nit, aß fie Solothurner ſy. Wenn au d'Waſ⸗ 
ſerämter nümmen ufe Märet chönnte is alte Stedtli yne, 
wo's am halbi zähni i de Gäßline vo Chäschüechline ſchmöckt 
und am halbi ölfi vo ſurer Läbere und am halbi eis vo 
Chalbsbrotis und am vieri vo Schlüfchüechli! Nei! Nit für 
zum Verſueche, numme chly zum Schmöcke dur die Gäßli 
dure; — dere guete Sache ſy für d' „Stadtbirger“ und die 
feißere Buechibärger. D'Waſſerämter ſy 's Spare gwohnt 
vo früecher här, wo d' Santurſeheere der Zeis yzoge hei, und 
wenn me dur d'Wuche duren i der Hammerſchmitte gſchwitzt 
het bim füürige Schyn, fo het men am Sundig d' Batze 
zäme, blybt gärn deheim im Huusgärtli und lieſt 's Blatt 
oder der Kaländer „Lueg nit verby“, oder goht mit Frau 
und Chind dure Wald, und im Heigoh bimene Bierli oder 
ſüeße Moſt loſt men öppen imene Schnörrewagner echliy 
zue, wo mit ſyner ſpitze Naſe d' Wält nom Urot durnuelet 
und Staub wott ufrüehre; dr Waſſerämter loſt es Bitzeli, 
aber er het i dr Schuel glehrt, ſy Naſe ſälber bruche; drum 
ſchmöckt ers gly, wohär aß 's rücht, und dänkt: i bi ſälber 
Mahs gnue, für die wurmäßigen Opfel vo de gſunde uſe⸗ 
zſueche und loht dä Nöderi lo nödere, und luegt im Heigoh 
imene Rönnmannli noche ufeme Töff obe und dänkt drby: 
die chönne wohl d'Wält usrönnen am Sundig, wo am Män⸗ 
dig nit müeßen am Amboß ſchwitze. 


Wenns aber Eine pärforſch wett wüſſe, wär 's alte Solo⸗ 
thurnergſühn am beſte heig chönne bhalte, ſo müeßt me dänk 

ſcho ſäge, es ſyge die uſem Bolſtlertal und uſem Gäu, oder 
d'Schwarzbuebe. Und es iſch kei Wunder; wie's Ei im 
Chrättli iſch's Bolſtlertal zwüſche de Bärgen inne verwah⸗ 
ret; ſie ghöre ſälte ne falſche Ton pfyfe us der frönde Wält, 
dört hinde. Jä halt! ſüferli. J ha ghöre ſäge vo Wältſche⸗ 
rohr hinde füre: Uſes Dorf heißt „Roſière“ z'Paris, und 
mir hei i guete Zyte ne Kyno gha, womer „le ventre de 
Paris“ hei chönne gſeh drinn. Hübſchli, hübſchli! Drby hei⸗ 
ter nit vergäſſe, aß eui Großmueter iſch goh Räckholderbeeri 
ſueche und im Summer mit Arbeerine der Wältſcherohrerjodel 
gſunge het am Morgen am vieri übere Balmbärg, dr Stadt 
zue. 

So ändere d' Zyte; bald ſy höchi Hüet Mode, bald niederi; 
bald pfyft me Berliner Schlager, bald ſingt me wieder dr 
Wältſcherohrerjodel. Nei, der Taler blybt was er iſch, und 
möge fi z'Balſtel im Iſewärch züribieteriſch oder ſängalleriſch 
befähle, dr Taler blybt bi ſym alte Gſatz: 

„Dr Olt ſoll Holz ſpolte im Wold.“ Aber wohär het er 
denn ſys „Biechli“ und ſys „Riebli' und ſys „Biebli“? Iſch 
einiſch eine vo Baſel übere Haueſtei cho und het d' Lüt basle⸗ 
riſch „mieſe grieße?“ J weiß es nit. Wil dr „Olt olbes i 
Wold goht“, chame dänke, aß er vill verzellt vom alte Dürſt, 
wo „olbe“ z'Oben übere Tonnewold chutet, und ſyni orme 
Seele über d'Flüeh us ſteukt. 


Und 's Gäu, das flache Ländli, dr Buchsgau! Vornoche 
zue wehrt d' Aaren, aß das Solothurnermeitſchi nit e Bär⸗ 

ner- oder Aargäuervorplätz aleit, und im Rügge ſtoht dr 
Jura Wacht mit ſyne Flüehne. Burevolch, wo dänkt: „Mr 
blybe, was mr gſi ſy, die Großgringe z' Sooledurn ooben und 
z'Bolſtel hinge ſelle nit z'vill cho regieren uf Eegerchingen 
aabe!“ Aber ſie heis glych gärn, wenn nen Eine voreren Ab⸗ 
ſtimmig 's Hängli drückt, und wenn er ne ſchly Sitzläder het, 
fo verzelle ſie gärn e Gſpaß und verſume gar no dr Roſechranz 
am Sunndig z' Obe i dr Chilche; 's Brichte ſy fie gwohnet vo 
früecher här, wo 's no Härdmännli gha het und dr „Dorf⸗ 
hung“ z'Nacht hingerm Chilchhof bället het. Worum aß 's 
grad im Gäu no us jedem Gſtüüd, hinder jeder Chilchemuur 
füre ne bröndlige Ma d'Lüt z'förchte macht mit glüigen 
Auge? Worum ſy ächt die Härdmännli, der wild Jeger, die 
brönnige Manne, die gueten und böſe Waſſer⸗ und Wald⸗ 
fraue ſo lang im Gäu nide bliebe? Iſchs ächt, wil ſie hinder 
de grüene Buchshäge, um die wyße Chilchhofmure, um das 
ſchattige Dünneregſtüüd e ſo lang Hilmi und Schärme gha 
hei vor den Auto und Töff und Iſebahne und vorem Gram⸗ 
mophonbläch? Oder iſchs, wil d'Gäuerlüt fo gärn nom Für⸗ 
obe d'Füeß undere Tiſch ſtelle oder amene Sundignomittag 
vo mene Felschöpfli is Land uſe ſtuune, oder iſchs, wil no ſo 
vill Näbelfätzen ums Dünneregſtüüd ſtryche am Herbſtobe, 
oder wil der Luft umme Sandigchlaustag gäng no ſo wüetig 
cheßlet bis unders Huusdach yne? Wär cha's ſäge und düte? 
D'Hauptſach iſch, d'Gäuer heis nonit verlehrt, hinder ihrne 
rote Ziegelwände, under de breite walmige Huusdechere, hin⸗ 
der ihrne Gartehege mit hundertblettrige Roſe guldigi Fä⸗ 

deli z'chnüpfe vo de Sache bis is Härz yne, vo Tier und 
Baum und Buſch zum Großatt und zu der Großmueter. 
Und die guldige Fädeli glitzere no, wenn ſie die alte Gäuer⸗ 
ſage erzelle. Und aß fie nes luſtigs Volch ſy, wo Muſig im 
Ohr und uf dr Zunge het, das ghört me hüt no uſem Rigi⸗ 
lied vom Buchſiter Lynewäber Lüthy. 


Olten und Solothurn, Stedtli a dr Aare. Solothurn: e 
Madam i dr höche Coiffure, es Räuchli Puder ſtygt uf, 
wenn mere dr Reveränz macht. Das wott ſie ha, dr Reve⸗ 
ränz, und dr Knix het ſie glehrt am Baſidorehof. Sie het e 
große Chäller mit eigenem Wy, fie het es Chornhus, wo fie 
vo allne Syte, vom Waſſeramt, vom Läberbärg, vom Buechi⸗ 
bärg, ihri Seck ablade; ſie het e große Märetplatz, ſie het 
höchi Hüſer, mit Erkere, wo me cha ufeluege, wie mängi Tar⸗ 
tere dr Paſtetebeck a ne Gaffeeviſite treit dur d'Wuchen us. 
Sie het großi Chilche und chlyni Chilche, eini mitere breite 
Stäge, wo am Geburtstag vom Götti z'Paris, die vom 
Land hei chönne die gnädige Heeren gſeh ufmarſchiere i de 
Sammetmäntel. 

Olten iſch ne gattligi Bürgersfrau i dr Tracht mit eme 
ſammetigi, blüemlete Vorplätz, mitem Dehli a dr Bruſt, 
d'Züpfe höch übere groß Hornſträhl ufebunde. Bürgerfrau! 
Sie cha ſi nit ſo vertue, ſie iſch echly ito im Rügge vom Jura, 
und vorne vom Born und Angelbärg. Aber ſie het au ihri 
Lüt: übere Haueſtei chöme ſie, uf dr Aare oben abe. Die 
Roß, wo d'Wäge zieh, müeße bſchlage ſy, d' Räder müeße 

neui Fälge ha, dr Chomet e Rieme, dr Fuehrme Tubak 
und Znüni, und d' Roß müeße Haber ha. Die Frau het gnue 
z'tue, bis jede ſy Sach het; i de Buttige chlopfets und rump⸗ 
lets, gyrets, und d'Meiſter hei numme z' Obe nes Rüngli 
Zyt, im Rotschäller go ne Schoppe z'helte, und d'Gſelle hei 
imene chlynen Eggeli Platz. Solothurn: Heeren und Birger. 
Olte: Meiſter und Gſelle. Solothurn brichtet im Wirtshus 
am Früehſchoppe vos Graf Surys Hochzyt oder vos Baſi⸗ 
dore neuer Maitreſſe, Olte brichtet vo 's Gärbers Teufi, vos 
Becke Meitli, wo dr Pfanntätſch uſem Aſchechaſte het 
müeßen uſelüpfe. 

D' Oltner hei nie müeße lehre dr Reveränz mache vor 
frömde Heere, und drum chaſy, göh au hüt die alten Oltner 
Fraue ſo lang graduf, der Chilche zue amene Sundig. Im 
Schurzfäll het dr Oltner Hamperchsmeiſter bim ſuren Arlis⸗ 
bacher au nit lehre Süeßholz raſple. Nei, es iſch gäng 
öppen echly Durzug gſi im Stedtli, und ſo nes früſches 
Lüftli vonere neue Zyt, wo eim chly g'chutzelet het um 
d'Naſen, iſch gäng öppe cho, ſygs übere Haueſtei, ſygs vo 
Aarau unden ufe. Dr Munzinger iſch en Oltner gſi, und dr 
Diſteli iſch en Oltner gſi. Dr Diſteli het als Studänt 
z' Jena im Gheimrot von Goethe hälfe ne Chatzemuſig 
bringe, wil dä ſo ſtäckegrad uf die junge Lüt abegluegt het. 
Diſteligeiſt iſch i den Oltner Pinte gäng usgſchänkt worde; 
gar mänge Hamperchsmeiſter het au ne Priſe Revoluzzer⸗ 
pulver is Bluet übercho uf ſyner Walz, und het er nit mit 
em Spieß chönne Regänte abem wurmmäßige Polſterſtuehl 

abe gusle, het er dr Nochber Philiſter afo gusle, bis er ſälber 
— Philiſter worden iſch. 

Lachen über Schyn und Plagaſterei und Hohlheit, Gek⸗ 
kerei und Muckerei, das het dr Oltner eiſter chönne — aber 
lachen au über ihn ſälber, wie ſälbe Vatter: „Mys Meitſchi, 
's Paulin, wär ganz rächt, wenns numme ne ſchönere Dach⸗ 
ſtuhl hätt.“ 

Au 's Wybervolch chunt nie z'churz, wenn d'Gäßli chly 
ſchmal ſy. 

Meitſchi, mach Locke 
ſo blybſch nit hocke. 


Schaffe, vo früeh bis ſpot 
Lachen, aß 's Eländ vergoht 


Schaffe und lache, e chly ufe Tiſch chlopfe, über d'Regie⸗ 
rig und vom Baſtian rede, bis er do iſch — und die deheim 
vom Schuelfäſt. 

Was zieht ſe jetz hei as Schuelfäſt? Iſch's 's alte Stedtli 
ſälber mit ſym Bild vo dr deckte hölzige Brugg und de 
Spielzüghüsli hindedra a dr Aare? Sy's d'Lüt, wo no mit 
den Auge rede, nit numme mitem Mul, oder iſch's gar der 
Chilchhof mit de ſtille ſchattige Plätzli zwüſche de Tannen 
im Meiſehard? J weiß es nit, oder iſch's dr Oltner⸗Witz, wo 
no vorem Totebett nit ſchwygt? 

„Del Lüt chönne ſo liecht ſtärbe, und anderi macht's faſt 
dure.“ 

Echly graduſe gſeit, gället! — aber Oltneriſch. Wär's nit 
es Wunder, wenn d' ltner Dichter Vergißmeinnicht und 
Röſeliöl täte ſchwitze? Nei, dr Adrian von Arx, dr jung und 
dr Alt und dr Urälter, tröſt ſe Gott im Himmel, hei ſtarche 
Demokratetubak graukt, Vatterländiſch het die Muſig tönt, 
wo ſie gmacht hei. Nit vergäbe het dr Adrian, dr jünger, im 
Diſteliſchnauz ſys Lied gſunge, ſtolz — aber echly bitter: 


Er ſtarb, doch tauſendfach auf allen Wegen 
Tritt dir der Spießer Widerpart entgegen 


Die Zunft ward groß, und üppig ſchießt ihr Kraut, 
Wo iſt die Hand, die Klinge, die ſie haut? 


Er het nie gſeit, dr Adrian, wäms gulte het, i dr hütige 
oder i dr alte Zyt! Einiſch und hüt! — — — 


Vo Olte d' Aaren ab goht's gägem Argäu zue is Nieder⸗ 
und, is Gösgeramt! Wo ſy die alte Märli vo de Härdmännli, 
wo ſy die Lieder, die lüpfige Gygetänz vom Lynewäber? Ver⸗ 
gäbe loſiſch uf nes Oltner- oder Niederämterlied. Hei d' Olt⸗ 
ner überem Politiſiere 's Singe verlehrt? oder het ne dr 
Yſebahnelärm vom Bahnhof här 's Lächle vertriebe? Mir 
luege im Zollhüsli z' lte zum Pfäiſter y und gugge nomenen 
Oltner us. Vergäbe — es heißt, en einzigen Oltner heig no 
Sorg, aß Olte Olte blyb und gſächs nit gärn, wenns wetti 
Großſtadt wärde; die anderen Oltner heige nit drzyt, ſie 
ſygen inere Vorſtandsſitzig. 

Niederamt! Chloſterlüt, Landvogtebiet! Hei ächt die Chlo⸗ 
ſtermeier, die Landvögt gärn lo 's Gſtüüd und 's Gſtrüpp i 
de breiten Aareſchäche ufewachſe über de Glümpe, aß ſie für 
d'Faſtezyt vill Aſch und Ahlet ufe Tiſch übercho hei oder Wild⸗ 
änte? Jo, was hei ſie triebe, die Niederämter, die Aarelüt? 
Karpfe gſtoche i dr Aare, Guldſtaub gwäſche, Schnägge gſuecht, 
Harz brönnt, bis dr Bally dr erſt Wäbſtuehl ufgſtellt het. 
D'Fiſcher, und die wo im Gſtüüd müeße luſtere uf ne 
Schnäpfevogel, hei nit rächt dörfe luſtigi, luti Gſätzli is Land 
uſe jutzge. Aber wenn ſie vom Schloß hei cho ſy oder der 
Zähnte im Arlisbacher Chloſtermeier abglade gha hei, denn 
ſy ſie gwüß no ne Schoppe Arlisbacher go helte i d'Pinte und 
hei drby vom Spillmebueb im Schache verzellt, wo ufeme 
Floß d' Aaren ab gäge Laufeburg bis uf Köllen abe cho iſch 
und grad e ganzi Balle Chöltſch heigchromet heig; er ſyg 
billiger cho, wil är drü Wyber gha heig. Nei, gſunge und 
gholeiet iſch nie worden im Niederamt, ömmel nit amene 
Wärchtig; bim Sohlläderchlopfe und Stanzen und Abſätz⸗ 
bſchloh chame numme pfyfe; aber zum Tanze hets eim gjuckt, 
wenn d' Arlisbacher Eigegwächs usgwirtet hei; nom Schueh⸗ 
mache am Wärchtig möcht men am Sundig dr Rügge ſtrecke 
und d' Bei lüpfe. Wohl, wohl, gägen Aarau zue cha mes hüt 
no gwahren, aß 's no Räbe wachſen a de ſunnige Halde. 


Und jetz no üſi Schwarzbuebe! Wie chömemer zuene? 
Über die neui Paßwangſtroß, oder übere Haueſtei, wie anno 
1499 üſi Alte über Lieſtel, und denn duruf bis uf d'Gämpe⸗ 

flueh, wo mr überusgſeh: Gäge Mittag gſeh mr d' Paßwang⸗ 
chetti, nöcher d'Wieſebärgchetti und rächts dr Blaue. Jo, 
wär bchönnt ſi us i dene Chräche? 's iſch faſch z'luege wie 
uferen alte Bureſtirne, die Grebli und Falte, chrüz und 
quär! 

He nei, lueg rächt, de gwahriſch's: do iſch dr Dornechbärg, 
's Juhe vo däm Theater; dört unde 's Laufetal, vom Neu⸗ 
hüsli gohts durab bis is Elſis uſe. Und jetz verſtöh mirs au, 
aß die im Bärg obe ſäge: „Dä Großhans ſtreckt dr Acke 
wie ne Stäcke“, denide tönts ſcho meh basleriſch, elſäßiſch: 
„Er ſtreggt, gottverdami, dr Agge wie ne Stägge!“ 


„Hau me ne Stäcke!“ 


Gſpürt mes nit dodrus, aß die im Bärg oben a de 
gäche Högerli meh müeße ſperze bim Mäihe im Heuet as die 
dört unden im breitere Tal, wo me cha d'Mäihmaſchine 
bruche. Vo denen ufem Bärg heißts, ſie ſyge Rauracher. 
„Mir förchte keini Gſpäiſter, wenn mr z'nacht göh go braggi⸗ 
niere. Mir heinis ſtill, me ſöll üs au lo ſy. Bi den Alten iſchs 
eim am wöhlſchte. Dr Baſchi hets erfahre, woner zu de Pöpſt⸗ 
ler iſch, uf Rom yne. Er iſch ſcho i vier Wuche wieder deheim 
vor der niedere Tür gſtande. Aber mr zeige 's nit, wie mr 
ſy: anger Lüt ſy mißgünſtig, bſungers die i de Stedt; die 
vorem Bärg, die wei nüt as cho regiere und Stüüren yzieh. 
Gäht acht vorem Landjeger; aber ſyt höflig, Chinge, wenn 
e Frönden is Dorf chunnt! All Sunndig z' Chilche, oder 
ömmel ufs Mürli näbe dra, aß ech dr Pfarrer gſeht bim 

Uſegoh; nachhär zumene Schoppen is Wirtshuus; wenns 
au nit vom hingere Feßli iſch, wenn er numme räzt.“ — 

Verdrückt e chly, verſchmeukt es Bitzeli, jo ghört men 
öppe no ſägen, aß d' Schwarzbuebe ſyge; aber göht, wenn me 
ſo lang näbenuſſe het müeße ſtoh, und die große Heere num⸗ 
men a eim dänkt hei, wenn fie öppis welle hei, de macht mes 
z'letzt wie nes Jümpferli, wo Johr und Tag blanget het 
uf Eine: Me zieht d'Umhängli und tuet es Schyt is 
Ofeli und verdeckt ſy Längizyt. Und fo hei's d' Schwarzbue⸗ 
ben au, unzähmezellt: Ne chly Längizyt hei fie au, es Hei⸗ 
weh, aber ſie zeiges nit eſo, und wenn ſie am längſte vo allne 
i üſem ghögerige Ländli die alte Lieder — dr Grolimund het 
ſe büſchelet — bhalte hei, ſo iſch das es Zeiche, aß ihres 
Härzharfli nonit übertönt iſch vom Yſebahne⸗ und Auto⸗ 
und Kyno⸗ und Schallplattelärme. Und aß es eſo iſch, das 
tönt am reinſte bimene Schwarzbueb, wo au no ſo ufeme 
abglägne Bärghof am Waldrand deheime gſi iſch, wo d Sun⸗ 
nen a de Mägeli im Garte und de wilde Roſen am Hag das 
ebig ſchöne Lied vom Seeleheiweh ſpinnt. 

Dr Schwarzbueb het die Kunſt glehrt, im eigene Gärtli 
Mägeli z'ſetze und dr Härd ſüferlig i dr Hutte ufezträge, 
wenn en 's Wätter abegſchleipft het, und wenn men au mueß 
ſchwitze, drby no nes Gſpäßli z'ha, und einiſch 's Pfyfli uſem 
Mul z'näh und z'lächle über d' Wält, und z'pfyfferle oder es 
Gſätzli z'ſinge. 

Sorg ha zu dr Sach, dr Härd ufe träge, wenn er abe⸗ 
grütſcht iſch! Sorg ha zu den alte ſchöne Brüüche! Wo ghört 

me no as im Schwarzbuebeland a dr alte Fasnecht die Bue⸗ 
ben und Meitſchi übers Land us ſinge: 

Schybli, Schybli übere Rhy, 

Wäm ſell 's erſte Schybli ſy? 

Flieg durs ſchöne Längli us 

Über's alte Vatterhus, 

Schybli, Schybli übere Rai, 

Grieß mr üſi Lüt dehei. 


Mr hei nes Reisli gmacht dur's Solothurnerländli, a 
breite walmige Burehüſere verby, dure Buechibärg, a Läber⸗ 
bärg mit de roten Acheren a dr Jurahalde, zwüſche Fabrigge 
und ſubere Hüslireihe näbe Heeregärte dure gägem Tal hin⸗ 
dere, wo dr rot Holder vom ſchynige heiße Felſe zu de wyße 
Ströößline abe zündtet, durs Gäu ab, wo die rote Wätter⸗ 
ſyte a de Ziegelhüſere zwüſche de Bäume füre lüchte und die 
alti Dünnere no wehmüetig underem Vogelgſtüüd dure uf- 
blitzt, wie wenn fie wetti füge: Worum au weiter mi i nes 
Steibett zwänge, wo mr z'groß iſch, wonig keini Vögel meh 
ghöre pfyffe? Mr ſy gägen Olten abe, wo dr alt Diſteli 
imene Wirtshuseggeli ufe Tiſch chlopfet: „Nundedie, wenn 
nit no ne Baſtian wär, ſo wüßt me nümme meh, was Olte 
iſch“, und denn über die deckti Brügg. — Sie brummlet gar 
grüsli, wenn ſie die Auto gſeht ſchnüze vom Bahnhof wägg 
und die hundert Schnällzüg gägem Niederamt abe, Schöne⸗ 
werd zue, wo numme no d' Glogge vom alte Büehl oben aben 
über d' Fabriggen uſe töne, wie wenn fie wette rüefe: Löht 

ech au no chly dr Zyt i dam Gſpräng und Gjaſt, lueget au 
einiſch gägem Belche hindere, wenn d' Sunnen abe goht, 
lueget a's Wartefelſerſchloß ufe, wie's Wacht het über de 
Dörfere über der Aare; finger au no nes Liedli z' Oben, 
am Sundig. Und dir i de Dörfere, vergäſſet nit, aß es no 
anderi Sache gitt as glänzigi Schuehſpitze und gradi läng⸗ 
wiligi Strooße. So lütets eim im Niederamt i d' Ohre: 
Neui Mode, alti Tracht — Autolärm und Heimetlieder — 
Allerwältsgwaſchel und Mueterſproch. — Was wird ächt 
Meiſter? Wär chas ſäge? Eis iſch ſicher: 

Was dr Bode füretrybt und 's Härz loht wachſe, wird kei 
Gärtner chönne us dr Wält usrotte, und chäm er us 
Amerika. 

Und z'letzt ſymer dure Jurabärg und aben und ufe, über 
Hübel, dur Chrächen uf, a glänzige Felschöpfli verby über 
de ſunnige Dorfgäßli is Schwarzbuebeländli, wo mr ne chly 
bimene Schöppli und eme Pfyfli Tubak imene Eggeli inne 
gluret hei und gloſt uf alti Gſchichte, alti Brüch und Liedli, 
und drby ſälber au wieder 's alte Solothurnerheiweh über⸗ 
cho hei. Und das alte Heiweh hetis triebe, übere Paßwang 
gäge heizue, is eigene Gärtli, wo men über d' Stadt us gſeht, 
i Buechibärg, is Waſſeramt, wo 's Läbe zieht am Sundig 
und Wärchtig, und d'Lüt, die armen und ryche, ob z' Fueß 
oder im Auto, i dr Bahn oder ufem Töff und Velo, eis und 
immer numme eis ſueche: 's Glück! Und — mängiſch ver⸗ 
gäſſe, aß es nummen i dr Heimet lyt, im Heimet bim alte 
Wald, im Bärg, i de Fälder und Acher, i de Gärte, i dr 

Stube ufem Bänkli, i dr Chilche, bimene Buech, bi fründ⸗ 
lige Lüte — und aß all die ſchöne, ſtillglänzige Sache nes 
guldigs Band cha überzieh und zämeha: My Mueter- 
ſproch. 

Wenn me wieder einiſch ſys Ländli agluegt het und de⸗ 
heime iſch und alls a den Auge verby loht ſpaziere, chunnts 
eim i d' Sinn, wie vill Schöns, wo 's Härz eim heiter macht, 
eſo nes Ländli het, au üſers ghögerige, verſtücklete, zäme⸗ 
plätzete Solothurnerländli. Was hei mr denn nit alls, wenn 
me's nöcher aluegt: Räbland, Garteland, Grasland, Chorn⸗ 
land, Holzland, Weidland! Was gramsle nit für Lüt druf⸗ 
umme, i Dörfere, i de Stedte! Was ſchaffe ſie nit alls, 
johry johrus, die einte duß, im Wätter, die andere dinn am 
Schärme, duſſe mit em Pflueg, mit Charſt und Biel und 
Bickel, dinnen am Rad, am Amboß, Schrubſtock, mitem 
Hammer, Mäſſer, mit de Nodle, mit dr Fädere, mit dr 
Hand, mit dr Maſchine, mitem Chopf, eteil au — mit em 
Muul! 

Was goht eim nit alls a farbige Bildere noh? Wie tönts 
eim i den Ohre, i Sundig und Wärchtig yne und z' Nacht i 
d' Träum? 

Ne Blick vo dr Aarebrügg is alte Stedtli Santurſen 
amene Summerobe, wenn d' Sunne vo dr Haſematt här der 
Dunſt vo Waſſer und Hüſeren und Gaſſe no mit Guld- 
ſtaub durzieht, aß 's flimmeret, und die ſpitze Dächer und 
Türmli und Erker inand verfließe und verſchwümme, und die 

rote Chleidli und die gälen Auto wie Summervögel über 
das Traumbild flüge. — — — 


Ne Summernomittag, wenn me amene verſteckte Wald⸗ 
wägli im Läberbärg umene Rank ume zwüfche niedere 
Eſte vo zwoo Tanne is flimmerige Land uſe luegt, guldgäli 
Fruchtfälder zwüſche de grüene Matten a de Hüble, und 
dunkli Schatte drüber vo de wyße Wulche, wo am blaue 
Himmel fahre. Wyßi Ströößli, wo vo eim Dorf zum andere 
göh, ſchmali Ströößli, wo nes Garbefueder ſchwär und ſatt 
gägem brundeckte Burehuus zieht, und die rote Chopftüecher 
wie Mohnbluemen uſezündte, äb ſie i Schatte vo de grüen⸗ 
wallige Hoſtete ſchlüfſe. — — — 


E Blick am Sundigmorge früeh vor Tag, zwüſche zwoo 
wyßgäle Fluehſchanzen uſe, über de ſchwarze Speere vo 
Rottannegipfel dure, is wyten Aareland. G'rauchig lyt 's 
Dämmer no über de ſchwarze Waldſtryme, und us de Dör- 
feren unde lüchte numme nes paar wyßi Chilchstürm über 
d'Huusdächer ufe. Wie ne graui Schlange zieht fi d' Aare 's 
Tal ab i vier, feuf unglyche Böge. 

Jetz eismol fahrt e glänzige Schyn über's Gwülch am 
Himmel, wie ne walligi Dechi lyt's füürrot überm Land, 
und wie ne bluetroti Schlange chunnt ſie dur 's Tal ab. Sie 
iſch läbig, die Rieſeſchlange, gſehſchs nit? uf ihrne Schuppe 
blitzgets, wenn fie ne Boge macht. Me tuet d' Auge zue, bis 
die heiteri Sunne 's rote Gwülch wägwüſcht und dr blau 
Himmel uf's Land abe lachet. — — — 

E Steibruch! guldgäl lüchtet e höchi Wand i d'Strooß 
abe. Stafflewys lyt eis Lager ufem ander, und z'obriſt, 
höch, aß me dr Chopf mueß i Acke legge, e Chranz vo 
chupferglänzige Föhre, wo d'Eſt wie blaugrüeni Fahne is 
Land uſe helte. Vo oben abe goht e Spinnfade, nei, zwee, 
und undedra hanget e Spinne, nei, lueg do, 's iſch ne 
Mönſch, eitönig, im länge müede Takt chunnt dr Schlag vom 
Bohrer i d' Teufi abe. Jetz gſeht mene 's Leiterli uf chräsme, 
oder iſch's doch ne Spinn am Fade? Nei, vom Bohrloch 
ſtygt es Räuchli. Jetz, e Chrach, und us dr Wand uſe ſprützt's 
wie Guldſtaub, und es paar Chlümpe Flügen i d' Luft. Me 
ghört ſe ſuſe, und jetz poltere ſie über 's Gröll und gumpe 
und plumpſe i dr Teufi uf. Und d' oben vo dr Wand rüehrt 
ſi öppis, und die Spinele chläderet wieder 's Leiterli ab, und 
wieder ghört mes ſchwär und müed. — — — 


E ſchmale ſchuehbreite Wäg dur's guldig⸗gäle, ryfe Weize⸗ 
fäld. Im runde Boge hange d' Ahri gägenander und nide 
und loſe, wie's ruſchet, und 's fahrt doch chuum es Lüftli 
dur's Fäld. 's iſch d'Chornfrau, wo dr Ote zieht, und einiſch 
haltet ſie a. Was loſt ſie? Uf ne Grille, wo ne Gſpahne 
ſuecht? Nes Lerchli, wo höch im Blaue den usgflogne Junge 
vorſingt und ne zuerüeft: „Höch uf, höcher, do im Blauen 
iſch kei Gfohr!“ Und d' Ahri, ſchwär vo glänzige Chörner, 
nicke und halte wieder ſtill, fie ghöre vo oben abe uſem Bure⸗ 
huus ne Sägetze wetze. — Sie ſy ryf zur Arn. — — — 


E feiſteri Vorfrüehligsnacht. Dr letzt Zug fahrt langſam 

dur's Gäu uf. Us de ſchwarze Dörfere geiſterets vo farbige 
Liechtere. Wenn dr Zug haltet, ghört mes johle und hand⸗ 
harfe us de Gaſſe. Doch halt, dört uf beidne Fluehwänden 
obe göh Flammen uf, jetz zwoo, jetz drei, jetz es halbdotze, fie 
grüeße nander, do übere und dört übere. Schwarzi Gſtalte 
gwahret me im rote Schyn mit Händ und Beine Gampriole 
mache. Sys Geiſter us dr Vorwält, wo dr Hustage gſpüre 
und im feiſtere Winter dr Abſchied gäh mit Füür und 
Flamme und Juhei? Ei Flamme lället höcher as die anderi, 
dört die höchſti ryßt fi los vom Fluehbode, und dr Wind treit 
ſe zum ſchwarze Himmel ufe. Jetz aber flackerets vo hundert 
füürige Stärne über d'Flueh us, und jetze, ei Füürräge, aß 
d'Fluehtanne wie erſchreckt uffahre, wie Wächter, wo gſchlofe 
hei, und dobe wird's Nacht, und dr Wind vertreit no do und 
dört ufe nes Flämmli, aber 's verlöſcht, wo's gäge d' Stärne 
ufe ſprützt. D'Stärne aber lüchte ſtill i d'Nacht abe zu de 
Möntſche, und 's iſch, wie wenn alls nes Chinderſpiel gſi 
wär. — — — 

Am Liebeherrgottstag im Maie! Voreme Burehuus a dr 
Strooß, wo me d' Strieme vom Birkebäſe gwahret im gäle 
Grien, ſtoht e Cheſtenebaum und het ſyni wyße Cherzen 
azündet. 's iſch Umgang hüt; im Schatte vom Baum am 
Garteſcheiehag hei ſie nen Altar ufgmacht. Uſere glänzige 
Schybe vome Bild ſticht 's roten Umſchlagtuch vom Heiland 
am Chrüz i die grüendämmerigi Luft uſe. Zwee glänzig 
Cherzeſtöck warte druf, für au mit de Cherze z'zündte. Im 
Burehuus iſch alls ſtill, die grüene Schaſſilädeli zeige numme 

nes Spältli, aß die chlyne Chind vo dr Stube chönnen ufe- 
luege, wenn fie chööme, mit Chrüz und Fahne und dr Pfarr⸗ 
heer im wyße Chorrock, die guldigi Monſtranz höch i beidne 
Hände. Jetz ghört me fe bätte d' Strooß y: „Heilige Maria, 
Mueter Gottes, bitt für uns armi Sünder!“ 

Dr heilig Niklaus uf dr Fahne nickt mit dr höche brun⸗ 
guldige Biſchofschappe, und mit ſym Chrummſtab wäiht er 
us gäge d'TChind, wo hinder dr Fahne zue göh und mitnan⸗ 
der wei ſchwätze. D' Gmeinröt mitem wyßgfranſete Himmel 
a de rotgmolete Stange hei d'TChöpf z' Bode, wie für z'zeige, 
es bruch öppis, bis me ſo wyt ſyg, aß me dörf dr Himmel 
träge. Jetz ſtelle ſie ab underm Baum. Dr Heer goht zum 
Altar, er het Sorg, wiener d'Monſtranz zum Schemeli treit, 
wo 's Bure Gotti dure Winter dure früſch mit Blüemli 
überſtickt het. D' Altarbuebe ſchwinge 's Rauchfaß, und jedes, 
wo jetz uf d'Thneu fallt, wo dr Heer d' Monſtranz ufhet, 
zieht e Naſe voll vom Wiehrauch y, und wenn vom Garte⸗ 
hag nes Lüftli vo Guldlack drywäiht, ſo dänkt e junge Burſcht 
en Augeblick lang a nächti z' Nacht, woner a däm Pfäi⸗ 
ſterli über dr Schyterbygi g'chüſchelet het. Aber niemer 
gwahrets, was er dänkt, as chaſy nes Meitli hinde bi de 
Fraue, und gleitig ſetze beidi wieder y und bätte: „bitt für 
uns arme Sünder, jetz und i der Stunde unſeres Abſter⸗ 
bens! Amen!“ — — — 

Z'Olten uf dr Aarebrügg am Mäntig am Morgen um die 
Achti. D'Latärne ſy verlöſche, und dr füecht Novämbernäbel 
hüllt d'Lampe wie mit fyner Watten y; vom Amthuus 

übere luege die erlüchtete Pfäiſter wie großi ſträngi Auge mit 
Brüllegleſere gäg dr Brügg uſe, wie wenn's ſetti heiße: 

„Aleh, Buebe, Meitſchine, mit eune Schueltäſche, jetz 
nümme zruggluegt, gſeht ers nit am Bahnhofzyt, feuf vor 
Achti!“ Joo, ſie verſtöh's, chly voryne die Chlynere, jungherr⸗ 
lig löh die Große d' Täſche chly ſchreeg lo hange, fo ſchnüze 
fie über d Brügg, am Lehrer mitem ufgchrämplete Chrage ver- 
by. Do chööme vom Bahnhofloch ufe ne Chuppele Bureau⸗ 
lüt; d' Fräulein, ihres Täſchli undere Arm drückt, luegen a 
d' Armbanduhr, eini ſchielet zrugg no öpperem, ſtoßt ihres 
Buech, wo fie gläſe het im Zuug, teufer i d'Täſche, und uf 
jedem Gſicht lyt öppis, wie wenn alli zumene große Tor y 
müeßte, wo ſie wüſſe, aß's hinder ihne zueſchloht. Es Hin und 
Här uf beidne Trottoir; Handgöfferli flitze wie farbigi Fiſch 
i dam Strom vo Lüte, i de Göfferli, was ſteckt au drinn? 
Hoffnige, Hoffnige vo jeder neue Wuche, Mäntigshoffnige. 
Wie chööme fie zrugg? Me gſeht nes ah: E teil vonne ganggle 
i dr Hand e chly voraben und hindenabe. Grotets oder grotets 
nit? Oder ſölli ächtert wieder zrugg? Aber anderi ſchnelle 
fürſi: Wäg! uf d' Syte! J chumme! Und eis oder 's ander 
wycht us, macht Platz, wie wenn's es ſchlächt's Gwüſſe hätt. 
Und zwüſche daäm Gjag und Gjaſt uf de Trottoir ſchieße 
d' Auto, faſch unheimlig lys uf ihrne Gummireife, eis am 
andre verby, und die wo drinn ſy, luege graduſe mit halb 
offnen Auge! Das iſch alls, dr Mäbel, die Liechter, die Gſich⸗ 
ter, fo wie geſter und eiſter, und eſo wie z' Baſel, und z' Berlin 
und z'Paris, und was hüt i dr Zytig ſtoht vo Chrieg und 

Friede, vo Diplomateſitzig, vo Völkerbund und Fünferpakt, 
das alls cha keim im Auto e neui Falte machen im Gſicht. Me 
iſch es gwohnt i üſer Wält — —. 

Numme, wär im Auto gägem Spital zue fahrt, reckt dr 
Chopf gäge rächts mit großen Auge, wo jetz ſcho froge: 
„Wie gohts ächt hüt, wie ſtohts ächt hüt?“ Und dr Redakter 
ufem Trottoir rüehrt ſi zweuti Zigaretten über 's Gländer 
uſe, luegt ere noh, äb er wytergoht und ſchielet uf die anderi 
Syte; längt a Huet und nickt und lächlet, rückt die gäli 
Diplomatetäſche höcher: „Es chanis nüt paſſiere, hüt no nit, 
und morn no nit!“ — — — 


Im Hustagen uf dr höhe Winde, änds Abrelle, d'Mit⸗ 
tagsſunne tröchnet die letzte Tautropfen ufem junge Spitz⸗ 
gras. D' Höchi ufe grope ne Truppele Schuelchind, dr Nud- 
ſack am Rügge, es paar Buebe vorne i farbige Lybli, rüehre 
d'Seck ufe Bode, jutzge und winke gäge ne Weidhof abe, wo 
ſie amene Hoger Härd ufe träge. Drwyle chööme die andere 
schuhe: „Herr Lehrer!“ rüeft es Meitli zrugg, „uh, i gſeh 
glaub 's Basler Münſter!“ 

„Jö, lachet e Bueb, „was heſch ächt du für Auge? Das 
iſch jo dr Turn ufem Gämpeſtolle!“ Wo dr Lehrer chunnt, 
es jungs Bürſchtli, es ſchynt nit vill elter as ſyni Buebe, i 
ſym ängge blaue Pullover und de churze Hoſe, winke nes 
Dosen Arme gägenem zrugg: „Herr Lehrer, me gſeht d'Paß⸗ 
wangſtrooß, dört ähne! Herr Lehrer, nes Auto chläderet 
d'Neuhüslikurven ufe, eis chunnt oben abe, jetz mueß's am 

Rank uſſe halte. Herr Lehrer, 's Miggi meint, me gſeih uf 
Breitebach!“ Dä nimmt e Charte füre. 

„Seh, rueihig e chly, jetz! Chönnt die Ruckſeck ablegge, 
dört, Seppi! Nachhär äſſe!“ Sie ſtöh ume Lehrer ume, 
luegen em uf's Mul, teil ſchwätze und zeige mitem Finger. 

„Ruehig jetz!“ Und wyſet 's Tal ab, wo d'Paßwangſtrooß 
gägen Talchrachen is Beibel abe fallt, ſi bald imene Wald 
verchrücht und de wieder grau wie ne Schlange uſeſchlüpft; er 
zeigt ne, wie's 's Tal ab goht zwüſche Felſechöpfen abe is 
ebene Land, gäge Baſel, Elſis zue, er zeigt ne, wo's zwüſche 
waldige Gipfle und rötſcheligen Buechehüblen ufe goht im 
Dornechbärg zue, wo die Dörfli i de Mulden hbettet ſy, 
rundum vo Wald und wyße Felſe, wie d' Vogelnäſtli i de 
Baumgrippele. Er ſeit ne vonere feufzinggige Gable mit 
chrummen abbrochne Zingge. Sie müeße rote, was er mein, 
und Eine packt's: „Die feuf Jurachöttine!“ Er ſeit ne, wie 
die Bärgzüg vonere underirdiſche Chraft us dr Arde ufe 
triebe worde, wie die Bärge verwätteret ſyge, wie s Waſſer 
teufi Chräche usgfräſſe heig, wie dr Räge und 's Wätter 
Landboden ufgſchwemmt heige. So verzellt er, bis 's 
eint und 's ander hungrig nom Ruckſack ſchielet. Jetz dörfe 
ſie drahi und ſchnabuliere. Ar ſtoht no lang und ſtudiert a 
ſyner Charte, bis em 's Wirte Liſeli nes Schokoladäpfeli 
bringt, woner es Stückli darf bräche drvo. Und ab fie d' Ruck⸗ 
ſeck ahänke, luege ſie ſtill no chly is Land uſe und ſtöh oder 
höckle chly nöcher zäme, wo d' Sunne jetz fo lieb über jede 
Felschopf, jede Waldrand ſtrycht, und eis vo de Chinde rüeft: 

„Mir wei eis ſinge“, und fie föh ſälber ah: „Ich bin ein 
Schweizerknabe“, und dr Lehrer ſtoht und loſt, und wo ſie 
fertig ſy, und's en Augeblick ganz ſtill iſch, ſeit er no faſch 
lysli: „Dänket dra!“ — — — 

Settigi Bildli nimmt me mit vo ſonere Reis. Und 's 
chunnt eim allerlei i d' Sinn. 

Wär aber dänkt dra, aß er de Lüten, eis em andre i 
d' Hand ſötte ſchaffe, wie ufeme Burehof, wo eis im andre 
hilft, aß jedes Platz und Hilmi het, aß alls e gueti Gattig 
macht, aß 's nit usnander lotteret, eis do uſe, eis dört uſe; aß 
me ſi darf zeige vor den andre. Und ſo ne Burehof — was 
het en zäme, d' Johr us und y? 's iſch d'Liebi und es bitzeli 
Eigeſtolz und — 's Gſühn vo de Lüte, wie me ſeit. Und lueg 
me ſe nöcher a, die Solothurnerlüt mit ihrem Gſühn, und 
ſäg eine, ſie chönnte nit enander hälfe: 

Do iſch dr Läberbärger Hübelbuur, wo dänkt: 

„Mir zwänges doch, 

ſygs no ſo troch! 

Graduſe, wenns au Blätzab gitt, 
Und hingerumme fahrt me nit!“ 


Dr Buechibärger meint: 
„'s Dryſchloh iſch nit gnue 
E Chopf ghört au drzue!“ 
Und au dr Waſſerämter het ſys Sprüchli: 
„Läben und lo läbe! 
Nit gäng am Alte chläbe!“ 

Dr Thaler läbt vom churze Gſatz: 
„Spare, 
fo maſch gfahre.“ 
Der Gäuer het ſy Chopf und ſeit: 
„Was Solodurn, was Olte wott: 
Hilf dr ſälber, ſo hilft dr Gott!“ 
Dr Oltner het ſy eigni Meinig: 
„D’Pfeifter uf, 
Gitts Zug i 's Huus, 
er fägt dr Staub 
Und d' Motten us!“ 


Im Niederämter chönnt men is Axamebüechli ſchrybe: 
„Schaffe und bätte, bis gnue; 
es Tänzli ghört au drzue!“ 


Und die dört ähnen am Bärg, was wäremer, wenn mr die 

nit hätten i üſer Hushaltig?: 
„Es Gärtli baue, 
J keim z' vill traue 
D'Seel nit lo graue 
Im Herrgott vertraue, 
Iſch keine graue!“ 

Und drüberus und drüberabe ſingt dr Stedtler vo 
St. Urſe ſys alte Liedli: „'s iſch immer, 's iſch immer eſo 
gſi“, und das ſott heiße: 

„Gäng echly ſchaffe, trinken und äſſe, 
Dr Herrgott und 's Luſtigſy nit vergäſſe!“ 

Iſch das nit e Hushaltig, wo's no zu öppis chönnti bringe, 
wenn me wetti zäme ha? 

Aber ebe! Zämeha! Nit no allne Syte halſe und enand 
dr Rügge chehre, d'Händ no frönde Banane usſtrecke, wenn 
dr Nochber ſyni Gälbirli mueß lo verteigge und verfule! 
Nei, uf nander loſe, enander verſtoh; e jede im ander us 
ſym Gärtli gäh und für ſys Chrättli wieder ytuſche. Zäme⸗ 
ſtoh fürs Ganze, mit Liebi und mit Stolz — und mit dr 
Mueterſproch! 


Nit gäng: „Uf nander los!“ 
Aber eiſter: „Uf nander loſe!“ 

O' Mueter 


Was d' Mueter mitbrocht het vo ihrer Sunnehalde im 
Riedholz is Waldland hindere, is Galmis, das ha⸗n⸗ig erſcht 
ſpöter chönne gſpüre, wo d'Gotte vo deheime furt iſch, wil 
ſie einiſcht amene Mändig am Morge mit ihrem früſch⸗ 
ghürotete Seppi furtgfahren iſch. Die Gotte, ſie iſch üſe 
Chnächt und üſi Magd gſi, dinn und duß, drby vom Morge 
früeh bis z'Obe ſpot, nie hindedry, gäng vora. Jetz het der 
Vatter und d'Mueter müeßen elei am Landeli zieh. E Chnächt 
ha, e Magd yſtelle! Was dänkſch au? Göht! Das iſch ſälb⸗ 
chehr gſi, wo d' Fabrigge hei afo ſure, das goht ringer 
as der Sägetzeworb z'füehre und e chrumme Buggel mache, 
alls het wellen am chüehle Schatte ſys Brot verdiene. 
D'Chnächte ſy rar gſi, und imene Schuldebürli, wo ſys 
Wäſeli no i de guete Buretage gchauft gha het, iſch jetz ne 

mageri Zyt cho, d' Yſebahne hei frömde Wy brocht, baue- 

ligs Hemmlituech und ungariſchs Mähl, herjeſis, do iſch 
im Bur ſy Milch, ſy Weize billig worde wie gſchwellt Härd— 
öpfel, wenn Ryßbappen ufe Tiſch chunnt. O, was ſy das für 
mageri Zyte gſi für ſo nes trochs Schuldehöfli! E ſo ne 
Heuet, wo men alls het welle mit eigne Hände mache, das 
het denn ſo imene Buremandli der Winterſchmär gnoh, und 
es Fraueli, wo duſſe für ne Chnächt het müeße d' Gable 
rüehre und dinne für ne Magd nom Fürobe het müeße fue⸗ 
teren und abladen und drüber uſe no Meiſchtersfrau und 
Buebemueter ſy, das het au gwüßt, was ſchaffen iſch. Am 

Morgen am halbi drü het's Liecht gäh uf em Ampeli, und 
Nacht am zähni het's au no brönnt, wil der Vatter amene 
Chuehchomet het müeße ne Ringgen amade und d'Mueter 
im Bueb het müeße d' Wärchtighoſe plätze. Und drzue ne Bur, 
wo nie kei heitere Himmel gſeh het, wo am Morge ſcho der 
Rägeluft für z'Obe gſpürt het und z' Oben am Barometer 
gchlopfet und gchummeret het, der Herrgott chönnt vergäſſe, 
's Sunnezyt ufz'zieh. Jä, es iſch drfür und drwyder, das 
Hämpfeli Milchgäld us der Chäſerei für ne Batzen und e 
rote Santine der Liter, das het nit zellt ſo a ne Zeis ahne, 
und wenn's de no einiſch alls verrägnet het, oder e Ryf 
übers Blueſcht iſch oder zwee Monet lang kei Räge, denn 
het's mängiſch längi Mächt gäh, wenn me ſcho ſpote Fürobe 
gha het. 


Uſem Sunnſyteheimet vorem Wald iſch d'Mueter yne 
cho, us ihrem Vatterhuus im Riedholz, wo 's Liecht vo de 
Schneebärgen, dr blau Himmel dur d'Pfäiſter i d' Stuben 
yne gſchinne het. Oder iſch's i de blauen Auge gläge, im 
Glanz vo ihrne brune Hoore! J weiß es nit! J weiß nummen 
eis: aß üſi Mueter es Härz voll Sunneſchyn gha het, wo 
allne Schatte und feiſtere Wulchen z'trotz, wo öppen über 
üſers Burehuus im Waldtal hinte gfahre ſy, nie het ufghört 
ſchyne, wo Heiteri gäh het i de Stube, im ganze Huus, im 
Ma, i de Chindere, i Chnächt und Magd, i glaube gar no 
i de Tiere im Stahl, jo, chaſy no im Gwächs und i de Meien 
vor de Pfäiſteren und im Garte. Oder worum ſy ſie denn 

45 


eifter zu der Mueter cho, die Nochbersfraue, wenn fie Gſööm 
und Setzlig, Meieſchößli brucht hei: 

„Frau Reinert, was dir ſäihet, ohni Gſpaß, 's iſch grad, 
wie wenns e bſunderi Chraft hätt zum Wachſen und zum 
Blüeihe.“ 

Wenn men aber teufer hätt chönnen yneluege, hätt me 
gſpürt, aß die Sunne us ihrem Glauben uſe cho iſch. Uſem 
Glaube? Jo, ne Glaube, aß jedes Ding us 's Herrgetts 
Garte ſy Wyſig übercho het uf e Wäg vom Meiſter, und aß 
jedes Chörnli ſys Zeiche treit. 

J ha das lang nit gwüßt, bis ig ſpöter drno ſälber ha 
lehre d' Augen uftue und gſeh ha, wie d'Mueter 's Ungfehl, 
wo a keim Burehuus verbygoht, het wüſſe z'träge und üſem 
Vatter liechter gmacht und abgnoh het. 

Iſch es Fähljohr gſi im Fäld oder i der Hoſtet, hets gheiße 
bi der Mueter: 

„Eh, dr Herrgett wird öppe ſcho wüſſe, worum aß er's 
ſpart; me ſchetzt denn ſyni Gobe wieder beſſer 's nöchſte Johr! 

Iſch eis chrank gfi von is, het fie tröſtet: „Gäll, wenn mr 
wieder gſund ſy, weimer eis ſinge und nie meh Trüebſal 
bloſe!“ 


Oppis anders het dr Bueb erſt ſpöter gwahret: aß d'Mue⸗ 
ter au nes chlyneres Familienerb yne brocht het: ne ſchwache 
Mage; wohl het er gſeh, aß ſie mängiſch chuum öppis agrüehrt 
het am Tiſch, wil ſie nüt het möge verlyde as es Chacheli 

Milch. Aber, göht, das gwahret fo ne Bueb nit, wil er gnue 
mit ſym eigne Muul z'tue het. Mängs Johr lang het 
d'Mueter am Tiſch müeße zueluege, wie die andere g’äffe hei, 
das wo ſie uftreit het; es Taßli Milch und Brot drinn oder 
puren Eichlegaffee, das iſch mängiſch wuchelang ihres z'Mit⸗ 
tag gſi, aber ſie het gradglych cha ſy die heiterſchten Auge gha 
bim Tiſch. „Eh däwäg!“ het der Vatter brummlet, „das 
bhet di doch nit!“ „Ach, was wotti meh, ſo iſch's mer wohl! 
Iſch das nit 's Beſchte. Milch und e Brotrauft drinn? He, 
wie vill Lüt ſy uf der Wält, ſie müeße der Gottswille drum 
ahalte, numme für ne Löffel dünni Waſſerſuppe!“ Und wenn 
die andere der Löffel wäggleit hei, ſo het ſie no bättet, 
d'Mueter: 

„Wir ſagen Dank, Herrgott für alles, 

Spys und Trank!“ 


und denn bim Abwäſche het me ſe ghöre nes Liedli ſinge, 
lysli für ſen ahne, drwylen aß der Vatter i der Zytig gläſe 
het. 


Am meiſchte het ſie z'tue gha ſälb Summer, wo vom 
Jörgetag bis am Frauetag der Byswind gangen iſch und 's 
ſo troch gſi iſch, aß me vom Maie wäg bis im Augſchte het 
müeße d'TChüeh uslo. Vo Heuet iſch kei Red gſi, nüt as uf 
paar Schritt do und dört e Lüſärneſtock oder ne Dittiblacke⸗ 
ſtängel. D gſeh der Vatter, wo-n-er mit em einzige und 
letzte Fueder Heu der Fahrwäg abe cho iſch z'fahre mit der 
Grasbähre. Er het's frei e chly zeigt i der Mueter, das arm⸗ 

ſälig Büſcheli: „Gäll he, ſäg jetz, iſch das nit himmeltruurig, 
aß me chönnt all Wänd uf?“ D'Mueter iſch am Gartehag 
gſtande, wo der Vatter cho iſch z'fahre, aber ſie het dä 
Chummerzhilf im Gſicht vom Vatter nit gwahret, fie het e 
Gſpaß gmacht: „Du, 's iſch au für öppis guet, Franzſepp! 
Chaſch d'Vehwar ſchone hüür bim Heuyfüehre!“ Er luegt fen 
a, bſinnt ſi und het gnickt mit em Chopf, wie wenn ſie annen 
cho wär mit der Hand. Das wär ſcho guet gſi mit ſomene 
Spruch; aber was giſch im Winter yne, wenn's us de Bare⸗ 
läde brüelt? „Jo, mir tüe ömmel afange d'GGeiße wägg, die 
gäh nüt für i d'Chäſerei; was gſchnäderfräßig iſch und gnäg⸗ 
gelig, das het kei Platz meh jetz im Stahl!“ Do iſch aber 
d'Mueter ufgſtande, wie ſie's mängiſch chönne het, der 
Chopflumpe füregmacht, drno der gchnörzig Finger ufe Tiſch 
gſtellt: „Franzſepp, die Geiße blybe ſtoh! Bring i d'Chäſe⸗ 
rei, was wottſch, aber d' Geiße ſorge füre Tiſch. Jowolle, 
d'Geiße wägg! Wottſch denn 's Abzüüg, d'Härdöpfelſchinten 
i de Chüehne gäh, die wurde cheue dra, du Naaggis as de 
biſch!“ Jo, für ihri Geiße het fie d' Hand ufgha, aber au no 
grüehrt. Wo 's Uhremachers Frau und ihri Meitſchi uf 
Längedorf as Turnfeſcht ſy go luege, iſch d'Mueter ſälb 
Sunndignomittag mit de Geißen im Hag no ufe, wo doben 
ums Land umme goht, het ne die chroſpeligen Eſchtli vom 
Gſtüüd zeigt und ahne gha und het obenabe gnoh mit der 
Sichlen is Fürtech, was d’Geiße nit hei mögen errecke: „Halt, 
i wetter, du Gänterliſchmöcker, Mutti, lo die früſche Schütz⸗ 
lig ſy! Jowolle! Do lue, vomene Schwilchli! So, dunkt di 

das nit guet? Heſch gha, wenn nit wottſch, du Galtiuter, as 
de biſch. Jo, Gitzeli, nimm du's, biſch es liebs!“ 

Das iſch e Sunndignomittag gſi, ſo amene Waldrand 
noche; dr Bueb iſch au drby gſi, d'Mueter het em blaui 
Tubechnöpf us de Steinen und Dörnen uſegläſe, aß er nit 
brüelet het uf de herte Stuffle. 

Aber mit däm iſch 's Heuſtöckli nit gwachſe uf der Bühni. 
Do het öppis anders müeße hälfe: Gäld zum Zeiſe? Nei, 
afange nes Schübeli Heu uf d' Bühni! Aber i ſälbe Johre 
het der Vatter no keis Sparniskaſſebüechli gha, der Zeis het 
alls gfräſſe, näbe dam, was er öppe het müeße abzahle. Gäld 
ufnäh, das hätt im Vatter 's Härz abdrückt, zu allem zue. 
Z' Oben iſch es gſi, 's Laub a de Bäume ufgrollet vo der 
Tröchni, überm Hubel gäg der Sunne het's zitteret vomene 
graue Dunſcht über de bruune düre Matte, de ha⸗n⸗ig der 
Vatter gſeh am Waldrand no ufe goh und i ha ne ghöre 
flueche: „Wenn umme 's heilig Donnerwätter chäm und alls 
tät zämerüehre. O Herrgottnundedie!“ D' Muter het em noche 
grüeft: „Franzſepp, he, wo wottſch hi? Seh, mach nit der 
Narr!“ Drno, wo-n-er nit zruggchunnt, iſch's em noche 
gägem Wald ufe. Dört anere Tannen iſch er gſtande und het 
i d'Feiſchteri gluegt. „Chumm hei,“ ſeit fie, „cho z'Obe näh, 
i mache Gaffee!“ „Ach!“ macht dä und chehrt ere der Rügge. 
Drno het er afo chlage, chlymüetig und merakoliſch, wie 
wenn me nienen ähnenuſe gſäch: „'s nützt alls nüt! Chaſch 
mache, was de wottſch, chaſch ſchinden und ſchaffe, du räb- 
liſch di z' Tod! Jo, das iſch ne Grächtigkeit bi Gott im 

Himmel obe. Uſerein cha Bluet ſchwitze, und ander Lüt 
ſchwitze bim Aſſe! Himmelſakermänt!“ Aber d'Mueter iſch 
em übers Muul gfahre. „Aber ſchäm di au, verzieh mer's 
Gott, aß ig au fo füge mueß! Du chönnſch di jo verſünge! 
Jowollen au! Fählt der öppis? Heſch nit dyni gſunden Arme 
und Bei?“ „Zum Schinden und Schaffe!“ ſchnellt der Vat⸗ 
ter. „Mänge wär gottefroh, er chönnt's, er mueß im Bett 
ligge, johrus, johry. Und du maſch äſſe. Heſch afen einiſch 
müeße Hunger ha, he? Und heſch gſundi Augen und Ohre, 
iſch das de nüt wärt? Und üſi Chind? Wenn eis fählbar wär 
oder bring, es ungfehligs Gſchöpfli, denn chönnt me, cha ſy, 
der Chopf hänke, aber nit däwäg. Wenn's ein alltag gieng, 
wie me wett, fo wurd me meiſchterloſig, meinti z'letzt 
amänd, me chönnti d' Wält umdräihe ohni Herrgott. Nei, 
Franzſepp, tue jetz nit eſo, lue, 's iſch ſcho mängiſch troch gſi 
uf der Wält, 's gruggſet keine meh drwäge!“ Sie het gläch⸗ 
let: „Chumm, i ha no Ankeruume, heſch gärn a der Röſchti!“ 
J weiß nit, was ghulfe het, äb die längi Predig vo der 
Mueter, oder d'Ankeruumeröſchti. Dr Vatter iſch ömmel 
mit der Mueter durab cho gägem Huus und het wieder 
yghänkt. 

Am Samſchtig druf, wo d'Mueter us der Stadt hei⸗ 
chunnt, was leit ſie im Vatter ufe Tiſch: zwo Banknote. 
„Was iſch das? Wo chunnt das här?“ frogt der Vatter faſch 
erſchrocke und ſchiebt die blaue Papier uf d' Syte. „Das git 
Heu!“ ſeit d'Mueter und lachet. „Du wirdſch doch nit — 
„He,“ ſpäßlet d'Mueter, „wenn jo d' Sunnen eiſter 

ſchynt, fo bruch ig e kei Uhr meh!“ „Was!“ fahrt der Vat⸗ 
ter uf, „hättiſch dy guldig Uhr — wo vo der Gotte — —“ 
„Eh ſchwyg doch, Franzſepp, i ha ſe jo ſcho lang nümme 
treit gha! Fürs Gäld cha me Heu chaufen und, cha ſy, 's 
Rindli bhalte!“ Dr Vatter het das Gäld agluegt und drno 
d'Mueter, er het der Chopf gſchüttlet: „Das hättiſch mer 
ſelle ſäge, Chättini! Das iſch mer myſeel nit rächt! Das 
guldig Uhrli, wo vo der Gotte g'erbt heſch, wo ſie gſtorben 
iſch!““ „Ach, d'Gotte vergiß i glych nit, fie hätt au jo gſeit, 
wenn ſie's wüßt!“ So iſch drno es Fueder Heu yne cho und 
es Fueder Strau, aber us der Stadt, und 's Rindli iſch 
ömmel au im Stahl bliebe, wil's do ume Frauetag iſch 
choge rägne und e ſchöni Herbſchtweid gwachſen iſch. 


Sälb Herbſcht drno iſch me nit zu der Arbet uscho, vo 
wägen a telne buggelige Höger iſch 's Gras bis uf d'Wür— 
zen yne doret gſi, aß me der ganz Plätz het müeßen um⸗ 
chehre und früſch ablüeme. Settigi Plätze, chly a der Sun⸗ 
nen ufghänkt, ummezmache, iſch frei chly ne Büez gſi. Ab 
me het chönne mit em Pflueg cho, het me z'erſcht am undere 
Saum müeße ne Furen ummeſchloh, und drno, aß der Härd 
nit i d'Teufi drohlet iſch, het me die Fure müeßen a ober 
Saum ufe ferge. Zu däm het's e Bännechare brucht, wo 
men a der Lande d' Vehwar agſpannet het, für das Fueder 
Härd der Hubel ufzfüehre. Das iſch albe, bſunders wenn 
men öppe nes jungs Häutli Veh drby gha het, echly im 
Schutz obſi gange. Mängs Dotze Fueder het's brucht, bis die 

ſchwarzi Zyleten am ober Saum gſi iſch; de het d'Mueter 
müeße drby ſy, vo wäge der Bueb het das Zügli nonit mögen 
erbha, und do het's au einiſch es Ungfehl gäh. 


Alls iſch e chly nietig gſi, 's Ungſüfer het d' Vehwar ſchützig 
gmacht, der Vatter iſch au nit im Kolör gfi, giechtig, wenn's 
en i ſym Landeli hin und här grüehrt het. Do het d'Mueter 
müeße guet Wätter mache, bald bim Vatter, bald bim Veh 
und bald bim Bueb, wo uf em Bord obe mit Schnägge— 
hüsli gfätterlet het. Er het's nit gwahret, wie d'Mue⸗ 
ter der Ote mueß ſueche, wenn fie mit eme Füederli 
oben acho ſy: „Mueter, nähme mer nonit z' Nüni? O, i ha 
Hunger!“ „Jo Chind, ſäh, do heſch no ne Bire, hungg— 
ſüeß!“ Sie het gäng öppis Süeßes im Sack gha. „Hohä, 
dört vorne! Nundedie!“ fluecht der Vatter, „hau em eis, däm 
chätzers Chutſchi!“ „Ho, Schäggi, lueg, chaſch de weide, 
wenn mer z' Nüni nähme, ſchöni Weihefäcke. Wottſch afen 
eini, ſäh do, ſäh! Aber jetz folge!“ „Ach,“ gruggſet der Vat— 
ter, „'s macht ein chrüzlahm da Rain uf!“ „He,“ lachet 
d'Mueter, „der Uhreſpiegel het's albe no luſchtig dunkt rain⸗ 
uf, vowäge wil's nachhär nidſi gangen iſch!“ Dr Vatter 
het au müeße lache: „Wie chaſch au Gſpaß ha, Chättini, 
wenn me däwäg mueß chrüpple?“ „He, Gſpaß ha!“ git 
d'Mueter umme, „weiſch, üſi Mueter het albes gſeit, wenn 
öpper nietig gſi iſch bim Schaffe: „Der Heiterlächt zieht obſi, 
der Surribel het zrugg.“ Jetz ha⸗n⸗ig's ömmel au fo. Me 
chunnt as glych Ort, äb me 's ſchwarz oder 's heiter Fähndli 

uſehänkt!“ „Heſch ſcho racht!“ macht der Vatter, und 's 
iſch nümme gfluecht worde. 

Drno bim z' Acherfahre wieder a däm Hubel, en alte höl⸗ 
zige Pflueg mit emen yſige glänzige Säch, wo blitzget i der 
Sunne, und e Rieſchtere, wo gyret, wenn der Vatter der 
Härd abgribſet het mit eme Spohn. Der größer Bueb vor- 
us, het die zahmere Häutli gfüehrt, d'Mueter hindedry der 
ſchwärlochtig Stärni und der gchnochig Chrügi, aber wie? 
mit einer Hand der Hälſig, aß der Stärni nit us der Fure 
trappet; Geißle het ſie keini chönne träge, der Vatter het ſcho 
ghääket hindedry, und öppedie, wenn's gharzet het, e Mutte 
grüehrt, aß fie nit ertſchlofe ſy. Hingäge d' Mueter het uf eim 
Arm no müeße der chlyner träge vo de Buebe, nit, wil er 
no nit hätt chönne ſälber uf de Beinli ſtoh, nei, aber er het 
i eim yne gmummelet wägeme Zähndli, wo ne plogt het; ſo 
het en d'Mueter müeße gſchweigen uf eim Arm dur d' Furen 
us. Sie het alls mitnander chönnen i eim Chehr: „Schwyg 
jetz ſchön, Jokebli, lue dört hinder de Tanne wohnt der 
Waldbrueder, dä het ſchöni Chrugele, die glänze, weiſch, er 
zündet fen a!“ E Zytlang iſch da Chly mit den Augen am 
Waldbrueder erbhanget, aber gly iſch das Bildli vergrauet, 
und der Ploggeiſcht vo Zahn het wieder gſtüpft: „Muettär, 
er tuet mer weh!“ „He, Jokebli, ſchwyg jetz du! Mir wei 
chly ſinge: Ryte, ryte, Rößli!“ het ſie gſunge, und der Bueb 
het der Takt drzue gmacht uf den Arme vo der Mueter. 
„Seh, dört vorne!“ rüeft der Vatter, „heb ſe, lueg, wie der 
Stärni über d'Fure trampet. — — O Herrgott, git das e 

Ehrummb! Heb fen au, lueg au, Chättini!“ So het d'Mueter 
müeße der Vatter z'friede ſtelle. „Hott, Stärni, ſchön ſüfer⸗ 
lig, gradus! Die vollne Manne plampe hüſcht und hott, nit 
der Stärni, ſooli; lue der Chrügi, das iſch e Soldat, wie 
uf ere Saite, gäng graduſe, jo, Chrügi, chaſch denn go 
weide!“ Nie keis grobs Wort het ſie der Vehwar gäh, aber 
's iſch au gſi, fie luege dMueter mit anderen Augen a, wenn 
mer z'Nüni gnoh hei, gäng zruggluegt no der Mueter: Heſch 
mer hüt kei Brot? 

Und doch het der guet Tſchumpel, der Chrügi, wo gäng 
ſo mit wäſſerigen Auge no der Mueter zruggluegt het, no 
müeße d'ſchuld ſy, aß d'Mueter für längi Zyt fählber wor⸗ 
den iſch. Halb am Hubel vornen iſch es Wäſchpinäſcht gſi. 
Niemer het's gwahret, bis die vordere Häutli gſchnüzt hei, 
usgriſſe, zu de Furen us, der Rain ab, hinde het's der Pflueg 
umdräiht, im Chrügi i d'Bei, er juckt uf, ränkt au ab, 
d'Mueter wott wehre, het ſe, aber eis vo de vordere Häutli, 
ſchießt tſchärpis gäge ſen yne. „Bueb, gang wägg!“ rüeft 
d'Mueter — gottlob het ſie der chly Bueb nit uf den 
Arme gha — das vom vorder Zug iſch i der Jaſcht inne gſi 
— gumpet, ruft und trampet d'Mueter i Fueß. Der Vatter 
iſch cho z'ſpringe: „Het's di gäh?“ J ha gſeh, wie ſie rot 
worden iſch bis unders bruune Hoor undere, und drufabe 
ſchneewyß. Sie ſchüttlet der Chopf und lächlet: „Gottlob 
ha⸗n⸗ig der chly Bueb nit gha!“ Der Vatter het mit der 
Geißle welle der vorder Zug i d'Fure ſtelle: „Nei, Franz⸗ 
ſepp, gäll, 's cha nüt drfür! Es tuet ſcho nümme weh!“ So 

hei mer drno doch wieder z' Acher gfahre, d'Mueter iſch bliebe 
bis mer abgnoh hei. Sie iſch au am ander Tag wieder drby 
gſi, bis der Plätz umgchehrt gſi iſch, do het ſie nümmen i 
Schueh yne chönne. Sie iſch amene Stäcke vo der Chuchi i 
d'Schüür übere, vo der Schüür i d'TChuchi. Der ganz Tag 
het me fe nit ghöre ſüfzgen oder chlage. Z' Nacht im Stübli 
ha⸗n⸗ig der Vatter und d'Mueter feiſchterlig no ghöre zäme 
brichte, vo der Arbet, wie dä Rogge ſchön fürechööm, 
bürſchtedick, und äb men ächt well mit de Pflegel dröſchen 
oder d'Maſchine näh. Denn het d' Mueter gſeit: „Mer wei 
dänk bätte“, und 's iſch e Zytlang ſtill gſi im Stübli. „Gotts⸗ 
name ſchlofe!“ und gly druf het men im Vatter ſyni längen 
Otezüg vernoh. Aber mängiſch iſch der Bueb verwachet, aß 
er ghört het ſüfzge: „O jere Gott doch au! O jere — Gott 
— doch au!“ 

„Mueter, was heiter?“ frogt der Bueb. „Nüt, Bueb! 
Schlof du!“ 

Wie lang aß d'Mueter das däwäg ummetreit het mit dam 
Fueß, chönnt me nit ſäge. Einiſch iſch ſie ufs Nochbers 
Fuehrwärch zu der Biberſterfrau, und z'letzt het doch no 
der Dokter zueche müeße. Aber hinke het ſie vo ſälber Zyt a 
eiſter müeße, und amene Sunndignomittag, wenn ſie uf em 
Bänkli gſäſſen iſch vor em Huus, fo het fie der Fueß grad- 
uſen uf em Chällerlade gha und het der Kempis gläſe, ſo 
lang as ſie's no chönne het. Gly, i weiß nit, i welne Johre, 
hei⸗n⸗ere d' Auge weh to, wenn fie gläſe het, und i der Sunne 
het ſie blinzlet. Sälbmol, me hett' ſi drno ſcho chly beſſer 

chönne chehre, het fie mängiſch d'Händ zäme gha amene 
Sunndignomittag; fie iſch denn gar ſtill gſi, öppis het ere 
Chummer gmacht: aß fie d' Auge nit verlüür. Aber fie het 
eiſter wieder Gſpaß gha: „He, d' Großmueter iſch ömmel au 
nit blind und iſch ſcho feufenachzgi!“ 


Jo d' Großmueter! Sie iſch es ſchyters Fraueli gſi und 
het i ihrem Stöckli ähnen im Riedholz au nümme ſälber 
chönne ſchächte, vowäge, 's het ere⸗n⸗am Gedächtnis afo fähle. 
„Sie iſch halt afange a Chingeſtatt“, het d'Mueter gſeit. 
Einiſch het's gheiße, mir welle fe zue⸗n⸗is näh, aß fie öpper 
heig. Mi het ere nit vill aghört, aß ſie nümme ganz rächt im 
Chopf iſch. Numme het ſie mängiſch nit gwüßt, äb mir Bue⸗ 
ben ihri Chind ſygen oder im Chättini ſyni. Einiſch het 
der Jokeb glachet, graduſe, wo ſie ſo nen aberhämiſche 
Spruch to het. Sälbmol het ne d'Mueter nit übel ufs 
Chneu gnoh und en gchlopfet: „J will der, in ere⸗n⸗alte Frau 
go däwäg lache, du Schnuderi, as de biſch!“ 

Die Großmueter het en Idee mit ere⸗n⸗ ummetreit. Män⸗ 
giſch het ſie uf em Fürſchtettbänkli bi der Mueter briegget: 
„O Chättini, es goht ähnenabe mit mer, und ha no nüt 
Guets to. Du, i bi gytig gſi myner Läbtig!“ 

„Eh, was ſägeter au, Mueter, nei, dir heit vill gäh, den 
arme Lüt!“ Aber d' Großmueter het der Chopf gſchüttlet, und 
das het ſie ummetreit, faſch Tag und Nacht. Me het gly 
druf gwahret, es het eim dunkt, es chöme meh Bättellüt vor 
d' Türen as früecher. Der Vatter ſeit: „Wo iſch mi alt 

Chittel, wo iſch der Wätterhuet?“ Niemer het öppis welle 
wüſſe. Nes Paar Schueh ſy au furt gſi. Und d'Chind us der 
Nochberſchaft ſy eifter a de Huusegge gſtande, wenn d' Groß⸗ 
mueter umme Wäg gſi iſch. Wenn der Vatter cho iſch, ſy ſie 
verftobe, wie d'Hüehner vorem Vogel. Einiſch het der Vat⸗ 
ter gäli Ringlotte gwunne gha am Bäumli näbem Huus, 
ſchön ſatteli, aß der fyn Fluum nit abgangen iſch, imene 
Chörbli im Chäller, für am Samſchtig z' Märet i d'Stadt, 
das git e Batze. Wo mer heichöme, wo ſy die Ringlotte? Ne 
paar wurmäßigi no, die andere furt. D'Großmueter, mir 
nüt dir nüt, ſeit drno, he die arme Chind do ähne hebe no 
nüt z'Mittag gha, ſie heig ne ſe brocht! Dr Vatter het 
d' Stirne zämezoge und iſch uſe; gſeit het er nüt. Aber einiſch, 
wo's Friedlis Frau cho iſch mit 's Vatters Sunndighuet, es 
heb en e Bättler welle cho verſchäggere bi⸗n⸗ere; die alti Frau 
do ähne heig eme z' Almoſe gäh, do iſch doch drno bal gnue 
Heu abe gſi bim Vatter. D' Mueter het gnue z' tue gha, aß er 
nit balget het: „He dänk! fo alt, fie weiß nümme, was fie 
tuet, gäll, ſeiſch ere nüt!“ 

D' Mueter het drno mit der Großmueter gredt. De Bätt⸗ 
ler chönn me nit alls gäh, fie ſyge z'friede mit eme Bitz Brot. 
Aber d' Großmueter het das nit welle verſtoh. Wenn uf eme 
Schaft es Stückli Gäld glägen iſch, het me's nümme gfunde; 
einiſch iſch's Zwygarte Frau mit eme Zweufränkli cho, ihre 
Bueb heig's brocht, vo der Großmueter. Do het men i der 
Großmueter alls müeße ybſchließe, aß fie eim nit z'arme 
Tagen Almoſe gäh het. Aber das iſch ſe ſchwär acho, män⸗ 

giſch iſch ſie uf em Ofebänkli gſäſſen und het luut bättet und 
im Herrgott aghalte, er ſell ſe nit ſtrofe, wil ſie kei Almoſe 
chönn gäh, d' Schweißtropfe ſy⸗n⸗ere uf der Stirne gſtande. 
„O heie heien au!“ Was het üſi Mueter gmacht? Sie het 
am Hag no ufe Brumbeeri gſuecht und ſe mit em andere 
z'Märet gnoh, aß fie i der Großmueter eiſter nes Hämpfeli 
Halbbatze het chönne parat ha für d' Almoſe. Wie iſch die 
Großmueter albe heicho vo der Strooß dur 's Wägli ufe, wenn 
ſie die läre Händ het chönne zeige! Alls abcho! Und d'Mue⸗ 
ter het au glächlet und het es luſchtigs Gſpäßli brichtet am 
Tiſch bim Aſſe, bis ſie der Vatter uf ihrer Syte gha het. 

Gly druf het d' Großmueter keis Almoſegäld meh brucht! 


Das iſch villmol gſi, aß der Vatter d' Stirne zämezoge 
het, kei Mönſch het gwüßt, was en plogt. De het d'Mueter 
drglyche to, ſie gwahris nit, het en e chly lo mache, drno het fie 
öppis agfange, het d'Bueben öppis gfrogt us der Schuel, vo 
däm und deim, denn het fie der Vatter ynezoge, wär dä und 
dä gſi ſyg, dam ſyni Alte. Dr Vatter het müeßen usrucke, 
z'erſcht, ohni as er welle het, aber d'Mueter het nit lugg glo 
mit löckle, bis der Vatter us em Muggiloch fürecho iſch und 
au öppis verzellt het. Sie het aber ummegäh mit Lache. Das 
het battet. Glimpfiger iſch er worde wie im Anke, und wenn 
er ufgſtanden iſch vom Tiſch, ſo iſch 's heiterſcht Wätter gſi 
a ſyner Stirne. 

Sälbmol, wo⸗n⸗ig chrank gſi bi, do iſch der Mueter ihres 
Sunnepfäiſter komod cho. E Summer lang het's mi gha: 

„Gäll, heſch es g'erbt vo der Mueter?“ het fie gfeit, „maſch 
nüt verlyde, es dünnſchaligs Ei!“ Müt chönne näh, as Milch 
mit Waſſer, dünni Bröchli! „Geduld ha“, het der Dokter 
gſeit. Jo Geduld ha, dinn im Stübli i mym Bett, wenn ſie 
duſſen i der Stube dryghaue hei, Schnitz und Späck! Es 
dunkt mi jetz no, 's Waſſer laufi mer im Muul inne zäme, 
wie wenn das Dämpfli zu der Stüblitüren yne chäm, me 
het's ganz gſeh cho! Oder guldgäli Röſchti! Ganz ſchwalwys 
iſch's cho us der Chuchi, wenn d'Mueter der Anken i 
d'Pfanne to het; ſie het all Türe chönne zue tue, 's iſch zum 
Schlüſſelloch us, zum anderen yne, me het's nit chönne ver⸗ 
ha. „Mueter, numme e Löffel voll, es Brösmeli füre 
Gluſcht!“ Aber do iſch fie hert gſi: „Der Dokter het's ver- 
botte!“ Mit eme Gſpäßli het ſie's ein mache z'vergäſſe: 
„Lueg, i darf au keis näh!“ „Dir ſyt kei Bueb, dir ſyt e 
Mueter halt!“ 


„Wär jung im Gluſcht nit Meiſter iſch, 
Däm wachſe wäder Vogel no Fiſch!“ 


J weiß nit, wo ſie ſettig Sprüch härgnoh het. Mängiſch 
hei ſie battet, mängiſch nit. Einiſch het ſie mit eme Liedli 
chönne dr Bueb gſchweige. Das iſch gfi, wo's nie het welle 
beſſeren und das Milchgſicht eiſter dünner und chlyner wor- 
den iſch i ſym Bett. Do chunnt einiſch amene heiße Nomit⸗ 
tag, wo ſie duſſe gheuet hei, ne Bueb vo's Nochbers chly zue 
mer yne. 's iſch e Wältſch gſi, ne Tuuſch vo's Nochbers, 
aber er het ſcho guet chönne rede. Dä het i eim yne gwält⸗ 

ſchet, wie's luſchtig ſyg jetz duſſe. Vogelnäſchter i allne 
Stude, baden i de Glungge hinde, under de Studen, und 
denn a d' Sunne ligge. Uf eismol het er nüt meh gſeit und 
luegt mi a: „Du,“ ſeit er, „heſch nit förcht'?“ 


„Was meinſch?“ frogi und hebe der Chopf uf gägen em. 
„Heſch nit förcht, wenn du mueſch ſtärb?“ 

„Was ſtärbe?“ frogeni und fahren uf. 

„Stärb mueſch du! Wil Uszebeig heſch!“ 


J ha gſpürt, wie's mer heiß der Rüggen uffahrt, heiß 
ha⸗n⸗i gſchlückt: „Wär ſeit ſo öppis?“ 

„D' Tante feit — Uszehrig!“ 

J ha der Chopf gſchüttlet und glächlet, aber i ha uf 
d'Zähn biſſe, aß ig nit ha müeße graduſe brüele. D'Uszehrig! 
Und i mueß ſtärbe! Dr Wältſch iſch uſe, wie wenn er Angſcht 
hätt. Wo d' Mueter heicho iſch abem Fäld und fie uf der Tür⸗ 
ſchwelle loſt, ha⸗n⸗ig under der Dechi gſchluchzet. „Jöſſis 
Maria, Bueb, was heſch?“ J ha nüt chönne ſäge. Ume Hals 
ha ſe gnoh: „Gäll, i ſtirbe nit! J wott nit ſtärbe!“ D'Mue⸗ 
ter het mi agluegt mit großen Auge. Drno het's mer gwoh⸗ 
let, wo ſie afot lache, graduſe: „O nei, Bueb, heb kei Angſcht 
wäge däm, du chunnſch wieder zwäg, du chaſch no mängiſch 
go bade, no mängiſch ufe Bärg und d'Schneebärge luege!“ 
Das het fie gſeit und het mer d' Auge dargha, und i ha dry 
gluegt und ha's gſpürt, wie mer d' Freud wieder cho iſch und 
der Glaube. „Jo, wenn d'Mueter eim alachet, däwäg, de 
chunnt me wieder zwäg!“ 

J weiß's nit, het ſie's äxtra gmacht, iſch 's Guggepfäiſch⸗ 
terli off gſi, vo der Stuben i d'Chuchi uſe; ſyg's wie's well, 
uf eismol, wo ſie agfüüret het, ſo ha ſe ghöre ſinge, nes 
Liedli, es luſchtigs, öppis Gſpäſſigs, wie wenn ſie wett ſäge: 
„Los, i ſinge! Glaubſch mer's jetze?“ 


Und i ha⸗n⸗ere glaubt, und es iſch mer wohl gſi, und die 
Zyt iſch ömmel au wieder cho, wo⸗n⸗ig mit de Buebe z' Holz 
chönne ha, de Vogelnäſchtere noche und ufe Bärg de Flüehne 
zue. Und fo zabligi Füeß, aß 's mi vo deheime furt i d'Frömdi 
ufe zoge het und 's no Zyte gäh het, wo-n-ig mängiſch e 
ganze Tag mit eme Chymli nit a d'Mueter dänkt ha bis 
öppe z'Obe, wenn uſem en Eggen uſe ne Schatten oder nes 
Tönli cho iſch oder nes Räuchli, fyn und chüſchtig, wie vo 
deheime, wenn d'Mueter i der Chuchi z'Obe düürs Chries 
azündet het im Ofeli inne. 

Wo⸗n⸗ig einiſch wieder heicho bi, iſch die alti Stube höcher 
gſi, 's hölzig Täfel ha⸗n⸗ig nümme gfunde, drfür iſch's hei⸗ 
terer gſi vo der wyßen Olfarb, und au d'Mueter — gottlob, 
het heiter Auge gha: „Jetz iſch's verby, i chumme's beſſer 
über, ne Chummerz' hilf wott yne cho. Jo, hütt Nomittag, 
dä Sunndig wott er cho, 's erſchtmol uf Gſchaui cho, nes 
Meitli, chäch und ſchaffrig, im Jokeb Syni, die nimmt im 
alte Müeti d' Arbet ab, aß äs cha uf em Ofebänkli mit em 
Vatter ſpröchle; überobe hei ſie⸗n⸗is alls zwäg gmacht, 's 
Dach ufgha, aß me nander gſeht im Stübli.“ Sälbmol het 
d'Mueter no z' Mittag gchochet, am Stäcken iſch fie vo der 

Ehudi i d' Stuben und wieder ufe, het es wyßes Tiſchlache 
darto, wo fie einiſch gſpunne gha het und bleikt, zwee filbrig 
Löffel und Gable het ſie darto für die Zweu. Es het grad 
glängt, und wo ſie cho ſy mit em Fuehrwärch, het ſie der 
Stäcke hindere Chaſchte gſtellt, het der Chopflumpe abzoge, 
no einiſch d'Scheitle gmacht i ihri graue Hoor; im wyße 
flächſig Chuchiſchurz iſch's nen ergäge und het ſen epfange; 
frei chly graduf und breit iſch ſie i der Türe gſtande, und ihri 
rote Backe hei no glänzt wie ryfi Brombeeriöpfel: „So, 
ſyter cho? Gottwilche bi⸗n⸗ is!“ Und me het's gſeh a den Auge 
vo däm Meitli, 's het's für nes guets Zeiche gnoh, e ſo ne 
hübſchi Mueter a der Türe z'gſeh. Chly zimpfer het ſi das 
Brütli zuecheglo, z'erſcht no chly glächlet und Augli gmacht 
mit ſym Jokeb, wo au nit rächt gwüßt het, was ſäge vor 
luuter Heiteri i den Auge. Aber d'Mueter, die het däm Vö⸗ 
geli 's Züngli chönne löſe, mi het nit gwüßt wie; ſo het ſie 
d' Suppe brocht, het uſegſchöpft und afo brichte, eis ums 
ander het ſie amene Fädeli zuechezoge, aß 's öppis het müeße 
ſäge. Und was i nit erwartet ha, hüt het d'Mueter au mit⸗ 
gha am Tiſch, e keis hätt gwahret, aß ſie ſüſch mängs Johr 
vo Chrankechoſcht het müeße läbe, johrus, johry. Und drno 
iſch ſie voruſe, d'Mueter, und het däm Brütli üſers Wäſe 
zeigt, die Chuchi und die Chammere, und iſch 's hinder, 's 
feiſchter Stägli uf: „Jetz goht's im Altwyberhimmel zue, 
heit Sorg, chly feiſchter z'erſcht!“ Und drno is ober Chucheli, 
über e Tritt is Stübli: „Aß mer ech nit im Wäg ſy, wüß⸗ 
ter!“ het fie gſpäßlet, aber me het ere's a den Auge gſeh, 's 
62 


iſch ere nit fo ärnſcht. Das Meitli iſch ufgange, wie nes 
Blüemli ſälb Tag, und 's het glachet und 's iſch gſi, wie 
wenn's ſcho lang do bi der Mueter deheime wär. Zum z' Obe⸗ 
näh het d'Mueter no wyßi Chüechli uftreit, wie ſie ſe chönne 
het, ſo fyn und gchröſchpelig, aß ſie eim vergange ſy uf der 
Zunge wie ſüeßi Schmützli. Das Meitli het ganz glänzt im 
Glück, as wie im Anke bache, wenn's wieder mit zweene Fin⸗ 
gere fo nes wyßes Eierſchüümli gnoh het, und d'Mueter het 
au wohl gläbt dra. Wo drno die zweu echly lei binander hei 
welle ſy, bi⸗n⸗i au us Wäg und hinders Huus, wär findi do 
uf em länge Träm hocken underm Dach? 's iſch üſi Mueter, 
gar eländ iſch's ere gſi, zum Stärbe, 's Härzwaſſer het 
ſie gha und gſüfzget: „O my Fueß! 's iſch höchſchti Zyt, das 
mani nümme verlyde, ſo nes Fäſcht!“ 

„Aber was heiterech denn au ahnegmacht, dir möget's jo 
nit usgſtoh, Mueter“, ſägeni. „Du Naaggis, meinſch, i heig 
die Huusfrau däwäg wellen yne lo, frei, aß 's ein tſchuderet? 
Das hätt ig au im Jokeb nit möge gönne, aß 's zue⸗n⸗ere 
chranke Bärzifrau müeßt z' Gſchaui cho!“ 


Sälb Obe iſch d'Mueter gly is Bett, und was i ghört ha 
von ere, het tönt as wie wenn's bättet wär: „Gottlobedank, 
jetz wär das Gröbſcht verby!“ Und ſie het no nes paar Jöhrli 
chönnen i ihrem Altwyberhimmel obe ſy mit em Vatter 
zäme. Im Winter het ere der Vatter öppis vorgläſen uſem 
Kaländer, wil ſie uf em Ofebänkli gſäſſen iſch, der Fueß uf 
em Stuehl, und im Summer hei ſie öppe no chly ghulfen 

übernide. Und wo's do gly einiſch Lärme gäh het überunde 
und es Chlys cho iſch, do het das neu Großmüeti no einiſch 
Arbet übercho, und wo 's Zweute cho iſch, het me gar nit dra 
dänkt, aß me 's Großmüeti chönnti etmangle. 

Aber die jungi Frau het gäng es bitzeli Angſcht gha, wenn 
's Großmüeti mit eim vo de Chinder a der Hand und eim 
uf em Arm die feiſchter Stägen uf oder ab iſch. „Heit ömmel 
Sorg zue⸗n⸗ech, Mueter, wüßter, mit euem Fueß!“ 
„Heb kei Chummer!“ het d' Großmueter gſeit. „Ommel nit 
für d'Chind! 's ſy au myni!“ Und doch het das Stägli no 
müeße d'ſchuld ſy, aß d'Chind nümme zum Großmüeti ufe 
chönne hei. 


Einiſch amene Samſchtig iſch es gſi, wo die jungi Frau 
i d' Stadt iſch, z' Märet und der Jokeb. Der Vatter iſch gſi 
go raſiere, d' Großmueter elei deheim. 

„Heit ömmel Sorg zäme!“ het's no gheiße, öb ſie furt 
iv. D'Großmueter iſch überobe gſi und het d'Chind ghüetet, 
het ne Hüsli bauet und d' Ditti agleit, drzwüſche wieder 
öppis gſunge, und eis um 's ander butlet uf der Schooß. Sie 
hätte chönnen überunde ſy, aber d'Chauſcht iſch nit warm gſi 
i der große Stube. Jetz uf eismol chlopfet's a der Huustüre, 
's iſch öpper do, und 's größer höpperlet vorus, der feiſchtere 
Stäge zue: „Wart, Ching, wart!“ D'Großmueter hülpet 
noche mit em Chlyneren uf em Arm. „Wart, Ching!“ Eis- 
mol fo gſeht fie no ſys heitere Hoorbändeli, eismol gſeht ſie's 

nümme. Me Schrei, fie ſpringt im Chindli no, ei Tritt und 
zwee, ſie cha's no ha, jetz wäiht das andere us, das Chlyne, 
es zieht fen abe, d' Stägen ab, fie fallt und zieht die Chindli 
mit ere, fie ſy gfalle, aber d'Großmueter het dargha, aß s 
ne nüt gmacht het. Aber gſchraue hei ſie glych: „Großmueter, 
abegfalle! Großmueter, ſtand uf, ſtand uf!“ Sie het nit 
chönnen ufſtoh. Gottlob iſch öpper duſſe gſtande, 's Nochbers 
Magd, fie het je chönne ufnäh und het ſen überufe treit. Die 
Chindli a der Hand, ſo iſch die Magd druf 's Stadtwägli y, 
i der junge Frau ergäge. D' Großmueter het no glächlet, wo 
ſie drno heicho ſy und die jungi Frau die Chind überufe 
brocht het. Beidi ſy luſchtig gſi und hei 's Großmüeti wellen 
am Chopflumpe näh. Sie het ſe zue⸗n⸗eren uf d' Bettdechi 
gnoh, beidi zäme, und het ſe gha mit den Arme und ſe 
lang, lang agluegt; drno iſch ere 's Augewaſſer d' Backen 
abcho: „Gottlobedank, der Schutzängel het ech ufgha, dänket 
dra! Wäge mir iſch's glych, es alts Schärbli, nümme ſchad!“ 

Sie het die Chind nit chönne von ere gäh, äb men au anere 
greſchtet het: „Eh, Mueter, euch het's gwüß hert agha!“ 
Sie het der Glanz nit us den Auge gloh, bis gägem Oben 
ahne, do iſch ere der Ote i Wäg cho; fie het afe wellen uf- 
ſtoh. Und me het ere d’Chind wieder müeße bringe, aß fie 
wieder rueihig worden iſch. Der Dokter het langſam der 
Chopf gſchüttlet, es ſyg do allwäg nit ſo liecht gange mit 
ſomene brüchige Fraueli, 's Härz het au nümme guet gſchaf⸗ 
fet. J der Nacht iſch d'Mueter ab Wäg cho und het no 
öppis gredt, eiſter mit Chinde der Wäg uf im Hag no, het 

nen öppis ahne glängt: „Säh do, mach d'Stei uſe!“ und het 
wieder glächlet. 

Wo⸗n⸗ig hei cho bi, het fie no einiſch d' Augen ufto, und 
wo⸗n⸗ig der Chopf zue⸗n⸗eren abe ha, ſo het's mer der 
Name gſeit, lyslig, wie wenn's niemer ſötti ghöre. Drno 
het ſie wieder die Chindli gſuecht, und gar heiter het's glänzt, 
wo ſie ſe gſeh het und drno uf der Dechi gſpürt het. Sie het 
kei Blick ab ne to, wie wenn ſie dä Sunneſchyn, wo ſie no 
eiſter innfi gha het, wetti i die jungen Augli lo yneſchyne 
für's ganze Läbe. Eismol gägem Oben ahne het ſie no öppis 
vomene Liedli agfange: 

„Heile heile Säge!“ 
Aber ſie iſch nit wyter cho; wie wenn ſie müed worde wär, 
het fie d'Händ abegha, d' Auge ſy zuegange. Sie hei bättet, 
lysli, und eismol het 's größer Chind zu ſym Müeti welle: 
„Großmüeti ſchloft!“ Wo's drno ſo rüeihig doglägen iſch, 
hätt me wohl chönne meine, ſie täti numme ſchlofe, ſo ſtill 
und heiter iſch ſie gläge mit de bleiche Roſen uf de Backe. 

Am ander Morge ſy au die Rösli no verblüeht gſi; aber 
öppis, wie nes Schüümli Sunnen iſch no blieben uf em 
Gſicht, wo's ſcho im ſchwarze Totebaum inne glägen iſch. Wo 
mer fe 's Wägli abtreit hei, het d' Sunne heiter gſchinne, 
und e Zytlang, wo dä heiter Schyn uf de Meie glägen iſch, 
ſo het me's faſch vergäſſe, aß mer 's letſchtmol mit der Mue⸗ 
ter gange ſy. 

D'r Hötterli 


„Jo, jo Buebe, lachet dir numme! Wenn me ſettig Bitze 
Brot cha abſpränge, ſo groß wie ne Roßzeche, ſo mah me 
wohl lache!“ — Dr Holderbänkler hets gſeit. Ufem Stahl⸗ 
bänkli iſch er gſäſſe und het uſem härdige Chacheli die 
Härdöpfelſuppe gäſſe, wo mir Buebe⸗n⸗us dr Chuchi brocht 
hei. 

„Jo währli! Dr Wind het nit gäng us däm Loch pfiffe 
bim Holderbänkler!“ und het dr Bart zwäggſtriche und dr- 
zue mit ſyne wäſſerige⸗n⸗Auglene grad uſe gluegt, wie wenn 
em öppis Schöns i d' Sinn cho wär. 

„Jo währli, fo gohts uf dr Wält! Do die Frängſelihoſe, 
i ha au ſcho andri agha, und dä Huet, er iſch au einiſch 
ſchwarz gſi, aß mänge Prokrater no ne Meinig gha hätt dr⸗ 
mit, und dä verhürſchet Bart, jü lachet oder lachet nit! aber 
's het Zyte gäh, wo ne dr Raſierer all Samstig ungerhänds 
gha het. Jo währli!“ 

Und het eis gſüfzget und dr Löffel abgſchläcket. — 

„Daſch ſälbmol gſi — jäh gätt numme⸗n⸗Achtig, aß 's ech 
nit au no einiſcht um d'Ohre⸗n⸗umme chutet — item — 
daſch ſälbmol gſi, wo⸗n⸗ig bim Häberli i dr Stadt inn i dr 
„Chrone“ — dir heit e nümme bchönnt — wo-n-ig i dr 
Chrone Gutſchner gſi bi. — Jo währli, das iſch au no ne 
Zyt gſi, wo me feiß gchäſet het; ſälchehr wär Eine⸗n⸗a Lätz 
grote, wenn er gſeit hätt, ig müeßt no einiſch goge Zünd⸗ 
hölzli huſiere und Stümpe zämeläſe, wenn ig wett es Pfyfli 

rauke. — Aber göht, wie iſch me⸗n⸗i de ſälbe Johre! do 
meinſch halt, die brotne Tube flüge⸗n⸗eim gäng is Muul, 
und 's Gäld, jo herrjegerli, grad wie wenns chönntiſch ufläſe! 
Aber mi ſeit nit vergäbe, wenns im Eſel z'wohl iſch, ſo 
ſchloht er übere Strick us. 

Ommel dört i dr Chrone heimer mängiſch Stämpereie 
gmacht, dr Stahlchnächt und dr Portie und ig! Oppe z'nacht 
oder amene Sunndig nomittag, wenns ſtrub Wätter gſi iſch 
— dört im Dachchämmerli obe! J chönnt hüt no grad uſe 
brüehle, wenn ig dra dänke. — Aber göht, 's iſch drfür und 
drwider: Jungi Burſchte ſy mr gſi — und drnäbe dr Höt⸗ 
terli. — Jo dr Hötterli!“ 

Jetz hei mir Buebe kei Rueih meh gha: 

„Seh, Holderbänkler, verzellet das, was iſch gſi mitem 
Hötterli!“ 

„Jo jo“, macht dä und ſchüttlet dr Chopf und ſüfzget: 

„Dir ſäget wohl! aber verzelle tuenis nit gärn, wil me 
ſettigs am liebſte z'undriſch im Chrättli möchti bhalte, aber 
henu! Will dir's ſyt, im Franzſepp ſyni Buebe — er het mr 
au ſcho mängs Glesli ygſchänkt — aber ſeh, wo ha⸗n⸗ig jetz 
mis Pfyfli! aha, jä jo, jetz no Tubak! Seh gang heuſch im 
Vatter es Hämpfeli — numme für einiſch überztue — ſo, 
Dank heigiſch, biſch e Chnächt, mueſch denn e Frau ha, wenn 
groß biſch! — So jetz ziehts — jä numme nit gſprängt — 
jo, wo ſy mr jetz blybe ſtoh! — Aha bim Dachchämmerli 
und bim Hötterli. — Gäll, daſch ne luſtige Name! — aber 
er het glych es trurigs And gnoh, dä guet Tſchumpel! 

I chönnt ömmel hüt nonit füge, wo⸗n⸗er här gſi iſch! 
Aber göht — öppe⸗n⸗immene Dachſtübli wird er uf d'Wält 
cho iv. — Was weiß ig, chaſy het er gar nie kei Mueter 
gſeh, velicht het ſie ne nit dörfe zeige, wil er ſo nes Buggeli 
gha het und ſo ne ſchwäri Zunge. — Item, ſygs jetz, wies 
well! einiſch amene Morge chunnt dr Häberli, dr Chronewirt 
abem Märet hei — all Händ voll het er z'träge gha, wils 
ufnes Hochzytäſſe gange⸗n⸗iſch! Und wär chunnt hinde dry 
cho z'trampe? Nes brings Mannli miteme Buggeli, ne große 
Chropf iſch dra ghanget und underm Schirmchäppi füre — 
er wirds dr Gottswille vomene guete Tüfel übercho ha — 
güggele zweui chlyni Augli, ſchüch, wie jungi Hüehndli, 
zwitzeret hei ſi, wie wenn er Angſt hätt, es tüei em öpper 
öppis z'leid — nes chlys rots Gſichtli und es dünns Bärtli, 
wo eiſter zitteret het, wil 's Muul immer hin und här gange⸗ 
n⸗iſch — do iſch er gſtande, het blinzlet mit de⸗n⸗Auglene, 
wie wenn en die Cheſſel und Pfanne⸗n⸗i dr Chuchi täte 
blände. Dr Chronewirt iſch em erbcho uf em Märet, und 
wil er ſyni Chörbli und Päckli faſch nit het möge gſchleike, 
ſo haut er do das chlyne Mannli a, wo ſo ghungrig amene 
Fleiſchlade gſtande⸗n⸗iſch. 

„Seh Chlyne, hilf mr träge!“ 

„Hä?“ 

Und drno het em dr Chronewirt ufglade, und wie nes 
Hündli iſch er hindenoche zötterlet. — 

J dr Cchuchi, wo⸗n⸗er abſtellt, ſo haut em dr Meiſter 
ne tolle Bitz Fleiſch ab und ne Fläre Brot — dä iſch druf 

69 


gſchoſſe, wie nes hungris Tierli und fahrt zum Muul, und 
wie⸗n⸗er ißt, ſo het er öppis fürebrocht: 

„Schöuſch 'ank ha!“ 

Und drno iſch er gſtande⸗n⸗und gſtande und het gäſſe, und 
wo⸗n⸗er jedes Brösmeli abem Finger gſchläcket gha het, ſo 
iſch er blybe ſtoh, wie wenn er am Bode⸗n⸗agwachſe wär: 
Do het em dr Meiſter nes Glas Wy ygſchänkt; trunke het 
ers und het e kei Wank to. Jetz duderno het dr Häberli afo 
dütſch mitem rede. 

„Gang jetz, ſie blange ſüſch deheim!“ 

„Niene heim!“ macht er und ſchüttlet dr Chopf — aber 
dr Meiſter het em gwunke⸗n⸗ und uf d' Türe zeigt. And⸗ 
lige, ſo het ers verſtande; faſt trurig het er zrugg gluegt, 
wie wenns em weti 's Härz abdrücke vo dene ſchöne Sache 
wägg. Fleiſch und Würſt hets gha ufem Chuchitiſch ganz 
Bygine, und Zuckerſtöck und Chueche, aß eim 's Waſſer im 
Muul zäme gloffe⸗n⸗iſch. Er het gmeint, er ſyg unverhofft 
i Himmel cho und müeß jetz wieder drus. Und dur 's Fänſter 
het mes gſeh; er het no mängiſch ummegluegt. Aber du 
chaſch mers glaube oder nit — am Tag druf, wär ſtoht 
wieder vor dr Chrone, luegt zum Chuchifänſter i! Das 
Mannli vo geſter! Und het em Meiſter zuegluegt mit ſyner 
wyße Chappe und ſym wyße Tſchoope, wie wenn er Eine 
wär us ere⸗n⸗andere Wält. — He nu, dr Chronewirt iſch e 
kei Gyznäpper gſi — nei, nes Härz het er de no gha, er längt 
däm Gluſtimuul nes Stückli ahne, zum Fänſter us; packt het 
ers, wie wenn er Angſt gha hätt, es chönnt ems öpper näh. 

„Dank ha!“ 

Und ſo ei Tag nom andere! Bis einiſch, wo dr Meiſter 
guet im Lun gſi iſch, ſo blybt er i dr Chuchi ſtoh, wie wenn 
er öppis täti ſtuune, mit dr Chelle⸗n⸗i dr Hand; luegt uſe, 
no däm Kärli. 

„'s iſch au nes Eländ für ne Mönſch!“ macht er und 
winkt und ſeit: „Göht rüefet em, er ſell do yne cho!“ 

Und vo ſälbchehr iſch das Mannli i dr Chrone bliebe; 
im Dachchämmerli obe, dört, wo me het müeſe Sorg ha 
füre Chopf, dört heis em nes Glieger zwäggmacht zum 
Schlofe. Und für am Tag, was iſch er gſi? was ſell i ſäge? 
alls iſch er gſi und niemer; für alls het mene brucht — 
numme nit bi dr Gaſtig — i alli Egge⸗n⸗iſch er guet gſi, 
umme nit a dr Heiteri. Lohn het er keine gha: nes Bätzli 
öppe hie und do vo däm und dieſem. — 

Und dr Hötterli, fo het er gheiße vo z' undriſch bis z'obriſt. 
„Hötterli!“ hets grüeft, „he do, Holz häre! he wo ſteckt er 
ächt wieder?“ 

„Er het jetz nit drzyt!“ heißts uſeme⸗n⸗Egge füre, „er 
mueß mr hälfe dr Sack ufha!“ 

Aber nit lang, fo rüeft 's Zimmermeitli d' Stäge⸗n⸗ab: 

„Hötterly — y -! Iſch er no nit zrugg, en Ebigkeit, me 
chönnt jo drümol ſtärbe ſider! Mit dr Bluſe ha⸗n⸗e gſchickt 
zum Glette.“ 

Dr ganz Tag: „Hötterli chumm! Hötterli gang, Hötterli 
lauf!“ Dr ganz läng Tag iſch er uf de Füeße gſi, aß wie 

ne Jaghund, het keis chrumms Muul gmacht, het numme⸗ 
n⸗öppe brummlet: „'humme ſcho! humme jo ſcho!“ 

Und z' Obe hets gheiße: dr Hötterli, wo iſch er ächt au 
wieder gſteckt, die ganzi Zyt? für nüt cha me ne bruche. Aber 
är iſch eiſter guet im Luun gſi, 's Wätter iſch gäng guet gſi 
binem, und wenn er het müeſe ſpringe, Stäge⸗n⸗uf und 
Stäge⸗n⸗ab, vo früeh bis ſpot i alli Nacht, er het gäng öppis 
brummlet binem ſälber, 's hätt ſelle gſunge ſy. Und wenn 
er einiſch ne Stumpe⸗n⸗übercho het oder nes abgänds Mümp⸗ 
feli us dr Chuchi oder gar nes Halbbätzli, ſo iſchs gſi, wie 
wenn er i Himmel chönnt; denn hei die chlyne wäſſerige⸗n⸗ 
Augli blinzlet, denn het er das Feuferli dräiht i de Finger, 
und hets ybunde⸗n⸗i ne rote Maſelumpe, wie wenns nes Gold— 
ſtückli wär. Z'nacht am Olfi Fürobe, das iſch fo die Zyt gſi, 
wo⸗n⸗er is Chämmerli het chönne goh, und denn het men ene 
ghöre bätte, lut: 

„Lieber Gott und Angelein, 
will fromm und gut ſein!“ 

Aber denn, wenn er het welle 's Deckli über e Chopf 
ufe zieh, hets mängiſch au no grüeft vo unde⸗naufe: 

„Hötterli! abe cho! uf dr Stell! Schueh putze!“ Denn 
het er ſys Schürzli wieder müeſe⸗n⸗alegge, drwyle⸗n⸗aß die 
andere gſchlofe hei.“ — — 

Bi dene Worte het dr Holderbänkler ufghört verzelle und 
het a ſyner Pfyfe zoge, wie wenn ſie glöſche wär. 

„Aber was iſch er au fo ne leide Hötterli gſi?“ fo ha⸗n⸗ig 
gfrogt, „aß mene für nüt het chönne bruche, weder das?“ 

„Jä — du chaſch wohl froge!“ macht er do. „Wenn erft 
no alls wüßtiſch! Aber ſo gimmer no nes Für! lue dört am 
Dangelſtei chaſch azündte! So rächt!“ und het no ne⸗n Ebigkeit 
am Röhrli zoge, wie wenn er dr Hötterli vergäſſe hätt. — 

„Und drno, was iſch do gange?“ hei mir gfrogt. 

„He, was iſch do gange!“ macht dr Holderbänkler, „dr 
Schuehlumpe⸗n⸗iſcher bliebe ſyner Läbtig! Und uf dr Stroß 
hei d'Buebe mitem Gugelfuehr triebe, wenn 's durs Städtli 
ghötterlet iſch, das chlyne Mannli, wo immer voryne gheltet 
het, wie wenn dr Chopf das ganze Mönſchli wett vorabe 
zieh. Aber nit numme d' Schuelbuebe hei Stämpereie triebe; 
nei währli, mir, die große⸗n⸗Esle — verzieh mers der lieb 
Heiland, aß igs mueß ſäge, au mir hei ne⸗n⸗am Bändeli umme 
gfüehrt bis ähne⸗n⸗uſe. Z' Obe, wenn mr Fürobe gha hei, fo het 
is dr Tüfel mängiſch gſtüpft, worum? er het ſi gförchtet z'nacht, 
wie nes Chind. — Do hei mr doch albes glachet, wenn er 
öppe d' Stäge⸗n⸗uf cho iſch, fo im Feiſtere, dr Wand no düße⸗ 
let, het chuum traut, ufe Bode z'trampe: Denn hei mr ne 
zförchte gmacht. Herrjeere Gott und Vatter im Himmel obe, 
es goht mr jetzt no gäng dur March und Bei, wenn igs 
ghöre, und einiſch wär er bime Höörli d' Stäge⸗n⸗abedrohlet. 

Und denn dr Melk, dr Stahlchnächt, wo im Hörnlimah 
abem Chare gumpet iſch, was macht er? 

Einiſch, amene Sunndig z'nacht — i ha z'erſt gmeint, 
es ſyg e Leib Brot, wo⸗n⸗er underm Arm gha het — uſſe⸗ 
n⸗a dr Stadt mueß er ne gfunde ha — ne große runde 
Chürbs iſchs gſi: Im Stahl unde bi dr Latärne hei mr 

ne⸗n⸗usghöhlt, und dr Melk het mitem Mäſſer vier Löcher 
dry gmacht: Auge, Naſe und Muul. Drno het er ne⸗n⸗un⸗ 
dere Chittel gnoh und iſch d'Stäge⸗n⸗uf, mir zwee noche. Dr 
Hötterli het überunde⸗n⸗i dr Chammere z' Nacht gäſſe, mir 
hei ne gſeh zu dr offne Türe⸗n⸗y, wo mr d'Stäge⸗n⸗ufe ſy. 
Glachet het er mitem ganze Gſicht und het glänzt as wie dr 
Vollmohn: d'Chöchi het em nes Stückli abgänte⸗n⸗Eier⸗ 
chueche ufgſtellt gha. Item, mir drei d' Stäge⸗n⸗uf, wie wenn 
mr öppis gſtohle hätte, is Hötterlis Chämmerli ufe. Dört, 
im Eggeli, i gſehs jetz no: ne Cherze hei mer azündtet, hei ſe⸗ 
n⸗i dä Chürbs gſtellt; wie ne Totechopf mit fürige⸗n⸗Auge 
hets zündtet im feiſtere Chämmerli. 

Drno hei mr gluſteret hinder dr Türe; 's iſch nümme 
lang gange, chunnt dr Hötterli d' Stäge⸗n⸗uf und ſümmſerlet 
öppis zwüſche de Zähne. Er iſch guet im Strumpf gſi hinecht, 
und mir hinder dr Türe hei dr Ote chuum chönne verha. 
Jetz uf eismol, wo⸗n⸗er d' Tür uftuet, es iſch, i ghöres no, 
ne Ton, eſo, wie wenns imene⸗n⸗Uvernünftige⸗n⸗uſem Stahl 
as Läbe goht, und ufe, furt, dur d'Stäge⸗n⸗ab, wie wenn die 
wildi Jagd hindenoh wär. Zitteret het er, wo⸗n⸗er i Husgang 
abe chunnt, as wie nes aſpigs Laub; lang het er nüt meh 
chönne ſäge; numme d' Stäge⸗n⸗uf het er dütet mit dr Hand. 

„Döt obe, is Gp'äiſt!“ 

Wär ſälbchehr im Stahl übernachtet iſch, ufem Strau 
und pärforſch nümme⸗n⸗i ſys Chämmerli ufe welle het, das 
iſch dr Hötterli gſi. Erſt, wo merem dä Totechopf zeigt hei, 
do iſch er wieder gange. Vo dört a iſch dr Hötterli worde, 

wie nes ſchüchs Hüehndli. Wenn er dr verby iſch, fo het 
er di agluegt vo dr Syte, wie wenn er Chummer hätt, me 
füehr ne Streich im Schild gäge⸗n⸗ihn, und wenn er z'nacht 
is Chämmerli diche⸗n⸗iſch, het er i jede⸗n⸗Egge yne gſpanyf⸗ 
let, het ſi de Wände noche gſtriche, bis aß er dinn gſi iſch. 
Aber daſch no Ol is Füür gſi bi üs; z'letſcht am And iſch er fo 
ſchüch worde wie nes chlys Chind, und wenn me⸗n⸗öppis 
zuenem gſeit het, iſch er weidli vrby gange, und het ſi gſtriche 
mit ſchnälle Schrittline. Amene Sunndig iſch er mängiſch dr 
ganz Nomittag im Chämmerli obe bliebe, het ſi verſchloffe, 
wenn er Schritt ghört het, as wie ne Schnägg is Hüsli. 

Aß 's nit däm oder dieſem mängiſch chlei gramslet het 
do inn, was weiß ig! Aber göht, me het ſi gſchämt für 
z'zeige, aß me no nes Härz gha hätt, me hätt jo gſeit, 
me wär ne leide Höſeler, heb Angſt, mi chöm de nit i 
Himmel. 

Aber ſygs jetz wies well, ſo notis noh hets is doch 
mängiſch ſälber chlei verbarmet, wenn mr dr Hötterli fo 
gſeh hei. 

Einiſch anere Wienecht z'Obe⸗n⸗iſches gſi. Chalt, 's het 
ſcho Blueme⸗n⸗a de Fänſtere gha. Im obere Saal, wo albes 
d' Heere gſi ſy, hei fie ne Chriſtbaum ufgmacht, nes paar 
fürnähmi Heere mit ihrne Lüte, was weiß ig. 's iſch gange, 
bis gägem Morge, ſo hei ſie g'halleegeret, mi het ömmel 
die ganzi Nacht nüt chönne ſchlofe. Am Tag druf, a dr 
Wiehnecht, iſch da Chriſtbaum no gäng im Saal gſtande, 
aber usgraubt und plünderet, numme⸗n⸗öppe do und dört no 

nes Cherzli iſch dra gſteckt. Wo mr gſeh hei, aß nüt meh 
z'günne⸗n⸗iſch, het jedes nes ſuurs Gſicht gmacht, und es het 
dä Baume keis welle⸗n⸗überabe träge. So iſch halt am Obe, 
wo mir drei hei cho ſy, dä Chriſtbaum elei und lär im obere 
Gang im Egge⸗n⸗inne gſtande, wie wenn er no uf öpper täti 
warte. Wo mr d' Stäge⸗n⸗uf chöme, und öppe nes Glaschügeli 
het no füreglitzeret us de⸗n⸗Eſte, blybt dr Stahlchnächt ſtoh; 
uf eis mol chehrt er ſi um, wie wenn em öppis dure Chopf 
gfahre wär. Er bricht 's Tanntſchüppli obe⸗n⸗ab, ſteckt die 
Cherzli dra und ſeit: me chönnt em Hötterli wieder einiſch 
e Streich ſpiele, es mögs wohl verlyde. Er ſyg jetz nit de⸗ 
heim, er heig en gſeh uf dr große Brügg ſtoh und is Waſſer 
abe luege, wie wenn er öppis drinn verlore hätt. 

„Bigopplige, n⸗es gilt“, füge mr, „es gitt e luſtige Fack!“ 
Und drno ſy mr drahi: im ganze Huus, i allne⸗n⸗Egge⸗n⸗ 
und Chammere hei mr alte Grümpel zäme gſuecht, Holzböde, 
halbhundertjöhrigi Nachtchappe, alti Pantoffle, en alte 
Glaßlihändſche, wo numme drei Finger gha het, und was 
weiß ig aller Gattig. Drno hei mr das Tannli uf e Lade 
gnaglet, die Sache⸗n⸗a d' Aſt ufghänkt und die Cherzli azün⸗ 
det. Z'letzt hei mr da Chriſtbaum im Hötterli is Chämmerli 
uf e Stuehl gſtellt. 

's iſch wohr, 's iſch nes gſpäſſigs Luege gſi, 's het eim 
dunkt, die Cherzeſtümpli gwahres au, aß 's ne Streich hätt 
ſölle gäh: ſie hei gar luſtig gflackeret und gſprätzlet. Do ſy 
mr gſtande und hei dä Baum agluegt, 's iſch gſi zum Lache. 
Und richtig, z'erſt hei mr glachet, was uſe möge het. Aber 

notisno iſchs ſtiller worde, und wie ftiller aß's mworde-n- 
iſch, wie meh ha⸗n⸗igs gſpürt: 's iſch mr gſi, was weiß ig, 
i hebs im Hals unde, 's well mi wörge, wie wenn ig e 
Channebire gäſſe hätt. 

Und uſe hets müeſe, ſüſch hätts mr glaub e Chropf gmacht 
— uſe: 

Ufe Tiſch ha⸗n⸗ig gſchlage, aß dr Stuehl mit dem Chriſt⸗ 
baum faſt ufgumpet iſch und die Cherzeliechtli gflackeret hei, 
wie wenn ſie verſchrocke wäre: 

„Nei bigotz — es iſch nit rächt!“ ha⸗n⸗ig gſeit! „Und a dr 
Wiehnecht!“ Jä, i will mi nit beſſer mache, aß ig bi, i ha 
vill ufem Buggel; aber dört hanig nit andriſch chönne, 
nähms dr Gugger! „Nei,“ ſägeni, „es iſch ne Schand, en 
arme Tüfel ſo für Narre zha! Bigott nit, verzieh mrs dr 
lieb Gott im Himmel obe, aß ig au ſo ſäge mueß!“ 

Die Andere hei mi z'erſt agluegt, wie wenn ig Hörner 
hätt, wo⸗n⸗ig eſo ufbrönnt bi, as wie nes Olfüür. Aber ig 
ha ſcho gwüßt, es iſch mr öppis anders dure Chopf gfahre, 
's iſch gſi, ig ha dur die agloffni Schybe⸗n⸗im Hus änedra 
ne Chriſtbaum gſeh brönne, do ſägeni eismol: 

„Ne Streich, das wei mr ſpiele, jo bigotz, aber dächehr 
einiſch uf die rächti Syte; ne Fak, wo dr Hötterli cha merke 
dra, es gäb no Lüt uf dr Wält, wo wüſſe, wo Gott hocket!“ 

Und ſo hei mrs gmacht! — Und dene⸗n⸗iſchs ufghulfe 
gſi und hei faſch gar nit möge gwarte: Imene Huet inn hei 
mr ypzoge, im ganze Huus umme. J bi zum Meiſter, zum 
Chronewirt und ha⸗n⸗ems e chlei guet agäh. Und richtig, er 

het gfeit, das gäb öppis für zum Lache, und drno het er ne 
Fläſche Boſcheleh ufegreicht, weiſch dere Pütſchierte! Drno 
ſy mr zu dr Meiſtersfrau und zu de Meitlene, i d'Chuchi, 
und zletzt hei mir drei au no i Sack glängt und hei e 
paar Batze gſtüüret. Item, mr hei ömmel nes gſtyfs Hämp⸗ 
feli Gäld binander gha. Und jetz hets gheiße: Was wei mr 
afoh? Das iſch nes Rote gſi und es Wärweiſe! ne Fläſche 
Pütſchierte hei mr afange gha, die hei mr i⸗ne⸗n⸗alte Für⸗ 
fueß yne ghänkt und abunde. 

Het das nes Lache gäh! Aber loſet numme: Es Päckli 
Schoggelade, — wenn er numme⸗n⸗öppis Süeßes zſchläcke 
ieh het, er iſch gſi, wie die chlyne Chind — und Baſel⸗ 
läckerli und no nes Päckli Siggare. 

Eis Päckli hei mr verſteckt i de Holzböde, eis imene⸗n⸗ 
alte Händſche, item, 's iſch gſi, mi het müeſe lache, wenn 
me numme dra dänkt het, was dä für nes paar Augli wärd 
mache, wenn er da Baum tüei gſeh mit dene Sache dra. 
Drno, wo das Chriſtbäumli fertig gſi iſch, i ha mir Läbtig 
keis ſo gſeh, wo das Bäumli fertig gſi iſch, hei mrs wieder 
uf d'Schabälle gſtellt, d'Cherzli wieder azündtet, d' Türe zue 
to, und drno ſy mr goh warte, mr ſy faſch vergange, bis 
mr dr Hötterli ghört hei cho dur d' Stäge⸗n⸗uf. Langſam 
iſch er cho, er het wieder Trübſal blost gha, dr ganz läng 
Tag, und d'Stäge⸗n⸗uf iſch er düßelet wie nes verſtöikts 
Hüehndli. Hinder jeder Tür het eis gluſteret und gſpanyflet; 
us jedem Egge⸗n⸗uſe hets gchüſchelet und 's Stubemeitli het 
i eim yne müeſe mache: „Pſt, pſt, er chunnt, ſyt ſtill!“ 

Jetz iſch er cho, blybt bi dr Türe vor ſym Stübli ſtoh. 
Mir hei n-is faſch nit chönne⸗n⸗überha. — Stoht ſtill! 's 
Liecht het er gſeh ſchyne dur 's Schlüſſelloch. Er het öppis 
brummlet, verſtoh het mes nit chönne. Süferli tuet er uf, 
wie Eine, wo⸗n⸗em nit rächt trauet. 

Aber jetz, chuum goht d' Türe⸗n⸗uf, het mene ghöre flueche, 
flueche — i ha myner Läbtig nüt jo ghört. 

Es het eim frei möge, wenn mes ghört het. — „Aber 
ſtill!“ hei mr dänkt! „Er wirds gly gwahre.“ 

Jetz aber, was iſch das? Tuet er nit 's Fänſter uf? 

„Halt!“ ſeit Eis vo üs! wott yne ſpringe — ſcho z'ſpot! 
— Kei Liecht iſch meh im Stübli, aber vo dr Gaß unde⸗n⸗ 
ufe het mes ghört: Dr ganz Baum mit allne dene Sache het 
er zum Fänſter uſe grüehrt gha. Wie wenn e Möntſch tät 
ſchreie, hets tönt uf dr Bſetzig unde, wo d'Fläſche verſprunge⸗ 
n⸗iſch. Und drno iſchs feiſter gſi im Chämmerli; nüt meh heſch 
gſeh, kei Baum, kei Hötterli; uf dr Stäge het me no ſyni 
Schrittli ghört; aber das iſch gange ſo weidli, mi chas nit 
verzelle. Z'erſt ſy mr blybe ſtoh, wie wenn mr vom Himmel 
obe⸗n⸗abe chäme. 

Wo mer wieder zuenis cho ſy, wie wenn mr uſeme Traum 
erwachet wäre, iſchs is i d'Sinn cho, hei grüeft und grüeft 
dur d' Stäge⸗n⸗ab: 

„Hötterli, wart au! Chumm doch! 's iſch nit fo gmeint!“ 

Aber es iſch z'ſpot gſi. Er het nüt meh welle ghöre. 

„He nu!“ ſo hei mr is tröſtet, „er wird ſcho wieder cho, 
wenns em verleidet iſch!“ Und eine het dr ander agluegt, 

vo dr Syte, äber ächt tüei lache. Sälb Obe hei mr dr Höt⸗ 
terli nümme gſeh; mr ſy is Bett; aber keis Aug ha⸗n⸗ig 
chönne zuetue; jede⸗n⸗Augeblick ha⸗n⸗i gluſteret und dr Ote⸗ 
n⸗agha, aber keim Hötterli ſyni Schritt het me ghöre cho. 
Mängiſch bi⸗n⸗ig ufgfahre: uf dr Gaß unde ghört me no 
öpper goh! Iſchs en ächt? Nei währli, er iſch verby gange. 

Andlige, 's iſch wohl e Nacht gſi, i dänke myner Läbtig 
dra, iſch dr Morge cho, ufgſchnufet ha⸗n⸗ig, aber liechter 
iſchs mr nit worde: Dr Hötterli iſch nonit hei. Do, 's het 
grad feufi gſchlage, do hets Lärme gäh im Hof unde. Ne 
Stich iſch mr is Härz gfahre, i gſpüres jetz no. Dr Meiſter 
het ufbigährt zum Fänſter us, er well Rueih ha, do heißts 
vo unde-n-ufe: 

„Dr Hötterli iſch do!“ 

„Er wärd wohl leini chönne d' Stäge⸗n⸗uf!“ 

Aber er hets nümme chönne. Ame Stroßenegge hei 's 
en gfunde: chalt und ſtyf. Ig ha dr Hötterli nümme welle 
luege! Sie hei ne furttreit, ſälb Morge no, is Totehuus. 
Am Stäffistag ha⸗n⸗ig mys Bündteli gmacht — bi uf und 
drus, het kei Mönſch öppis gwüßt drvo. Ig hätt doch no 
für ne Wuche dr Lohn z'guet gha. Aber blybe hättig nümme 
chönne, i glaub, es hätt mi verſteckt, oder es hätt mr 's 
Härz abdrückt, wenn ig lenger dört gſi wär. Wär ig bliebe! 
Müeßt chaſy jetz nit goh Fadeſpüeli aträge und dr Gotts⸗ 
wille⸗n⸗ahalte für nes Bürdeli Strau! — 

„Seh, gimmer no nes Füür!“ 

Dr Schüfelidichter 


Wenn ig vom Schüfelidichter wort verzelle, mueß ig 
z'erſch vo myner Mueter öppis brichte: nit aß fie vill vo 
Büechere oder gar vo Dichterslüte gwüßt hätt. Nei, i ma mi 
numme a eis Buech bſinne, wo ſie drinn gläſe het, ufem 
Ofebänkli oder duſſen ufem Chällerträm, amene Sunndig 
nomittag; 's het gheiße: Nachfolge Chriſti. Mit dam Buech 
iſch ſie gſäſſe; wyt vo den Auge wäg het ſie's gha und einiſch 
drüber uſe gluegt, wie öpper, wo vomene Baum tuet ryfi 
Frucht abläſe und ſe no einiſch aluegt, äb er ſen is Chörbli 
tuet. Aber aß d'Mueter vo däm Buech gredt hätti, möcht 
ig mi nit bſinne. Sie iſch jo ſelber es läbigs Buech gſi. Was 
het ſie nit für Bſcheid müeße gäh im Bueb, wenn ſie zämen 
us der Chilche cho ſy, oder wenn fie mitnander über d'Höchi 
gägen Oberdorf zum Gotti glüffe ſy. 

„Mueter, worum chööme d'Lüt nit groß uf d' Wält?“ — 
„Wil ſie täten aputſchen anander im Huus inne!“ 

„Mueter, worum gitt's Mannevolch und Wybervolch?“ 
— „Ahpa, biſch e Naaggis! AB är cha Pflueg ha und äs cha 
Hoſe blätze!“ 

Aber erſch, wemmer zämen öppen im Amdet duſſen am 
Rain no gſchöchlet hei, d'Mueter und ig! Was het ſie do 
müeßen is Chrättli länge, für dä gwundrig Bueb z'gſchweige. 
Mängiſch het's ſcho gnachtet gha, und mir hei no leini 
grächet, wenn d'Stärne ſcho ufgange gſi ſy am Himmel. 
J weiß's no, wie wenn's erſt geſter gſi wär. 

„Worum“, hani gfrogt, „worum gitt's Chrieg uf dr 
Wält? Worum tüe d'Lüt enander töde?“ 

Sie ſtoht ſtill und luegt und luegt; wie wenn ſie dört 
oben i de Stärne d' Antwort wetti läſe, het ſie gſtuunet. 
Uf eismol zeigt ſie mit em Rächeſtiel gägem feiſterblaue 
Himmel: „Lue dört, die hei kei Händel; gſehſch, die ploge 
nander nit! Wie heißt jetz au das Sprüchli, womer einiſch 
uſem Schuelbüechli glehrt hei? 

Lueg, d' Stärnli uf dr Himmelsweid, 
ſie wandle ſcho in Ebigkeit; 

macht keis im andre 's Läbe ſchwär, 
wenn's doch do unden au ſo wär!“ 

So het ſie gſeit, wie zuenere ſälber, mit ere halbe Stimm. 

J luege fen a. 

„Mueter!“ ſägeni, „wo heſch denn au die Sprüchli här?“ 

Sie zieht dr Chopflumpen über d' Stirne und loht dr 
Räche zieh, aß ihres ſchwarze Hoor a dr Schlöfe zitteret het. 

„Vo dr Mueter!“ ſeit ſie im Räche. 

„Und d'Mueter, vo wäm het ſie ſe gha?“ 

„Vo dr Großmueter!“ ſeit ſie nommene Rüngli. 

„Und d' Großmueter?“ 

Ahpa, mach du — me wurd nit fertig mit der bis am 
Hunderti umme! Was weiß ig?“ Ihri herte Schueh hei 
gyret am Rain, wenn ſie dr Räche usgrüehrt het. 

„Wüßder, dänk vomene Dichter?“ 

„He jo, dänk, worum frogſch denn, wenn's doch weiſch, 
Frögli!“ 

„He, d'Bäſi im Schwane het gfeit, wo's mr es Buech gäh 
het, d' Dichter chönne Värsli mache. Sie het gſeit, das ſyge 
dere, wo niene deheime ſyge, wo gäng im Land umme zieihe, 
bis nen einiſch e Künig es Huus gäb, für drinn z'wohne! 
D' Bäſi het mr eine zeigt imene Buech inne. Er het e 
Chronen uffgha, und ſo iſch er ufeme Stei ghocket, dr 
Mantel über dr Achſle!“ J ha's der Mueter welle zeigen 
am Marchſtei; aber fie het nit gluegt. 

„Mach du, lue, dr Moon chunnt ſcho überem Gumme⸗ 
wald ufe!“ Me het nüt meh ghört, aß 's taufüechte Amd 
underm Räche no hübſcheli chräſchle. 

„Mueter, für was gitt's Dichter?“ frogeni nomene 
Rüngli. 

D' Mueter het mit dr Hand e Mugge gwehrt. „Für was? 
Ah! Dänk, aß ſie eim dra mahne, me ſell albeneiniſch dr 
Chopf us em Staub und Mäbel i d'Höchi ha, aß me heitere 
Himmel gſeih!“ 

J ha das nit rächt verſtande, wie's d'Mueter meint; aber 
öppis ſäge hanig doch müeße uf das abe: 

„Jo, d'Schwanebäſi het gſeit, wenn i guet lehr läſen i de 
Büechere, chönn ig au einiſch jo eine gäh!“ 

„Ahpa! Biſch e Naaggis! So öppis! Schaff du; mit de 
Büechere cha me kei Vehwar fuetere, aß ſie Milch gitt!“ 

Sie het's nit fo gärn gſeh, aß ig, chuum aß ig i d'Schuel 
bi, ſcho d' Naſe i de Büechere inne gha ha, mängiſch bis i alli 
Nacht yne. 

„Wenn numme nit abwäg chunſch!“ het fie gſeit, und doch 
het ſie's lo gſcheh, aß mi d' Baſe im Schwane fo gly ſcho no 
de Büechere gluſtig gmacht het. Das iſch ſo gſi: mängiſch 
amene Märet het üſe Vatter, wenn's nit grad i de ſtrübſte 
Wärche gſi iſch, i Schwane i dr Vorſtadt e chly müeße go 
ushälfe, und ig ha mitem dörfe, wenn's öppe Kafanz gſi iſch. 
Ar het im Chäller nide dr Wy uſegloh, und ig ha dörfe dr 
Hahne dräihe und öppe nes Tröpfli abſchläcke dra. Am zweui 
oder drü, wenn d'Märetlüt e chly verloffe gſi ſy, hei mr 
ändlige — wie mängiſch hanig d'Chällerſtägen ufe gluegt! 
— chöönne go z' Mittag äſſe. Was iſch nit alls ufem Chuchi⸗ 
tiſch gſtande; me het nit gwüßt, wo z'erſt zuegryfe: Fleiſch⸗ 
ſuppe mit Auge druff, ſo groß wie Zweuifränkler, Brotis 
und Salot, Tartere und Chueche. Wohl, do heimer is er- 
nüeferet! Aber 's Schönſte iſch doch das gſi, wenn ig mit 
dr Bäſi überufe dörfe ha, und ſie denn dr chirsbäumig 
Chaſten ufto het. 

„Do, Seppli, chaſch es Buech näh, weles, aß dr gfallt! 
Und wenn rächt lehrſch i dr Schuel — chaſch fe de chaſy alli 
einiſch ha! Dr Emil brucht fe nümme!“ 

Allmol het ſie das gſeit und iſch miteme Süfzger i Stuehl 
gſäſſe und het d'Händ zäme gha. J has ſälbmol nit gwüßt, 
was e Mueter cha gſpüre, wenn ſie ihre einzig Bueb, wo ſie 
ufe Chilchhof het hulfe träge, imene frönde vor den Auge 
gſeht. J ha nes Buech gnoh uſem glänzig chirsbäumig Cha⸗ 
ſten uſe. Und deheime hanig dr Chopf i beid Füſt gha und 
mängiſch hinderem Huus ufem Träm, wo d' Rotſchwänzli 

underm Schindeldach gnäſtet hei, kei Wält meh gſeh, as die 
uſem Buech uſe. J glaube, chuum, aß ig i d'Schuel gange 
bi, hanis 's Tags meh Buechſtabe pickt als alli üſi Hüehner 
zäme Heubluemegſööm vor der Schür. Dr Vatter het öppe 
brummlet, wenn mr d'Mueter drümol het müeſſe zum Tiſch 
rüefe: „Gitt üſer Läbtig kei Buur! Uſer Läbtig nüt für ufs 
Land. Magers Fäld und Gränggeliwar. 

Gygeliſturm und Büechernarr!“ 

J ha's nit verſtande, wiener's gmeint het; aber das hani 
gly gwüßt, aß dr Vatter, wo vom Morgen am feufi bis 
z'Nacht am nüni nie verſchnufet het, ne grümpfigi Stirne 
gmacht het, wenn öpper am heiterhälle Tag dr Chopf i de 
Füſte gha het. Aber d'Mueter het denn albe 's Füür usbloſt 
bim Vatter: „Eh, Franzſepp, er iſch gar e Rahne und e 
Bleichmuus; däm chunnt's gwüß gäng i Rügge, wenn er ne 
Sägetzeworb ſett ſchwinge; lueg, chaſy iſch's au für öppis 
guet, das mit dene Büechere; es het au dere, wo 's Brot mit 
däm verdiene!“ Und ſie het mr mängiſch no dr Duume gha 
bim Vatter, wenn er ſo brummlet het: 

„Eh, dr Bueb cha zum Choche luege!“ Und ſie iſch mit em 
Vatter uszoge mit dr Haue i Härdöpfelplätz oder mit dr 
Gable go worbe. 


Jetz einiſch, im Huustagen iſches gſi, do het d'Mueter 
am Morge der rot Chopflumpen umbunde und 's blau 
ryſtig Fürtech g'chnüpft: „So, Bueb, du chaſch hüt deheime 
blyben und hüete. Lueg ſchön zum Füür, i ha Suurchrut 

überto; dä buechig Chnorz is Ofeli yne ſtoße, aß 's ſchön lind 
wird; aber wenn's ſett bränte, ſo rüef, und do das Schüfeli, 
lueg ſchön, aß 's Füür nit usgoht, gäng chöcherle, aß 's nit 
gſpöhnig wird. Jä, du mueſch loſe, chaſch de nochhär — jo 
und was i no wott ſäge — gib acht uf die junge Hüehndli 
wägem Hüehnervogel, öppen einiſch ums Huus umme —“ 

Sie het no gredt, wo fie d' Haue ſcho uf dr Achſle gha het: 
„Jo, gib ömmel acht wägem Schüfeli, aß 's Füür nit us⸗ 
goht, heſch ghört?“ 

J ha ſcho nümme g’loft, was fie gſeit het, bi ufem Dangel⸗ 
ſtei ghocket, der Chopf imene Buch inne. Nei, dänkeni, 
wotſch z'erſt no rächt toll Holz is Ofeli ſtoße, aß me nit all 
Augeblick mueß drvo. Jetz het's battet — und i ha chönne i 
ne anderi Wält flüge vom Dängelſtei us. Eismol, was 
ghöreni 's Wägli uf cho? Nes Glöggli het g'chlingelet, wie 
wenn der Pfarrheer öpper chäm cho verwahre. J luegen uf! 
Was gſehni? Eine chunnt duruf im Huus zue. Aber was für 
eine! Du myn Gott! E graue Mantel über der Achſle het 
gfäcklet und gwäiht; e länge Stäcke ſetzt er Schritt für 
Schritt vorzue dr Wäg uf, und es Glöggli z'oberiſch amene 
Huet bimmlet bi jedem Schritt. Dä Huet, nei, uf en Art e 
Helm wie vomene Ritter, us wyße Haſelrüetli gflochte und 
z'oberiſch am Gupf das Glöggli! J ſtoh uf und luege; 's 
fahrt dur mi dure wie im Schräcke: das iſch ne Dichter. So 
iſch er im Buech vo der Bäſi ufem Bild. So cha der Stäcke 
numme ne Dichter füehre, ſo ne Mantel, ſo nes Glöggli 
cha numme ne Dichter abinde. Er chunnt nöcher, der Mantel 

wäiht, dur d’Löcher blitzget d' Sunne. D’Augsbraue zieht er 
höch; er nickt, er ſtreichlet drümol dr gälwyß Bart, ſteckt dr 
Stab i d' Dachträufi vor mi zue, ſtreckt ei Hand us: 

„O Büebli, 's chunnt en alte Ma, 

möcht öppis gäge Hunger ha!“ 

Es het mr i den Ohre tönt wie Muſig, und doch binig 
erſchrocke drob. E Dichter, das hani gwüßt, ſtoht vor mer 
zue und heuſcht öppis gäge Hunger. J gſpüre, wiemer 's 
Bluet dr Hals uf chunnt, lo 's Buech lo gheie und ſchieße 
dure Huusgang yne, hinderen i d'Chuchi, Täller und Gable 
vom Chacheliſchaft, dr Suurchruthafen abdeckt, e Ladig ufe 
Täller uſegnoh, und jetz — wie hani müeße ſchnufe! — ne 
Fläre vom Schüfeli abgmürpft, mir iſch ſälber s Waſſer im 
Muul zämegloffe. Aber für ne Dichter! Und jetze, wonig 
mit der Ladig dr Huusgang füre chumme, fahrt er mr er- 
gäge, aß dr Stäcke z' Bode gflogen iſch; jo gwüß, i has 
gwahret, ſyni Händ hei zitteret, woner dr Täller nimmt. Er 
hocket ufs Chällerträm, chlemmt dr Täller zwüſche die ſchlott⸗ 
rige Chneu, wie wenn er Angſt hätt, es chönnt em wäg⸗ 
gſchnellt wärde, und iſch drüber, Bueb hi, Bueb här. Und 
wiener mit dr Gable underem Bart⸗ und Schnauzghürſch 
yne fahrt, het er gruret innſi abe: 

„Mhm!“ 

Jetzt erſch nickt er gäg mr yne, und, e neui Ladig uf dr 
Gable, blinzlet er, lächlet gägem Huusdach ufe: 

„O das iſch doch ne Gottesgab! 
Dr Herrgott dank dr bis as Grab!“ 

Es iſch nyt lang gange, fo iſch der Täller lär gſi, no 's 
letzte Fätzli het er mit der zittrige Gable zämegſuecht; lang⸗ 
ſam ſtreckt er mr 's läre Gſchir ergäge, nickt mr zue: 

„Wär ſo cha ſchänken ohni z'froge, 
het 's große Los im Himmel zoge!“ 

Mit einer Hand dütet er obſi, mit em Blick ſchielet er 
gäg dr offne Huustüre, wie wenn er mr wett der Wäg zeige. 
Jo, i verſtoh di! Im ne Dichter, wo ſettig ſchöni Sprüch cha 
mache! Und wieder binig yne gſchoſſe, i dr Chuchi zue, und 
wieder hanig abdeckt, und no einiſch hanig e Ladig uſe gnoh, 
no einiſch e Fläre vom Schüfeli abgmürpft. Und wieder iſch 
er mr ergäge cho mit zittrige Hände, het dr Täller zwüſche 
d' Bei drückt, und wieder het er gruret, woner die erfti Ladig 
ygfüehrt het: 

„Mhm!“ 

Aber jetz het's mi au tribeliert vo innen ufe: jetz mueſch es 
wüſſe, jetz iſch Zyt! J hueſte und ſtoh vo eim Fueß uf en 
ander. 

„Dir“, macheni cheiſterig, „dir, gället dir ſyt e Dichter?“ 

Jetz iſch's gſi, wie wenn e wähle Wydliſtock im Huustage 
is Grüene ſchießt, ſo iſch er ufgange; 's het ganz gflitzeret i 
ſyne gſprieglete Augsbraue; er nickt und rüchelet und blinz⸗ 
let mit den Auge: 

„E Dichter bini, bi's eiſter gſi, 
my Zyt, die iſch no nit verby!“ 

Jetz hanis gwüßt, aber no nit alls; das Schüfeli hanig 
nit vergäbe gſchröpft. J goh nöcher zuenem, hueſte. Jetz 

mueß's ufe, und wenn er mit dr balget: „Dir, wie tuet me 
— tuet me dichte?“ 

No meh iſch er ufgange bi der Frog, 's Gſicht iſch i 
d'Lengi gwachſe, d' Auge ſy größer worde; z'erſt het's bloſt 
underm Bartgſtüd füre; mit dr Hand wäiht er us: 

„O, Bueb, das chani dir verchünde: 
mueſch d'Wörtli hinde zämebinde!“ 

J glaub, wenn er mr der nöchſt Fueßwäg zum Himmel 
zeigt hätt, es wär mr nit ſo ums Jutzge gſi, wie bi dene 
Worte: 

„D' Wörtli hinde zämebinde!“ Jetze hanig's gwüßt; i 
glaube, i hätt em dr Räſte vom Schüfeli au no greicht. Aber 
jetz uf eismol iſch's gſi, wie wenn dr Dichter ufe Zug müeßti: 
er iſch ufgſtande, nimmt dr Stäcken i d' Hand, ſchüttlet dr 
Chopf, aß 's Glöggli chlinglet, luegt gägem Gang hindere 
und ſeit: 

„So Büebli, i mueß jetze goh; 
i glaub, es chönnt es Wätter cho!“ 

Chehrt ſie gägem Wägli, ſetzt dr Stäcke durab, 's Glöggli 
chlingelet, dr Mantel wäiht, aß's grüen und gäl ſchynt i dr 
Sunne. Wonem ſo nocheluege, ghöri d'Mueter vom Garte⸗ 
hag här rüefe: 

„Bibeli, bi, chumm, Bibeli chumm!“ 

J ſpringeren ergäge und rüefe vo wytems: „Mueter, 's 
iſch eine do gſi, lueg, du gſeſch en no, ne Dichter iſch do gſi; 
er het mr gſeit, wie me tuet dichte: mueſch d'Wörtli hinde 
zämebinde!“ 

D'Mueter zieht 's Chopftuech ab und rüehrt mr’s um 
d' Naſe: 

„Was iſch ächt das wieder für ne Halbnarr gſi! Heſch jo 
ganz e rote Chopf; du wirdſch doch nit —!“ Sie zieht dr 
Oten y vor em Huus, rüehrt d'Haue wägg: 

„Eh, z'Heidoggede denn au! Schmöckſch es denn nit?“ 
Und fahrt amer verby dure Gang hindere. Wohl, jetz hanig's 
au gſchmöckt und gſeh: dr Dampf us dr Chuchitüre. Dinnen 
a dr Fürſtet — i gſeh d'Mueter dure Dampf dure, dr 
Pfannedeckel i dr Hand. 

„Wohl, do iſch dr Fuchs drüber mit ſym Schwanz! Ganz 
brun abrönnt!“ N 

Sie nimmt e Gable, nuehlet drinunde, het das Räſtli uf 
vom Schüfeli, loht's lo falle, luegt mi ah: „Du wirdſch doch 
nit 

„Im Dichter — er het mr drum —“ 

„Biſch e Halbnarr! Jo das glaubi, wenn dr ſo ne Harli⸗ 
gingg chunnt cho Fiſimatänte ſpiele, ſo gäbſch du 's ganze 
Schüfeli — däm Schüfelidichter! Was mueß ig jetz im 
Vatter ſäge, wenn er chunnt? Chaſch denn au im Schüfeli⸗ 
dichter rüefe!“ 

J ha mi düüßt zu dr Chuchi uſe, bi hinders Huus go 
Spränzeli mache. Aber 's iſch drno guet abglüffen am Tiſch. 
Sie heig numme 's halbe Schüfeli überto, het d'Mueter 
gſeit; es gäb de no für 's nöchſt Mol. Im Vatter hanig nüt 
gſeit vom Schüfelidichter. Aber bimer ſälber hanig mängiſch 
das Rezäpt probiert: mueſch d'Wörtli hinde zämebinde. Bim 

Vatter und dr Mueter iſch mr nummen einiſch fo nes Värsli 
vertſchlüpft. Wo mr am Hogerrain Heu g'chehrt hei, und 
d' Sunne d' Gable z' Bode drückt het, fo fahrt's mr ufe, 
hinderem Vatter und dr Mueter zue: 

„O Mueter, wie iſch d'Gable ſchwär! 

J wett, aß's jetz ſcho Wiehnecht wär!“ 


D' Mueter luegt umme und gitt mr ne Blick: 

„Plogt die dr Schüfelidichter?“ 

Vom Schüfelidichter het ſie gnue gha, üſi Mueter. Aber 
bi de Bueben ufem Schuelwäg hanig myni Sprüchli abrocht, 
aß ſie gſeit hei: 

„Du chaſch au ryme, 
's gitt ganzi Stryme.“ 


Und de bim Gotti z' Oberdorf binig mit mym Schüfeli⸗ 
dichter au wohl a gſi. Es het glachet drob: 
„Chaſy, wär weiß, chaſch das no einiſch bruche!“ 


Jetz wär das guet gſi, d' Zyt iſch umme gange, und mir ſy 
no mängiſch amene Märet go Wy uſeloh i „Schwane“ zu 
der Bäſi. Aber alls het es And. Eis Johr het üſi Bäſi 
d'Schwanewirtſchaft im nen andere übergäh und het umme 
no zweu Stübli überobe bhalte. Wo mer einiſch zuenere cho 
ſy, jöſſis Gott, i bi ganz erſchrocke: iſch das die Bäſi, wo 
früecher all Johr einiſch amene ſchöne Sunndig nomittag 
vor üſem Huus im Galmis zum Scheesli usgſtiegen und 
nachhär oben am Tiſch gſäſſe iſch, i ha d' Auge nit chönne 

vonere näh, fo iſch fie albes gſäſſe, faſch wie ne Mueter⸗ 
gottes, hani dänkt, roti Bäckli im fyne Gſicht, die großi 
Züpfe, numme ſälte vo graue Ryſteſtryme durzoge, die großi 
Züpfe, höch am Chopf ufbunde, und drüberus het dr Chambe 
vom Hornſträhl glänzt, wie Meiehungg, wenn d' Sunne dry 
ſchynt; 's guldig Chötteli uff dr ſammetige Bruſt het glitze⸗ 
ret, wenn ſie glachet het, und die brunſydigen Ermel hei 
gchrüſchlet mit em glychfarbige Fürtech, wenn ſie ſi gäg dr 
Mueter gchehrt het am Tiſch — und jetz, ei Tag, hei mr ſe 
gfunde, d'Bäſi, im Lähnſtuehl, teuf het fie gſchnufet us em 
Chüſſi uſe, die rote Bäckli vertrunke im verblonete bleiche 
Gſicht. 

D' Bäſi het dr Chopf gſchüttlet: 

„Chättini, es goht ähnen abe mit mr, lueg au die Händ!“ 
Jöſſis, wie Chüſſeli, ſo ſchwär. D'Mueter het tröſtet: „Eh, 
was dänket er au! Nei, mr wei i Horngrabe goh wallfahrte, 
wenn mr d' Härdöpfel im Bode hei; der Sant Aloys iſch e 
guete Fürſpräch bim Heiland!“ 

No einiſch heimer d' Bäſi gſeh, zum letztemol; fie iſch im 
Bett gläge mit eme chlyne zämegſchmurete Gſichtli und 
magere graue Hände. Wie vo wytems, ſcho halb ufem Wäg 
zum Himmel, het ſie gredt: 

„Es — goht jetz z' And — gottlob!“ 

De'Mueter iſch näbem Bett gſäſſe und ig näben anere 
und ha dr Ote bymer gha, ha gwahret, wie ſi d'Lippe vo dr 
Mueter grüehrt hei. Eismol het d' Bäſi dr Chopf uſem höche 
Chüſſi füre, zeigt mit em magere Finger gägem chirsbäumig 

Chaſte. „Dörr — obeninne, Chättini — das Büechli vs 
dr Bank — nimm's — dr Franzſepp het au gar mängiſch 
— — und die Bücher — Seppli — chaſch de näh — 
drno! O heie, dr Emil!“ D'Mueter het das Büechli i 
d'Händ gnoh und keis Wort chönne ſäge. 

Wieder iſch's ſtill gſi; me het nüt ghört, as d'Sumis⸗ 
wälderuhr a dr Wand einiſch zächemol ſchloh. Mr hei gloſt 
uf dä Ton, wo mr ſo mängiſch ghört gha hei. Jedes het es 
Bildli gſeh us dr ſchöne Zyt, wo d' Sunne no heiter dur 
d'Pfeiſter yne glachet het. Jetz putzt d' Mueter d' Backen ab 
mit em rote Lumpe, und ig ha gſchnupft; aber i ha gſpürt, 
wienig rot worde bi, 's iſch keis Augewaſſer gſi. Mir hei 
drno gly dr Bäſi adie gſeit; erſch, wo mr d'Stägen ab ſy, 
iſch mi öppis wie 's Eländ acho, und wo mr zu der Stadt us 
ſy, hätt ig möge brüehle; aber 's iſch glaubi numme gſi, wil 
ig dächehr mucht und lär ha müeße gäge heizue zottle. 

Es paar Tag druf iſch dr Schwanechnächt cho mit em 
Bricht, es heig en Anderig gäh mit dr Bäſi; fie ſyg Gott be- 
fohle am halbi vieri am Morge. 

Jetz het's e chly es anders Läbe gäh bi üs deheime. 
D'Mueter und dr Vatter hei i d' Stadt müeße; d' Mueter 
go 's veielette Meieli lo abnäh vo dr Sunndigchappe und dr 
Vatter ne ſchwarze Huet chaufe. J hätt pärforſch au nes 
Leidzeiche welle; aber 's het gheiße, d'Bäſi heig jo niemer 
meh, wo's chönn gſeh, und mir chöme kei Hauptteil über. 
Das hanig nit verſtande, bis dr Wolfvik, üſe Chnächt, am 
Tiſch dra grüehrt het. Er iſch über d' Ellbogen yne gläge: 

„He, wie mänge Teil iſch do? Euch breicht's glych no nes 
tolls Schübeli!“ 

Aber d'Mueter het en abbutzt: 

„Mueſch 's Mul nit über ne Blatte ha, wo dr Dechel 
druff iſch!“ 

Ar het öppis gruret und het wyter g'äſſe. Z' Obe, wo mr 
no i dr Stube gſäſſe ſy, het d'Mueter 's Bättli füre gnoh 
und für ſi ahne bättet. Wo ſie's wieder ufghänkt het, ſo het 
ſie no vo dr Bäſi agfange, wie's ne Gueti gſi ſyg, und wie 
das en Angel wärdi gäh im Himmel obe. I dr Schuel hani 
müeße froge für a d'Grebt. J ha gwartet, bis aß alli do gſi 
ſy; drno bini füre: „Lehrer, d'Mueter het gſeit, äb ig dörfi 
fähle, i mueß z'Grebt, mit dr Bäſi, mir chönnen erbe!“ 


Dr Schuelmeiſter het gwehrt mit dr Hand und z'erſch 
no ufe ſchwarz Schnauz biſſe, äb er Bſcheid gä het: 
„Jo, jo, bätt de numme rächt!“ 


So iſch dä groß Tag cho; i ha ſcho lang ufem Stägetritt 
gwartet, bis dr Vatter und d'Mueter parat gſi ſy. 's iſch 
nit vill gredt worden ufem Wäg. Einiſch hanig dänkt: wie 
lang goht's ächt, bis d'Bäſi im Himmel oben und en Angel 
iſch? Und drno hei mr üſi Bäſi no einiſch gſeh. Im Schwane⸗ 
ſtübli, oben inne, ſy d'Lüt, es Nastuech i dr Hand oder vor 
em Gſicht, ume Totebaum gſtande. Zwüſche dr Mueter und 
em Vatter dure hanig underm Schybli das wachsbleiche 
Gſichtli gſeh; 's iſch gſi, die Auge ſette no einiſch ufgoh under 

de ſchwäre Dechle füre, fie fette mi aluege; aber 's het mi 
dunkt, das ſchmale Gſicht well ſäge: i ha gnue gha, es gitt 
jetz öppis anders z'luege. Und drno hei ſie dr Totebaum uf⸗ 
gnoh, und mir ſy uf d' Stroß und hei dr Bäſi 's Gleit gäh 
ufe Chilchhof uſe. Z'erſch iſch bättet worde, feuf Vatterunſer; 
drno iſch me nöcher zäme gloffe, het afo brichte vo dam und 
dieſem: dr Statthalter vo Oberdorf, dr Busleter, het mit 
em rote Naſelumpe nes paar mol ghürnet, das iſch 's Zeiche 
gſi, aß me die nöcheri Wält nit ſöll vergäſſe. Ar glaub, das 
Wätter chönnti ahneha, Heuwätter! Am Mäntig chönnt men 
afo, d' Schmahle tüeie ſtäube. s Wybervolch het vo Chauf 
und Lauf agfange, vom Märet! Es gäb dänk am Samstig 
numme no acht Eier für ſächzg, im Heuet ſyge d' Eier gar 
rar. 

So ſy mer ufe Chilchhof uſecho. Jetz hei ſie dr Totebaum 
i d'Teufi gloh. J ha mi gha a dr Jüppe vo dr Mueter, drno 
hanig abegluegt. Dr Pfarrheer nimmt d'Schufle i d'Hand, 
es Hüüfli Härd drohlet uf e Totebaum. Jetz het er öppis 
gſeit, womer ne Stich gäh het: 

„Von Erde biſt du genommen — Staub und Erde ſollſt 
du werden!“ i 

Mir ſy gäg dr Stadt zue; i hinder dr Mueter no; einiſch 
hani ſe gha bi dr Jüppe: 

„Mueter — worum — “. Aber fie het mr kei Bſcheid 
gäh. Die Fraue hei dervo gredt, was d'Bäſi für ne Chran⸗ 
ket gha hei und wie ſie nonit ab dr Wält hätt müeße, wenn 
ſie das Mitteli gnoh hätt, wo ſie nere grote heige, und denn 

ſy fie wieder ufe Märet z'rede cho, und wie me jetz die düre 
Schnitz chönn bruche. Däwäg ſy mr gäge d' Stadt zue; ig 
hinde dry mit myne Gedanken im Chopf. Mi het's uf dr 
Zunge biſſe, aß ſie das ſo gleitig vergäſſe hei, was dr Pfarr⸗ 
herr gſeit gha het am Grab vo dr Bäſi. Item, mir ſy i 
Schwane cho. Jetz duderno, wo mr überufe is Säli chöme, 
wie het die Olfiſunne übere Tiſch ewägg uf däm Silber⸗ 
und Glasgſchirr, uf Mäſſer und Gable, uf Täller und 
Gleſer luſtige Gugelfuehr triebe, as wie wenn ſie die hätt 
welle föppele, wo jetz no 's Nastuech i dr Hand parat gha 
hei, für wenn's no einiſch fett Augewaſſer gäh. Mr ſy zueche 
gſäſſe, d'Fleiſchſuppe het Auge gmacht und het luſtig blinzlet. 
Und 's iſch g'äſſe worde, z'erſch hei d'Müler gnue für ſeie 
z'tue gha. Aber wo men ygſchänkt gha het und Gſundheit 
gmacht, het me gly nümme gwüßt, wo loſe. Wohl, der 
Statthalter vo Oberdorf iſch obenuf cho mit Verzelle: är 
gſeih ſe no am Hochzyt, dr Badiſt, dr Schwanewirt, wiener 
bim Chehrus ſys jung Fraueli i d'Höchi glüpft heig, aß ſie 
heig müeße dr Hoorſträhl gradſtecke; wiener gſtampfet heig, 
aß dr Lampeſchirm au heig afo tanze. Alls het glachet, und 
notisnoh iſch no mängs vo dr Bäſi und vom Badiſt fürecho; 
aber jedesmol iſch es Schwänzli dra gſi: jo, d' Schwanewirti, 
das gitt e ſchönen Angel, und jedes mol het mi das Schwänzli 
g'chutzelet: wie chunnt ſie i Himmel? 

„Staub und Erde ſollſt du werden!“ 's het gueti Sache 
gab; eiſter wieder neui Täller hei fie brocht; aber wennig e fo 
rächt dryghaue ha, iſch mr das vom ſchönen Angel wieder 

ufgſtoße. Eismol, wo fie wieder Gſundheit mache, chüſchelet 
mer 's Gotti vo Oberdorf is Ohr: 


„Jetz du, ſöttiſch no ſo nes Värsli ufſäge, öppis vo dr 
Bäſi, weiſch, eſo, wie dr dä Schüfelidichter ſälbchehr gſeit 
het: d'Wörtli hinde zämebinde!“ J ha 's Gotti wohl ver⸗ 
ſtande: jo, eſo nes Värsli uf d'Bäſi ſälig, und i ha gnickt 
und bi uſe, überaben is Höfli. 's iſch dünſtig gſi, und i ha 
vom Brunne no ne tolle Schluck Waſſer ab dr Röhre 
trunke; und jetz drahi! J bi ume Brunntrog umme und wie⸗ 
der zrugg, ha uf d'Zähn biſſe, wie wenn ig müeßt Chieſelſtei 
ufbyſſe; aber es het nüt welle gäh. Keis einzigs Värsli hani 
chönne binde. Wie verhäret, und gſchwitzt hanig drby, aß dr 
Schwanechnächt vom Roßſtahl här grüeft het: 

„Heſch Buchweh, Büebli, glaube's ſcho!“ 

Bis d'Mueter uf dr Schwelle vom Höflitor gſtanden iſch 
und gwunke het: i 

„He, Bueb, wo biſch au? Chumm, mer müeſſe hei!“ 
Mira, i binere noche zöttelet, d'Stägen uf. Jetz, wo mr zur 
Tür is obere Säli chöme, Marantſantjoſep! Wie wenn dr 
größt Händel wär, eſo ne Diſpitat, jöſis, dört d' Frau Hube⸗ 
ſack und d'Tante Väſperläder, wei ſie nander picke übere 
Tiſch yne? däwäg hööggle die ſpitze Naſe gägenander, es gitt 
faſch Füür. 

„Jä, ſäg du, was de witt, dr Schiffonier iſch üſe, d' Bäſi 
het's eiſter gſeit!“ 

„So, du heſcheren aber au bibäppelet und täfelet und 

ghäfelet, bis dört uſe; aber d' Sumiswäldere het fie mir ver- 
ſproche, die paßt uf die g'chremänzlet Gummode!“ 

„So, au no! Heſch nit vori gſeit, du wellſch —“ 

J ha nümme chönne loſe. Eismol nimmt mi 's Gotti am 
Arm: 

„Heſch jetz eſo nes Värsli für d' Bäſi? Süſch mueß fie no 
einiſch ummecho und ſälber cho teile!“ 

Teuf hani gſchnufet, ummenandergluegt, wie wennig mys 
Sprüchli ſuechti; do nimmt mi 's Gotti under den Arme und 
— — weiß nit wie — — binig uf em Stuehl obe gſtande, 
's Gotti chlingelet mitem Mäſſer am Glas, und jetz i der 
höchſte Not, fo fallt's mr y, das Sprüchli, wo d'Mueter 
einiſch gſeit gha het, duſſen am Hübel. Und i dr Angſt, wie 
wennig am Vertrinke wär, rüefen ig i Saal uſe: 

„Lueg d'Stärnli uf dr Himmelsweid, 
ſie wandle ſcho in Ebigkeit; 

macht keis im andre 's Läbe ſchwär! 
Wenn's doch do niden au ſo wär!“ — 


Es iſch gſi, as wie nes Wunder! Dr Schiffonier und 
d'Sumiswäldere vergäſſe! Z'erſt ſtill, fie hei nander ver- 
ſtuunet agluegt, wie d'Hüehner, wenn 's Olfiglöggli lütet; 
dr Statthalter aber het mi abeglüpft und mr uf d' Achſle 
gchlopfet und het uſem Hals ufe g'chropfet: 

„Und was kein Verſtand der Verſtändigen ſieht, das 
findet in Einfalt ein kindlich Gemüt! — Hähä! Gſundheit, 
es gilt allne!“ 

Und ſie hei Gſundheit gmacht: 

„Es gilt, jo, Gſundheit! Es ſöll allne gälte!“ Und drno 
ſy fie gſtande, hei nander d' Hand gäh: 

„So läbet wohl! Und am Dryßgiſch de wieder! Blybet 
gſung! Heit ech nit z'ſträng!“ 


Mr ſy gäge hei zue, dr Vatter und d'Mueter vorus, ig 
hindedry. Oppis het mi plogt: das vo dr Bäſi. Wie chunnt 
d'Bäſi i Himmel? Wie cha fie ne ſchönen Angel wärde? Und 
gäng wieder hanig dr Pfarrheer ghört: 

„Staub und Erde ſollſt du werden!“ Jetz, wo mr i 
Wald yne chöme, hani d'Mueter gha bi dr Jüppe, ghueſtet, 
aber uſe het's müeße: „Mueter, wie chunnt d' Bäſi — wie 
chunnt d' Bäſi i Himmel, wenn doch —“ 

Sie blybe ſtoh, luege nander a; dr Vatter ſchüttlet der 
Chopf, wie wenn's ſett heiße: 

„Wie chamen eim au ſettigs froge!“ Und er blinzlet gäg 
dr Mueter, ſälber gwundrig, was ſie ſäg. Aber d'Mueter het 
nit glachet, bindet z'erſch no dr ſchwarz Chappebändel feſter 
underm Chini; drno leit's mr d' Hand uf d' Achſle und bückt 
ſi zuemer abe. 

„Heſch de no nie ghört, wenn öpper mueß ſtärbe?“ ſeit 
fie mitere teufe Stimm, „heſch no nie ghört, aß me 's Läuf- 
terli uftuet, aß d' Seel uſe cha! Weiſch, do inne het me’s, 
wo's ſo chlopfet mängiſch, do inne, öppis wie nes Vögeli, 
das ſtirbt nit — d'Seel, wie me ſeit. 's flügt uſe, d Seel, 

im Himmel und im Herrgott zue, wo's einiſch uf D’AÄrden 
abe het lo cho, 's flügt wieder i ſym Herrgott zue, i Himmel. 
Und dr Herrgott macht e ſchönen Angel drus!“ 


So het ſie gſeit, d'Mueter, und het gnickt, und dr Vatter 
au, und ſie ſy wyter gange. Mir iſch aber ne Stei abem Härz 
gſi, fo het's mr gliechtet. J hätt möge jutzge, und jetz iſch's 
gſi, wie nomene warme Huustagerägeli ufe hert Bode; jetz 
iſch's cho, wie 's junge Gras und d'Meie: die Värsli, eis 
nom andere, vo dr Bäſi, i bi faſch nit nochecho mit zäme⸗ 
binde. Und drno hani grüeft, jetz bini gſprunge: „Mueter, jetz 
hanig's.“ 

„Was heſch?“ froge beidi und warten und loſe. 


„Mys Värsli — mys Värsli für d'Bäſi!“ Und drno ha 
ne's gſeit, und i dr Mueter ihre Chappebändel iſch gäng 
nöcher cho: 

„Mir hei ne gueti Bäſi gha, 

mir dänken üſer Läbtig dra. 

Sie het i allne Lüte gſchänkt 

und numme a die andre dänkt! 
Doch jetzen iſch ſie nümme do, 

dr Hergott het ſe zuenem gnoh. 

Dr Heiland nimmt ſe bi dr Hand 
und füehrt ſen i das himmliſch Land. 
Im Himmel oben, im guldige Schy 
dört ſinge d' Angel johrus, johry!“ 

So hanig's ufgſeit und bi faſch vom Ote cho. J dr Mue- 
ter ihres Chappeband het e hly zitteret, wonig z' And cho bi; 
ſie het dr Vatter agluegt und wieder mi und iſch mit em 
Handrüggen über d' Auge gfahre. 

„He nu!“ het ſie gſeit, „das wär jetz afangen öppis. Gäll 
Vatter? Er iſch doch ſchynt's nit ganz e Halbnarr gſi, dä 
Schüfelidichter, und wenn er wieder chunnt, wär weiß, ſo 
darfſch em no einiſch vom Schüfeli gäh!“ 

Balmbärgzyte 


Arm und Rod 

Bi üs deheim, im ſchmale Täli hinderm Hübelwald, 
z'Fueßete vom blaue Jurabärg, wo eim d' Tanneſt im Acke 
g'chutzelet hei und d'Chrisnodle a der Naſe gſtüpft, do iſchs 
i ſomene Burebüebli au mängiſch gſi, echly ängg, wie emene 
Diſtelfink i dr Chräze, wenn er ghört d' Buechfinke jutzge 
ufem Stilbirlibaum. Uſeluege, über d' Wält us juzge wie der 
Buechfink! Und wenn am Morge d' Arbeeribueben und 
Meitli 's Täli füre g'holeiet hei gägem Stadtwald zue, hets 
gheiße: Die chönne ſcho ſinge, fie hei da Morge früeh, wo du 
no gſchnarchlet heſch hinger de Schaſſine, d' Sunne gſeh uf- 
goh, wo fie übere Balmbärg cho ſy, und d' Schneebärgen im 
rote Glanz. Und wenn am Samstig dr Balmbärgſenn, dr 
Kammerma, am höche Stäcke mit hingereglitzten Hemlis⸗ 
ermel, dr Chopf e chly voryne, underm Ankeräf dur d'Strooß 
füre gäg der Stadt zue gſtieflet iſch, hets gheiße: „Lueg, dr 
Balmbärgſenn, en Ankeſtock treit er z'Märet, groß wie dr 
Dangelſtock! Dr Kammerma, jo, dä cha wohl, het dr ſchönſt 
Sennbärg dört obe, het da Morge ſcho lo Chüeh ytriebe vo 
dr Weid, und Milch und Nidle laufen em wie Bach i Anke⸗ 
chübel und is Chäscheſſi i dr Chuchi.“ Oder wenn dr Wolf⸗ 
vick, üſe Chnächt, nom Bärgheuet zu üs i d' Arn cho iſch, wie 
het er's Mul voll grüehmt vom Balmbärg! 

„Jo, Bueb, do ſöttiſch drby ſy bim Kammerma, am 

Morge früeh, wenn d' Treichle Tüte und eim bim Mäihe 
102 


d'Haſe vor der Sägetzen ufgumpe, do gitts Arbeeri im Gras, 
wie mi groß Zeeche, und d'Schneebärge ſtöh wie Zuckerſtöck 
im rote Wy badet! Chumm einiſch cho luege, amene Sundig, 
wenn fie Schwinget hei, zum Z'Obenäh bim Kammerma 
gitts gſchwungni Nidle, zwoo Mägd hei gnue z'träge mit dr 
Gebſe.“ 

So het er grüehmt, dr Wolfvick, aß mir 's Waſſer im 
Mul inne zämegloffen iſch und d'Mueter, echly nietig — 
gſeit het: 7 

„Wenn numme nit no heſch müeße go hälfe träge, dene 
Nidlemägde, mit dr Gebſe, ſo groß wie nes Wagerad!“ Aber 
das het dr Wolfvick numme guslet, aß er 's Mul no meh 
ufto het: 

„Jo, dä Kammerma, dä ma Keine im ganze Biet, vom 
Schwinge het dä meh Schofböck hei brocht, as du Chüngeli 
im Stahl heſch, und jetz no, wenn er dr Arm grad uſe het, 
chönnenem zwee Kärleſe wien ig, er tuet kei Wank, dra 
hange. Jo dä hets däm Wildſauäber zeigt, woner im Schy⸗ 
terwald ufgſtangen iſch gägenen, er het em dr Hoogge gſchlage, 
wie imene Metzgergſell, het en bodiget, het em dr Gwehr⸗ 
cholbe z'tromſis i Rache gſpeert, die vier Tatze a Lauf bunde, 
und däwäg iſch er hei cho mitem i d'Chuchi yne, aß 's Luis 
und d' Frau Kammerma mi hei müeße cho z' Hilf rüefe uſem 
Stahl. Am Sundig druf het's e Wildſaupfäffer gäh mitere 
Soße dra, ſo ſchwarz wie do mi Fingernagel. Zwee Tag druf 
hanig mi no müeßen a d' Brunneröhre hänke. Jo, dä Wildſau⸗ 
äber, dä vergiſſeni nit. Dr Gring hanget jetz i dr Stube, er 

ſtellt d'Zäng graduſe, dr Kammerma cha dr Huet ufhänfe 
dra!“ 

So het der Wolfvick mit ſym Verzellen üs Buebe 's Mul 
wäſſerig g'macht no dam Balmbärg, aß me z' Nacht drvo 
traumt het. Und es iſch nit ſo lang gange, hets einiſch gheiße 
bim Vatter, — im Huustage iſchs gſi — 

„Mir göh miteme Guſti z'Bärg, ufs Chrüttli, hinderm 
Balmbärg zue.“ 

„Jungi War, es blybt drby 
Müeßen einiſch gſummeret ſy.“ 

So het er gſeit und d'Mueter het dr Bueb agluegt: 

„Jo jo, Bueb, dir gilt das Sprüchli au einiſch, wart 
numme!“ Und ſo heimeris ei Morge zwäg gmacht. Dr 
Vatter het em Guſti no d'Hörnliſpitz abgſagt, het em mit em 
Dfe dr Name ybrönnt; d'Mueter het es Seckli mit dürre 
Bire und wyßzuckerete Zwätſchge, mit ſüeßem Lürliwaſſer 
und ere Fläre durzognem Späck parat gmacht. Und drno 
ſymer i Gottsname uszoge, ig vorus, a dr Halftere üſers 
Schäggli, dr Vatter, 's Zimmisſeckli über d' Achsle, hinde⸗ 
dry. Im Wald hinde het mr dr Vatter no ne Haſelſtäcke 
ghaue; womer zum Wald uschööme, ſpringt e Haas über 
d'Strooß: 

„Vatter“ ſägeni, „worum ſpringe d' Haſe vor de Lüte 
drvo?“ 

Dr Vatter lüpft d' Achsle: 

„Wil ſie üſerein nie angriſch gſeh, as miteme Stäcke oder 
miteme Gwehr!“ 

Ufem Wäg gäg dr Flueh ufe ſy mr gäng öpperem be- 
gägnet oder nochecho. 's iſch eige! A mängem iſch dr Vatter 
verby, a mängem het er aghalte, het em Bſcheid gäh und 
gärn im Wytergoh ne Diſpitat agfange. 

„Lueg de Lüte z'erſch uf d'Schueh, öb ſie vertſchiengglet 
ſy, oder ufe Chrage, äb mitne Diſpitat afoſch!“ het er gſeit, 
wonig en gfrogt ha. J cha mi no bſinne, wie mr i eim nohcho 
ſy mit zweu Rindline, ſuber wie mitem Hoorrichter uſeputzt, 
do het dr Vatter echly aghalte; vo ſo eim het er öppis chönne 
lehre; dam ſy blau Burgunder het keini Rümpf gha am 
undere Rügge vom Wirtshuusbank. 

„So, weiter au chly z'Bärg! Die dörft er zeige!“ 

Däwäg het dr Vatter ſyne Lüte d' Zunge glöſt. Dä vo 
ähnen am Waſſer iſch gſprächig worde, het d' Milch abe gab: 

„Euers bruchet er au nit z' Nacht voruſe z'näh. Jä, wohl 
— das gitt e bravi Chueh, ſchön biſſet vo hingefüre, und 
Hörnli hets, ſo fyn dräiht, die chöme ring zum Chalbere, ſeit 
me!“ 

Dr Vatter het em au e Hunggſchnitten ummegäh: 

„Schön zeichnet a dr Stirne und übere Rügge, die 
ſchleipfe dr Ranze nit am Bode noche!“ 

So hei ſie nander grüehmt, und drby iſch eine bim ander 
i d'Schuel gange. Wenn üſe Vatter aber ſy Nutze zoge gha 
het, ſo het er afoh uszieh und präſſiere. 

„Me mueß de Lüte nit d' Abſätz abtrampe“, het er gſeit, 
„ſüſch ſchlöh fie hinden uf!“ 

Wo mr gäg dr Balmflueh cho ſy, het dr Vatter „hohä“ 
grüeft. 

„Los, wenn me rüeft: „Wär regiert d'Wält', gitt ſie 
Bſcheid“ ſeit er, aber nit lut, wie wenn er ſi vor öpperem 
müeßt in acht näh. J has drno grüeft, ſo lut, aß 's Chutſchi 
ne Gump gnoh het uf d' Syte: 

„Wär regiert d' Wält.“ 

Und 's Echo het richtig Bſcheid gäh: „'s Gäld!“ 

Der Vatter het grüchelet voryne und gnickt und druf 
abe gſüfzget. 

„Hü!“ macht er, wie wenn en dä Gſpaß, wo nüt ytreit, 
tät reue. 

„Jo, jo,“ mürpft er einiſch i Hals yne, womer drno dr 
Chrachen uf ſy und 's Guſteli uf de glatte Felſeplatte et⸗ 
ſchlüpft iſch, „jo, jo, währli! 's Gäld! 's Gäld! Uſerein 
mueß froh ſy, wenn men all Johr ſövel cha zämeſchare, aß 
mes wieder im Zeisheer cha ufe Tiſch uſe zellen uſem Zwilche- 
ſeckli!“ 

Er het e chly rabauziſch a dr Halftere zoge, wo 's Guſteli 
ne chly hingerhäk worden iſch. Es iſch grad, wo mr ume 
Felſeneggen ume cho ſy, nes Bildli fürecho vo oben abe 
hindere Ahornſtude füre: Zwee Manne hei imene Trägſtuehl 
ne Frau imene wyße Schleier anis vorby treit. Die 
Frau het anere Handhebi ne Brülleſpiegel vor d' Auge gha 
und het üs gviſitiert: dr Vatter und 's Guſteli und mi. E 
guldigi Chötti het glitzeret vom Hals über e ſydig Tſchoopen 
abe. Die zwee Träger hei die farbige Hemlisermel hingere 

glitzt gha, und Bräme ſy wie ne ſchwarzen Imb a ihrne 
Zwilchhoſe gchläbt, aß die Stadtfrau mit dr andere Hand i 
eim yne het müeße wehre miteme Dingeläri, woni no nie 
gſeh ha gha, es iſch azluege gſi, faſch wie's Rad vom Pfau 
is Chronebrunners Garte vor dr Stadt nide. Ig ha däm 
Ufzug no lang welle nocheluege, do macht dr Vater: 

„Chumm du, was heſch z'gynöffle, as wie wenn die vom 
Himmel obenabe chäm!“ 

„Was iſch das?“ hani gfrogt im Wytergoh. 

„He?“ 

„Was iſch das für Eini?“ 

„Es wird Eini vom Kurhuus oben abe ſy, wo z'fuul iſch, 
d'Füeß z'bruche!“ brummlet er. 

„Die iſch rych!“ ſägeni. 

Ar lachet ſo für en ahne. 

„Jo, dänk ſcho, die heis ſchön, und üſerein cha raggere am 
Hogerrain, und bringts doch zu nüt, as zumene chrumme 
Buggel. Hü, Guſti!“ 

J ha nüt meh gſeit. Mir ſy höcher und höcher cho, am 
Bach no ufe; die höchi Flueh, mit em rote Felſerauft iſch 
lingger Hand vor üs ufgſtande, groß und mächtig und het 
Wacht gha vorem Wätterluft: dir grüene Matten und Weide 
do niden a de bedne Halde, dir Schindelhütte, ſchynet num⸗ 
men i dr Sunne is Land uſe, i halte Wacht vorem Wätter, 
vorem Hagel, es chanech nüt gſcheh! 

Und vo der grüene Halde, uſem junge, chrutige Gras hets 
afoh blüeihe vo gäle Glitzerli und rote Guggermeie, und 

d'Glöggli hei gchlingelet vo de Weide, und 's früſche Laub 
vo dr große Linde übers Kammermas Sennehuus het ſcho 
ne blaue Schatte gäh ufem ſilberige Schindeldach. 

„Lueg dört, Vatter!“ rüefenig und ſtrecke d' Hand us, 
„die Vehwar a dr Halde!“ 

Ig ha afoh zelle; i ha zweuedryßg graugäli Chüeh und 
Rindli uſebrocht, wo dört obe i dr Sunne gweidet hei. Dr 
Vatter luegt au dra ufe, und luegt no üſem bringe Guſteli. 
„Jo,“ ſüfzget er,“ das ſy im Kammerma ſyni, dä cha wohl, 
iſch zweunen Orte deheime. Im Summer do oben ufem 
Sennhof, im Winter z' Balm nide vor dr Flueh im Bure⸗ 
huus. All ander Tag treit er nes Räf voll Nidlenanken i 
d' Stadt abe, ne Stock, fo groß wie üſe Dangelſtei. Jo, 's 
iſch unglych verteilt uf dr Wält! Hül Guſchti, wotſch ächt, 
nundedie!“ 

Mir hei nüt meh gſeit zäme; 's Guſti het gſchnüzt und 
iſch echly bläſtig worde der Wäg uf. Es het ſi zoge bis uf 
d'Höchi ufe, und d' Sunne het ſcho frei echly möge drücke. 
Mir hei no müeſſen awänge bim Guſti, mit Hü und Hände. 
Uf dr Höchi obe hei mr echly verſchnufet und e Blick to is 
Land uſe; d' Aare het do und dört e Sunneflitz zwüſche de 
ſchwarze Tannewälderen ufegſchickt, und us de Dörfere uſe 
het öppe ne Chilchsturn wyß über die grüene Hoſtetchränz 
uſe galet. 

Sälbmol hanig d' Schneebärge 's erſt mol gſeh. Z'erſt 
hani gmeint, es ſyge wyßi Wulche; aber notisno ſy ſi düt⸗ 
liger uſem dunſtige Himmel fürecho. J ha gluegt näbem 

Vatter zue und dr Ote vergäſſe z'zieh. J weiß nit, i ha mi 
nöcher zum Vatter zuechegloh, nit aß mi gförchtet hätt, kei 
Red, aber 's iſch mr gſi, wenn me die wyße Zagge mit de 
blaue Schätte alueg, ſett me zwüſchen yne inander ne Blick 
gäh. J ha einiſch zum Vatter ufegluegt, und mir ſy nander 
erbcho mit den Auge, und dr Vatter het öppis glächlet. Aber 
drno het er ſi umgchehrt, het üſers Rindli dätſchlet mit dr 
Hand: 
„Hü, dänk, mir müeße nidſig!“ 


Im Chrüttli zue, Schattſyte ſy mr ne ſteinige Wäg 
durab. Scho vo wytems, wo mr zum Wald us chööme, hei 
mr ne Lärme ghört, wie vonere Judeſchuel. Nes Wybervolch 
het tſchärmiziert mitere Truppele Chind, wo ums Senn⸗ 
hüttli umme graglet ſy. NMüni hani zellt, wo mr abgränkt ſy 
gägem myggerige Hüttli zue, und es Fraueli, ne rote Chopf⸗ 
lumpe ummebunde, het e Wöſch ghänkt und zwüſchenyne 
gregiert: 

„Lineli, bring im Chlyne 's Schöppli! Joo, heb im 's 
Chöpfli mitem Arm!“ 

„Mueter lueg, dr Vatter bringt früſches Bäſechries! 
Hui, jetz chanig au ne Bäſe binge!“ 

„Marianneli zeig im Annemeili, wie me dr Lätſch uf⸗ 
nimmt!“ 

„Und du, mach as dä Fürfueß fertig wird!“ Vo dinne, 
us em offnig Pfäiſter, het men eis ghöre jodle, wie wenns 
Chilbi wär. Zwee Buebe hei Holz gſpalte vorem Schopf. 

Mir ſy faſch mitnander gägem Hüttli zue cho, mir mit em 
Guſteli und der Chrütlihirt mit ſym Bäſechries vo dr 
ähnere Waldſyte. Zwee Buebe ſynem ergäge gſprunge, und 
jede het nen Arfel welle heiträge. 

Jetz, wo mir gägem Stall zue cho ſy, het d'Frau d'Händ 
am Fürtech tröchnet, es chlys Rugeli vomene Wybli. Es 
Meiteli miteme Ratteſchwänzli bolzgraduſe, dr Zeigfinger 
im Müli, het fi gha a dr Jüppe vo dr Mueter. 


„Guet Tag, mir bringenech do nes Stückli Hautveh zum 
Summere uf d' Weid!“ 

„So rächt, mir hei ſcho no Platz für eis, und 's Weid— 
gras het ſtyf agſetzt.“ 

Dr Hirt het is ſy chnörzig Hand gäh, nes brings Manndli 
miteme Ryſteſchnauz, wo wie nes Gſtüüd übers Mul abe 
gſtanden iſch; aber es iſch öppis gſi a dam Manndli, wo 
heiter gmacht het, wenn mes agluegt het; iſchs die gſpäſſig 
Naſe gſi? Faſch wie der Schnabel vomene Papagei het fie 
pickt, wenn er öppis zu eim gſeit het; aber 's iſch nit gſi, aß 
er eim hätt welle Blätzabbe mache, bhüetis nei, 's iſch gſi, 
wil die Naſe gmeint het, ſie müeß au hälfe rede, wenn ſie zu 
jedem Satz pickt het: 

„Joo joo, 's iſch wohr, glaubets numme!“ 

Aber au dr ganz Mönſch het gredt drzue, d' Arme mit de 
blaue Burgunderermle, um d' Ellbögen ummen abghaue, hei 
zwiſplet und zwaſplet. Me het gwahret, da Ma het kei Rueh 
und kei Raſt, er het mit jeder Minute g'hushaltet. 

„So, bringet er öppis uf d' Weid! Schön agſetzt hüür, 
miſeel, gottlobedank, ſchön agſetzt, gottlobedank, z'fräſſe gnue, 
Sache gnue, für alli!“ 

Derwyle aß ſys Mul eſo gfuehrwärchet het wie nes Bach⸗ 
ſtälzeſchwänzli, het er üſers Rindli underm Dach yne i 
Stahl gfüehrt. Dinne ſy nes Dotze Rindli a dr Chrüpfe gläge, 
drnäbe no nes Chuehli. Er het glachet us ſyne graue Augli: 

„Es füllt ſi, es füllt ſi, he? Schöni Rindli, alli z'ſäme. 
Höſäßä! Chömet churzi Zyt über! Hoſäßä! holi du!“ So 
iſchs gange. 

„Sy das eui?“ hanig dr Senn gfrogt; er lachet obenabe: 

„Myni, meinſch? Nei, Büebli, ſy nit myni, umme zum 
Usloh; aber glych lieb, gället Meitſchine?“ 

J ha müeße lache, woner jedem dr Name gäh het: „Gäll 
Roſeli, was machſch, Anneli! Chaſch gly go weide, Anne- 
meili!“ Und jetz han ig üſem Rindli au dörfe ne Name gäh. 
J ha gſpürt, wienig rot worde bi. I dr Schuel binig näbem 
Appelungi gſäſſe; derno hanig üſem Rindli dä Name gäh. 


Und är het mit eme Rötelſtei da Namen uf ne Tafele 
gſchriebe, wo oben am Barre ghanget iſch. 's iſch mr gſi, 
üſers Appelungi heig gnickt drzue, 's het ömmel no zrugg 
gluegt, wie wenns mr däti Adie füge. J has no einiſch 
dätſchlet; aber es het ömmel nes gſägnets Palmezweigli im 
Barre ufgſteckt gha, wie jedes andere. Jetz wo mer no im 
Stahl die Rindli luege, und die Zwee vo ſchön zeichnete 
Chöpfli, vo gmodlete Viertele, vo fürnäme, ufghänkte Ränze 

brichtet hei, hets vom Chucheli häre tſchärmiziert vo dere 
junge War: 

„Mueter, i ha Hunger! Mueter, äſſe! Gimmer afangen 
Eine!“ Und derno iſch das rund Chrugeli vomene Mueterli 
über d' Schwelle cho, und ihri roten Opfelbäckli hei zündtet, 
wie wenn ſie grad vom Chüechle wäg chämti. 

„Mir chönnten äſſe — aber mir heis halt nit ſo chöſtlig, 
wenn dr wetet mitha!“ 

„Hui, mir hei hüt Würzli!“ rüeft 's Mareili underin 
Schurz vom Müeti füre. 

J ha my Vatter agluegt: Würzli! Daſch gwüß öppis 
guets. Dr Vatter het ſy Täſchen abghänkt. Ar heig au 
öppis mitgnoh für ungerwägs, ungere Zahn, ſeit er und 
nimmt e Fläre rauhe Späck füre und het en im Fraueli 
ahne. Jetz iſchs a nes Lärmitiere gange: 

„Uh, Mueter, was iſch das? Mir au echly, mir au es 
Schnäfeli!“ 

D' Frau het gar grüsli danket. Sie well fo uverſchant ſy. 
Es gäb öppis für am Sundig, ſie welle taufe, ſie tüeje halt 
ihres feiße Säuli gäng im Metzger verchaufe. 

Jetz hanig dr Vatter am Burgunderzopf gnoh und 
g'chüſchelet: 

„Chumm, fie hei Würzli!“ 

No einiſch het ſi dr Vatter lo ahalte, wo die Frau gſeh 
het, wienig no dene Würzline zahne. Mir hei faſch nit Platz 
gha a däm Tiſch mit de zwee zämegfuegte Läde. Dr Vatter 
het müeſſen oben a hocke uf ne Stuehl, wo dr Hirt uſem 

Schopf ähne greicht het. E Stuehl us brüchige Städe 
miteme Straugflächt. 

Er het glächlet, woner ne brocht het. „Sälber gmacht?“ 
frogt üſe Vatter und gryft am Gflächt. Dä nickt und wird 
frei chly rot: 

„Me het im Winter öppe ſcho dr Zyt, und ufem Märet 
gitts gäng Lüt, wo nit Rohrſäſſel vermöge. 

Dr Vatter het nit gnue chönne rüehme, wiener guet 
chönn hocken uf dam Stuehl, drwylen aß ig no dene Würz⸗ 
line gſchielet ha, aber ig nit elei. Alli nün Chind hei grangget 
und guenet, bis d'Mueter cho iſch mit dr Platte. Richtig, e 
großi Chachle voll wyßi Würzli het ſie mitts ufe Tiſch 
gſtellt und het mitere hölzige Gable jedem es Hüfli uf ne 
blächige Täller uſegäh. 

„Mir no chly!“ hets gheiße, „'s Miggi het meh, Nenni!“ 

Aber fie het nit drglyche to, 's größer Meitli het es 
Chörbli brocht, und jetz het das Menni jedem e gſchwellte 
Härdöpfel näbe Täller gleit. 

„So ne chlyne!“ het e Bueb gmuhlet. Was goht? 
De'Mueter het eme wäggnoh. Scho het dr Chlynſt welle i 
Härdöpfel byße. „Z'erſt bätte!“ Es Meitſchi het d'Händ 
zäme gha: 

„Komm Herrgott, ſei unſer Gaſt, 
Segne, was du uns beſcheret haſt!“ 

D' Frau het glachet, wo fie mir uſe gäh het: „Du, ver- 
ſuech z'erſt die Weihefäcke, äb ſe chaſch byße!“ und het dr 
Vatter agluegt. Jetz hei ſie mitem hölzige Löffelſtiel dä 

Härdöpfel afo ſchindte, und d'Mueter het H’MNinde zäme⸗ 
gwüſcht. 

J ha das Gmües echly vo allne Syten agluegt, aber wo 
i gwahret ha, wie die drygfahre ſy, hanig au ne Gablete 
gnoh. Aber puh, iſch das bitter! 's het eim 's Waſſer im 
Mul zämezoge. 

Dr Vatter hets gſeh, wienig Grimaſſe gmacht ha 
und het mr ne Blick gäh, wo mr gſeit het: Nimm di zäme! 
Wohl oder übel hanig i das bittere Gmües müeſſe byße und 
's abeſchlücke, und wonig d' Gable ha welle wägglegge, im 
Nu hanig dä Blick wieder gſpürt, und ſyni Falte über dr 
Naſe ſy feiſterer worde, wie nes Gwülch voreme Wätter. J 
ha d' Auge zuedrückt, wennig wieder mit ere neue Ladig 
ygfahre bi, und es iſch umme guet gſi, aß die Ching ume 
Tiſch ume bim Schnabuliere eis Gheie gha hei. 

„Uh! guet! Mir no ne Gable voll, gäll Mueter!“ 

„Jo joo“, het d'Mueter gwehrt, fräſſet umme nit no dr 
Täller!“ My Härdöpfel het mi au gwörgt, aß's mr 's Auge⸗ 
waſſer füretriebe het, ganz wäſſerig iſch er gſi; bi üs de— 
heime het me dere i de Säuen pdrückt. Z' letzt het no jedes 
ſys härdig Chacheli dörfen ahne ha: 

„Uh, Ankemilch!“ hets gheiße, wo ſie die blaui Brüeihi, 
wo me derdure ufe Bode vom Chacheli gſeh het, ygſchänkt 
het. Sälbmol hanig a üſi Mueter dänkt deheime. Wenn ig 
jetz numme deheim wär und chönnt e Bitz Brot abſpränge 
und i dr Mueter rüefe: 

„Mach mr nen Ankeſchnitte, aber e dicki!“ 

MWonig e fo gwörgt ha a mym Gnams, hani dr Vatter 
gwahret, wiener mi einiſch agluegt het, wie wenn er wetti 
füge: 

„Gäll he, Bueb, das iſch angerlei!“ 

Zwüſchenyne hei die Alte brichtet vo Chauf und Lauf, und 
dr Vatter het das und deis gfrogt, wo die Ching i d'Schuel 
göihe. 

„Uf Günsberg abe!“ hets gheiße. 

„Jöre, uf Günsberg abe, das iſch jo angerhalb Stung!“ 

„Jo, fie göh gärn, gället dir?“ het ihri Mueter gſeit, „ſie 
chönnen all Wuche dr Anke vom Chuehli i Chrämerlade 
bringe, und de gitts albe ne Süeßholzſtängel, wo ſie chönne 
ſuggen ufem Heiwäg. Und im Winter nähme ſie dr groß 
Schlitte und ſchnüze dr Bärg ab drmit.“ 

„Aber z' Obe, die Chlyne, wenns nachtet?“ 

„Oh, ſie nähme nen alte Sack übere Chopf, wenns oben 
abe macht, und für wenns gly nachtet, nähme ſie 's Schelme⸗ 
latärnli mit, wone zündtet. 's iſch ömmel gottlobedank no 
keis umcho, gället! Sie hei ne guete Schutzängel!“ 

„Jo, jo“, hets gheiße, und ſie hei glachet: „Mir ſinge 
und jutzgen alben eis!“ 

Chuum aß die War ihri Chacheli grumt gha het, Gable 
und Löffel abputzt und jedes a fps Plätzli a d' Wand gſteckt 
gha het, hets gheiße, Gſchirr abwäſche, und duſſen i dr 
feiſtere Chuchi iſchs losgange, a nes Holeie. Uſe Vatter und 
dr Hirt ſy no einiſch dure Stahl, und mir het eine vo de 
Buebe underem Bett füre ne Lade voll Verſteinerige greicht 

und fen ufem Ofebänkli mit glänzigen Auge, eini no dr 
andere i d' Hand gnoh und zeigt; do hets, im graue Felſeſtücki 
ybachet, pflumeglatti, grippleti Bletter gha, Stärne mit 
Hörnere, und vo jedem het er öppis gwüßt, woners mitem 
Hammer uſegſchlage heig, und z'letzt het er mir au nes chlys 
gäh und het mit ſyne Boleiauge blinzlet: 

„Heb Sorg drzue, chaſy gib dr 's nöchſt Johr no eis!“ 
Wienig das ſteinige Wunder aluege, nimmt d' Frau uſeme 
Wyblichorb vo dr Ofechauſt es chlys Chindli ufe, nimmts uf 
d' Schoß ufs Bänkli und hets a d'Bruſt gleit. Eis vo de 
Meitline het i dr Mueter es Schämeli greicht und eres 
under d'Füeß gſtellt, eis het früſchi Windle vom Ofeſtängeli 
glängt und em Chlyne 's Mäſtli zwäggmacht. Wonig ſo luege 
vo üſne Verſteinerige wäg, begägnen ig däm Meiteli im 
ſchwarze Tſchup mit den Auge. J gwahre, wie's feiſteret uf 
ſyner Stirne. Es ſchüttlet dr Tſchup, ſtampfet mit em Fueß 
ufe Bode: „Das iſch üſers Ching, das iſch nit dys!“ J 
gſpüre, wienig rot worde bi, ha my Stei i Sack to und bi 
uſe gſchoſſen, im Vatter noche. Dä iſch underm Vordach bim 
Hirt gſtande, ſy Halftere i dr Hand: 

„Mir müeße wyters, übere Bärg!“ Erſt, wonig a ſyner 
Syte dr ſteinig Wäg ufbi, hanig wieder chönne ſchnufe. 

„Hei die au Schulde?“ hanig eis mol gſeit zum Vatter, 
es iſch mr uſecho, i weiß nit wie. Dr Vatter luegt mi a und 
het ſy Halfteren über d' Achsle gſchlungge: 

„Nei, Schulde hei ſie keini,“ ſeit er fürſi ahne, „denen iſchs 
wohl!“ Mir ſy d'Schattſyten ufe, und keine het meh öppis 

zum andere gfeit, bis mr uf d'Höchi cho ſy. Dobe, womer 
wieder Sunnſyte i d'Wyti uſe gſeh hei, zwüſche de Felſen 
dure is breite Land uſe, wo mir deheime gſi ſy, ſeit dr Vatter 
und blybt ſtoh, ſchnufet teuf, wie wenn er ne ſchwäre Sack 
vom Buggel grüehrt hätt: 

„Nei, Schulde hei ſie keini — aber ſie hei keis eiges Land 
und Huus, — wie mir deheim.“ Wo mr dr Bärgwäg ab ſy, 
iſch mr öppis uf dr Zunge gſi, aber i has nit füre brocht: 

„Vatter, worum iſchs bi üs deheim nit ſo luſtig, wie bis 
Hirte?“ — Nei, i has nit uſebrocht, aber vergäſſe hanigs nit. 
Dr Vatter iſch vom Wäg abgränkt, gäge 's Kammermas 
Sennhof zue, wo näbe dr große Linde 's wyße breite Schin⸗ 
deldach i dr Nomittagſunne glänzt het. 

„Mir göh zum Kammerma go nes Chäsli reiche“, ſeit dr 
Vatter, „für im Heuet, chaſch de chaſy gſeh, wie dr Senn 
ſyni Chäsli macht; dr Kammerma iſch rych, lue dört, die 
Chüeh ſy alli ſyni.“ 

Jo, a dr Halde hinderem Sennhuus hei ſie gweidet. 
Gäl⸗ und Brunſchägge, und d' Treichle und d' Glogge hei 
gchlingelet, 's iſch gſi, aß wie nes vielſtimmigs Lied, es het 
mr drusuſe tönt: „Rych ſymer, mir ſy rych.“ 

Lang ſy mr gſtanden am Wägrank und hei überegluegt 
und gloſt, und es iſch gſi, die Chutſcheli heigen au Freud, aß 
ſie wieder zum feiſtere Stahl us is grüene Gras chönne; uf 
eismol im Weide hei ſie dr Chopf ufgſchnellt, hei gſchnufet 
und hei Böckliſprung gmacht; die Alte hei einiſch gluegt, hei 
dr Chopf gſchüttlet, aß d' Glogge g'ſchället het, wie wenn fie 

wette mahne: „He, he, numme ſüferli, numme nit z’über- 
ſühnig!“ Dr Vatter näben amer het gnickt mitem Chopf: 

„Jo, jo, do chame wohl! Settig Lüt chönne wohl!“ J ha 
nit verſtande, was er gmeint het, aber i ha dänkt: Wurum 
ſy keini Bueben oder Meitli bi der luſtige Vehwar uf dr 
Weid? O i wett andriſch gumpe mit dene Guſtine! Jetz 
ſymer drdurab umme letzt Rank gägem Sennhuus abe. Was 
gſeh mer under dr große Linde? J bi z'erſt chly nöcher zum 
Vatter zue. Ufere Bettmatratze, mit ere rote Dechi ygmum⸗ 
melet, e junge Burſcht, am ſchwarze Schnäuzli z'luege, afangs 
de zwänzger Johr. Me Frau im graue Chopftuech iſch näben 
anem ufem hölzige Bänkli gſäſſe. 

Dr Vatter het d' Hand a Huet ufe gha und ghueſtet: 
„Gueten Obe gäb ech Gott, Frau Kammerma!“ 

Die Frau het ihres Chacheli Milch langſam näbedra ufs 
Bänkli gſtellt, het 's Chopftuech vo dr Stirne zruggſtriche 
und ummegluegt. 

„Gueten Obe!“ macht ſie, wie ne Süfzger. Dr Bueb us 
ſyne höche Chüſſi het langſam die wachsglänzigen Auge- 
dechel ufgha, echlei dr Chopf dräiht und glächlet; aber gſeit 
het er nüt. Es iſch gſi, e keis heig 's rächt Wort gfunde. 

„Heiter — eh — heiter Umues gha?“ pröblet dr Vatter. 
Langſam nickt ſie mitem Chopf; aber eismol hani gwahret, 
wie ſi die Mueter ne Ruck gitt, dr Rügge het ſie gſtreckt, und 
i de teufe Grebli im Gſicht iſch's läbig worde: 

„Jo, Umues gha! Aber wills Gott — eh gottlobedank, 
fohts langſam afo beſſere.“ Sie het das volle Chacheli Milch 

uf d'Syten uſe gſtoße, wie wenns eren im Wäg wär, luegt 
dr Bueb a, bückt ſi gägenem abe, wüſcht em die füechte Hoor 
us dr bleiche Stirne. 

„Süſch gäll, Otto, es iſch dr wöhler hüt, chaſch dr Ote 
beſſer näh!“ 

Lang het ſie gwartet, bis är langſam nickt und lächlet, 
aber müed, es iſch eim gſi, me müeßt em hälfe. Wieder iſch es 
ſtill gſi; mi het Glogge ghöre lüte vo dr Weid abe, und 
z'obriſt i den Eſte vo dr Linde het e Buechfink glärmitiert. 
Einiſch het dr Bueb dr Chopf ufgha und mit großen Augen 
i die junge grüenen Eſt ufe gluegt, wie wenn er öppis ſuechti. 


„Jo jo“ macht üſe Vatter, „es wird jetz ſcho beſſere, i dr 
früſche Luft, wenn me däwäg — “); er iſch nit wyter gfahre, 
het en angere Troſt gſuecht: „Numme rächt Milch trinke, fo 
gueti Milch, das gitt ſcho Chraft!“ Dr Bueb het d' Auge 
wieder zueto und dr Chopf uf d' Syte gleit. 


J ha kei Blick to vo däm Gſicht: d' Backen ygfalle, d'Naſe 
ſpitz wie dr Schnabel vomene Vogel; dur die roti Dechi het 
me gſeh, wie ner dr Ote het müeße ſueche; einiſch iſch es gſi, 
wie wenn er lysli ne Melodie vomene Lied wett ſinge, oder 
chaſy iſchs ne länge Süfzger gſi. D' Frau Kammerma het mr 
ne Blick gäh und mi ne Zytlang agluegt; dr Vatter hets 
gwahret und het agfange: 

„Was mr hei welle! Chönnt men öppe nes Chäsli ha vom 
magere, füre Heuet?“ het er füre brosmet. Sie ſtoht lang⸗ 
ſam uf, zieht im Otto d' Dechi ufe: 

119 


„Heſch ghört, Otto, i mueß di nes bitzeli leini lo!“ nimmt 
's Chacheli mit dr Milch, goht und luegt no einiſch zrugg 
und ſeit: 

„JI chumme grad wieder, Otto!“ 

Sie iſch vorewäg, winkt mitem Chopf, mir ſelle mitere 
i Chäschäller cho. Aber 's iſch gſi, ſie möcht lieber wieder 
zrugg zum Bueb, wo fie d'Stägen ab iſch. Jetz, wo d' Tür 
ufgoht im halbfeiſtere Chäller, iſchs üs langſam heiterer 
worde vor den Auge: Do ſy uf zwoo Hurden übernander 
die runde Chäslaibe, uf den andere großi Gebſe Milch, 
Ankeballe, zündtgäl oder im wyße Tuech ygmacht. „Oh“ 
rüeft dr Vatter, „do hets Sache, dr Herrgott gäb dr Säge 
dry!“ Sie luegt en ah, nickt langſam. „Ame!“ ſeit ſie lysli 
und ſchnufet teuf. 

„Dä chame ſcho bruche!“ ſeit dr Vatter, für öppis z'ſäge. 

Sie luegt z' Bode, wie wenn fie fi uf öppis müeßti bfinne; 
ihre Blick goht a mir verby. Sie dütet mit dr Hand gäge de 
Hürde. 

„Dr Säge lyt nit i däm, das machts nit us!“ Sie zieht 
dr Zopf vom Fürtech ufe und loht en wieder falle, luegt zum 
Chällerpfäiſter ufe. 

„Wie lang heit er ne chrank?“ frogt dr Vatter. 

„Zweui Johr!“ 

„Gottsname, wird au wieder beſſer!“ 

Sie luegt en ah und ſchüttlet langſam dr Chopf, einiſch, 
zweumol; fahrt mit ere Bürſte über d' Breiti vo üſem Chäsli, 
bückt ſi nomene wyße Tüechli und packt's y. 

„So!“ feit fie und zieht die gräutſchelige Augebraue zäme, 
„gället, Reinert, wenn mes het, ſo weiß mes nit, und weiß 
mes, ſo het mes nit!“ Drmit tuet ſie das Laibli i ne läre 
Salzſack und hänkts mir über d' Achsle. 

„Heit Sorg drzue!“ macht ſie, wonere dr Vatter 's Gäld 
git, 's iſch Münz gſi, ſie hets nit zellt. Duſſen underm Baum 
iſch dr Otto ufgſäſſe gſi, und het dr Chopf gäg dr Talſyten 
übere greckt. 

„Jöſſis!“ rüeft fie und wort em z' Hilf. Do ghöremer dr 
Bärgwäg talwärts es Trüppli Chinder es Liedli ſinge. Mir 
ſy gſtande und hei gloſt und gluegt, drwylen aß d' Frau Kam⸗ 
merma ihrem chranknig Bueb mit lyſe Worte zuegredt und 
en uf d'Chüſſi abe zoge het. Mir hei Adie gſeit, aber fie hets 
nit ghört, und mir ſy durab im Tal und i dr Teufi zue. No 
einiſch hanig umme⸗gluegt; die roti Dechi het zündtet uſem 
grüene Weidland füre. 

J ha mi Sack am Rügge feſter gha mit beidne Hände und 
bi vorus i häle Sätze. Dr Vatter het mer nochegrüeft und 
glachet: „Heb Sorg drzue!“ 

„Sälbchehr, womer vor d' Flueh uſe chöme und i üſers 
Land uſe gſeh, hanig dr Vatter 's erſt mol ghöre ſinge. 

D' Wallfahrt t Horngrabe 


Ei Sundig het dr Pfarrer d'Sandigchlaus uf dr Chanzle 
verchündet, es gäb am Frytig ne Wallfahrt i Horngrabe zum 
Sant Antoni. Uſi Mueter het ſcho ufem Heiwäg gſeit: 


„Do mueß ig mit, i has verſproche i üſem Herrgett, wo 
du chrank gläge biſch. Jetz zwüſche Heuet und dr Arn hei 
mer drzyt, und du chaſch au mit, amene Frytig iſch dr ganz' 
Tag Mäihſchuel.“ 


Am Frytig am Morgen um die Achti het me ſe ghört 
bätte, d'Galmisſtrooß hingere vom Wald här, öppe nes 
Dotze Wybervolch und es paar Chind, vorus dr Pfarrheer 
Guſtav, ghöre bätte, höch und teuf. „Die Höche halten ah!“ 
ſeit d'Mueter, wo mer vo üſem Huus 's Wägli ab ſy gäge 
d'Strooß, „die Höche halten ah, die Teufe, die tüe danke!“ 


„Wie bätte mir“ frogeni und gryfe am blaue, flächſige 
Seckli am Stäcke, dürri Bire, Späck und Eier und ne dicke 
Pfanndätſch, drzue ſüeßes Nußwaſſer. „Mir bätte beides, 
danken, aß zwäg cho biſch und ahalten, aß beſſer folgiſch!“ 


„Mueter“, ſägeni, „hättiſch nit ſelle dr rot Chopflum⸗ 
pen umebinde, anſtatt die ſchwarzi Chappe, aß di dr Liebe⸗ 
herrgett beſſer gſeht? Lueg, es chöme gar vill, und 's Melke 
Bethi bättet gar lut!“ 


„Ahpa!“ ſchnellt d'Mueter, „biſch e Naaggis, dr Herr- 
gett gſeht dr Chäfer ungerm Stei, üſereim brucht e kei rote 
Chopflumpe!“ 

„Mueter, dänkt ächt dr Liebeherrgett no dra, aßem 
d' Wallfahrt verſproche heſch?“ 

„Red nit ſo dumm! Was me verſpricht i dr Not, mueß 
me halte, ſüſch ladt me ne Todſünd uf, wenn me dr Herrgett 
vernare het!“ 

So ſy mer dur 's Wägli gäg dr Strooß abecho, und i ha 
Freud gha; 's Appelungi, wo mit mir i d'Schuel gangen 
iſch, hanig mit ſym ſälberglismete veielette Gapiſchung vo 
wytems us de Frauen uſebchönnt. Z'erſt hets drglyche to, es 
gſeih mi nit; es iſch ganz im Roſechranzbätten inne gſi, het 
voraben uf d'Chrälli gluegt am Bättli, wo d'Mueter und ig 
ygſtande ſy. Dr Pfarrer Guſtav het zwüſchem Bätten ufe 
Guettag gſeit und mi zuenem zue zogen am Ermel; i ha 
gmeint, i müeß em öppe ſy Lädertäſche träge, woner ſchreg 
über die linggi Achslen uf dr Syte treit het. J ha ghört, es 
het bi jedem Schritt öppis gchlingelet drinn. Er het ſi zue⸗ 
mer abe gloh, aß mi eis vo ſyne wyße Löckli underm Halb⸗ 
zylinderhuet füren a dr Backe gchutzelet het. 

„Gang hindere!“ ſeit er, „jo, z'hinderiſch und lueg gäng 
echly zrugg, äb öppe 's Pfarrers Fidel nocheſpringt. Jag en 
zrugg, dä mueß heil cha nit wallfahrte“ und het wyter bättet: 

„Der für uns Bluet geſchwitzt hat!“ 

Ig hindere, wo 's Melke Bethi mit ſyner höche Stimm 
drfür gſorget het, aß keis het chönne ſchwätze, und ha flyßig 
zruggluegt und gſpanyflet, aß ig dr Fidel chönn heijage, 
wie's dr Pfarrer befohle het. J bi gly nes Stückli hindedry 
gſi und ha gwahret, aß mr d'Mueter winkt us de Wyberen 

uſe, i ſöll doch 's Bätte nit ungerwäge loh. Aber dr Fidel het 
ſi nit zeigt. Es iſch gächer gange gäg dr Balmflueh. Uf eis⸗ 
mol gwahrenig, aß au 's Appelungi zruggblybt und mr 
wartet. Vo wytems hets mr ne Hampfele dürri Zwätſchge, 
wyß überzuckeret, ergägegſtreckt: Vom Pfarrer, er heig ſen 
us dr Lädertäſche gnoh, es fell mr je gäh und mr hälfen ufe 
Hund luege. Mir hei flyßig gluegt, und um ne Rank umme 
hei mr d'Häls gſtreckt, aß ſie gſeh hei, mir folgen im Pfarrer. 
Aber eismol gwahremer 's Melkebeth, wonis winkt mitem 
blaue Rägepariſol und wartet: 

„Eh z'mildedie denn au, dir wärdet doch nit no welle 
ſchätzele ufere Wohlfahrt — heiligi Mueter Gottes bitt für 
uns, — ſüſch wottech denn hälfen, euch! Alleh, dir müeßt 
vonanger. Du Bueb, gohſch füre zum Heer, treiſch em 's 
Bätbuech, aß er cha dr Schweiß vo dr Stirne wüſche, 's 
Bäte het em afange gar hert ah!“ 

Nu, i ha mi nit drfür gha, öppis z'brummle, 's Melke 
Bethi het gar ne zuegryfigi Hand gha; mitts i dr Mai⸗ 
andacht hets chönne füre ſchieße, zwee vo de Buebe go hoore, 
wenn ſie gſchwätzt hei. 

Dr Heer het glächlet, wonig zuenem füre cho bi; 's Bät⸗ 
buech het er mr nit gäh, aber dr groß Rägepariſol hanem 
dörfe träge, 's Bätbuech mitem ärdbeerirote Schnitt het er 
brucht, wenn me zwüſche zwee Roſechränz echly zum Ver⸗ 
ſchnufen a nes Bord a gſäſſen iſch. Ar iſch nit abghocket. 
Grad vor dr höche Flueh, women is Land uſe, bis a d'Schnee⸗ 
bärge gſeht, hets ſo ne Verſchnufete gäh. Teil hei ihres 

Seckli ufto und öppis zwüſche d' Zähn gnoh, hei is Land ufe 
gluegt und wellen afo brichte: Dört z'Chriegſtetten ähne 
d'Bäſi heig no nes Chlys übercho und ſyg ſcho And de 
Vierzge. 's Melke Bethi het amene dürre Landjeger gmofflet 
und afo ufbigähre: das heig au ne Art und e Gattig, äs tät 
ſi ſchäme. Dr Heer, wo d'Strooß uf und ab iſch mitem offne 
Bätbuech und einiſch ne Blick überüs to het, ſtoht uf eismol 
ſtill, luegt gäge d'Felſewand ufe, wo d'Dohlen y und us⸗ 
gfloge ſy, luegt gägem Bethi, und ſtill iſch's worde; er 
nimmt 's Buech vor 's Gſicht; aber i ha wohl gwahret, er 
het nit gläſe. Was er jetz gſeit het, iſch uswändig gſi: 

„Laßt uns einen Tag ſein wie die Vögel des Himmels, 
die im hohen Flug den Schöpfer loben. Sie haben nicht 
Neid und Übelrede, ſie ſind voll der Wunder Gottes!“ So 
het er bättet, und i möcht hüt no wette, er hets uswändig 
gſeit; aber wil er 's Buech offe gha het, ſo iſchs ſtill worden, 
und i ha dört zum erſtemol i dene ſchwarze Dohle nohgluegt, 
wie fie us de Löchere gfloge ſy i d' Höchi und fi denn, ohni 
d'Fäcke z'rüehre, i d'Wyti uſe nidſig hei lo träge. 

Mir ſy wyter, dure Felſechrachen ufe, wo dr Cheſſelbach 
ruſchet und wyße Schuum a d'Felsſtücki ufe rüehrt. Es iſch 
nes ſältſams Loſe gſi, die zwänzg Stimme gäge 's Ruſche 
vom Bach, jedes het lüter bättet; aber d' Stimm vom Bach 
het über alls us tönt. Mir iſchs gſi, d'Felſe vo beidne Syte 
tüeie mit gruſige Gſichtere über d' Strooß abe luege und 
nicke: 

„Jo, bättet numme, chlyni Mönſchli, mir ſy ſtercher, dr 

Herrgott und mir!“ Numme dr Heer, hets mi dunkt, iſch 
graduf gange, und üſi Mueter. 

J ha frei ufgſchnufet, wo mr zum Chrachen us a d'Hei⸗ 
teri is grüene Bärgtal ufe cho ſy. Dr glorrych Roſechranz 
iſch dracho, wo's drinn heißt, wie dr Herrgett über alli Nacht 
gäng wieder ſy heiteri Sunne löih lo ſchyne. Und d' Sunne 
het im Bach näbedra glänzigi Sundigsliechtli azündtet, und 
uf dr Weidmatte het dr Tau im Mäntelichrut roti und blaui 
und guldigi Edelſtei zauberet, und Meie, hundertfarbig, hei 
eim grüeßt, aß mr 's Bätte wie nes Lied tönt het i den Ohre, 
und eismol, i mym Bärgruſch, hanig im Heer ſy groß Pari⸗ 
ſol am hörnig Griff afo ſchwinge, aß mi d'Mueter hinde⸗ 
amer am Arm zupft het: 

„He, Bueb, iſch das Andacht?“ 

Mir ſy duruf cho am Bach no, im Pfarrheer näben amer 
ſy d'Schweißtropfe i de Grebli vo dr Stirne gäg de Schlä— 
fen abegloffe, und einiſch het er zwüſchem Bätten uſe teuf uf⸗ 
gſchnufet. Es iſch mr dure Chopf gfahre: Für was mueß er 
jo awänge, dr gäch, ſteinig Bärgwäg uf i ſym länge ſchwarze 
Chittel —? Ar, i ſyne wyße Hoore, mit ſyne fyne Hände, 
wo die dünne blauen Oderli drüber göh; was het er im Herr⸗ 
gott abzbätte? Nüt! Ar chunnt i Himmel z'nöchſt zum Herr⸗ 
gott ſym Thron! Und eismol iſchs mr ufgange, wie üſi 
Mueter mueß au är dr Herrgott z'friede ſtelle, für üs, die 
andere. 

Jetz um en ober Rank mit den Erleſtude! Do ſchnufe uf 
eismol alli uf. Rächter Hand oben a dr Halde ſtoht 's 

Sennehuus, 's Kammermas, wo mr göh go abſtelle, Milch 
und Nidle ha, und lüter hets Bätte tönt i ſunnig Vormit⸗ 
tag yne, bis mr gäge 's graue länge Schindelhuus ufe chöme. 
Mir ſy umme läng Tiſch under dr Linde gſäſſe und hei nom 
Huusegge gſpanyflet. 's Appelungi iſch, rot wie nen Im⸗ 
beeriöpfel, zuemer ufe Bankegge cho, wonig ſcho üſers Seckli 
uspackt ha. 

„Jetz wott ig denn im Heer dr Pariſol träge; e Bueb 
cha beſſer e Hund zruggjage as nes Meitſchi!“ 

's Melke Bethi het mit dr Fuſt ufe Tiſch gſchlage: 

„He do, niemer deheim?“ hets ghoopet. Aber 's iſch ſtill 
bliebe, kei Mönſch het me gwahret, numme vo dr Weid abe 
hei d'Glöggli glütet. Dr Pfarrheer abſyts — ne lyſe Wind 
het em d'Löckli um d' Stirne gwäiht, het is Land uſe gluegt 
und über ſym Gſicht iſch Sunneſchyn gläge. Do ſtoht üſi 
Mueter uf und goht umme Huuseggen umme, go luege. Dr⸗ 
wylen aß mr warte, ſeit dr Pfarrheer zu üs zweune: 

„He, wenn dr denn echly verſchnufet heit, chönneter denn 
es ſchöns Liedli ſinge, gället!“ Mir hei nander agluegt, do 
chunnt d' Mueter zrugg, d' Stirne zämezoge und ſchüttlet 
langſam dr Chopf; ſie redt öppis lysli mitem Heer; dä ſtoht 
uf, dr Sunneſchyn uf ſym Gſicht het imene teufe Schatte 
Platz gmacht. Er iſch mit der Mueter yne. 

Jetz iſchs a nes Chüſchele gange umme Tiſch umme. s 
Senne Frau nähms gar grüsli ſchwär, aß ſie dr einzig Bueb 
heig müeße gäh, ſider ſig ſie ſälber nümme zwäg, mi chönn 
doch dänke, mängi Nacht keis Aug zueto. 

Ne Chnächt iſch ums Huus ummegſtofflet und het lut afo 
brummle, woner üs gſeht: 

Das ſyg em jetz den gly verleidet, do hielts e kei Hung 
meh us, 's Znüni chönn me hüt wieder is Chemi ſchrybe, 
ſyt aß dr Otto nümme do ſyg, ſygs ebige Karfrytig; und dr 
Meiſter ſyg au nümme wie albe. Woner is Pfahr ufe trap⸗ 
pet iſch, chunnt dr Kammerma, dr Senn, vo dr Weid oben 
abe, ne große Ma miteme Bieli uf dr Achsle, aber, es 
het eim gmahnt a ne Baum, wo dr Sturm obenyne gnoh 
het, ohni Huet, die wyße Hoor bürſtedick, die großi Hoger⸗ 
naſe, dr breit Rügge, alls het zeigt: Einiſch iſchs anders 
gſi — aber jetze! 

Woner üs gſeht, iſchs gſi, er wachſi graduf, eismol hets 
eim dunkt, er ſyg e halbe Schueh größer, die wyße Augs⸗ 
braue höch ufzoge, fo iſch er gäg dr Linde cho, und d' Sunne 
het blitzet i ſyne Bartſtoffle: 

„Soſo! Guet Tag! me wird i Horngrabe welle! Chunnt 
niemer? J wott go luege!“ 

Die Stimm het eim tönt, wie wenn ſie us dr breite Bruſt 
ufe ham, jede Satz iſch i d'Wyti uſe gange. Und fo iſch er 
umme Huusegge; underm Schindeldach yne het er ſi müeße 
bücke; woner gäg dr Tür goht und d' Achs abenimmt, het er 
mit einer Hand as Chrütz glängt, wie wenn er ne ſchwäri 
Burdi müeßt abrüehre. 

Lang heimer müeße warte, bis es Mägdli ne Bygi Schüſ⸗ 
ſeli bringt, drufabe chunnt dr Senn und winkt mir und im 
Appelungi. Im Chäller het er ufere große Gebſe i ne Hafe 

Milch uſegſchüttet, het vom Rahme ne Laib Brot abeglängt 
und beides mir und im Appelungi gä uſezträge. Ar ſälber het 
nüt uſetreit, iſch im Chäller bliebe, und i müeßt mi trum⸗ 
piere, wenn ig nit vo duſſen underm Baum ſy Stimm ghört 
hätt nes Lied ſumme, teuf, langſam, wie ne Orgele. 

J däm chunnt dr Pfarrheer uſe, üſi Mueter iſch nit cho. 
Er winkt: „Mr müeße wyter.“ 

„Wo'ſch d'Mueter?“ hanig afo angſte. 

„D' Mueter chunnt nit, d' Frau Reinert blybt do!“ ſeit dr 
Pfarrheer. 

„Was?“ chybet 's Melke Bethi, „ne Wohlfahrt ver⸗ 
ſprächen und nit halte, ne halbi Wohlfahrt gilt bim Herrgett 
grad ſoviel, wie wenn ig d' Milch arichten, ab fie ufechunnt!“ 

Dr Heer het 's Bethi nit agluegt, aber zu mir abe het 
er ſi bückt, woner gwahret het, wienig 's Gſicht verzieh: 

„Du darfſch 's ganze Seckli mit dr näh, d'Mueter blybt 
do, hüt, bis mr zruggchöme, ſie wott hälfen im Stahl, 
es gitt jungi Fährli!“ J ha mi tröſtet: i darf 's Zimmis 
leini ha; aber 's Bethi het g’chiflet im Ufpacke: 

„Au en Art und e Gattig; i wett mr au däwäg dr Wäg 
i Himmel verhage, für ſo ne Wohlfahrt gitt dr Herrgott nit 
emol e Hüehnerfädere, vergäſſe denn ne Angelsfäcke!“ Und 
en angeri vo de Fraue het ufbigährt: 

„'s iſch numme dr Gyt vo 's Senne, ſüſch hätte ſie öpper, 
wenn's mueß gfährlet ſy!“ Dr Pfarrheer het öppis glächlet, 
und im Bärgufgoh, äbs Bätte wieder agangen iſch, het er 
i eim yne fürſi ahne brümmelet: 

„Nu jo, — nei nei, — nu jo!“ 

Aber drno het er 's Bätte wieder füre gnoh und mir 
zuegchüſchelet, äb er agfange het: „Jetz Seppli, mueſch du 
für d'Mueter yſetze; ſie hets no gſeit, gäll. Nu jo! Nu jo!“ 

Es het no mängs Zähvatterunſer gäh über d'Höchi, dure 
ſteinig Bärgwäg, dure Wald, über d' Stiereweid gägem Hof⸗ 
bärgli, gäg dr Schmiedematt hindere und ähnen abe. Dr 
Pfarrheer gäng vorus, und wenn men einiſch amene Weid⸗ 
bord gleuet het, är elei iſch blybe ſtoh und het öppis B' ſun⸗ 
ders bättet us ſym Buech. J ha gar nit gſeh, aß er öppis 
zuenem gnoh hätt, und doch iſch er gäng nueferer worde, 
numme öppe zwüſche zweui Zähni inne het er chly ane Felſen 
ufegluegt, oder a Himmel gägene Wulche, oder bimene 
Guſteli uf dr Weid verby het erem die wyßi Hand ergäge 
gſtreckt: 

„Chumm, fa ſä! Gäll, bchönnſch fe nit? Vatter unſer, der 
du biſt im Himmel!“ Und hindedry die Fraue, afange mucht 
und müed, und es „Oh“ und es „Ach, wie wyt au no!“ het 
tönt zwüſchem Bätten ufe. Gottlobedank, ändlige het me 's 
Türmli vo dr Antonikapälle uſem Horngraben ufe gſeh luege. 

„Jetz hani gnue bättet!“ gumpet 's Appelungi uf näben 
amer, ſpringt vorus, durab, im Chilchli zue und loht e 
Juzger uſe ufem ſteinig Stägetritt vorem alte Waldchilchli. 
J ha nit möge juzge; jetz goht erſt 's rächte Bätte los. Dr 
Pfarrer het ne Mäß, und denn erſt darf me 's Zimmisſeckli 
uftue und härzhaft i d' Sach byße. Richtig, hets gheiße: Is 
Chilchli, i d'Bänk gchneuet. „Du mueſch au cho!“ hanig 's 

Appelungi agranzt, wo äs het wellen ummen Eggen umme 
ſchlyche. 

Was goht, mr ſy ſcho i de Bänke gchneuet, i dene alte, 
tannige, usghöhlte Schemel, ghört mes vom Waldwäg oben 
abe dur die offnigi Türe bälle. 

„Jöſſis, 's Pfarrheere Fidel! 's Pfarrheere Hündli iſch 
is noche cho!“ Alls luegt zrugg; do chunnts, 's rote Züngli 
wyt uſſe, die ſchwarzen Ohre ganz hindere gleit, dure Gang 
vom Chilchli füre, ſpringt hinderen Altar, wo dr Pfarrheer 
's Mäßgwand uſem Chaſte nimmt, wo eiſter parat gſi iſch 
für ne Geiſtlige mitere Wohlfahrt. Jetz hets en gfunde, 
bället, aß alli nander verſchrocken agluegt hei: So öppis inere 
Chilche! Do chunnt dr Pfarrheer füre, 's Hündli ſpringt an 
en ufe. Zu mir ſeit er, wo im vordere Bank gchneuet iſch: 

„Lue do, das Hündli, 's het grüsli Durſt. Gang mitem 
durab, es iſch e Bach donide, lueg, wies hippnet!“ 

Das Fideli uf ſym lange Wäg het ſy Durſt vergäſſe gha; 
jetz näbem Heer zue, ganz bim Schuehſpitz iſch es gläge, het 
ghippnet und das rote Züngli lo hange. Mir iſchs ſüttig heiß 
worde, wo dr Pfarrheer fo zuemer redt. Was het d'Mueter 
gſeit gha: Seppli, bät guet im Horngrabe, für mi au! Und 
jetz? J ha ghueſtet: 

„D'Mueter — “ aber i has nit uſe brocht, e Blick vom 
Pfarrheer het gnue gſeit. Was goht? Het er gmeint i förcht 
mi. Er luegt uf d'Meitſchiſyten übere, wo 's Appelungi ſcho 
lang dr Hals gſtreckt het. Er winkt mit em Chopf im Meitli 
us dr Bank: 

„Göht zäme durab, dr Chrachen ab, wyt unde chunnt dr 
Bach zum Bärg us!“ 's Appelungi, wie wenns druf gwartet 
hätt, juckt us em Bänkli, ſtrüßt 's gäle Tſchüpli hindere, bückt 
fi nom Hund und wott en uf d' Arme näh. — Das het mi biſſe: 

„Nei, du, i wott en näh!“ und ha 's Meitli uf d' Syte 
gmüpft, ha 's Hündli gnoh und bi drmit zum Chilchli us. 

Duſſe, wonig no einiſch zruggluege, gſehni under de 
Ahorneſte dur die offnigi Türe vorne am Altar ſcho dr 
Pfarrheer ſtoh, dr wyß Chopf überm Mäßbuech. Mir ſy 
mit däm durſtige Tier dr Waldchrache ſchattſyts gäge 
d'Teufi abe. 's het lang nümme grägnet gha, im usgwäſchne 
Steibett hei mr keis Glümpli Waſſer gfunde, und 's Pfarr⸗ 
heere Hündli hätt nit dörfe mit Glümpliwaſſer dr Durſt 
löſche, wie's au verlächnet gſi iſch. 

„Gimmers jetz au für zum Träge!“ hets Appelungi eiſter 
gnürzt, „i wott 's Heere Hüngli au träge, weiſch! Gimmers 
jetz.“ 

J ha mi bſunne, i ſött nit, 's Hüngli träge goht fürs 
Bätte! Aber wo's mr e Mocke gäle Zucker ergäge ſtreckt, 
hanig ems doch derno gäh. Aber 's Appelungi het 's Heere⸗ 
hüngli nit lang chönne träge. Uf eismol nimmt das e Gump und 
ſatzet drvo i der Teufi zue. Und richtig, vo dört nide hei mrs 
ghört: Über die glatte Felſeblöck iſch 's Waſſer i nes glas⸗ 
hells Glümpli gruſchet. 's Hündli iſch ſcho am Glümpli 
gſtande und het ſy Durſt glöſche. 

Mir zweu heinem e Zytlang zuegluegt. Jetz het fi 's Appe⸗ 
lungi bückt, aß em ſys wäſpigäle Züpfli über d' Achslen abe 

gumpet iſch. Es het ſyni Hand a däm filberige Strudel 
gwäſche, aß ſie ganz roſerot worde ſy, het es Bächerli gmacht 
und gfüllt. Roſerot het 's Waſſer us däm Bächerli glänzt; 
es trinkt und ſchlückt und macht zwüſchenyne: 

„Uh, guets Waſſer! Däwäg iſchs vill beſſer! Wotiſch 
au?“ J gſpüre, wienig rot worde bi; aber wos es früſch 
gfüllt het, ſo hanig au drus trunke. No einiſch hets es gfüllt, 
no einiſch trunke und mirs dargha. No nie hanig Waſſer 
trunke gha, wo mi fo guet dunkt het. Däwäg hei mr trunke, 
bald äs, bald ig, und womer nander aluege, hanig gſeh, wie 's 
öppis lächlet, bis 's Hündli afot bälle und anis ufe gumpet. 

J weiß es nit, uf eismol ſägeni: „Jö, mir müeße düruf!“ 

Mir ſy duruf, 's Appelungi im Hündli noh, ig hindedry. 
Mir iſch's ſüttig heiß worde. Es iſch mir wie ne Wätter⸗ 
leich vorcho, was dr Heer i der Chriſtelehr verzellt gha het: 
D' Eva heig im Adam vom Öpfel z'äſſe gäh, und fie heige vom 
glychen Opfel gnoh, bald ſie, bald är. Und dr Herrgott heigs 
gſeh und heig balget mitne und ſe zum Paradies ustriebe. 
Und mir? Iſchs nit e Sünd! Und gar ufere Wohlfahrt! Und 
d'Mueter het no gſeit gha: 

„Biſch andächtig, wil ig nid cha cho!“ Im Bärgufgoh hei 
mr 's Hündli nümme bruche z' träge. Luſtig iſch's vorus⸗ 
gſprunge, und het ſcho vo wytems im Pfarrheer ergägebället. 
Womer zum Wald us chöme a d'Heiteri, i Sunneſchyn, wo 
d'Kapälle ſtoht, hets dört es Läbe gäh; me het fi nümme 
bchönnt. Ufem Mätteli hei paar Meitſchi Ziggis gmacht, 
und d' Wyber, no ne Bitz Brot i dr Hand, hei zuegluegt. Dr 

Pfarrheer iſch ufem ſteinig Stägetritt gſäſſe, und wie! Mir 
hets gwohlet, wie wenn ig albes üſi Mueter ghört ha ſinge. 
Ar het ſy läng ſchwarz Heerechittel ufs Mürli gleit gha, und 
i de wyße Hemlisermel, ne Siggare zwüſche zwee Fingere, ſo 
het er dam Spiel zuegluegt und glächlet, und woner üs gſeht, 
winkt er mit em wyße Chopf: 

„Chömet, dörft au no chly hälfe!“ 

Iſch das üſe Pfarrheer gſi, wo mängiſch i dr Chriſtelehr 
balget het über e König Herodes oder über da vo Rom, dr 
Nero, wo dr Herrgett vergäſſe gha het. 

Und jetz iſch öppis paſſiert, wonig no gärn wott verzelle, 
wil ig meine, es heig mr ſpöter mängiſch ghulfe, dur d' Fei⸗ 
ſteri die heiteri Sunne z'gſeh. 

's Appelungi het gſeit, mir welle Steinli ſchoppe. Eis 
het es Steinli im Kreis ume hinderm Rügge vo eir Hand 
i die ander lo wandere. Und es anders het ſöllen errote, 
wärs heig. Wenns drnäbe grote het, ſo hets müeße nes 
Pfand gäh. Mi hets ömmel au breicht, aß ig eis ha müeße 
ſchwitze. Was goht bim Uſelöſe? 

„Was mueß dä mache, wo das Pfand ſpys iſch?“ 

„Mit em Appelungi dä Zuckerſtängel ſugge!“ macht 's 
Wirts Liſeli, es größers, wo us dr Schuel gſi iſch. Alls het 
glachet. Nei au, das Pfand het mir ghört, mys Mäſſerli, 
wonig vo dr Gotte zum Guetjohr übercho ha. Jetz hets 
Melkebethi und angeri Fraue afo ufbigähre: 

„Nei, ſo öppis, ſchämet erech nit, wüeſti War, ſo öppis 
Usgſchämts ufere Wohlfahrt!“ 

„Gället au, Herr Pfarrer!“ macht fie, „ſo öppis hätt 
üſerein nit dörfe dänke! So ne Sünd!“ 

Dr Pfarrheer ſchüttlet langſam dr Chopf, rückt die wyßi 
Aſche vo dr Siggare und ſtoht uf. 

„Eh“, macht er und het d' Hand uf, „e großi Sünd, nu 
nu? Nei, neil E großi Sünd wärs nit. Was Chinder tüe, 
im reine Sinn, das iſch kei Sünd. Jo jo, nei, nei!“ 

O die Wort! Wie hets mr gwohlet! Kei Sünd! 

Dr Pfarrheer het mr 's Mäſſerli gäh, er het preſſiert. 

„Mir müeßen ufbräche, hei nümme Zyt, d' Sunne iſch am 
Abegoh!“ Und mir hei üſi Seckli umghänkt und ſy dr Hin⸗ 
derbärgwäg uf gäg dr Höchi. Dört het dr Pfarrheer no 
einiſch dr Roſechranz vüregnoh und het afo bätte. J bi 
näbem zue gange, und 's Bätte iſch mr gſi, wie wenig täti 
ſinge. Wieder hanig im Heer dr Pariſol dörfe träge, und feſt 
hanen a mi adrückt, aß en jo nit ha lo falle. 

Womer ufe mittler Balmbärg abe chöme, iſch d'Mueter 
voruſe cho miteme heitere Gſicht, und dr Pfarrheer het ere 
d' Hand gäh: 

„So, Frau Reinert, wie iſch's gange?“ 

Sie het d'Chappebändel gchnüpft und e chly dr Chopf 
dräiht und d' Achsle glüpft: 

„Herr Pfarrer, my Wohlfahrt iſch halt jetz e gfählti gſi! 
Weiter öppen i Stahl cho luege!! Und womer i Stahl ſy go 
luege, hei mr zwölf chlyni Fährli gſeh, zwo Reihe luſtig über 
nander porze und durſtig trinke. Mir hei, eis ums ander, i 

Färech abe gluegt. Do feit dr Pfarrheer, zieht dr Huet ab 
und fahrt durs wyße Hoor: 

„Frau Reinert, eui Wohlfahrt iſch nit vergäbe gſi!“ 

D' Frau Kammerma im ſchwarze Tſchoope het drno, wo 
mr furt ſy, underm Dach no üſer Mueter danket: 

„J wüßt nit, wie's gange wär, Frau Reinert, i weiß nit, 
wienech ſell dra dänke!“ 

Und 's Melke Bethi het im Bärgabgoh dr Chopf gſchütt⸗ 
let und zu der Wäbere gſeit: 

„Schöni Säuli, zwölfi, aber e Wohlfahrt täti nit ver⸗ 
ſume!“ 

Womer bim Ynachte, d'Mueter und ig, todmüed gägen 
üſem Huus dr Wäg uf ſy, frogt d'Mueter no: 

„Heſch au brav bättet im Chilchli im Horngrabe?“ 

J ha dr Chopf gſchüttlet und eres verzellt, das vom 
Heerehündli, är heig mi gſchickt, gos tränke. 

Sie blybt ſtoh und luegt gäg dr Stroß abe, womr dr 
Pfarrheer no gſeh het uszieh, dr Pariſol underm Arm, 's 
Hündli luſtig vorus. 

„'s Hündli tränke!“ ſeit fie, nickt und ſtrycht mr e Strieme 
Schimmelhoor us dr Stirne. 

Und wo dr Vatter mit em Milchcheſſel uſem Stahl 
chunnt, blybt er ſtoh und luegt: 

„Syt dr umme zäme? Guet gange hüt?“ 

„Jo“, ſeit d'Mueter, „guet gange, jo!“ 

Wie mir Zweu, 's Appelungi und ig, dr Durſt glöſche hei, 
hanig dr Mueter nie verzellt. — 

Sälbchehr wonig 's dritt mol ufe Balmbärg cho bi, manig 
öppen is vierzächete, füfzähte Johr gange ſyt. J cha mi no 
wohl bſinnen a ſälb Sundigmorge, wos agfange het mit 
myner Chranket; früeh hei mi d' Schmärze uſem Bett uſe⸗ 
triebe, i bi i Wald ufe, wo mi d' Mueter nit ghört het. Uf dr 
Syte, wie mit Mäſſere. Drno wieder hei. D'Mueter het 
mi wieder is Bett gſchickt, het mr Tee brocht. Aber vergäbe, 
i ha agfange fiebere, vo duſſen i dr Stuben ſy d' Stimme 
vom Vatter und vo dr Mueter cho, wie vo wythär. Denn 
hanig großi ſchwarzi Chrugele gſeh cho z'rolle, grad uf mi 
zue, i ha gſchroue. D'Mueter het dr Dokter lo cho. Blind- 
darm. Sälbmol het me no nüt gwüßt vom Mäſſer. Eitwäder 
ma ners überſtoh oder nit. Meiſtens nit! J has mögen 
überſtoh! Aber das Pflänzli het lang gſärblet, bis aß's wieder 
usgſchlage het. Mängi Wuche binig im Bett gläge miteme 
Broträuftli z' Mittag, und vo duſſen i dr Stuben am Tiſch 
hanig Löffel und Gable ghöre luſtig zämelüte und dr Wolfvick 
rure, wenn er nes Ei vom Chrut glüpft het. Und ig ha 
müeße faſte wie ne Waldbrueder. 

D'Mueter het einiſch dr Spiegel i d' Stuben uſe gnoh, 
aß ig nümme ha chönne dryluege. 

's Zwygarte Wältſch iſch amene Nomittag im Heuet a 
mys Bett cho, ne große Bitz Brot i dr Hand: „Gäll, du, 
jetz gly ſtärbe! “ 

„Wär ſeit das?“ 

„Frau Zwygart!“ 

J ha glachet, hami aber gäge d' Wand hindere gchehrt. 

Stärbe? Ig und ſtärbe! Und de myni Tube und dD’Chün- 
geli im Stahl? 

D' Mueter het au glachet, wo fie hei cho iſch. Wo fie ſälb 
Oben us dr Chuchi mir 's Chacheli Milch as Bett bringt, 
het ſie roti Auge gha. 

„Was heiter?“ frogeni. Sie ſchüttlet dr Chopf: „Dä 
Rauch i dr Chuchi!“ 

Z'nacht einiſch, wonig erwache, gwahrig d'Mueter am 
Bett; ſie het gmeint, i ſchlof. Süferli het ſie bättet: „Heilige 
Mueter Gottes, bitt für uns!“ 

Andlige han ig au wieder dörfen ufſtoh; aber wie dr 
Schatten a dr Wand ſyg i ummediche, hets ſpöter gheiße. 

Ei Tag ſeit 's Zwygarte Frau: „Tüet en echly bärge! 
Kammermas im Balmbärg hei nes Kurhüsli ufto, wo 's 
Luis, die einzig Tochter einiſch ſett übernäh; 's ſyg z'fyn 
zum Senne. Syg erſt us dr Pänzion heicho! Jetz füehr nes 
Fräuli us der Stadt das Kurhus, bis äs denn Eine heig.“ 

's Zwygarte Frau hets gwüßt, ſie iſch vill go wäſche i die 
beſſere Hüſer. Jetz duderno het d'Mueter mitem Vatter 
gredt wäge dr Kur im Balmbärg. 

„Mir lueges uſezmälche, was 's choſt, hei guet greiſet 
Chüeh!“ 

So het mr einiſch amene Donſtig nomittag d'Mueter es 
alts Göfferli packt. J ha vom Zytchötteli e Bitz abtrönnt gha 

für a mi Firmuhr, und ſchön glänzig gmacht. Drno ſy mr 
Gottbefohle zäme gäge Balm zue. D'Mueter het mr 's 
Göfferli treit, i hätts nit möge. 

Wie mängiſch aß mr abghocket ſy bis a d' Flueh ufe, chanig 
nit ſäge. 

„Am Abegoh ſpringſch denn über d' Heg us!“ het mr 
d'Mueter Guraſch gmacht. 

„Säh do, ne dürri Zwätſchge, 's macht eim Muet! Lue 
dört am Felſechopf die rote Fluehnägeli! Im Heicho bringſch 
ſe denn!“ 

J ha gſüfzget: 

„I ma nümme!“ Gäng wieder het fie mi miteme Sprüchli 
ufgchlöpft: 

„Chumm jetz, los, me ghört ſcho 's Glüt vos Kammer⸗ 
mas Weid obenabe.“ Däwäg ſy mr obſi cho, d'Chneu hei mr 
gwagglet, wo mr ändlige 's neu Kurhüsli gſeh hei mitem 
wyße Schindledach näbe dr grauen alte Sennhütte. Wohl, 
wonig die Pfäiſter gſeh ha glänzen i dr Obeſunne, het's mr 
d'Bei glüpft, und d'Mueter het mi agluegt mit heitere 
Auge: 

„Dunkts die nit, me ſchnuf ſcho ums halbe liechter?“ 

Mir ſy bim Sennehuus verby zum neue Kurhus übere 
cho. Dur ne Glastür het men i nes Säli yne gluegt. Was 
hei mr gſeh am heiterhäle Tag: es paar jungi Kurgeſt hei 
dinne Gugelfuehr gha. J ha gwahret, wie d'Mueter näben⸗ 
amer die brunen Augsbraue zämezieht, um d'Naſeflügel hets 

ere zuckt, und 's runde Chini iſch eifter teufer gange. Dört 
inne hei ſie öppis müeße ſueche, wo verſteckt gſi iſch, es Spie⸗ 
geli. Sie hei nander a de Chleider umme gqwiſitiert und 
griffe vo obe bis abe, ne Geuß usgloh, me het nit gwüßt, 
worum, und ſi gchrümmt vor Lache, jungi Heerli und 
Jümpferli. D'Mueter luegt däm Spiel zue; uf eismol 
ſchüttlet ſie langſam dr Chopf und zieht mi am Ermel: 

„TChumm, Bueb, das iſch nüt für üſerein!“ 

Und het ſi umgchehrt gäg dr Sennhütten übere. Dört 
iſch 's Kammermas Frau ufem Bänkli underm Schindel⸗ 
dach näb dr Türe gſäſſe, het grüene Salot grüſtet, dr Chopf 
underm ſchwarze Tüechli teuf übers Chörbli abe gheltet. 

„E gueten Obe“ grüeßt d'Mueter, „gitts e Salot?“ 
D' Frau Kammerma fahrt uf, ſchüttlet dr Härd vom ryſtige 
Für tech: 

„Eh, d' Frau Reinert? Au chly z' Bärg?“ Jetz het d'Mue⸗ 
ter afo verzelle, ſo und ſo, und het uf e Bueb zeigt, wo chly 
nietig näbedra gſtanden iſch. Sie ſchüttlet dr Chopf: 

„Nei, do übere paßt dä Bueb nit, do heiter rächt, Frau 
Reinert!“ 

Uſi Mueter ſüfzget. Sie luege nander ah. 

„He, wie wär's — me chönnt jo — am And chönnte mir 
— — —! ſtoht uf, und wüſcht 's Fürtech ab mit der dürre 
Hand. „Am And chönnte mir ne näh. Milch und Anke und 
Bärgluft hei mir au bi üs äne.“ Sie bſinnt ſi, ſchüttlet dr 
Chopf: 

„Nei, es goht doch nit, wägem Platz; es Bett hätte mr 

ſcho — aber — oder wart. He wohl, mir ſtelle s Bett zum 
Luis yne! Sie wärde nander nit byße!“ Sie lächlet müed 
gäge mir übere und mißt mi vom Chopf bis zu de Füeße. 

„Wie alt iſch er jetz?“ frogt ſie und luegt gägem Stube⸗ 
pfäiſter, wo öpper vo dinne g’hueftet het. 

„Vierzächni“ ſeit d'Mueter. 

„Gſi“ machenig ſchüüch, i ha gſpürt, wie mr's Wort im 
Hals blybt ſtecke. 

„He, fo chönnt me's jo luegen y z' richte!“ 

„Joo!“ macht d' Mueter; „er iſch ſüſch kei uwodtlige, dr 
Bueb!“ Und ſo hei ſie's abgmacht, aß ig my Balmbärgkur 
bi's Kammermas i der Sennhütte chönn mache. Sie hei 
d'Mueter no yne grüeft, i d' Stube, wo me a dr hölzige 
Wand underm ſchwarze Chrüz jetz 's Bild vom Otto ſälig 
gſeh het hange. Einiſch het d' Frau Kammerma ne Süfzger 
to gägem Bild, aber gſeit het ſie nüt. 

„Gället au!“ het d' Mueter welle tröſte; aber fie het kei 
Bſcheid übercho druf, und iſch gleitig abgränkt. 

„So wei mers halt probiere mit em Bueb, Gottsname, 
lueget, do chunnt 's Luis!“ Nes Meitli, mitere länge ſchwarze 
Züpfe, wonem 's Band bis ufe Schüpung abe glängt het, 
chly bleich und wyß im Gſicht, mit liechte Laubfläcke übere 
dünn Naſerügge, iſch us dr Chuchi yne cho. 

„Lue do, Luis! Ne Bueb, wo zuenis chunnt. Er ſchloft 
bi dir im obere Chämmerli. Wirdſch nüt drgäge ha!“ 

's Meitli iſch rot worde, het ſys Brätt mit Chacheli ufs 
Buffert gſtellt, aß's gchlingelet het. 

141 


D' Frau Kammerma het übere gluegt, und e Zytlang het 
niemer nüt gſeit. 

D' Mueter iſch gly drno ufgſtande: 

„So wott ig denn durab, äbs nachtet! Halt di guet! 
Läbet wohl, Frau Kammerma! Adie Luis! Merci ömmel!“ 

Ig bi no mitere. Ufem Wäg durab het ſie mr zuegredt: 

„Jetz bhüet di Gott und biſch ordli und träg im Luis 
Holz i d'Chuchi und hilf em, bät all Obe dys Vatterunſer 
und am Morge und trink keis chalts Waſſer i d'Hitz yne, 
und am Sundig legg eis vo de wyße Hemmli a. Und —“ 

„Joo! joo!“ machenig „göht dir jetz, Mueter, ſüſch ver⸗ 
nachtet er no, dr Chrachen ab!“ No paarmol het ſie zrugg⸗ 
gluegt, äb ſie umme Rank ummen iſch. 

Bi's Sennen obe hets gly gheiße: z'Nachtäſſe! 

Und vom Tiſch im Egge vorne het ſcho ne guldgäli Röſti 
us dr blüemlete Platte eim 's Mul wäſſerig gmacht. E junge 
Chnächt miteme wäſpigäle, ufdräihte Schnäuzli und zwee 
große Munelihöger underem Chruſelhoor und en eltere mit⸗ 
eme ſchwarze Bartgmüſcher ſy vorem Senn zu dr Tür y cho, 
und dr jung het diſchgeriert, wie wenn är do deheime wär. 
Dr Senn, dr Kammerma het über ſy längi Rotsheerenaſe 
uſegluegt und gnickt gägemer und echly glächlet. 

„So, heimer Hilf?“ macht er, und gitt mr ſy großi, 
chüehli Hand, het ſyni wyße Hemmlisermel mit de rötſchelige, 
vom Sennewärch verbrüihte Hände füreglitzt und iſch oben 
a Tiſch gſäſſe, het dr wyß Chopf mitem Bürſtehoor uf e 

Hemlisbueſe drückt und het öppis bättet mit ere Stimm, wo 
tönt het wie ne teufi Orgele, aß's mi dunkt het, dä Chnächt 
mitem Schnäuzli wärd chlyner und chlyner, wenn er ſcho dr 
Löffel i dr Hand gha und no dr Röſtiplatte gſchielet het. 
Viſavi vom Chnächtli, bi mir zue, näb dr Mueter, iſch 's 
Luis gſäſſe, und i müeßt lüge, wenn i ſeiti, er hätt nit einiſch 
näbe d' Röſtiplatte glängt, wil er bi ſym Brichte keis Aug 
ab em Meitli to het. 

„Dr Tüfel ſell mi näh, wonig hocke, wenn dr Füeg Durs⸗ 
ſeppi nit Arſenig gfräſſe het, aß er ſtarch wird, und wenn 
Eine bim Mälche all Obe ne Chübel chüewarmi Milch ſuuft, 
chaner wohl Chraftballen übercho a den Arme. Aber dä 
chehr hanig au es Mitteli, garant drfür, wo hilft, aß er mr 
am Sundig nümme dr Brienzer ſchloht!“ Er het, ne Löffel 
voll Röſti i dr Hand, zum Senn ufe gluegt und gwartet, 
aß dä tüei froge no däm Mittel; aber dä het nummen öppis 
gruret vor ſi ahne, teuf inne. 

Niemer het öppis gfrogt oder gſeit, und wo au 's Luis 
mitem Blick nit Bſcheid gäh het, hani gwahret, aß dä 
im Gaffeeſchüſſeli ne Ruck gitt, wie wenn äs es müeßti 
büeße. Nummen Einen am Tiſch, wo dr ganz Obe nüt gſeit 
het, dr ander Chnächt, wo me nüt gſeh het vom Gſicht hin⸗ 
derm ſchwarzlachte Bartwald as zweu Naſelöchli und es 
paar großi Chüehauge, het uf eismol zwüſche zwee Gaffee⸗ 
ſchlücken inne für ſi ahne brummlet: 

„Eiſter, wie gäng!“ Und drzue glachet, ſo troch, wie nes 
ungſalbets Wagerad. 

's iſch fertig g’äffe worde, keis het vill gſeit, as öppe 
d'Sennefrau. 

„Nimm Bueb! Milch no!“ 

Dr Schnäuzlichnächt het no einiſch dr Milchhafe gheltet 
und mit em Löffel d'Nidle i ſys Schüſſeli uſegwüſcht, i ha 
gwahret, wienems Luis zuegluegt het. Drno het dr Meiſter, 
äb er ufgſtanden iſch, gäg de Chnächte übere gſeit: 

„Denn am Zähni Fürobe, deheime, hinecht!“ Und het 
ne ne Blick gäh, höch obenabe und iſch zu dr Tür us; er het 
fi no müeße bücke, woner über d' Schwellen iſch. J hanem 
nogluegt, und wär gärn zuenem i d'Milchchuchi, woner mit 
Gebſe und Chachle gſchächtet und drzue vo Zyt zu Zyt öppis 
uſeme Lied g'orgelet het. 

's het gnachtet. J bi ufem Bänkli näb dr Huustüre gſäſſe 
und ha underm teufe Schindledach füre 's Tal ab zwüſche de 
ſchwarze Flüehnen is Land uſe gluegt. Einiſch iſch dr jünger 
Chnächt miteme Häutli Veh zum Brunnen a mr vrby. J bi 
ufgſtande, zuenem zue. Aber er het präſſiert: 

„Seh ſuf, wenn ſufe wotſch!“ Er het em öppis welle 
pfyffe. Zwüſchenyne frogt er mi, wonig tüei ſchlofe. 

„Bim Luis!“ hueſteni, und är luegt mi a, wie wenn er 
mi tät mäſſe vom Chopf zu de Füeße und hueſtet au. J bi 
wieder ufs Bänkli zrugg. Undreme blaue Dunſt, i dr Ebeni 
nide, ſy d'Wälder wie großi ſchwarzi Unghür um d' Dörfer 
mit de glitzerige Liechter gläge; wyt uſſe het men underm 
blaugraue Himmel d' Schneebärge gwahret, höch, i wyße 
Gwänder, wie die heilige Apoſtle imene Chilchechor. J ha 

no hei dänft, und 's het mi dunkt, ig chönnt jetz liechter ſchnufe, 
wenn ig bi üsne voruſſe ufem Chällerlade dörfti höckle, 's 
wär alls chlyner dört, aber nöcher am Härz. Und gäng hani 
gloſt gägem offnige Pfäiſter, äb 's Luis nit well rüefe. Jetz 
uf eismol ghörig vo dr Stube här ne Diſpitat. 


„Nei Mueter, was chunnt ech i Sinn! Do mueß me jo 
lache, was dänket er, Nenne!“ D'Mueter het e Tür vomene 
Chaſte zugrüehrt, ſtill iſch's. J ha dr Oten agha: Wennig 
numme deheime wär! Spöter het d' Mueter no einiſch agſetzt: 

„Wie iſch's, Luis? Wotiſch nit?“ faſch aghalte het ſie, 's 
Luis het miteme lutere Sprützerli graduſe glachet. Do 
ghörenig d'Mueter voruſe cho, uf dr Schwelle het ſie zerſt 
öppis gſeit vom Wätter, und äb ig öppe chalt heig. Drno het 
ſie füre brosmet: 

„Eh, was ig ha welle ſäge: du gohſch denn ringer is 
Chnächtechämmerli go ſchlofe, heſch's dört rüeihiger am 
Morge, wenn die uf ſy, as d'oben über dr Chuchi.“ 

„Jo“ mürpfenig füre, und mir hets gwohlet. 

So binig halt is Chnächtechämmerli yquartiert worde, 
grad näbem Stahl. Zweu Bett ſy dinne gſtande, a dr höl⸗ 
zige Wand, wome vom Stahl här i dr Nacht z'allne Zyte 
nes Hautveh ghört het dr Chopf am Lade ribſe, aß d'Schälle 
Lut gäh het, wie wenn's täti brönne. Eis Hautveh iſch gäng 
öppen im Ungreis, aß mes z' Nacht nit cha uf d' Weid loh 
mit dr andere Vehwar. Dä mitem ſchwarze Bartgmüſcher, 
mit ſyne Chüehauge, het teuf unde gchnuret, woner mi gſeh 

het dr Chopf zu dr Dechi uſe ſtrecke bim Liecht vo dr Latärne, 
dört hinden im einte Bett a dr Wand. Jetz hei halt die zwee 
Chnächte müeßen i eim Glieger ſchlofe, wil d' Sennefrau 
mir im zweute bettet gha het. Hingäge em Schwinger het's 
Wätter gheiteret ufem Gſicht, woner mi gwahret het. 

„So ſo, du heſch rächt, aß zu üs chunnſch, chaſch do meh 
lehre as bimene Meitli; das iſch ne cheibe Raſſe, wo eim 
cha ſturm mache vom Tüfel noche“, und het mr zuegnickt, 
derwylen, aß er d'Ermel hinderelitzt bis a d' Achsle ufe. 
Drno het er vom Schäftli nes Fläſchli abe gnoh, hets gäge 
d'Latärne gha und blinzlet: 

„Das iſch Schwingergeiſt — Chriſte, du wirdſch nit öppe 
gſoffe ha drvo! 's iſch Salz drinn — “. Er ſchüttlet das 
Fläſchli, ſchüttet uf d'Hand und foht a, ſyni Chraftballen 
yrybe, aß ſie rot worde ſy. Drno iſch er zuemer a 's Bett 
hindere cho und het die Chraftballe lo ſpielen a ſyne Arme. 
J ha numme müeße luege, und 's het mr wohl to, aß er mr 
ſe zeigt het. 

„Lue do, wenn wotſch uf d'Höchi cho, mueſch all Obe 
hundertmol, äb is Näft gohſch, d'TChraftballen yrybe mit 
Vorſchutzgeiſt und denn hundertmol lo ſpiele. Jä zeig! Herr- 
gott yne, was ſy das für Zündhölzli, Bueb, du chunnſch nit 
fürſi mit ſettige Spränzeli!“ J ha mi gſchämt und dr Chopf 
abe gha, und hanen doch wieder müeßen aluege, wie ner vor 
mr zue gſtanden iſch und gſpielt het, uf, zue, uf, zue, und 
lysli zellt het, feufedryßg, ſächſedryßg, aß jedes mol eis vo 
ſyne guldgäle Chruſeli uf dr Stirne nes Gümpli gnoh het, 

wie wenns fälber ſcho Freud hätt uf e Schofbock, woner am 
Schwinget ufem Bödeli het wellen uſelüpfe. 

Scho lang het dr Schwarz im vordere Bett gägem Pfät- 
ſter gſchnarchlet, wo dr Schang no gäng ſyne Chraftballe 
g'chüderlet het. Er het no nes Bildli abem Schäftli abe 
glängt. Es ſyg eine verby cho am letzte Schwinget und heig die 
beſſeren abgnoh. Richtig, do iſch er gſtande, lybähnlig, 's 
Hemmli hindereglitzt bis a d' Achsle, fo wie jetz, d' Armen 
übernander, d'Chraftballe uſedrückt wie zwoo dicki Bluet⸗ 
würſt. 

„Ja, mir ſy Cheibe!“ rüchelet er und nickt mr zue, und 
es het em faſch es Tau gab i de blauen Auge, woner no 
einiſch myni Stäckenärmli aluegt; er het Verbarme gha: 

„Du mueſch öppis mache, lueg, ſo Bohneſtäckemanndli, 
wo ne d'Hoſe um d' Bei ume lödle, die bringes zu nüt. Me 
luegt⸗ſe nit ah“, und het a Bode gſpeuit. „Die chöme nie 
z' Rank bim Wybervolch, die ſchieferen ab bimene hübſche 
Meitli wie ne Wäberchnächt amene Schoppegütterli!“ 

So het mr dä ungeregfüret, und no lang hanig ſälb 
Nacht der Predig nochegſtunet, i glaube, wie myner Läbtig 
i Keinere. Wie het mes? Wenn öppis nomene warme Rägen 
uſem Bode ſchlüft, wo Farb het, ſo wott ſe ſi zeige, wenns 
au bloß ne Chrabälleſtängel iſch, wo dr erſt Sägetzeſtreich 
Bode leit. 

's iſch eige, dä Kärli mit ſym ufgſtellte Schnäuzli het 
mrs chönne, und grad, wil er gha het, was i do obe gſuecht 
ha. Eine wie ne junge Baum, wo nit weiß, wo us und a mit 

ſym Saft, und ig drnäbe ne Spränzel, wo noch am Abdorre 
gſi iſch. 

Am Morge hättig ſölle chüehwarmi Milch trinke, früſch, 
mitem wyße Schum. J ha ghört, wie dr Mälcher iſch 
cho z'ſinge mit dr Vehwar vo dr Weid här. J ha ne 
ghört im Stahl mit jedere tſchärmiziere. J bi uf, 's erſt 
mol nit mit müede, gwaggelige Beine. Und drno hanem zue- 
gluegt, wiener gmulche het, das iſch em gange, ſo liecht, und 
luſtig hei die wyße Strieme gſungen am hölzige Mälch⸗ 
terli. Und gſunge het er, das het tönt obenuſe, aß d'Chueh, 
wo ner grad underhänds gha het, mängiſch zruggluegt het, 
und d' Kurgäſt, vorem Stahl ſy fie blybe ſtoh und hei gloſt. 

„Wo heit er au ſo glehrt jodle?“ hets öppe gheiße, wenn 
Eini mitem Milchglas i Stahl yne cho iſch. J ha gſeh, 
wiener rot worden iſch, i ha gſeh, wie fie nem nohgluegt hei, 
wenn er d'Chüeh wieder uf d' Weid uſe triebe het. 

„Das iſch dä, wo ſo ſchön cha jodle!“ hets gheiße. 

„Jo, nes tuſigs Bürſchtli, er iſch ſchynts au ne böſe 
Schwinger!“ 

„So ſo.“ 

Und es het mr wohlto, wennig ha chönne mitem uf d' Weid 
hindere am Vormittag, und i gſpürt ha im Rügge, wie ſie 
nis nohgluegt hei. Und wiener mit dr Achs und Sagi het 
chönne umgoh, wiener am hölzige Weidhag die alte fule 
Stöder usgriſſe und ewäggbänglet het, wiener neui ygſchlage 
het, wiener mit dr Achs uszoge und eis, zweu nes armdicks 
Hagebuechli z' Bode gha het, usg'aſtet und im Hag feſt⸗ 

gmacht! Und wiener im Chriſte, dam mitem Bartgmüſcher, 
het chönne winke mitem Chopf: 

„Mach das! mach deis! Nit fo! Däwäg ſtellt me zwee 
Hagſtäcken übers Chrüz!“ Das alls hani gſeh, und er iſch mr 
vorcho, wie Eine, wo me vonne verzellt us dr Schwyzer⸗ 
gſchicht, wie me ſen öppe gmolet gſeht, breit, mit beidne 
Füeße wie uſem Boden uſegwachſe. Und er hets nit ungärn 
gha, aß ig mi nochegloh ha, er hets gwahret, aß em a ſym 
Mul ghanget bi wie ne junge Buechfink, wo im alte 's 
Pfyfen am Schnabel abluegt. 

Z'Obe nom Fürobe ſy die Zwee, dr Schangi und dr 
Chriſten, i d'Weid hindere go ſchwinge, und mängiſch ſy nes 
paar Kurgeſt blybe ſtoh und hei zuegluegt. Und i ha gſeh, 
wie ſie nander zuegnickt hei, wenn dr Schangi dr Bärner uf⸗ 
glüpft het wie ne Malterſack und en ufe Rügge pflanzet het, 
aß dr Bode bochslet het. Dr Chriſte, das het me gwahret, 
het ſi nit uſem Kolör lo bringe, langſam iſch er ufgſtande und 
het ſi früſch wieder gſtellt, wie ners im Taglohn hätt. Ar iſch 
im Schangi ſy Doggel gſi. D gſehne no, dä Chriſten, i ſym 
blaue Hemmli, mit dr offne Bruſt und em ſchwarze Hoor- 
wald, do ſtoh, und er het mi a ne lädrige Sturmbock 
gmahnt, wo ne Stierkämpfer ſyni Vörteli probiert anem. 
Mängiſch hei die Kurgeſt denn au 's Lache nümme chönne 
verha, wenn dr Schangi das läderige Gſtell vomene Schwin⸗ 
ger übere Hufe grüehrt het, aß mes het ghöre chroſe i ſyne 
Chnoche. Eine hani gwahret, e junge Heer, wo dr Chopf 
gſchüttlet und däm Spiel dr Rügge gchehrt het. Aber i has 

nit verſtande, was er meint. 's iſch eige, ne junge Burſcht 
mueß öppis ha, woner cha dra ufe luege, und wenns au 
numme nes baueligs Fähnli iſch. Dr Schangi het mr 's 
Mul gönnt, het mr Bſcheid gäh, wenn ig en gfrogt ha, und 
aß ig anen ufe gluegt ha, das het em wohl to, wil er mir het 
dr Brienzer chönne zeige und dr Churz und dr Ackeſchwung, 
das het em dr Acke gſtellt, und wie meh aß er dr Acke gſtellt 
het, wie andächtiger hanig em i d'Naſelöchli ufegluegt. 

Die Lüt im Sennehuus, 's Luis, dr Senn und d' Frau 
hei mi z'erſt lo myner Wäge goh. Sie hei alli Hand voll z' tüe 
gha, chaſy ſy fie z'ſtolz gſi, für mi lo anſi z'cho, hei dänkt, was 
lauft dä imene Chnächtli no. Und ig ſälber ha dr Alauf nit 
gfunde, em Kammerma, mit ſym gſtrackte Wäſe, der Frau 
mit ihrem ſchwarze Tüechli ume Chopf, mit ihrem ebige 
„Oheie“ und „oje“ binig us Wäg. Und erſt 's Luis! Jo, 
ne junge Vogel, wo nit cha flüge und es glänzigs Chirſi 
doben am Aſt. Was hättig ſelle rede miteme Meitli, wo i 
dr Pänzion gſi iſch, wo nes guldigs Chrüzli amene Halschet— 
teli treit, und a was füreme wyße Hälsli! Nei, und wenn igs 
nit übers Härz brocht ha, fürem Holz i d'Chuchi z'träge, iſchs 
au nes Pryſeli Tüfelſucht gſi: Worum hets mi is Chnächte⸗ 
chämmerli bettet? — — — 

Das iſch gange, bis zum ſälbe Sundig, wo dr Schwin⸗ 
get agſeit gſi iſch ufem Bödeli, ne ebni Weidmatte, doben 
uf dr Höchi. Dr ganz Tag, am Samstig, binig im Schangi 
uf de Füeßi gſi, und am Tiſch het er nüt as vom Schwinge 
gredt. 

Morn z'obe chönnts de chly ſpot wärde mitem Mälche, er 
chönn für nüt garantiere, het er gſeit gägem Meiſter übere: 
Ar wärd begryfe, är heig jo au gſchwunge. Dr Meiſter het 
voryne gluegt und langſam gnickt: Ar well ſälber mälche 
morn, het er gſeit, ohni aß er dr Schwinger agluegt het. Dr 
Schangi het 's Schüſſeli ufem Wäg zum Mul lo helte und 
het dr Meiſter agluegt: 


„Sellet Dank ha!“ macht er und iſch rot worde. Nom 
z'Nacht het dr Schangi gſeit, i chönn mitem zum Kornel 
ufe cho. Das iſch au ne Sennerei gſi, z'oberiſt, z'fueßete vo 
dr Rötiflueh. J ha mi gſtrählt voreme Chnächteſpiegeli a dr 
Wand, wo alti Läderruſtig, Chömet, ghanget ſy, has Gra⸗ 
wättli agleit, und ha im Schangi und im Chriſte hinderm 
Yfahr gwartet. 

„'s iſch rächt, aß mitchunnſch, Bueb, zahl dr nes Bier 
und im Chriſte zweu, ſoviel as er ma verlyde. Ar iſch mr 
kummod cho, die Wuche!“ Und drzue het er d' Arme lo 
ſpiele. Er het glachet: 

„Dr Kornel iſch drum Kampfrichter. Me mueß em echly 
go öle, aß er glimpfig wird, weiſch!“ Und mr ſy dr ſchreg 
Wäg drduruf gägem Kornel ufe; me het ſcho ſy Handharfe 
ghört oben abe. Es het mi gjuckt i de Füeße, aber underm 
Blusli hets mr chly gramslet! 

„Was ſeiti d'Mueter? Und d' Frau Kammerma? Du biſch 
do oben i dr Kur!“ 


„Wa!“ dänken ig, „bim Trüebſalbloſe wirdſch nit feiß,“ 

und goh mitne. Do ghörig 's Pfahrtürli gyre und d' Stimm 
vom Kammerma: 

„Junge! zruggcho!“ 

Ar iſch hinderm Törli gſtande, en Arfel Heu im Arm. 
Wie ne Wätterleich hets dur mi dure zuckt; i ha mi chly 
gmacht, bi zruggbliebe und bi zrugg, a dr Schüür no abe und 
bi is Chämmerli, ohni aß ig öpperem Guetnacht gſeit hätt. 

J ha ſcho gſchlofen i mym Chämmerli, wo die Zwee hei- 
cho ſy. Dr Schangi iſch guet im Kolör gſi. Wo ſie Liecht 
gmacht hei i dr Latärne und er's Fläſchli vom Schaft abe 
nimmt und het afo ſyne Chraftballe chüderle, het er grüchelet 
vor em yne: 

„'s iſch guet Wätter! Dam hani 's Näbeli gchützelet. Dä 
het gſeh, aß üſerein weiß, wo Gott hocket. Bigott, dä Kornel 
het mr d' Hand drückt, glaubes ſcho, feuf Fläſche Bier und 
zweu Roggyli hani zahlt. Er wird mr morn au dra dänke, dr 
Kornel, er het chönne gwahre, aß ig im Schwinge zu dr 
Häfeliſchuel us bi!“ Dr Chriſte het ſy Sach füregmürpft: 
„Eiſter wie gäng!“ het er brösmet und hüt no öppis drüber⸗ 
yne gäh: „Eiſter wie gäng — tuſchuur!“ 

„Aber jetz gleitig ſchlofe!! macht dr Schang, und nit lang 
iſch's gange, het er ſcho gſchnarchlet bim Chriſte hinde. Es 
iſch mr gſi, dr Chriſte, da Chürmi, heig no lang a ſym 
Wahlſpruch umme gchiehret: Eiſter — wie gäng — tu⸗ 
ſchu ur!!! — — 

E ſchöne Summerſundig am Morge; 's Lindeblueſt het 
gſchmöckt bis unders Dach i d' Stube yne. s Kammermas fy 

ſcho gſundiget a Tiſch cho, är im halblynige Chittel, nes 
ſchwarzes Chnüpferli umme höch lynig Chrage, 's Luis im 
blauſydige Tſchoope, mit em guldige Krüzli uf em ſchwarze 
Sammetplätz, dr wyß groß breitrandig Huet iſch ſcho parat 
ufem Buffert gläge näbeme Bätbuech. D' Frau Kammerma 
iſch deheime bliebe, wo die andere furt gſi fi, z'Chilchen uf 
Günsberg abe. Vo dr Weid het me 's Glüt ghört umme 
Huusegge umme, ſüſch iſchs ganz ſtill gſi, numme nes paar 
Kurgeſt het me ghöre lache und gigele vo der offnige Laube 
häre. J bi underm Lindebaum ghocket und ha is heiße 
ſunnige Land uſe blinzlet, öppis um en ober Lyblischnopf iſch 
mr ufgläge, i ha gäng wieder teuf müeße dr Ote näh: Jetz 
iſch d'Mueter au z'Chilche gange, chaſy dr Vatter mitere, 
jetz chneuet fie im hölzig Bänkli z' Sandigchlaus, 's Mäß⸗ 
büechli i de ruche Hände, aber ſie luegt einiſch über die große 
Buechſtaben uſe und ſtuunet gägem Altar füre: „Was 
macht er ächt?“ d 

Wienig eſo Bildli gſeh vor den Auge, chunnt d' Senne⸗ 
frau um en Egge vom Huus und bringt mr es Mäßbüechli: 

„Säh, das ghört ſi imene junge Burſch vo dyner Wäh⸗ 
rig amene Sundig vormittag!“ 

J ha das Büechli gnoh, es iſch e Name drinn gſtande: 

„Zur erſten heiligen Kommunion, dem frommen Pfarr⸗ 
kinde Otto Kammermann 

Joſephus Miſteli. 
P. F. 

J weiß hüt nonit, wie d' Frau Kammerma drzue cho iſch, 
mir das Mäßbüechli vo ihrem einzige Bueb z'bringe, wo 
z'Günsberg unde näb dr Chilche Int. Aber wonig das Büechli 
i dr Hand gha ha, und afo läſe drinn, iſchs mr wohl worde. 
's iſch mr gſi, i ſyg nit eleini, 's ſyg öpper näben ammer, wo 
möcht bimer blybe. J chas nit ſäge. J ha gläſe, wie wennig 
i dr Chilche wär, bis ig ne Handharfe ghört ha ne länge 
Fade zieh i ſunnig Sundig uſe. Vo dr hindere Weid häre ſy 
fie cho, und drzue hei d'Glogge und Treichle glöcklet. J bi 
nonit fertig gſi mit dr Mäß, aber es het mi zoge, uſe, furt, 
dr Handharfe noh. Dr Schangi hani gfunde dört uſſe, dr 
Chriſte näben anem ufem Rüggen im Weidgras. Dr 
Schangi, i ha ne faſch nit bchönnt i ſym Sennegruſt, 's 
Läderchäppli miteme rote Zotteli ufem Chruſelhoor, nes 
Edelwyß miteme glänzige Häftli am Sammetchuttli mit de 
rotgſaumete churzen Ermel, ſo iſch er gſäſſe und het mit 
ſyner Handharfen ei Tanz um en ander gſpielt, eſo ärnſtig 
wie ne Bueb, wo ufs Axame no einiſch ſyni Färsli ufſeit. Er 
het nit ummegluegt, wonig cho bi, ſo iſch er derby gſi; aber 
immer meh iſch er i d'Gredi gwachſe bim Spiele, wie ne 
Buechfink het er dr Chroße gſtellt, wo ſys Gſatz cha lo tichä- 
dere wie duren Anke. 

J ha dr Schangi agluegt vo dr Syte: So Eine möd- 
tiſch au wärde, mit ſettige Chrusle, miteme guldgäle 
Schnäuzli, d' Spitze ufdräiht über die rote Backe. Und wie 
ner ſpielt! Das lauft em wie früſch gſalbet. Wie das ſingt us 
däm Orgeli uſe! So ſüeß ziehts eim is Härz yne und weckt e 

Gluſt, me weiß nit no was, aber no öppiſem, wo me nit cha 
ſäge, wie ſchön. Mit ſomene Burſcht, wo ſettig Sache cha, 
wo ſtarch iſch, hübſch, wo cha jodle und ſettigi Melodie cha 
uſem Handörgeli uſe zieh, chönnt mes allwäg finde. J hane 
vo dr Syte agluegt; wenn me au ſo Sache chönnt! Wenn 
men au ſo ſtarch und ſchön wär! Aber no nüt vo däm, du 
biſch numme no ne gringe Bueb, wo mueß Milch trinke, aß 
er wieder ma dr Bärg uf laufe. 

Bim z' Mittag am Tiſch ſy alli guet ufgleit gſi, 's het eim 
dunkt, dr Senn tüei voryne ufe Täller lächle, und 's Luis 
het nes Gſpäſſli gha mit mir: 

„Ob ig öppen au well go ne Schofbock uſeſchwinge!“ J ha 
nüt wüſſe z'ſäge, bis d'Mueter gfrogt het no dr Predig: öbs 
ſchön gſi ſyg. Do het's Luis wieder ſyni zweu Fältli a dr 
Stirne über dr Naſe zämezoge und het i Täller gluegt und 
gloſt, was dr Vatter verzelli vom Heer uf dr Chanzle. 

Dr Schangi het präſſiert mit Aſſe, het einiſch hindertſi 
zum Pfäiſter usgluegt: 

„Wenn numme 's Wätter het bis z' Obe!“ 


Au mir hei d' Schuehſohle brönnt under de Füeße, bis ig 
ha dörfe ufſtoh. J ha mi no müeße zwägmache im Chäm⸗ 
merli ähne, und am Zweui gohts los ufem Bödeli. Wonig 
ſcho am Huusegge gſtande bi, wär gſehnig 's Wägli vom 
Bärgwäg ufe gägem Sennehuus abbiege? Uſi Mueter! 's 
Erſten iſch gſi, ne Stich: Worum mueß jetz die hüt cho, 
wenn ig a Schwinget wott? Aber druf abe het ſie mi duret. 

Sie het gwüß längi Zyti gha, wort cho luege, wie's mr goht 
i dr Kur! 

Und i binere ergäge, 's Wägli ab. Aber wo ſie nöcher 
chunnt, eſo gleitig, wie wenn ſie nit möcht gwarte, bis ſie mr 
cha is Gſicht luege, und wo ſie mr mit dr ruche Hand über 
d' Backe gfahren iſch und gfrogt het, mit dr zittrige Stimm: 

„Wie gohts?“, do het mi dr Tüfel gſtüpft. J ha mi um⸗ 
gchehrt und echly pukte Bſcheid gäh: 

„He, guet dänk, gſeſch es nit? Hüt iſch ne Schwinget.“ 

Sie het nüt lo gwahre, iſch mit mr duruf vor 's Huus. 
's Kammermas hei ſe fründlig gheißen yne cho. Dört hanig 
müeße zuenere ufs Kanapee hocke, und zum Pfäiſter us hani 
gſeh, wie dr Schangi mit dr Handharfen uszogen iſch, dr 
Höchi zue, wo dr Schwinget gwüß ſcho agfange het. Uſi 
Mueter het allerhand gfrogt, und denn het me wieder vom 
Wätter gredt, vo dr Vehwar, vom Märet i dr Stadt, und 
zwüſchenyne iſch gſchwiege worde, aß me nüt ghört het, as 's 
Schwarzwälderzyt a dr Wand gruggſe. Vom Schwinge 
het niemer gredt. 

s Luis iſch uſe gange, 's iſch fi gwüß go zwäg mache, für au 
go z'luege, wie dr Schangi dr Schofbock uſeſchwingt, und die 
do inne hei vo allerhand Sache gredt, wie wenns hüt e 
Sundig wär, wie nen andere im Johr. J ha grangget ufem 
Kanapee näbe dr Mueter, ha ſe vo dr Syten agluegt. Sie 
iſch nit gherrſchelig agleit gſi, ihren alt ſchwarz Strauhuet 
het ſi uf dr Schooß gha mit de gſtabelige Hände. Am Chini 
hei zweu graui Höörli zitteret, wenn fie gredt het. Und de 

wieder hanig dr Wäg ufgluegt: Los, ghört me nit ſcho hand⸗ 
harpfen oben abe vom Bödeli häre? 

D' Frau Kammerma am Tiſch, d'Händ wie zum Bätte 
inander, iſch eismol e chly ygnückt. Numme dr Senn iſch 
graduf gſäſſe ufem Stuehl, d' Armen übernander uf dr wyße 
Hemmlisbruſt. 

„Gitts viel Chierſi denide?“ het er gfrogt. 

„Me mueß z'friede ſy, 's Wätter iſch au nit gſi, viel 
gheien abe!“ 

„Es grotet nie alls, ömmel 's Gwächs iſch ſchön, was i 
gſeh ha, wonig am Märet dur 's Galmis bi!“ So hei ſie 
brichtet, bis 's mir ſüttig heiß worden iſch näbe der Mueter 
zue. Jetz ſchwinge ſie, und ig mueß do hocke und cha nit goh. 
Do fahrts mr dure Chopf, aß ig lysli d'Mueter froge: 

„Weiter nit au cho luege Mueter, wie ſie ſchwinge?“ Sie 
luegt mi a, 's Chini iſch e chly nidſy gange, wie albes, wenn 
öpper öppis dumms ſeit. Aber ihri rote Backe hei eismol afo 
glänze, wo mr nand erbchöme mitem Blick: 

„Heſch au welle goh? Heſchs no nie gſeh? He, i cha mi nit 
lang verſuume, dr Vatter mueß eleini gaume deheime. J 
wot de wieder drdurab. Me iſch ſüſch amene Sundig gärn 
deheim, öppe binander. Me chas dur d'Wuchen uſe nit ſo 
ha.“ Und ſie iſch mit einer Hand übers ſchwarzſydig Fürtech 
gfahre, mit dr andere het ſie dr Huet uf dr Schooß echly 
glüpft, wie wenns en ſcho wetti uflegge, aber do hets gheiße: 

„Jä nei, Frau Reinert, dir müeßt z'erſt no öppis näh, 
es Gaffee ömmel, ſo chönnet dr nit hei!“ 

„Nei, ömmel, nei!“ het dr Senn g’orgelet und iſch uf- 
gſtande. Er well go luege, öbs no Füür heig im Ofeli. 

Sie hei pärforſch d'Mueter nit lo ufſtoh. 

„He nu!“ macht ſie drno und lächlet gägemer yne, „dr 
Bueb hani jetz gſeh, und gottlobedank, er chunnt für, wieni 
gwahre. Du chaſch go luege, du gſehſch das nit eiſter!“ 

Und ſo hani dörfe goh. J hätt dr Mueter möge danke dr⸗ 
für, aber wie hets ſo ne ſchüche Bueb, me darfs nit zeige, 
wies eim gramslet. Sie iſch mit mer uſe cho. „Halt di guet!“ 
het ſie gſeit, wonig um en Eggen umme bi, und ihri Stimm 
het e chly zitteret. J ba im Rügge gſpürt, wie fie mr noh⸗ 
gluegt het, wonig dr Hübel uf bi, gägem Bödeli zue. 

Vom Bödeli här het mes ſcho vo wytems ghöre holeie und 
lache und chächele mit Fläſchen und Gleſere und zwüſchenuſe 
Bravo rüefe. 

„Das gilt gwüß ſcho im Schangi!“ dänkeni, und richtig, 
är iſch näbenuſſe gſtande und es halbdotze Burſchten um en 
umme. J ha ne gly gwahret drus uſe mit ſym rote Chopf. 

Z'erſt binig abſyts blybe ſtoh, echly ſchüch, i ha niemer 
bchönnt, as dr Schang. E Huufe Lüt, i blaue Burgunder 's 
Mannevolch, i farbige Bauelebluſe 's Wybervolch, eteil im 
ſydig Tſchoope, unter große Strauhüet, ſy um e Schwing⸗ 
platz ummegſtande und hei ghalſet übernand yne; eteil hei 
Chind uf dr Achsle gha, wo mit einer Hand uf e Schwinger 
zeigt und gjutzget oder au briegget hei, wenn öppen eine dr 
ander übere Chopf us glüpft het, aß dä d' Bei im Himmel 
zuegſtreckt het. Näbenuſſe het me ghöre amene Bierfeßli 

pochſle, nes Savoyerörgeli het abſyts e chli Verbarme 
gſuecht mit ſyne Liedere: „Steh ich in finſtrer Mitternacht!“ 

J ha mi zueche gloh zum Ring und ha zwüſche zwee 
chrumme Rügge ufe Sagmählplatz yne gſpanyflet, wo grad 
zwee enander underhänds gha hei. Es iſch muggsſtill gſi, alls 
het dr Oten agha, 's Mul off, dr Stumpe nidſi im Mulegge. 

Richtig, do gwahr ig ufem Sagmähl im Ring grad die 
Zwee, wo nander d' Händ gäh, eis dr Schangi, d'Ermel bis 
gäge d' Achsle hindereglitzt, die wyte zwilchige Schwinger- 
hoſe ſynem faſch echly z'groß gſi, dr ander, nes rahns 
ſchwarzes Bürſchtli, ne Turner a de wyße Hoſen ah, het, 
woner im Schangi d' Hand gitt, ſcho mit eim Bei echly us⸗ 
grätſcht gha. Im Schangi het mer agſeh, aß er vill Guraſch 
het, 's het mi dunkt, er tüei e chly zucken ums Schnäuzli: 
„So eine wie du, nimmenig ſcho vorem z' Morge.“ 

Jetz hei ſie apackt, ein der ander, mit dr rächte Hand am 
Hoſeringge, mit dr lingge Hand am rächte Hoſebei. Dr 
Schangi het gmüpft mitem Chopf, ſyni zweu Hörnli a dr 
Stirne ſy rot worde. Dr Turner het dr Chopf nidſi und 
wartet, wie wenn er ſi tät bſinne. Sie ſueche mit de Füeße 
beid zäme feſte Stand im Sagmähl, ſo chöme ſie wyt us 
nander z'ſtoh. 

„Churz zieh, Schang!“ rüeft Eine us em Ning, 

„Schnöre halte!“ ſchnauzt en andere. 

Dr Kornel, dr Kampfrichter uf ſym Stuehl gitt e Blick 
näbenuſe, wo ſeit: 

„Machet nit d'Chueh, ſüſch — 

Jetz uf eismol chunnt dr Schangi i d'Raſche: wie nes 
jungs Muneli juckt er uf, packt mit dr Fuſt em andre ſyni 
Hoſe feſter, aß ſie zämerümpfe, ſchnellt en an ſi ahne, ſperz⸗ 
let mitem rächte Bei, hänkt mit em lingge im Turner 
is rächte Chneu, fahrt mitem i d'Höchi: dä wott mit em rächte 
im Schangi dr Hoogge ſchloh, verlürt drby dr Stand ufem 
lingge Socken im röſche Sagmähl und — rätſch — nei, er 
chehrt ſi wie ne Wätterleich, aber ſcho rüefts us de Reihe: 

„Bravo! Es het en! Sagmähl am Rügge!“ 

„Nüt vo Sagmähl! Dumms Züüg! Süſch Kampfgricht! 
gäll! Er iſch nit gläge!“ 

Dr Schangi het dr Chopf uf, ſtolz, er weiß, wär Sag⸗ 
mähl het, und richtig, dr Kornel entſcheidet mit dr Hand: 
„Sagmähl!“ 

Dr Schangi het im Turner d' Hand gäh; 's iſch mr gſi, 
er ſyg gwachſe ſider hüt, het d'Schwingerhoſen abgrüehrt, 
het e Blick näbenane gmacht, wie wenn er öpper täti ſueche. 
Do gwahret er mi zwüſchen uſe, chunnt uf mi zue und lachet: 

„Gäll, es goht ſchneidig! Jä nu, das iſch en Afang, es 
chunnt es Aprés.“ J weiß hüt nonit, woner das Wort uf- 
gläſe gha het. 

„Chumm, wei nes Bier ſuffe! i zahl dr eis oder zweu!“ 

No einiſch luegt er umenander, woner dr wyß Schuum 
übers Glas wäggbloſt. 

„Gſundheit!“ macht er zuemer abe und zieht 's Schnäuzli 
uf: j 

„Los, du, — heſch — heſch 's Luis nüt gſeh?“ 
160 


Wonig dr Chopf ſchüttle, wird er rot und nimmt e Stum- 
pen uſem Chüeiherchuttli, wo amene Buechli hanget. 

„Säh, zünt au Einen ah“, ſeit er, chly ſchnauzig, „'s 
macht dr nüt, zum Bier, das gitt numme Chraft! Suf! Heſch 
Füür? Säh do! a, nit druf byße. Numme fo, im Mulegge!“ 

Gäng und eiſter het er ummegluegt, und wenn ſyni Blicke 
lär zruggcho ſy, het er zogen am Bierglas, het ſälber es 
früſches uſegloh am Bierfeßli, es Fränkli ahne grüehrt. — 

„Chumm denn, wenn 's Luis gſehſch!“ ſeit er, „i wott 
no chly ufe Ranze ligge, bis aß's zum Usſtäche chunnt. De 
chaſch no einiſch luege, wo Gott hocket! Wotſch no eis? J 
zahl drs!“ 

J ha abgwehrt, ha gnue z' tue gha mit mym Stumpe; und är 
iſch uf d' Syten uſe, dur d'Lüt, het gnickt, do us und dört us, 
zu Chnächte, wonem guet gredt hei: 

„Zuegfahre, Schang! Dr Schofbock! J heb dr der 
Duume!“ 

„Nit nötig!“ git er umme, „cha ne ſälber ha!“ 

J ha, mys Bierglas i einer Hand, im Mulegge dr Stumpe, 
wieder yne gluegt. Dr Cornel, dr Kampfrichter iſch abſyts 
ufeme Stuehl amene Tiſchli gſäſſe, nes Nägeli hinderem 
Ohr underm brune Strauhuet, woner wyt i Acke grückt gha 
het, aß das ſchwarzgrau Chruſelhoor über d' Stirne Schatte 
gäh het. Ar im bluemete Schileh mit dr Hoorchötti — i einer 
Hand es dicks Zimmermaryßblei, voranem zue nes blaus 
Heftli, die andri Hand underm Hoſeträger a dr Achsle, ſo 
iſch er gſäſſe und het d' Augli zuedrückt, wenn em vom 

Stumpe nes Räuchli dry cho iſch, het einiſch ums Merke 
gnickt, oder dr Chopf echly uf d' Syte gleit, het mit chlotzige 
Fingere ne Zahl is Heftli gchritzlet und het nit umegluegt, 
wie 's Volch es Hallo und es Wäſe gmacht het, wenn eine 
dr ander miteme Ackeſchwung ufe Rügge grüehrt het. 

J weiß nit, wie lang aß ig do gſtande bi, mys Bierglas 
iſch lär gſi, my Stumpe verlöſche, dr Schang hanig nümme 
gſeh. Ufeme Hübeli am Wald a hei nes Paar ne Jodel 
agſtimmt, imenen Egge het es Chind no dr Mueter brieg⸗ 
get, höch am blaue Himmel ſy ne paar wyßi Wulche zoge, i 
ha ne nohgluegt. Do iſch's mi acho, 's het mi dunkt, i wett 
lieber jetz deheime ufem Träm vorem Huus hocke, jo müed, 
fo müed, i ha gſpürt, wie d' Bei hei afo ſchnadele, 's iſch mr 
gſi, i müeßti hueſte, 's iſch mr worden im Hals, wie wenn mit⸗ 
eme Seili eine täti reiggle, vor den Auge iſch mr grau 
worde; notisno hets mi dunkt, d'Lüt göihe zringetum; i hätt 
nümme chönne luege, wie fie ſchwinge, es het mi jedesmol 
welle lüpfe, wenn ig dur ne Lücke die graue Zwilchhoſe gſeh 
ha ſchlottere, ne Fueß gſeh ha 's Sagmähl ufrüehre. J bi 
zrugg, notno gägem Bärgwäg abe, 's het mi dunkt, i mög 
nit glaufe gäge hei, zum Sennehuus, hei i mys Chämmerli. 

Wonig bi dr Linde vrby bi, het 's Luis zrugg gluegt vom 
Bänkli, het d'Höögglete nidſi gha und gäg mr glächlet: 

„Scho müed? Scho gnue gſeh?“ J ha gnickt und ha mi 
gſtellt, aß ig verby cho bi, yne, dr Huusgang hindere, i mys 
Chämmerli ufs Bett. Es iſch mr gſi: nüt meh dänke! Wie 
wenn ig hushöch i ne teufi ſchwarzi Grueben abedrohleti, 

immer no teufer und teufer. So eländ iſch's mr myner Läb⸗ 
tig nie gſi, und wenn mi Eine ine läre Totebaum hätt welle 
legge, i hät kei Wank drgäge to. Wie lang aß ig dört gläge bi, 
wüßtig nit. Wonig ufluege, ſtoht 's Luis am Bett miteme 
Taßli i dr eine Hand. Es het nüt gfrogt as einzig: öb's mr 
nit wohl ſyg. 

„Eh du Arme!“ 

J ghöres no und gſeh, wie's mr mit dr eine Hand 's 
Taßli ahneheltet, mit dr andere ſys wyße Halstüechli rückt, 
aß 's dünne Ringli a eim Finger glänzt i dr Obeſunne, wo 
zum Pfäiſter yne gſchinne het. J ha trunke, hätt öppis welle 
ſäge, aber i ha dr Guraſch nit gha, für ufzluege. J ha mi 
gſchämt vorem Meitli und bi froh gſi, wo's mi wieder elei 
gloh het. 

Sälb Nacht im Chämmerli wettig nümme duremache: 
Schwarzi Fäcke ſy vo wytems gägemer zue cho z'flüge, ganz 
noch übers Gſicht ſy ſie gſtriche. Zwüſchenyne hani Stimme 
ghört vo Tier, wonig myner Läbtig no nie gſeh ha. Eismol 
fahrenig uf im Bett. Zu der Tür y poltere Zwee, dr 
Schangi und dr Chriſte. Mit gſpreitete Arme het dr Schangi 
d'Latärne gſuecht. J ba im Mohnſchyn gwahret, wiener 
Aläuf nimmt, ghört wiener fluecht: 

„Seh, nundedie, dumme Cheib, wo heſch 's Füür! 
Meinſch — du — — — Er het dr Fade nit fertig gſpunne, 
iſch uf nen andere cho, ne dickere: 

„'s iſch glych!“ het er glurget, woner ändlige Liecht gha 
het, i dr Latärne, „'s iſch glych — macht nüt, wennig ſcho 

kei Schofbock ha — Schofbock wottig keine! Läck mr! Dr 
Kornel cha au luege denn — ſuffe nüt meh binem!“ 

Eismols, wo dr Chriſte ſcho uf ſym Bett i de Chleidere 
gſchnarchlet het, gſeht dr Schang, aß ig wach bi, chunnt mit 
dr Latärne und zündtet mr is Gſicht. Lang luegt er mi ah, 
wie wenn er mi nit chönnt heiwyſe. Jetz goht's em wie nes 
Liecht uf; er bückt fi zuemer abe und luegt mr ei d' Auge, ganz 
noch iſch er cho, aß ig ſy Wy⸗ und Bierchuch gſpürt ha — es 
het mi gchötzeret, aß ig mit beidne Händ abgwehrt ha. 

„Du — “ lurget er, „'s Luis — iſch nit dobe gſi —!“ 

J ha mi gäg dr Wand gchehrt und ha kei Bſcheid gäh. 
Drno iſch er zum Chnächtebett hindere und het alli Heilige 
gfluecht. J ha ghört, wie ner d'Schueh a d' Wand grüehrt 
het, drno nüt meh. Aber i dr Nacht iſch's mr ſtärbesübel gſi, 
aß ig ufe müeße ha, go erbräche, und d' Türe zum Huus⸗ 
gang het gyret, aß ig dänkt ha, 's ganz Huus chöm uf d' Bei. 

Andlige iſch's Morge worde. Es iſch mr blöd gſi, wie 
wennig innenochen usghöhlt wär. J ha näbedra im Stahl dr 
Meiſter ghöre mit de Chüehne rede, zwüſchenyne mitem 
Schangi: 

„Kei Art, e ſubere Schwinger das, wo däwäg heichunnt. 
E ſchöni Sach, das Schwinge, ha's au gmacht, aber Ehre— 
ſach für Eine. Voll heicho, iſch nit Schwingerſach!“ 

Dr Schang het nüt gſeit. J bi ufgſtande, 's het mr 
gwagglet i de Chneu, a Tiſch hätt ig nit chönne. Früſchi 
Luft! No nie hani gſpürt, was früſchi Luft iſch, teuf hanig 
fen yzoge, wie luters Waſſer, wonig hinderm Pfahr ufem 

Träm gſäſſe bi, aber i mueß drygſeh ha, wie früſch uſem 
Grab füre gſchloffe. Wo 's Luis zum Pfahrtörli uscho iſch, 
vo ſym Chämmerli här, miteme Arfel rotghüsletem Bett⸗ 
züüg für zum ſunne, iſch's blybe ſtoh, wo's mi gſeht wie dr 
arm Lazarus Trüebſal bloſe, dr Chopf voryne, zum Stär⸗ 
ben eländ. 

„Jöſis, wie gſehſch du dry, Bueb! Nei au! Wo fählt's 
dr?“ Gleitig iſch's mitem Bettzüüg a ne Stange und chunnt 
wieder zrugg, nimmt mr d' Hand uf: 

„Heſch öppe Fieber?“ und iſch frei weidli, aß die längi 
ſchwarzi Züpfe gflogen iſch, näbem Huus abe, und drno hani 
ghört, wie's mit dr Mueter redt. Die het öppis balget, i 
ha's nit verſtande, 's Meitli wieder mit ſyner Stimm het 
ſe gſchweiget. 

J hätt mi möge verſchlüfe vor de Lüte, und womer 's 
Luis Thee brocht het, hinderen Yfahr ufe, hanig müeße 's 
Augewaſſer verha; aber was het's gſeit: 

„Los du, mueſch nümmen im Chnächtechämmerli ſchlofe. 
Mir wei di wieder zügle, he!“ Das iſch gſi, wo's eſo lieblig 
oben uſe tönt het, wie wenn mr öpper ne Zaubertrank gäh 
hätt z'trinke. J gſpüre nüt meh, fo liecht iſch mr worde, aß 
ig eismol hätt mögen über all Heg usgumpe. 

Das Wundermitteli vom Luis het zwar nit dr ganz 
Tag ghulfe. Gägem Mittag und gägem Obe ahne het dä 
Mage no einiſch welle 's Inwändige uswändig chehre, und 
wo nom z' Nacht dr Schangi gwahret het, aß mis Bettzüüg 
züglet worden iſch, het er e güggelrote Chopf um d' Hütten 

ume treit, wo ganz zündtet het, und amer verby gſchoſſen 
iſch er mit dr Geißle uf d' Weid uſe, wie wenn er a mir uf eis⸗ 
mol en erbligi Chranket z'ſchüche hätt. Und ſys Orgeli, wo 
ſüſch die höche Jodler drus uſe drohlet ſy, bim Itrybe, het 
er dä Obe bſchloſſe gha. 
Gly binig is ober Chämmerli ufe nom z' Nacht. Richtig: mis 
chöltſchblau Chüſſi, my ghüslet Dechi, übereme große Bett, 
mit dr gſchweifte Bettſchget z'Chopfete, nes ſchwarzes Chrüz 
a dr Wand, und überm zweute Bett a dr änere Wand es 
Muetergottesbild. J ha no paar Vatterunſer möge bätte 
bis 's Luis cho iſch. Yſchlofe hätt i ſüſch nit dörfe. J ha nem 
doch müeße guet Nacht füge. Es iſch ſcho ganz feiſter gſi, 
wo's ändlige cho iſch. Gleitig ha mi gäg dr Wand zue 
gchehrt, und ha öppis ghueſtet. 
„So, heſch ſcho bättet?“ ſeit's, wo's mitem Strähl dur 
die länge Züpfe fahrt, i ha's gwahret, wonig einiſch wie ne 
Wätterleich dr Chopf dräihe. Drno hei dur d'Feiſteri zwee 
Arme gſchinne, wo's ſyni Flächten ufbunde het. J ha no 
ghört, wie's d'Schüehli unders 's Bett undere ſetzt. 
„Was tueſch albe bätte?“ het's gfrogt, zu ſym Bett us. 
„Es Vatterunſer und dr ängliſch Grueß“ ſägeni. Jetz 
het's nüt meh gſeit e Zytlang; 's het allwäg gmeint, i 
ghöris nümme; ſüſch hätt's chaſy nit halblut afo bätte für 
ſi ahne: 
J Gottsname is Bett gange, 
Wie mr de Tag hei agfange, 
So ſell er z' And goh. 

Is Liebeherrgott's Name 
Und de Heiligen allſame 
Dr Heiland und d'Muetergottes, Ame.“ 


So hanig nit anders chönne und ha langſam und ſatteli 
afo ſchnarchle; nit hätt i welle, aß 's Luis ghörti, wieni 
gluſteret ha. Aber es mueß es gwahret ha; uf eismol rüeft's 
no vo ſym Bett übere: 

„Tueſch di am ringſte gäge dr Wand chehre zum Schlofe, 
aß di am Morge 's Liecht nit bländet, gäll!“ 

„Merei!“ hanig übere brösmet, i hätt nit gwüßt, was i 
ſüſch ſött für ne Bſcheid gäh. — — — 

Am Morge, wonig erwachet bi, het d' Sunne dur's Gug⸗ 
gernälli im Dach is Chämmerli gſchinne. Grad a dä roſerot 
Opfel, wo d'Muetergottes ihrem chly Heiland gitt. 's Bett 
vom Luis iſch ſcho gmacht gſi, die rote Streife i dr Dechi 
hei die glychlig Farb gha, wie 's Chopftuech vo dr Mueter⸗ 
gottes im Bild obedra. Mir iſchs wohl gſi. Die gueti Luft 
ſo höch obem Chnächteſtübli het me möge gſpüre. Dur's 
Pfäiſterli yne het me ghöre dr Brunne ruſche, und vo dr 
große Linde näbem Huus het dr Morgewind es Lüftli yne⸗ 
gwäiht, aß ig nümme hätt chönne ſchlofe. Ne Hunger hani 
gſpürt, und wo mr d' Frau Kammerma drno am Tiſch en 
Ankeſchnitte ſtrycht, ſo groß wie ne Zwilchhändſche, hättig 
möge wünſche, d'Mueter chönnti yneluege. 

„Gottlobedank“ het d'Sennefrau gſeit und 's Mäſſer am 
Brotlaib abgſtriche „gottlobedank, du biſch wieder nuefer, 

du chunnſch drvo, es het dr gleitig beſſeret, dä Lindeblueſttee 
iſch doch guet!“ 

Sie het mi agluegt, wonig die Schnitte gferget ha; eis⸗ 
mol leit ſie dr Löffel wäg und nickt, d'Händ übernander, für 
ſi yne, ſüfzget lysli, ſtoht uf und goht is Stübli näbezue. 


Dr Kammerma luegt ere noh und ſchüttlet dr Chopf; ſie 
het ihre Bueb nit chönne vergäſſe, und i glaube, die gueti 
Frau het mi mängiſch wägedäm echly gſchoche, wil ere eiſter 
wieder dr Otto vorcho iſch. 

Mir iſch das i dene Tage öppen einiſch wie ne liechte 
Schatte über mys Mätteli gfahre, aß ig chly a d'Mueter 
dänkt ha, i well ömmel machen, aß ig nit fo gly müeß ſtärbe 
und ha no ne zweuiti oder dritti Ankeſchnitte gnoh, und die 
letzti iſch no die beſti gſi, wenn mr ſe 's Luis mit ſyne appe⸗ 
titlige Händli gmacht het. 's Luis iſch nit eis gſi für zum 
Duſſeſchaffe oder für i Stahl; äs het mängiſch i dr Mueter 
d'Mälchtere welle abnäh, aber die hets nit lo gſcheh. Me 
hets e chly i Sydewatte gwigglet, wil's jetze 's einzig Chind 
gi iſch. 

„Luis, nimm no Milch! Luis gib ömmel acht!“ As het 
glachet mit ſym Schönwättervogelſtimmli: 

„Ahpa, was heit er au, Mueter, mit mir; i bi ömmel 
nit vo Porzellan!“ und het ſe eismol umärfelet und um⸗ 
dräiht: „Lue do, wie ſtarch aß i bi!“ Drnäbe iſch's gar es 
difigs gſi und het i dr Chuchi gſchächtet, und dr Vatter het 
öppe z'Obe ufem Bänkli vo dr Zytig ewäg über d' Brüllen 

us ne Blick to, wenn's Luis mitem Sprützchänndli de Meie 
Waſſer gäh und drby öppis gſummet het. 


Ig hätt au gärn im Luis öppis abgnoh; aber i bi z'ſchüch 
gſi, für mi zuechezloh, bis äs mi ei Tag ſälber gheiße het go 
Haſelſtäckli hauen im Hag hinde. Vo dört a, wo's myni wyß 
gſchundene Haſelſtäckli grüehmt het, hanig 's Gartetürli 
gfunde. J hanem Holz ynetreit, ganzi Bygine näbem Ofeli, 
hanem Spränzeli gmacht im Holzſchopf uſſe; wenn's im 
Garte gſchächtet het, hani gſpanyflet, wienig em ha chönnen 
a d' Hand goh, hanem ghulfe Bohneſtäcke grad ſtelle, wenn 
fe dr Luft umdräiht gha het, hanem hulfe Wärelöcher fue- 
chen im Chabisplätz, und Steiöl dry ſchütte. Und äs het 
öppen öppis gfröglet, vo dr Schuel. 

J bi ſälbchehr i d'Gummeſchuel gange, i die, wo äs vor 
acht Johren au gangen iſch. Vom Gummeſchuellehrer hanem 
müeße verzelle, wiener albe mitis Balleneggis mach i dr 
Zähnipauſe und ſy ſchwarz Chittel um die länge Schlängge 
flüge. Do hets höch obenumme glachet: 

„Jo, ſo iſch's bi üs gſi!“ As het verzellt, wiener einiſch 
zNacht vo dr Schuelreis no mitem bis ufe Balmbärg hei 
cho und drno bis am Zwölfi mitem Vatter am Tiſch ghocket 
ſyg und diſpitiert heig, wie d'Mueter näbedra im Stübli 
ghueſtet, bis er ändlige gmerkt heig, was's gſchlage heb. Es 
het öppe gfrogt, Ab i gärn Franzöſiſch lehr, und wonig härz⸗ 
haft gnickt ha, het's d' Stirne höch zoge und mi agluegt: 

„Jo, lehr's umme, das chunnt dr chaſy kommod, wär 

weiß. Ommel ig bi froh, mir wei denn einiſch chly zäme par- 
liere, wenn's chaſch!“ 

„Nu!“ hani dänkt, wo's das ſeit, i well ömmel machen, 
aß igs gly chönn. So het eis im andere verzellt im Garte 
oder bim Lindeblueſtgwünne. Mitts drusuſe het's aber öppe 
abbroche und het gägem Stubepfäiſter gluegt no dr Mueter, 
wil ſie nie het möge lache. Aber es het de glych no nes Tüfels⸗ 
grindli gha. Wenn öppe dr Schangi a dr Brunnröhre ſo 
lang dr Durſt glöſche und eiſter wieder eſo nydig gägem 
Garte gſchielet het, denn het's äxtra öppis afo gigele, aß dä 
im Chyb ne Mälchtere het chönnen i Brunne yne rüehre, 
und 's Waſſer höch ufgſprützt iſch. J ha's bim Schangi au 
chly müeße büeße, wil ig bim Luis eſo im Büechli gſtande bi. 

„Gang doch zu dym Schatz!“ het er giftelet, wenn ig em 
bim Tränke zuegluegt ha, „gang, du Meitſchiſchmöcker!“ 
und het 's Mul verzoge, wie wenn er en uryfe Opfel abiffe 
hätt. Mi het denn au dr Tüfel gſtüpft, und dr Großhans iſch 
Meiſter worde bimer, ungſinnet. 

„Gäll, wenn au franzöſiſch chönntiſch! 's Luis het gſeit, 
i ſells lehre, es well denn ſpöter albe mit mer parliere!“ 
und wonig im Plagiere gſi bi, hanig öppis gſeit, wonig nit 
dänkt ha, aß ig drmit im Luis ufs Füeßli trampet bi. 

„Gäll, wenn's wüßtiſch he, was's im Sinn het, 's Luis!“ 
Er het bim Mälche dr Chopf dräiht gäg mr yne, aß ne 
Platſch Milch zum Mälchterli usgſprützt iſch. 

„He, was het's gſeit? Oppen, äs well — jo, du eifältige 
Kärli! Was het's gſeit?“ 

„He!“ i ha gſpürt, wie's mi gwörgt het, aber uſe het's 
müeße: 

„He, wenn äs dänk einiſch 's Kurhuus nimmt, mueß's 
dänk öpper ha, wo franzöſiſch cha mit em rede und mit de 
wältſche Kurgeſt!“ 

„Hähähä!“ het er grad uſe glachet; aber i ha's wohl 
gwahret, wiener mitem rote Chruſelchopf gäg dr Chueh yne 
putſcht iſch, wie wenn ſie's müeßti büeße, anſtatt öpper 
ander. Chuum iſch das duſſe gfi, hani gmerkt, aß ig 's Mul 
z'voll gnoh ha mit myner Red, es iſch mr heiß dr Rügge 
uf cho, und wonig wieder zum Luis cho bi, iſch's mr gſi, i 
müeß myni Auge vor ſyne fründlige Blicke verſtecke, wie ne 
junge Hund, wo im Gänterli gſchnauſet het. 

Z' Nacht, äb mr ygſchlofe ſy, het's mängiſch no öppis 
brichtet i dr Feiſteri. 

„Wottſch öppe Pfarrer gäh?“ het's einiſch gfrogt; i 
hami gleitig gwehrt, wie wenn mi öpper gfrogt hätt, äbig 
gärn tät ſtärbe. 

„Nei!“ hanig gwehrt, „ne nei!“ 

„Worum nit, wil e kei Frau dörftiſch ha?“ 

J ha dänkt, 's iſch guet, aß's feiſter iſch im Chämmerli, 
es hätt mr's agſeh. — — 

„Ne nei, — jere — deis wär — ne nei — nit wäge 
däm!“ 

Es het gigelet vo ſym Chüſſi här, aber uf eismol het's 
abbroche, het gfrogt, äb i ſcho bättet heig und gſeit: 

„Dänk ſchlofe, gottsname!“ 

J ha nonit chönne ſchlofe, das Frögle nom Pfarrer het mi 
biſſe wie nes Pfäfferchörnli: Worum frogt's mi das? Aha, 
i merkes ſcho, es wott's wüſſe, wora 's iſch mit mr. Und 
bimene rottannige Glüetli brucht me nit lang z'bloſe, es gitt 
e Gluet. Und i ha's gſpürt, aß 's e Gluet abloſe het. Wo's 
gangen iſch, woni ſyni liechte Schritt ghört ha i den us⸗ 
gſchnittne Schüehli, fo difig hei die Abſätz i de Schuehſpitz 
nochewelle, aß me gwahret het, jedes möcht 's erſte ſy, oder 
wenn i numme ſy Stimm ghört ha, wie dr Afang vomene 
Lockliedli, ſo bini zämegfahre, und mängiſch binig oben a dr 
Sennhütten ufem Hübel bim hölzige Chrüz zue ghuret und 
ha gſpanyflet, äb äs nit bald zum Pfahrtörli uſechööm mit 
em wyße Bettzüg ufem Arm und mi mit de Blicke ſuechi. 
Und gäng hani gmeint, jetz het's 's Chöpfli dräiht gägemer; 
aber ganz ſicher bini nie gſi. — — — 

Jetz wär das alls guet gſi, wenn nit die Kurgeſt dry 
gſpielt hätte, wie d' Vögel im Arbſebett. Die Kurgeſt, öppe 
nes Dotze chönnes gſi ſy, was weiß ig! Die ſy nit eiſter im 
Kurhüsli ähne bliebe, wenn ſie i Stahl ſy cho chüehwarmi 
Milch trinke, ſy ſie ufem Bänkli gſäſſe und hei öppis gſpäß⸗ 
let, oder bim Ankne hei fie im Senn zuegluegt, oder d' Fraue 
ſy am Gartehag blybe ſtoh und hei mit dr Frau Kammerma 
oder mitem Luis agfange, was ſie meine mitem Wätter, 
oder ſo. 

Undr dr Linden ufem Bänkli het me ſchön Schatte gha, 
wo men under den Eſte dur 's Tal ab wyt is Land uſe gſeh 
het. Uſſen a dr Linden ufem ebene Platz hei fie nes Groggee- 

ſpiel ufpflanzet, und es paar Fräuli und jungi Heere hei 
d'Chrugele bänglet. 

Eigetlig het me zwoo Parteie chönnen underſcheide, die 
Alten und die Junge; die Alte, das ſy nes paar Dame gſi, 
wo ſi ſälbmol no mitere Sänfte hei lo dr Bärg uf träge, 
und dr Chriſte und dr Schangi hei denn öppe müeßen us⸗ 
rücke, wenn Bricht cho iſch, es ſyg Eini uf Balm cho im 
Scheesli uſem „rote Turn“ us dr Stadt ufe, und es iſch 
allmol chly nes Gaudium gſi, wenn me ſe gſeh het arücke am 
Bachrank nide gägem Kurhuus zue. Dr Schangi vorus, dr 
Trägrieme über d' Achsle, die beide vordere Trägſtangen i de 
Hände, bald voryne dr Chopf, wie nes Muneli, bald wieder 
hingeruſe mitem Acke, drno, aß die im Stuehl inne ſi bückt 
het nomene Bärg i dr Wyti uſſe, oder wieder gherrſchelig 
hinderegläge iſch, für die früſchi Luft teuf ynez'ſchnufe, und a 
dr hindere Lande dr Chriſte wie dr Schangi vornoche. So 
iſch das Fuehrwärch choge z'gygampfe dr Rain uf, und vom 
Sennehuus här oder vo dr Linde het me dam Spedakel zue⸗ 
gluegt, bis fie d'Sänften abgſtellt hei, und efo ne Muesle 
usgſtiegen iſch mit ihrem Bagaſch. Und am meiſte het me 
gſpanyflet, was die zwee Träger für es Gſicht mache, wenn 
ſie's Trinkgäld übercho hei. Mängiſch hei fie au vergäbe no 
dr bluemete Täſche gſchielet, wo ſo ne Madam ihri Fränkli 
verſorget gha het, aber wil ſie z'fürnähm gſi iſch, mit ſo 
Chnächte ſi abzgäh, ohni Grueß und Dank gägem Kurhuus 
zue gwädelet oder miteme teufe Schnuf ſi z'erſt usnander 
gloh het, wie wenn ſie uſeme Schiff as Land täti ſtyge. 

I ma mi no b'ſinne, aß einiſch z'Obe fo ne elteri Madam 
zu dr Sänfte usgſtiegen iſch. Eine vo de junge Kurgeſte, dr 
Heer Santſchi, iſch ere vo dr Veranda här z' Hilf cho und 
hetere gar manierlig dr Reisſack abgnoh, wil 's Fräuli Elis, 
wo 's Kurhüsli gfüehrt het, nit grad umme Wäg gſi iſch. 
Dr Heer Santſchi, ne Bärner am Reden ah, däm het mes 
agſeh, aß er i dr Wält umecho gſi iſch; är het i allem Bſcheid 
gwüßt, het ſi chönne bücke und es Quäſtins mache; er het ſi 
drümol g'chehrt, äb fi en andere bſunne het, äb hüſt oder hot, 
und Maniere het er gha, und im Handchehrum iſch er deheim 
gſi bi de Lüte. Gäng ſy nes paar umenume gſi, gäng het's 
gheiße: 

„Herr Santſchi, was wei mr mache?“ Herr Santſchi 
hinde, Herr Santſchi vorne. 

Dir müeßt wüſſe, ſälbi Zyt het me no keini Sanatorie 
gha; wär ne Bräſte gha het uf dr Bruſt, dä hei d'Dökter uf 
e Balmbärg gſchickt: früſchi Luft und chüehwarmi Milch 
iſch's Wundermittel gſi, wo jede druf zellt het. So iſch's cho, 
aß i ſomene Kurhüsli Gſund und Chrank binander gläbt 
het, wie die wurmäßige und die anderen Opfel im glyche 
Chorb. Und wenn die junge Lüt am Tag ihres Gnahms 
früſchi Luft ygſchnufet und am Morge und z' Obe ihres Glas 
Milch trunke gha hei vo dr Chueh ewäg, denn het me dänkt, 
me ſyg wieder nes paar Schritt nöcher gägem Paradies vo 
dr Gſundheit zue grückt, me dörf z'Nacht ſcho afange ne 
Blick dry yne tue und e teufe Schluck vom Glücksbrünneli 
näh. 

Tanzet iſch all Obe worde, und wil niemer e Muſig gha 
het, as dr Schangi oder dr Senn, dr Kammerma, het me ſi 
halt z'Obe, wenn d'Schneebärge bleich worde ſy, gäg dr 
Senneſtuben über gloh. Dört i dr Stuben inne, wenn me 
dr Tiſch i Ofenegge grückt gha het, iſch's losgangen a nes 
Tanze und Haſeliere, aß men a die ebig Chilbi hätt chönne 
dänke. J bi öppe z'erſt i dr Chuchi näbe dr Tür gſäſſe und ha 
dur e Schlitz yne gluegt, bis mi einiſch 's Luis het heißen i 
d' Stube cho. D' Frau Kammerma iſch denn albe nit drby 
gſi; ſie het am Chuchitiſch e Strumpf verſtoche oder het 
d'Händ übernander gha und het graduſe gluegt mit großen 
Auge, wie wenn ſie vo wyt ewägg öpper tät erwarte. 

„Mueter“, iſch einiſch 's Luis i d'Chuchi cho, und het ere 
dr Arm um d' Achsle gleit, „gäll Nenni, mir ſy Wüeſti, aß 
mr tüe tanze, fell i fe heiſchicke?“ Aber d'Mueter het em 
Meitli gwehrt: 

„Umme zue, Chind! Und du, mach di au hy luſtig, es 
tuet mr nüt!“ 

„Du biſch es liebs Nenni!“ het's gſeit und hetere i 
d' Auge gluegt, „chumm du au yne, Seppli, du lehrſch nüt 
Schlimms!“ het's glachet gägemer. J ha dörfe zum Senn 
zue ufs Kanapee i Eggen yne höckle, und är, d' Händ a de 
Achsleträger obe, het dam Spiel zuegluegt und einiſch gnickt 
oder echly gruret, ganz undedure, wenn öppe Zweu bimene 
Galopp im ſchwytige Tue a Chauſteggen agfahre ſy. Z'erſt 
het albes dr Schangi mit ſyner Handharfe vo dr Chauſt oben 
abe ufgſpielt. J ha gſeh, wiener voryne lyt und ſpärberet, aß 

die waſſerglitzerigen Auge länggſtielet füre gſtande ſy, wenn 
dr Heer Santſchi vorem Luis dr Reveränz gmacht und äs 
em dr Arm gäh het. Wie dä het chönne tanze! ſo liecht wie 
ufere Saite, er het glänzigi Schüehli agha mit dünne Sohle, 
wie vo Chartepapier. Nes wyßes Fazenettli het er uſem 
Täſchli zoge, het mit dr rächte Hand ſatteli 's Luis umärfe⸗ 
let, mit der lingge het er ſy Arm i d'Höchi gha und het im 
Takt zum Tanz uf⸗ und abegwäiht. Dr Chopf mit dr glatte 
Scheitle uf dr Syte iſch ganz noch a 's Meitlis Hoor cho, 
und mit ſynen Auge het er oben abe ſyni gſuecht, und wenn 
er ne Blick het chönne uffoh, hei fie glänzt. 's Luis het aber 
gleitig nidſi gha mit ſym Blick. Faſch jede Tanz het ers 
greicht; und i ha wohl gwahret, wie meh aß er tanzet het 
mitem Luis, wie glänziger ſy ſyni Auge worde. Und wenn 
denn öppe dr Kammerma d'Latärne het gnoh, für imene 
chrankne Häutli Veh im Stahl go zündte, iſch's erſt rächt 
e Hitz i ne yne cho, aß me gwahret het, wiener dr Ote mueß 
ſueche; aber zeige het ers nit welle; chuum het d' Handharfe 
gſchwiege und fie chlei verſchnuòufet gha hei, het er im 
Schangi wieder gwunke: 

„Avanti, Muſig, en andere, 's ſy no meh, wo da gſi iſch!“ 

Drwylen iſch dr Schangi eiſter urueuiger ufem Ofen 
ume grütſcht bim Spiele, wie wenn d' Platte heiß wär, het 
uszoge, aß d'Handharfe gſchnarchlet und gjäblet het, wie 
wenn ſe ſe wett verjage. Eismol z'mitts imene Galopp 
rüehrt er d'Harfen i Ofenegge, gumpet abe und ſchießt uſe, 
ſchloht d' Türe zue, aß em alls verſchrocke nohgluegt het. Dr 

Heer Santſchi hets nit gwahret und het no nes Wyli wyter⸗ 
tanzet, bis 's Luis miteme füürrote Chopf uf ſy Stuhl gſun⸗ 
ken iſch. 

Vo dört a iſch dr Schangi nümme cho ſpiele. 's nöchſt 
Mol het dr Kammerma d' Handharfen uf d'Schooß gnoh. 

„Eh, dr Heer Kammerma ſpielt is Eine!“ het's gheiße. 
Und er het gſpielt, ſatteli, wyt ewäg het er d' Harfe gha; 
faſch hübſcheli het er gſpielt, wie wenn er öpperem z' lieb 
wett Sorg ha, aß's nit z'ſchwytig gieng. Me het denn öppe 
nes Spiel gmacht zwüſchenyne, und allmol het dr Heer 
Santſchi öppis Neus gwüßt. D' Bürſte ſueche! Alli müeßen 
ine Kreis ſtoh, d'Händ hindere Rügge, und eis us dr Mitti 
mueß errote, wäm d' Bürſten, wo vo Hand zu Hand goht, 
vom Nochber zuegſteckt worden iſch. Wär errote wird, mueß 
es Pfand gäh. Und denn bim Pfand uſeläſe! Dr Heer 
Santſchi het gäng öppis gwüßt, wo z'lache gäh het. 

„Was mueß das mache, wo's Pfand ſys iſch?“ 

„'s AVC hinterſi ufſäge!“ Und dr Heer Santſchi het's 
breicht, er het's ufgſeit, aber wie? Gſunge het ers mitere 
Melodie, wie Eine, wo ne trurigi Gſchicht verzellt. 

Nit eiſter iſch dr Kammerma drby gſi, mängiſch het mene 
ghöre brichte bi dr Frau i dr Chuchi us, öppen einiſch het er 
no zum Cornel ufe müeße, wägeme Weidhag, wo ſie zäme 
z'flicke gha hei. Denn het me d' Spannig bſunders losgloh, 
und dr Santſchi het agfange Müſterli vo ſyne wyte Reiſe 
verzelle; aber er iſch nie zum Eter us, wie di andre, ne Stedt⸗ 
ler, dr Beckludi, wo hinder ſyne drü Chini füre grüchelet het 

wie nes Roß, wenn er au ne Witz verzellt het. Einifch, wo 
da chly ſtarch is Säuliland het welle ſpaziere, het dr Heer 
Santſchi afo ſumme, wie ne großi Bräme vor en yne, het 
drno, wo dä nit het welle merke, aß er is Bodeloſe chunnt, 
mitem Chopf gäge mi dütet ufen Ofe hindere. 

„D'Stuben iſch nit gwüſcht!“ J ha's verſtande, was er 
gmeint het, und bi drno gly hindertſi uſe. Es iſch gſi, wo 
das paſſiert iſch, wil 's Luis i dr Chuchi öppis z' Trinke 
parat gmacht het. 

„Blyb numme no chly, Seppli!“ het's gſeit, „mueſch au 
nes Imbeeriſyrup ha!“ Aber i ha wohl gwahret, aß ig em 
ha müeße für Dämpfer do blybe, aß ſie dr Boge nit z'gäch 
zoge hei bim Luſtig ſy. Gäng iſch's zwüſchenyne wieder zu dr 
Mueter i d'Chuchi uſe, chly go brichte, bis's denn uf eig- 
mol gheiße het: 

„So, üſe jung Kurgaſt het Schlof, mir wei dänk Fürobe 
mache!“ Einiſch aber, wo's wieder e chly über d'Schnuer 
gange gſi iſch, dr Senn iſch no furt gſi, und 's Luis i 
d'Chuchi no dr Mueter wott go luege, ghöre mrs rüefe: 
„Jöſis, Mueter, wo iſch d'Mueter?“ Alls ſchießt uf, us⸗ 
nander, alls fahrt uſe, 's Luis het nüt lo merke, wie's ver⸗ 
tatteret iſch: 

„Die Heerſchafte ſelle doch nummen is Bett!“ het's 
gſeit, „d'Mueter iſch allwäg no uf d' Weid hindere, im Vatter 
ergäge!“ Aber dr Heer Santſchi het's gwahret, aß es numme 
nen Usred iſch. Ar iſch mitis cho, aber mir hei im Luis faſch 
nit noche möge, ſo iſch's hinderm Kurhüsli ufe, vorus am 

Hübel noche, i dr feiftere Nacht. Eismols blybt's ſtoh und 
ſchnufet teuf: 

„Heer Santſchi, göht numme zrugg, i gſeh d'Mueter ſcho 
ufem Bänkli, dört under dr Rotholderſtude. 's iſch 's Plätzli 
vom Otto, woner no het chönne goh!“ Dr Santſchi het's 
verſtande und het guet⸗Nacht gſeit, und i bi au langſam 
zrugg. J ha ghört, wie 's Luis i dr Mueter zuegredt het, 
öppis vom Dryſchicke und luege z'vergäſſe. 

Wonig im Bett gſi bi, hanig 's Luis ſälb Nacht ghöre 
ſchnupfen ähnedra. 

„Was heſch, Luis?“ hanig gfrogt i myner Buebeneifalt; 
aber es het kei Bſcheid gäh. 

Aß dä Heer Santſchi nit ummen ufem Tanzbode deheim 
gſi iſch, hei mr erfahre, wo ſi ſälbchehr is Kammermas nes 
Häutli Veh, nes Rindli, im Bärg verloffe gha het. Die 
ober Weid iſch gäge Bysluft zue über ne Fluehchrachen us⸗ 
gloffe. Jetz nomene ſtrube Wätter, wo me d' Vehwar yne⸗ 
triebe gha het, do het's gheiße, es fählt es Guſteli, das mit 
de ufdräihte Hörnli, mitem rote Streifen ufem Rügge. s 
Mannevolch, dr Kammerma mit Seili und dr Schangi mit 
Spare und Stange ſy vorus, im Bärgwald zue. Dr Heer 
Santſchi iſch au mit, ig näben anem. J ha gwahret, wiener 
mueß ſchnuufe, ſcho am zweuite Rank, zwüſchenyne ghueſtet, 
aß er het müeße 's wyße Nastuech us dr Täſche näh. Mir 
ſy z'erſt im Bärgwald under dr Flueh hindere; aß das Rindli 
im Wätter über d'Flueh us cho iſch, het me chönne dänke. 
Me het gſuecht im Gſtüd und Gſtrüpp. Aber vergäbe! 

„Es mueß do obe im Fluehabſatz neume erbhanget ſy“ 
meint dr Senn. „Aber wär chunnt do ufe? Wie ferget mes do 
abe? Das goht i d'Höchi, huusdachgäch!“ Dr Heer Santſchi 
luegt i d'Höchi, ſchüttlet dr Chopf, i ha gſeh, wiener ſys 
ſchwarze Schnäuzli zwüſche d' Zähn yne zieht. 

„Chaſy, vo oben abe chunnt me beſſer zueche!“ macht er 
und luegt gägem Kammerma. Dä luegt zum Schangi übere, 
wie wenn er wetti ſäge: 

„Seh, Schwinger, das wär öppis für di!“ Dr Schangi 
ſchüttlet dr Chopf: 

„Wägeme Hautveh wottig de nit dr Gring verſchieße, 
das läbt nümme, ſüſch gäb's Lut!“ Mir ſy drno um e Felſe⸗ 
chopf umme, hinden über d'Weid ufe, füre, bis women 
überus gſeh het. Dr Heer Santſchi het ſi amene Buechli⸗ 
ſtamm und hanget wyt voruſe, ſpanyflet i d'Teufi abe. 


„Heit Sorg, Heer Santſchi!“ rüeft dr Senn. Dä iſch no 
meh uſeghanget, aß ig faſch nümme ha dörfe luege, ei Fueß 
het er übere Felſe uſe ghänkt, i d'Luft. Jetz ſchwingt er ſi 
yne, loht 's Buechli fahre, 's het's wyt zrugg gſchnellt. Er 
dütet durab: 

„Dört nide lyt das Tierli, gſeh cha mes nit, aber brochni 
Eſt und Laub hets dört niden ufem Abſatz.“ 


Jetz het me nes Wälleſeili um nes Buecheſtämmli bunde, 
und dr Heer Santſchi hets ume Lyb gchnüpft, woner die 
guldigi Uhr, Chragen und Chnüpferli und ſüſch no allerlei, 
ufe Bode gleit gha het. Dr Schangi het jetz uf eismol au 

Guraſch übercho, är well au abe, und richtig, är iſch em Heer 
Santſchi noche, und gly druf hei ſie grüeft vo unden ufe: 

„Mer heis, do lyts! 's lyt do!“ Me het no meh Seili 
abegloh, und die Zwee hei das arme Tierli agſeilet, und wo 
mes ufezoge gha het, do het me nit vill gwahret. 

„Es mueß 's Gnick broche ha!“ macht dr Senn und iſch 
no zuenem abe ghuuret und het em dr Chopf ufgnoh und 
mit zwee Fingere die brochnen Auge abdeckt. 

„Heſch nit müeße lyde, gäll!“ macht er und ſtoht uf. 
Drno hei mr müeße luegen, aß die Zwee, dr Santſchi und 
dr Chnächt am Wälleſeil wieder i d' Höchi chönne hei. Die 
Zwee hei nander ghulfe, mir hei gwahret, wie dr Santſchi 
im Chnächtli dr Fueß dargha het, aß er ſi het chönne 
ſtemme, und ſo ſy ſie notisno höcher cho, bald hei ſie 's Seili 
brucht, bald iſch wieder es Föhrli chrumm uſeme Chrachen 
uſegſtande, wo ne Halt gäh het; bald hei ſie mit de Schuehne 
nes Plätzli weiche Härd gſpürt, wo ſie hei chönne yneſtopfe, 
bald hei mir am Seili zoge, dr Senn, dr Chriſten und ig, 
dr Bueb, und däwäg ſy fie uf d'Höchi cho, dr Schangi mit- 
eme rote Chopf, dr Heer Santſchi totebleich im Gſicht. Er 
rüehrt d' Armen uf und ſchnufet, ſchnufet, aber lächlet 
zwüſchenuſe gägem Kammerma, wo dä ne agluegt het, chly 
bchümmeret: 

„Dir ſyt au ſcho i de Bärge gſi, Heer Santſchi!“ het er 
em danket, und drno het me gluegt, wie me mit däm tote 
Tierli gäge nidſi d' Weid durab zu der Balmbärghütte heicho 
Hg. ne 

J dene Tage het me dr Heer Santſchi vill meh i dr Senn⸗ 
hütte gſeh, und ig ha au d'Naſe g'ſtreckt, wie ne junge Jag⸗ 
hund, wenn d' Jagd ufgoht. Was het er gäng ume Garte⸗ 
hag z'ſtryche? Was het er gäng z'hälfe Meertrübeli gwünne? 
Das iſch my Sach! Guet, fo trägeni kei Holz meh i d'Chuchi! 
's Luis iſch ſo eige gſi, bald hets glachet mitem, bald hets em 
kei Bſcheid gäh. Am Tiſch het's d' Sach chuum agrüehrt, iſch 
ufgſtande, aß em d'Mueter nohgluegt het, ihm noche gan⸗ 
gen iſch i d'Chuchi: 

„Luis, fählt dr öppis?“ Denn het's es Sprützerli glachet: 

„Was dänkſch au, Nenni, chrank? heb doch nit Chum⸗ 
mer.“ 

Und ig ha au numme no ei Ankeſchnitte möge; wenn 's 
Luis öppis drückt, ſo mahnig au nit meh. 

Ei Nacht iſch's uscho, was 's Luis duch gmacht het. J 
bi ſcho im Chämmerli oben im Bett gläge, überunden iſch 
alls i d'Rueih gange gſi, ſtill wie ſälten i dr Nacht. Zum 
Dachpfäiſterli yne het dr Moon e länge wyße Teppech übere 
Bode gſpreitet, und im Spiegel a dr hindere Wand hei nes 
paar Liechtli gſpielt. Dur die halboffnig Tür vom Yfahr hets 
e Heiteri vo uſſen yne gäh. J ha nit gſchlofe, i bi chly ufem 
höche Seili tanzet mit myne Gedanke. Wenn 's Luis dr 
Heer Santſchi nimmt, und ſie zäme 's Kurhüsli übernähme, 
gohſch du zuene go Portier ſy; du chaſch all Tag mitem Eſel 
i d' Stadt abe go Proviant reiche und 's Bagaſch für d'Kur⸗ 
geſt, denn darfſch au für 's Luis e Kommiſſion mache, und 
wenn ſie nes Chind überchööme, darfſch chaſy Götti ſy, und 

wenns es Büebli iſch, ſo wort chaſy 's Luis, aß's my Namen 
überchunnt bim Taufe. 's iſch mr e ſchly melakoliſch ums 
Härz gſi, und i ha ne chly Mitlyde gha mit mr ſälber. Bald 
wäri dra ertſchlofen und is Traumland übere grütſcht, do 
ghörenig, vom Yfahrtörli här, wo 's Luis mängiſch z'Nacht 
vo uſſen yne is Chämmerli cho iſch, ne Stimm, 's iſch die 
vom Heer Santſchi. Nit alls hanig verſtande; aber aghalte 
het er, wie eine, women em ſett vorem Vertrinke hälfe. 

„Fräuli Luis!“ Müt as das, und gäng wieder, i allne 
Melodie: „Fräuli Luis! Fräuli Luis!“ Still iſch's worde. 
J ghöre 's Bluet ſchloh am Hals. J ha mi ufgrichtet, bi uf 
de Zeeche gäg dr Chammertür düßelet; ufem halbe Wäg 
zieht's mi zrugg und wieder under d' Dechi, aber luſtere hani 
glych müeße. 

„Luis!“ wieder iſchs ſtill worde. Aber jetz ganz lut, aß me 
jedes Wort cha verſtoh. 

„Heer Santſchi, i cha nit, i darf nit. J cha fe nit eleini 
lo, d'Mueter nit, ſie iſch chrank, nimmt alls ſo ſchwär, und 
dr Vatter, er zeigt's nit, aber er cha's nit vergäſſe!“ 

Wo es Luis ſälb Nacht i d'Chammere cho iſch, hanig 
müeßen i die ruchi Dechi byße, ſüſch hättig graduſe brüehlet. 
J weiß nit, was's gſi iſch, aß's mi däwäg möge het, äb e 
Freud, äb Verbarme, i chönnts nit ſäge. J ha mi gäg dr 
Wand gchehrt, es het mi gjuckt, uſe z'hoope gäge ſym Bett 
übere: 

„Luis, i bi ne Sürmel, aß ig im Schangi das gſeit ha 

wäge dir!“ Aber i ha nit chönne, i ha mi gſchämt wie ne 
Hund vor däm Meitli. 

„Däm darfig nümmen i d Auge luege!“ hani dänkt, 
und am Morge hani nid rächt a Tiſch dörfe. Aber meineter, 
me hätt dam Meitli öppis agſeh? Nüt! Es het mi usglachet, 
i ſyg e Siebeſchlöfer, es chööm mi einiſch miteme Sprutz 
Waſſer cho wecke; es het gſeit, äb ig mitchöm i Schofbach 
go Imbeeri gwünne. J weiß nit, worum aß ig dr Chopf 
gſchüttlet ha. Sälb Tag bini ganz verhürſchet im Züüg 
umme gſtofflet, heiterſchüch binig i dr Weid hinde undere 
Holderſtude grupet, es iſch alls underobſi gſi, gygampfet hets 
mit mr, bald hets mi i d'Teufi zoge, und i hätt mr alli 
Schand chönne fäge! du heſch chönne dänke, 's Luis chönnt di 
möge, jo Eini, fo nes Meitli! Aber denn het mi dr Obſigeiſt 
wieder i d'Höchi glüpft! Worum het's im Santſchi abgſeit? 
Wils, — jo jo, — — — ſägs numme, — wil's dir wott 
warte! Und ſo iſch's ſälb Tag ufen und abe gange, und es het 
mi tribeliert, aß ig bald dr gäch Weidſtutz ufdechlet bi wie 
ne Halbnarr, bald bi blybe ſtoh voreme Diſtleſtock, wie wenn 
ig müeßti d'Dörn zelle dra. Aber eis hamer gſeit: z'erſt 
wotſch öppis ſy, öppis zeige, wie dr Santſchi, lehre tanze, 
oder Handharfe ſpiele oder ne Flueh ufchlädere oder fo, aß 's 
Luis mueß luege und Reſpäkt ha. 


's iſch gſi, wie wenns ſo müeßt ſy, aß die fürnähmi 
Jumpfere, wo mit dr Sänfti dr Zwüſchebärg uf transpor⸗ 
tiert worden iſch, jetz bim ſchöne Wätter meiſtens imene 

Fotöl under dr Linde gſäſſen oder gläge iſch; gar e grüsligi 
Chlungele, 's Doppelchini het faſch nit Platz gha zwüſchem 
höche Spitzegſtüd, wonere ume Hals umme gruſchet iſch, 
bis a d' Ohren ufe. Mitere Brüllen anere länge filberige 
Handhebi het ſie d'Lüt agluegt, oder 's Hautveh, wenns 
verby a Brunne cho iſch. 's iſch gſi, wenn fie die grauen 
Augsbrauen zämezoge, und eim dur d' Brüllen gwiſitiert het, 
wie ne Schuelinſpäkter, wo d' Böck i de Hefte ſuecht, eſo het 
ihres Fältligſicht e Gattig gmacht. Sie het eiſter ne 
Höllenangſt usgſtande vor de Lüte wäg dr Aſteckig; aber ſie 
hets doch guet gmeint mit eim, und het denn gly ihri 
Lorniette abe gnoh, het eim nöcher gwunke mit dr wyße 
wegglirunde Hand, mit de Grüebline drinn. Wenn ſie gwah⸗ 
ret het, aß me nit hueſtet, denn het ſie eim ne wyße 
Papierſack dargha, wo me het müeße ſchmöcke dra, aß's eim 
ſur wie Münzegeiſt i d'Naſe zoge het. Das ſyg 's Beſt 
gäge d' Bazille, und allne Lüte het fie verzellt, was ne Pro⸗ 
fäſſer uſegfunde heig. J dr Luft ume tüeie ganz chlyni 
Tierli flüge, z'tuſigewys, mi gſeih ſe nit vom Aug, Bazille, 
und wenn me ſe tüei yneſchnufe, chöme ſie i d'Lunge und 
mach ſe chrank, de gäb's d'Uszehrig, aber das Pulver i dam 
Papierſack möge ſie nit verlyde; ſie göihe druff; drufabe het 
ſie allne Lüte gäh z'ſchnufe dra. Und wenn me re gloſt het, 
ſo het me dörfen ufs Bänkli hocke, aber nit z'noch. Und 
denn het ſie afo brichte, wenn ſie vernoh gha het, wohär aß 
me ſyg und wie und wenn. Sie iſch vor villne Johre furt 
cho us dr Santurſeſtadt, wo ihri Mama no nen alti Tante 

gha het, und dere ihri Großmama ſyg am Baſidorehof Zim- 
mermeitli gſi, und die heig ne vill verzellt, wie me heig 
müeße Händſche alegge, wenn me is Schlofzimmer vo dr 
Madam l' Ambaſſadrice müeße heig. Scho wo fie i dr Pän⸗ 
zion gſi ſyg z'Iferte, heb fi gang drvo traumt, wenn fi um- 
men au einiſch i ſo nes fürnähms Schloß chönnti cho, aber 
nit als Zimmermeitli, nei, als Guvernante. 

Und denn het ſie verzellt, wie ſie is Dütſchen uſe cho ſyg, 
z'erſt uf Würzburg, aber dört heig's kei König gha, ſpöter 
drno uf Dresde. 

Wenn ſie vo Dresde brichtet het, denn iſch ſie ufgſäſſe im 
Fotöl, und ihri wäſſerigen Auge hei afo glänze. Sie iſch nit 
bim Künig ſälber Guvernante gſi, aber imene Huus, wo 
d'Heerſchaft mängiſch heig dörfe go luege, wenn am Hof 
ne Ball gſi ſyg. Und denn het ſie mit em Stiel vom 
Lornion usgwäiht und i dr Luft umme das Wäſe zeichnet, 
wie's gſi ſyg, amene Sundig z' Mittag, wenn d'Königs⸗ 
familie ſächsſpännig usgfahre ſyg, e Lageu vor ufem Bock 
mit ere guldverchrämenzlete Chappe und guldigi Chnöpf am 
blaue Chitteli. Und hindedrinn dr Künig und d'ͤKünigin, är 
i dr grüenen Uniform, mit ſchwäre ſilberige Schnüere um 
d'Bruſt und guldige glänzige Orde, und näbedra d' Künigin, 
e Frau wie ne Muetergottes ufem Bild, es Gſicht wie Milch 
und Bluet, und gwüß es Dotze glänzigi Edelſtei i den uf⸗ 
gſteckte wyße Hoore, und e Chötti vo Bärnſtei, jede ſo groß 
wie ne Baumnuß, wo underm grauſydige Mantel vüre 
ghanget ſyg. 

Und d'Lüt ſyge gſtande und heige gwunke, und d'Künigin 
ſyg e ſo ne Gmeini gſi, uf all Syten uſe heig ſie gnickt, aß es 
blitzget heig vo de Edelſtei im Hoor, wie vomene Rägeboge. 


Und d'Lüt heigen imene große Park dörfe ſpaziere, und 
chönne luege, wie 's Künigs Chind i de Fiſchli Weggli is 
Waſſer grüehrt heige, und einiſch heig ſie ſälber inere Prin⸗ 
zäſſene dörfe 's Nastüechli ufha, und drno heig ſie's dörfe 
bhalte, nes ſydigs Fazenettli miteme Chrönli im Egge. Sie 
heigs no deheim i dr Stadt. 

Ig ha Mul und Naſen ufto, wenn die Guvernante dä⸗ 
wäg brichtet het. Aber am meiſte hanig gluſteret, wenn ſie 
vom Theater verzellt het, was dört für ne Glanz ſyg; all 
Stüehl heige rots Polſter und 's Künigs Loſche, wo voruſe 
ſtölh und 's guldig Wappe ſyg gmolet under dr Chrone. Und 
einiſch heig e Dichter zum Künig chönne, dr Friedrich Schiller, 
und heig im Künig dörfe ſys Theaterſtück vorläſe, au vomene 
Künig und vomene Künigsſohn, dr Don Carlos, wo im 
gheime ſy Stiefmueter gärn gha heig, und wil dr Künig efo 
e Böſe gſi ſyg z'Madrid, heig er d'Künigin und dr Kron⸗ 
prinz lo töde. 

Sie het e Zytlang gſchwiege, d'Guvernante, wo fie das 
verzellt gha het vom Kronprinz Don Carlos, wie wenn ſie 
z'erſt mit den Auge das Bild no einiſch müeßti trinke. 

„O, jäner Abend, dän vergeſſi nimmer!“ ſie het gäng die 
fröndi Sproch gredt, „wo dr jung Dichta, da Hea Schilla 
ſelba bim Hea Keeniſch gſeſſa iſch in dea Loſcha, und auf dea 

Bihna dea Keeniſch den Kronprinz und feine ſcheeni Keeni⸗ 
ſchin gfange gnomme hat!“ 

Wieder het fie gſchwiege und drno verzellt, ganz ſüferli, 
ganz für ſi ſälber, wie alls gſchnupft und drno gſchluchzet, und 
dr Künig i dr Loſche dr Heer Schiller a d' Bruſt drückt heig. 

Wonig eſo a ihrem Mul ghanget bi, wie ne Chatz voreme 
Muſeloch, do het d'Mamſell Guvernante notisno mi is Aug 
gfaſſet, het mi gfrogt, äb i gärn tüei läſe und äb ig eren 
öppen einiſch echly wetti vorläſe. Ganz cheiſterig hani Bſcheid 
gäh, ſo binig i Guſel cho. Und drno hanig i dr Guvernante 
dörfe vorläſe. Z'erſt het ſie mi, wenn ig am Papierſack 
gſchmöckt gha ha, ne hly gſchuelmeiſteret; die Bureſproch iſch 
ihrne fynen Ohre z'grobhölzig gſi, und die Gräfine und Kom⸗ 
teſſe und Barone i ihrne Plüſchpolſtere i dene Büechere hei 
faſch Halsweh übercho, wenn ſie myni Trömhölzli hei müeße 
cheue. D'Guvernante het mr e paar mol mitem Lornion⸗ 
ſtiel ufs Gurgeli döpperlet: 

„Nit ſo tief aus dr Arche Noa rauf!“ J ha mi grüsli 
agſträngt, aß ig jo die fone Dame und Heerli mit mym 
hagebuechige Raſpelinſtrumäntli nit z'hert gwirſet ha, aß 's 
Blätzabbe gä het. 

Gly, wo afange ne Komteſſe mit eme chrufelbörige 
Chammerdiener drusbrönnt iſch inere feiſtere Sturmnacht, 
hanig e rote Chopf übercho, und wie fie drno imene ver- 
fallene Ritterſchloß Schärme gſuecht hei, müeße myni Auge 
füecht glänzt ha, aß d'Guvernante eismol fründlig gägmer 
übere gnickt het, d'Gleſer a dr Naſe: 

„Wunderbar, kannſt a Dichta weada!“ J ha nümme 
chönne wyter läſe, es iſch mr z'dick vor en Ote cho, wo ſie 
das gſeit het. 

E Dichter wärde! Wenn i das chönnt! Au ſettig Sache 
ſchrybe, oder Värſe mache, wo d'Lüt müeßte 's Augewaſſer 
abwüſche drby. Und 's Luis! Das wär öppis anders, aß dr 
Schangi mit ſym Brienzer oder dr Heer Santſchi mit ſyne 
Tanzkünſt. 

Und die Gſchichte und die Red vo dr Guvernante hei mi 
ganz ſturm gmacht, aß ig bim z'Nachtäſſe inere Jaſt inne gſi 
bi und gar kei rächte Bſcheid ha chönne gäh, eſo hani dr 
Chopf voll gha. J ha ömmel bim Brotabbyße faſch gar 's 
Gaffeeſchüſſeli umgrüehrt, aß 's Luis mi glächerig agluegt 
het. 

„Biſch abwäg cho uf dym Rößli!“ Alli hei glachet, dr 
Schangi am lütiſte. Dr Kammerma het d' Stirne zäme zoge 
und mr ne Blick gäh, wie wenn er mr wett duryne luege. 
Aber drno het er au chly glachet. 

„Chunnt wieder uf d' Strooß!“ hets tönt undenufe, wie 
ufeme Faß ufe. Die Wort vom Luis hei mi gſtüpft wie 
brönigi Neßle. Wenn äs wüßt, aß alls numme wägen ihm 
iſch! Und i ha z'nacht im Bett no Trüebſal bloſt und Ver⸗ 
barme gha mitmer, aß äs mi däwäg vo mym Rößli abe 
gſchüpft het. 

Aber nei! Ufe! Obſi! Wie het dr Heer Schiller müeßen 
Aläuf näh, bis en dr Künig ume Hals umme gnoh het! 
Und i wott nit abgäh, bis aß's ſo wyt iſch. J ha ſcho ſälb 

Nacht öppis usgſpintiſiert, wonig well dichte, nit umme vo 
mene Graf, nei, vomene Künig, wo üſi Näihere deheim uf 
dr Stör ſcho vonem verzellt gha het. Säg niemer, es ſyg mr 
nüt i d' Sinn cho! J bi am Morge früecher uf as ſüſch, ha 
dänkt, wenn mre's Luis mit gſpäſſigen Auge zuegluegt het, 
wonig e fo ſchwytig am Tiſch myni Ankeſchnitte abegwörgt 
ha, wie wenn ig ufe Zug müeßti, i ha dänkt: Lach du numme, 
du, Meitli, du luegſch mi no mit anderen Augen ah, und i 
bi d'Weid uf, abſyts, under ne Studen undere, ha nes Blatt 
Papier füre gnoh und 's Bleiſtift gſpitzt, und jetz hanig er⸗ 
fahre, was dichte heißt. Z'erſt hanig dr Titel gſetzt, groß 
und es paarmol underſtriche. 
Der böſe König. 


Z'erſt iſch's no liecht gange mit dene Värſe, wie bimene 
Häutli Veh, wenn's früſch ygſpannet iſch und 's dr Chomet 
nonit ribſet. 

„Es war ein ſtolzer König 
auf ſeines Reiches Thron, 
Er ſchonte keinen Menſchen 
Und nicht den eignen Sohn! 


Es paarmol hanig 's Blatt wyt ewägg gha, und gluegt 
und gnickt, und dänkt, chaſy dörf i denn das Gedicht am 
Axame im Huustagen ufſäge bim Schuelheer. Drno wieder 
drahi; aber gly iſch's obſi gange. Die Rym hei nit welle 
zäme gutſchiere, ſie hei nander gſpeichet. J ha abzellt, lut, 
vor mi yne. 

Das Schwert an feiner Seite, 
Es ruht nicht, Tag und Nacht. 


J ha, ſo müehſam, aß's fürſi gangen iſch, bis z'Mittag 
doch afange nes ſchöns Bygeli gha; aber wo 's Luis i dr 
Teufi nide am Huusegge mitem Horn zum Aſſe grüeft het, 
binig doch froh gſi. Es het mi ordeli zwäg gnoh gha, i has 
chly i de Chneuäcke gſpürt, aß 's Dichte nit Sundig gha iſch. 
Am Tiſch wieder das Lächle vom Luis; 's het mr weh to, 
und äxtra binig nom Affen under d'Linde uſe ghocket, ha mys 
Papier füre gnoh, und ha wieder und wieder mys Bygeli 
agluegt, obenabe, undenufe. Aber 's Luis iſch nit wunder⸗ 
fitzig gſi, 's iſch nit uſe cho, und dr Schangi, woner verby 
iſch mit dr Sägeze, het mr ne gſalzne Schnitz ahnegrüehrt: 

„Wotſch franzöſiſch lehre, aß gly mit de Kurgeſt chaſch 
parliere?“ J hanem e Mauggere gmacht, aß er gſchwiege 
het. Aber am meiſte het's mi gfuxt, aß er im Durabgoh ſo 
dräckig glachet het. 's iſch aber nit zum Lache gſi. 

J bi nit uſeme Großburehuus uſe cho, wo eim d'Sach, dr 
Stahl voll Veh, Roß und Wage, ne Gmeinamme als Vat⸗ 
ter, dr Chopf ſcho gly groß gmacht het, aß me meint, me ſyg 
obenus und nieneah, äb me chuum troch iſch hinder den Ohren; 
im Gägeteil, bi üs deheim hets all Obe gheiße: üſerein, wo dr 
Buggel voll Schulde heig, müeß ſyner Läbtig dr Acke chrüm⸗ 
men, aß me nit tüei aputſche. Und denn: hinderm Wald de⸗ 
heime, wo men im Herrgott ſys Regimänt, Blitz und Don- 
ner, Rägen und Sunne, Überſchwemmig und Tröchni z'allne 

Zyte het müeße gſpüre, das het eim d'Naſe z' Bode, macht 
eim chly und nütelig; und drum ſo gryft me, bſunders ne 
Bueb, wo nit mit dr Pelzchappe gſchlagen iſch, no jedem 
Seigel, wo me dra chönnt a d'Heiteri ufe chlädere. 

So iſch's gſi bi däm vierzähjährig narrochtig Galmisbueb, 
wo ufe Balmbärg i d' Kur und i ne Wält cho iſch, wo's vo 
allne Syte farbig glöcklet het: chumm ufe, i will di lüpfe! 
Welle Bueb i däm Alter müeßt nit zeechele, aß er ufe mah, 
aß ne die andere Lüt au gſeh und eſtimiere? J ha au gſper⸗ 
zet und ufs Rößli welle, äb ig ha chönne ryte. 

's Rößli het do no z'rächter Zyt ne Buggel gmacht und 
het mi abe grüehrt, aß's ne paar Büle gäh het und es paar 
Bleſſe. Gſchadet het's nüt; ſie hei mr gnützt als Dänkdra. 
Und ſpöter eiſter wieder, wenns früſchi Bleſſe gäh het vom 
Abedrohle, het mes ehnder verſchmärzet, wil mes gwohnet 
gſi iſch. 

Ei Obe, wo me d'Schneebärge i einer Gluet gſeh het ſtoh 
am liechtblaue Himmel, hets gheiße bi de Kurgefte: 

„Morn am Morge früeh uf d'Rötiflueh, go d' Sunne 
luege, wie ſie ufſtoht! Bueb, du darfſch au mitcho, wenn uf⸗ 
maſch!“ Dr Heer Santſchi iſch dä gſi, wo das ufbrocht het. 
J ha 's Luis gfrogt, wo's ſälb Nacht is Chämmerli cho iſch, 
abs nit au chööm cho d' Sunne luege. Gleitig, ohni, aß's 
eſi bſunne het, ſeit's: 

„Nei!“ Eſo: frog nit, worum, i chas nit ſäge. Aber 
wonig ſcho faſch gſchlofe ha, ſeits no öppis us dr Feiſteri 
übere, wie wenn's mr no nes fründligs Wörtli müeßt gäh: 

„Leg denn dr Chittel ah, für ufe Bärg am Morge, aß di 
nit vercheltiſch!“ 


Früeh am Morge hanigs ghöre chüſchele und gigele vorem 
Huus nide. Hübſcheli, aß 's Luis nit erwachet, hami agleit, 
dr Chittel und d' Schueh ufe Arm und bi uſe, 's Pfahrtörli 
us und zu dr Linden abe, wo ſie nander gwartet hei. J ha 
no gwahret, wie dr Heer Santſchi i ſym wyße Filzhuet 
gägem Dachpfäiſterli zu 's Luiſes Chämmerli ufeſpanyflet, 
und wonig zruggluege, iſch's mr gſi, es fahr e Chopf zrugg 
vom offnig Pfäiſter; i hamer dänkt, 's Luis heig mir noh⸗ 
gluegt, aber i ha nüt gwahret, aß's gwunke het mit dr Hand. 
Mir göh, eis hinderm ander, dr Bärgwäg gäg dr Höchi ufe. 
Es iſch no feiſter gſi, aber am yſeblaue Himmel ſtoht die 
rundi Fluehchuppe dunkel wie nes Rieſezält; d' Stärne am 
Himmel flimmere, wie wenn dr chüehl Luft d' Nachtliechtli 
wett usbloſe; undenufe ruſchet dr Bärgbach, und vo dr mitt⸗ 
lere und obere Balmbärgweid gäh d' Treichle nander Bſcheid. 
Z'erſt gohts difig duruf, dr Heer Santſchi vorus, 's iſch 
wienen öppis täti trybe, obſi, dr Sunne zue. Wie ne Fahne 
ſchwingt er einiſch ſy heiter Rägemantel über die, wo noche 
chööme. Vom Bödeli gohts is Gſtüd, i Buechewald, dr 
ſteinig Geißewäg duruf; me g' hört d'Stäcken uf de Steine 
tſchädere; halt, pfyft do vom höhe Tannli nit dr erſt Hag⸗ 
ſchlüpfer ſcho, ganz lysli, wie im Traum? Under dr Flueh, 
wos wie ufeme Stägli um Zacken ume chläderet, blybe mr 
ſtoh und verſchnufe und luege zrugg: Es gitt e ſchöne Tag, 

dr Himmel wird ſcho bleicher über üs, und dört gäge Morge, 
lueget, gitts ſcho Läben am Himmel; es rüehrt ſi, 's Liecht 
foht afo wäbe, me gwahret, wie fyni guldigi Strieme übere 
Stierebärg und über d' Ankeballe höcher und höcher a Him⸗ 
mel ufe zücke, und wie die toti graut Wand notno Läben 
überchunnt. Jetz obſi! 

„Juhui!“ Dr Heer Santſchi ſchwingt dr Mantel, aber 
halt echly! dr Hueſte chunnt em i Wäg. Vorem ober Abſatz 
mueß er uf eme Steiblock leue; aha, er bricht nes Flueh⸗ 
nägeli und ſteckts ufe Huet. Ig hanems nochegmacht, und es 
Fräuli drückt ſi amer verby und längt uſere Buete im Heer 
Santſchi nes Täfeli, und eren andere mueß er au eis ab⸗ 
näh; ſie haltet ah: 


„'s iſch Münze! Vo mir au eis, Heer Santſchi!“ Jetz 
no dr letzt Abſatz! 

J gwahre, wie ſi dr Heer Santſchi mit einer Hand a de 
Fluehbeeriwürze mueß ha. Mir müeße no einiſch warte: er 
lächlet zrugg, es iſch ſcho heiter, aß me ſyni rote Fläcke uf de 
Backe gwahret. 

„Juhuhuhui!“ tönts über mir. Mir ſtöh ganz im Liecht; 's 
Wyßen i den Auge ſchynt guldig vom Glanz am Morge⸗ 
himmel, wenn Eis zum andere lachet. Ganz noch ſtöhmer 
zäme, nes Halbdotze Lüt; jetz wird's ſtill, e keis meh ſeit 
öppis, jedes luegt mit großen Auge übers grau dämmerige 
Tal us, über die ſchwarze Wälder und Felſe gägem Himmel, 
wo d' Sunne ſöll ufecho. 

Wie das tuet walle! Me gwahret, wie öppis unghür 
Großes, ne Chraft, tuet kämpfe und die toti Feiſteri abezieht. 
Mir ſy am höchſte. Nei, lueget, jetz graduſe gäge Süde, 
d'Schneebärge, ei Gluet iſch ufgange, fie ſtöh anander ah, 
und zündte wie füürigi Zunge gägem Himmel. Sie lälle i 
Himmel yne. Jetz, vo dr Gluet am Himmel färbt ſi jedes 
Gſicht wie vomene Füür überſtrahlet. Funke fahre hinder de 
Flüehnen ufe, as wie uſeme Brand vonere große Stadt vo 
ähnen a dr Wält. Dr Himmel iſch ei roti Gluet, und dört: 
O, es ſprüeht und blitzt, und eismol iſch ſie do, ne bluetige 
Reif mit em guldige Rand, und eiſter größer wachſt ſie, bis 
ſie am Himmel ſtoht, ne füürigi Chugele, und i einer Gluet 
ſtoht eismol jede Fluehſpitz und jede Tannegipfel und dört 
d'Weidmatte, und d' Sunne iſch Meiſter, und no gäng ſtoht 
alls und wogt faſch dr Ote nit z'zieh. 

Es iſch i allne, ſie ſyge inere große Chilche, und me ghör 
e Muſig, wo eim über alle Staub und Mäbel ufezieih, aß me 
meint, me chönnti nümme chlymüetig wärde und nümme 
märte wäge nütelige Sache und nümme vo wüeſte Dinge 
rede zämı 

J ha d' Arme lo hange, i glaub, i ſyg mit offnigem Mul 
dogſtande, und 's iſch mr gſi, am liebſte wetti graduſe brüehle; 
i ha müeße blinzle mit den Auge. 

Uf eismol loht dr Heer Santſchi dr Mantel lo falle, dr 
Huet flügt i d'Luft, und mit den Arme wäiht er und loht e 
Jutzger us, aß me meint, es müeßt em d' Bruſt verſpränge. 
Alls het en faſch verſchrocken agluegt, ſyni Auge hei glänzt 

im Schyn vo dr Sunne, und no einiſch rüeft er über d'Flueh 
us: 
„O, Wält, o Wält, wie ſchön!“ 

Und drno iſch das cho, wo keis vergäſſe het. Uf eismol 
loht er d' Arme ſinke, fallt i d'Chneu, wäiht us, und es rot's 
Brünndli chunnt über ſyni Lippe. Alls ſpringt zueche; er 
wehrt mit beide Hände, eis zieht ihm 's wyße Fazenettli 
us em Bruſttäſchli und wott em hälfe, em Bluet wehre. J 
gſeh nüt, aß 's rote Tüechli, wo ſi bluetig färbt, drno het's 
mi triebe, dr Schräcke, 's Fluehwägli ab. J weiß nit, 
wienig die Felſeſtägen ab i Tannewald cho bi. Und wonig 
drno vom Weidhag us dört niden a dr grüene Halde 's 
graue Schindledach und dr höch Lindebaum drnäbe gſeh ha, 
hanig erſt wieder dörfe dr Ote zieh. Eh, was hanig erläbt! 
Z'erſt das Bild vo dr Sunne, wo rot und guldig i d'Wält 
ufegſtiege iſch und es unändligs Meer vo Guld und Glanz 
über Bärgen und Wälder, über Matten, über d' Wält us⸗ 
glärt het, und da Mönſch, wo en Augeblick vorhär mit beiden 
Arme durſtig us dam Überfluß vom Läbe het welle trinke. 
Und jetz! Nes Hüfli Eländ. Dört obe legge ſie ne uf nes 
paar Holzſtäcke, wo ſie zämetreit hei, und bald chöme ſie mitem 
dr Bärg durab. 


Im Kurhus und bis Kammermas iſch ſälb Tag alls ver⸗ 
tatteret gſi. D' Kurgeſt ſy gwunderig binandergſtande, hei 
d'Chöpf zämegſtreckt, und bis Kammermas iſch au nit lut 
gredt worde. 

D' Frau Kammerma het gſeit und gſüfzget: 

„Ach, worum au ſo gſchützig! Wenn me doch weiß —!“ 

Aber 's Luis het em Heer Santſchi d' Stange gha: 

„Me cha halt nit i ne Mönſch yne luege!“ 

J weiß nit, was mi ſälb Tag ummetriebe het, im Bärg 
umme, i de Hege no, dur 's Gſtüd, dur d'Stei; bald wieder 
binig inere Stude grupet, 's iſch gſi, wie wenn ig vom höche 
Himmel i d'Feiſteri abe grüehrt worde wär; fo bini ume 
gſtriche. J ha 's erſtmol im Läbe öppis gwahret, nit umme 
us eme Buech oder uſere Predig, nei, mit eigenen Auge, aß 
e Hand hinder üs iſch, wonis het, oder loht lo falle. 

Wie ne junge Vogel binig bis jetz vo eim Aſt zum andere 
gflatteret, ha do nes Chörnli pickt und dört no eim guenet. 
Sälbmol het mi do öppis agrüehrt vo uſſen yne; 's erſtmol 
het's mi dunkt, es gäb no anderi Sache, hinderm Bärg, 
wome nit chönn mit de Hände gryfe, Sache, wo no meh 
z'ſäge hei, aß nen Ankeſchnitte, oder ne gueti Note, oder nes 
neus Hüetli, oder nes Grawättli. Joo, i weiß, aß ig ſälb 
Tag myni paar Värſe vo däm grüsli böſe Künig amene 
Waldeggen i Chrüzſtückine verriſſe ha. 

Und die erſte paar Tag druf bini eleini uf d' Höchi gange 
zum hölzig Chrüz und ha überufe gluegt is Land uſe. J mueß 
e chly ne Gattig gmacht ha, wie wenn ig es Leidband ums 
Strauhüetli gha hätt, und i bi mer ſälber au ſo vorcho; aber 
ſältſam, wo ſie ei Obe, grad womer im Sennehuus am 
Z'nachtäſſe gſi ſy, ufere hölzige Bahre, i d'Dechi ygmacht, e 
Kurgaſt verby treit hei, dr Schangi und dr Chriſte, ganz 

197 


ſtill heimer zum Pfäiſter usgluegt, keis het es Wort gfeit, 
hanig 's Luis agluegt, vo dr Syte; äs het ſi eismol, wo ſie 
mitem Heer Santſchi bim Gartehag 's Wägli abgränkt ſy, 
dr Teufi zue, gäg dr Mueter übere gchehrt, wie wenns e 
Frömde wär: 

„Sie müeße ſchynts is Spital mitem!“ 

„Jo“, het fie gſeit, „dä chunnt nümmen ufe Bärg! Tröſt 
e Gott!“ Sie hei 's Gſchirr zämegnoh und ſy i d'Chuchi uſe. 
Und ig! J müeßti lüge, wenn i ſeiti, es ſyg mr z'Härze cho 
im Augeblick; im Gägeteil, wie ne Schyn iſch's ufgange: 

„Jetz iſch dr Heer Santſchi nümmen ume Wäg! Jetz 
biſch du eleini!“ Und mys Leidband ums Hüetli hanig ab- 
gnoh und ha drfür, wennig uf dr Weid en Anziane gfunde ha, 
die ufgſteckt und bi däwäg hei, ha dänkt, wenn's es ummen 
au gwahreti, aß ig ſe wägen ihm ufgſteckt ha. Toll hanig am 
Tiſch dryghaue, i ha gſpürt vo Tag zu Tag, i chumme drvo! 
All Tag iſchs liechter gange dr Hübel uf, und dobe hätt i 
gly faſch möge Fäcke ha. Im Spiegel im Chämmerli obe 
hanig gwahret, wie d' Backen ufgöh und Farb übercho hei. 
Däwäg iſch mr au 's Chämbli gwachſe, i ha wieder meh ums 
Sennehus umme gſpanyflet, wienig im Luis öppis chönnt 
a d' Hand goh. 


's wär alls guet gſi; nummen öppis het mr nit gfalle am 
Luis: Ei Sunndig, wo 's Senne z' Chilche gſi ſy uf Güns⸗ 
berg abe vorem Bärg, dächehr dr Kammerma und d' Frau, 
und 's Luis deheime ghüetet het, was ſeits uf eis mol zum 

Pfäiſter us zuemer gäge dr Linden übere? J ſöll uf die hinderi 
Weid nes paar Golddiſtle go ſueche für i nes Glas z'ſtelle. J 
ha gfolget, aber dänkt, das chönnti au amene Wärchtig 
bſorge, und bim Luis gäbs doch mängs z' hälfe. 

Richtig, woni zruggchumme — i ha lang müeße ſuechen 
uf dr hindere Weid — woni zruggchumme mit myne Guld⸗ 
diſtle, gſehn ig 's Wägli ab gägem Bach zue ne Ryter ufem 
Roß im Galopp nidſi ränke. Grad no hanig ne Draguner⸗ 
ſchnauz gſeh underm Spitzhuet füre glänze. J ha im Luis 
myni Gulddiſtle brocht und hätt möge froge, was dä Dra⸗ 
guner dä Morge do obe gmacht heig. Aber jöre, i hätts nit 
über d' Zunge brocht. Aber biſſe hets mi doch e chly. Dr Füeg 
Arthur vo Balm nide. Aber chaſy iſchs au dr Vehdokter gſi; 
i cha mi trumpiert ha. — — — 

Unter der Linde hets au öppis z'loſen und z'luege gäh. 
All Morgen und all Oben iſch 's Barönli und d'Madam 
vo ihrem Summerhüsli unden ufe cho, ſie mitem Hündli ufem 
Arm. Das iſch de chly nes Gaudi gſi, wenn ſie dr Fueß⸗ 
wäg gäge d' Sennhütten ufe cho ſy zäme. Und die Gſchicht 
mitem Hündli mueßig jetz verzelle. 

's Barönlis, wie menen gſeit het, ſy all Summer i ihres 
Schindlehüsli ufe cho. Es paar Juchartli Weidland, e 
Büchſeſchutz wyter unde, chly abſyts vom Bärgwäg, het ne 
no ghört vo früechere Zyte här, wo ſie's no höch gäh hei. 
Aber mit dr Zyt, wo's mit ihrem Glanz i dr Stadt nide 
ähnen abe gangen iſch, hei ſie 's meiſte Land im Balmbärg⸗ 
ſenn verchauft. Und i däm Schindlehüttli iſch niemer meh 

gwohnt, aß im Summer ebe 's Barönlis. Dä Glanz vo 
früecher hei fie doch nit gärn ganz lo falle, begryflig. 's Luis 
het mr verzellt gha, ſie heigen einiſch i dr Stadt unde zu de 
Patrizierlüte ghört, und ſygen im Baſidorehof bi allne Feten 
yglade gſi, wo fie no am Rueder gſi ſyge. J gſeh fe no unden⸗ 
ufe cho zäme amenen Obe, und d'Guvernante het mit ihrem 
Spiegel gar flyßig gſpanyflet, bis me ſe gſeh het vom Bärg⸗ 
wäg gäge Fueßwäg abränke. 

„Sie keeme!“ het ſie grüeft, het no ne Naſe voll us 
ihrem Papierſack gnoh, het die wyße Chruſeli über dr Stirne 
zwäggrückt. 


„Sie chöme!“ het 's Luis glachet. 


Lueget 's Barönli, wie nes trämpelet, das chlyne Heerli, 
alls zäberlet anem, ſy läng ſchwarz Flieger fäcklet um die 
dünne Beinli, und au ſys halbhöch ſchwarz Zylinderöfeli 
ufem Chopf gwagglet e chly bi jedem Schrittli, wo ner obſi 
macht, und die wyße Backebärtli am ygfallne Chindergſichtli 
zittere, me weiß nit, äb i Freud oder inere ebigen Angſt vor 
dr böſe Wält, wonen eſo näbenuſe gſchüpft het. Aber ſy 
Spazierſtäcke mitem Silbergriff ſetzt er miteme Ruck i Wäg, 
wie wenns ſetti heiße: 

„'s goht niemer nüt ah: J bi dr Heer Baron und wott 
en blybe!“ aß der Siegelring am Zeigfinger blinzet het i dr 
Obeſunne. Hinderem Stöffeliheerli im Fueßwäg duruf chunnt 
d' Madam cho z'walle und z'chyche. Was redt fie au? Aha, 
mit ihrem Schooßhündli, wo ſie uf em Arm treit, echly 

zuedeckt gägem Luft mitem grauſydige Schaal, wonere mit de 
gfiſerige Frangſe bi jedem Schritt um d' Turnüre tanzet. Sie 
het frei echly z' tue mit de Hände, dänk me, 's Hündli ufem 
Arm, mit dr glyche Hand dr rotſydig Sunneſchirm, und mit 
dr rächte mueß ſie doch dr läng ſydig Rock es bitzeli lüpfe, 
aß d'Pliſſe nit füecht wärden am Wägrand. 

„Chumm, liebs Hindli, mignon! 's darf dr niemer nit 
tue, nä, näi!“ Und denn ſy ſie agrückt vor dr Linde, und 's het 
es Qäſtins gäh, bis fie nander grüeßt gha hei, d'Guver⸗ 
nante und 's Barönlis. Sie ſy abgſäſſe, und z'erſt het me 
vo dr Gſundheit gredt und vom Bysluft, wo eim Chopf— 
weh mach, und öppe het me im Senn e Kommiſſion uftreit 
für am Samstig, wenn er mitem Räf dr Anke i d'Stadt 
abetreit het: nes Pülverli us dr Apeteeg, füre liechte Stuehl⸗ 
gang. Oppen iſch dr Senn, wenn er die ſuferen Anke⸗ 
tüechli vom Gartehag greicht oder am Brunne nes paar 
Chrutblatt under d' Röhre gha het, für nes Rüngli blybe 
ſtoh bi dene Heerſchafte, und het es Pryſeli Salz i das 
Gchööch gſtreut, wo die überto hei. 

„Jä, jä!“ het dr Barönli afo chlööne, „'s iſch halt nyt 
meh mit yſer Regierig, ſyt aß yſerein nyt meh z'ſäge het. 
Jede Hoſeſchyßer, wo nit emol es halbdotze Hemmli het fir 
as Fidle, cha ufe Säſſel hocke!“ So het er politiſiert, und 
d' Madam het gnickt und 's Hindli gſtreichlet, wenns het afo 
bälle, wie wenns im Heer Baron wett hälfe. 

„Joo, 's iſch nyt meh, abſolümang nyt meh! Styre cha 
me, aß ſie chenne Siggare rauke und am Mändig zum 

Minchnerbier i d'Wirte chenne go Cchäschueche äſſe am 
Morgen am Nyni!“ Das iſch denn Ol is Füür gſi bi dr 
Guvernante; ſie het au drybloſt, bis 's glället het: 

„So 'ne Scheißregierig, wo jeder n'einkommt, wenn er 
mit ſeiner gſchliffne Zung den Leiten den Speck dur 's Maul 
ziehen kann!“ Das gäb kei Reſpäkt, wenn Eine nitemol es 
eiges Huus und nitemol e Dienſtmagd vermög, aß d' Frau 
Regieriger no müeß ſälber d' Stube wüſche. 

„'s iſch nyt mit dr Demokratie! Jede Schnuderi, äxgüſi 
l'expreſſion! jede Schnuderi cha ſys wieſte Maul dryhänke, 
und jedem Lappi mueß dr Landamme 's Händli dricke!“ 

's Hindli het bället, d' Madam hets gſtreichlet und het 
müeße hueſte, aß dä Chrallechranz a ihrem ſchwarze Gabottli 
und die wyße Chruſeli zäme tanzet hei. Und d' Guvernante 
het gfuchtlet mit ihrer Stielbrülle, wie wenn ſie müeßti 
imene Hornuſi wehre. 

„So'n Lumpeländli, wo dr Keenig vo Sachſe kaum ſeine 
Kutſch drinn kehre kennt!“ Aber do iſch gnue Ol im Füür 
gſi, und jetz het dr Senn, wo grad am Brunne en Anke⸗ 
balle g'chüehlt het, au e rote Chopf übercho. Er luegt übere 
gäg dr Linde, luegt ſy Ankeballen ah, leit es paar Chrut⸗ 
bletter drüber, ſchlingget 's Brunnwaſſer vo de rote Hände 
und chunnt nöcher, graduf, fi großi Naſe het frei e chly 
Schatte gäh uf das usgraſierte faltigen Oberammegſicht. Er 
hueſtet: 

„Müt für unguet, Fräuli, aber i möcht do au einiſch es 
Wörtli ſäge, nähmets nit für übel; aber do under dr Linde, 

wo üſe Großatt pflanzet het, wo drümol a dr Gränzen im 
Schnee gſtanden iſch, für üſers Ländli z'hüete, möcht i nit 
ghöre, aß me vomenen Lumpeländli redt!“ 

Er het frei echly gſchnufet, i ha gwahret, wiener fi bi 
inne Worte faſch echly ergelſteret. D'Guvernante het ihri 
Brülle lo hange, 's Chini iſch ganz i Rüſchechrage yne 
gſchloffe, wo dr Senn fo redt. J ha 's Schnufe vergäſſe und 
ha bimer ſälber glachet: ſäg enes numme! Dr Senn het e 
Zytlang gſchwiege und is Land uſe gluegt. Dr Barönli 
näbedra het öppis gſüfzget vo böſe Zyte. Dr Senn het für 
ſi ahne gredt, nei jetz het er mi agluegt, wie wenn er numme 
zu mir tät rede: 

„Aß öpper vo üs cha die alte Zyte zruggrüefe, das chunnt 
mr au nit i Chopf, nei, wo üſerein het müeße dr Buggel 
chrümme, aß me numme het dörfe Chorn und Chlee ſäihe, 
nei, Heer Baron, das möchti nit ghöre, aß men über die 
hütig Regierig ſchimpft, wil ſie au uf herthölzige, herte 
Säßle cha hocke, ohni Schnatten überzcho.“ Er het voryne 
glachet, aß's wieder teuf unde g'orgelet het: 

„Aß me vomene Künig redt i üſem Ländli, ufeme Bärg 
obe, wo jede darf dr Chopf ufha, wenn er ſufer iſch übers 
Niereſtück, nei das ſött me nit müeße ghöre!“ 

Scho lang het dr Barönli mit em Stäcke gſtämpfelet 
ufem Bode: 

„Aber Kammerma, iſch's nit eppis Gettlichs, gettliche 
Wille, aß mir, ſyni Lyt, als Statthalter quaſi, fir di 
Schwache chenne ſorge und ſe fiehre mit yſem Biſpiel?“ 

Wieder iſch d'Guvernante us ihrem Fotöl ufegwachſe, und 
d'Madam het gwaggelet mit dr Gabotte und de glänzige 
Chrügeli druff: 

„C'est cela, Amédé! Aber bitti, reg dich nit uf! Du heſch 
jo rächt! Hit chenne die arme Lyt keini guete Biſpiel meh 
näh —.“ Sie iſch uf eismol mit em Blick am Senn blybe 
bhange, und drno het ſie gleitig ihres Hündli gſtreichlet und 
ganz fyn obenume ghüeſtelet, wie wenns wett heiße: Ar- 
güſi, i ha nit dra dänkt, aß du do biſch, Kammerma! 


Dr Kammerma het glächlet und ſi umgchehrt, und woner 
wieder gägem Brunne iſch mit ſyne länge Bärgſchritte, 
hanem nohgluegt und binem bis a Huusegge noche; wonig 
gägem Yfahr ufe bi, hets mi dunkt, es heig mr wieder einiſch 
Eine wie i dr Schuel ne rächte Mupf gäh, wenn ig mit mym 
Phantaſterrößli ab Wäg cho bi. — 

Dä het nes gſeit! Eſo ne Ma wie dr Senn! Eſo ne Hof, 
cha däwäg mit de Heerelüte rede, aß die müeße d' Auge 
z' Bode ha! Was iſch do alls Schwinge, alls Tanze drgäge! 
Kei Wunder, wott 's Luis nit jede, wenn me ſo ne gradufne 
Vatter het. Und bi wieder zrugg, aber uf dr Stallſyte vo dr 
Hütten abe, es het mi zoge, zum Kammerma, zuenem i 
d'Chäschuchi zwüſchem Stahl und zwüſchem Huusgang. 

Wonig am Stahl verby bi, iſch dr Schangi grad under dr 
vordere Chueh gſäſſe und luegt ſchreeg gäg dr Türe zrugg, 
wil er meint, 's Luis chööm verby. Er verzieht 's Mul und 
grännet gägemi vo ſyner Chueh wägg. 

„Wo ſchlychſch wieder umme? Chaſch lang ſchläcke, 's het 
ſcho Eine d'Nidlen abgnoh! Heſch dr Dragunerduri nit gſeh 
am Sundig?“ Und het glachet, eſo dräckig gäge dr Chueh 
yne. J ha nit gwüßt, was er gmeint het. Aber häſſig iſch er 
gſi i dene Tage, wie ne junge Muni, wenn er am Naſering 
abunde iſch. Z'Obe bim Aſſe het er mi agruret: 

„Mi haut nit Brot ab am Chittel, weiſch!“ Dr Löffel 
voll Gaffee het er is Mul grüehrt, aß me gmeint het, er 
tät uſeme Chübel ſchmatzle: 

„Dä Fötzelbaron chönnt ſys cheibe Hüngli au im Bach 
bade, nit i ſem Brunne!“ giftlet er und luegt zum Pfäiſter 
us, wo dr Barönli grad ebe 's Hündli gwäſche het. Dr 
Kammerma luegt au, ſeit voryne: 

„Wird ſcho Ornig gmacht!“ 

Dr Schangi het nes anders Regiſter zoge, woner gwah⸗ 
ret, aß die Muſig nit zieht; er lachet voren yne: 

„Die dicki Drucke do, die Guvernanten iſch allwäg au no 
nie imene Chüehſtahl gſi, ſüſch — “ 

J luegenen ah, d' Backe ſcho gſpannet zum Lache. 

„Sie het ei Tag gfrogt, welli Chüeh aß Nidle gäbe und 
welli Milch!“ Richtig, i bi uſeplötſcht, woner das ſeit; aber 
die anderen am Tiſch hei wyter g'äſſe, numme 's Luis het 's 
Mul verzoge: 

„Sie iſch halt nit im Chüehſtahl — Es het nit fertig 
gredt; wie wenns es reuti, hets die Priſe z'ruggnoh: 

„Sie iſch halt i dr Stadt ufgwachſe!“ hets gſeit imene 
Ton, wo faſch e chly Mitlyde drinn glägen iſch. — — — 

J ha do d' Guvernante au no voneren andere Syte lehre 
bchönne. Das iſch ſo gſi, i glauben am ander Tag, wo ſe dr 
Kammerma däwäg gſtuehlet gha het wägen ihrem Keenig. 
Sälb Tag, gägem Oben ahne, grad, wo 's Barönlis mit 
ihrem Ankebälli, nes armſäligs halbs Vierteli, ufeme Chrut⸗ 
blatt hets d' Madam treit uf dr flache Hand, dr Heer Baron 
het 's Hindli gfüehrt und dr Sunneſchirm überſe gha, dr 
Spazierſtäcken underen Arm drückt, do het d' Guvernante 
gwunken und glächlet, het mr ne glänzigi Buete dargha 
mit Chrömli drinn. J ha ſen agluegt, wie wenn ig ere nit 
traueti; aber ihri Auge hei glänzt: 

„Nimm doch, Chnab!“ 

Und drno, wil ig a mym Chröömli g'chnaperet gha ha, 
het ſie dr Chopf gägemer yne, wie wenn ſie's nit lut dörfti 
ſäge: 

„Möchtiſt mich e wenig füehre, zum Higel, drobe?“ J 
ha nit gwüßt, was fie meint und ha ömmel z’erft no müeße 
froge: „He?“ Drno iſch ſie gar müehſam ufgſtande, het ſi 
müeße ſtütze und het bärzet, gar grüſeli, aß ig ha chönne er⸗ 
rote, worum ſie my Stütze brucht. J hanere müeße ihres 
Fäldſtüehli träge, und ſie het ſi uf mi Achsle gſtützt, und dä⸗ 
wäg ſymer langſam obſi cho, dr Weidwäg ſchreeg gäge 
d'Höchi zue. Sie het gſeit, es heigere hinecht öppis traumt; 
fie fpg mit dr Schuel uf em Bärg obe gſi, und heig gſeh 
d' Sunne abe goh, und wo fie drob erwachet ſyg, heig fie 
dänkt, ſie well das no einiſch gſeh vo dr Höchi obenabe, wo 
me ſo frei is Land uſe lueg. Und wo ſie jetz im Ufegoh, wenn 

fie wieder verſchnufet gha het ufem Fäldſtüehli, das verzellt, 
iſch's mr gſi, i verſtöih fe vill beſſer, aß wenn fie vo ihrem 
Keeniſch und ſyner wunderbare Staatsgaroſſe gredt het. 
Sie het nes halbdotze mol müeße verſchnufe, und wie höcher 
aß mr gägem Weidchrüz cho ſy, wie beſſer hanig ihri Sproch 
verſtande. Mängiſch het ſie umgchehrt, wo dr Blick is Land 
uſe freier und freier worden iſch. Sie het nüt meh gſeit, dr 
Wäg, oder weiß ig was, iſchere voren Ote cho. Jetz no ne 
Rank, und jetz! 's iſch gſi, wienigs nie gſeh ha, vorhär und 
nachhär nit. Mir ſy blybe ſtoh. J weiß's nit, i bi no z'jung 
gſi; wo ſie d'Bärge gſeh het, noch wie zum Gryfe, einen am 
andere ah, wie ne wyßi Stadt mit ſpitze Türme, wie us dr 
heilige Schrift, het d' Guvernante z'erſt, faſch wie im 
Schräcke beid Händ über d' Auge gha; dä ſilberig Glanz uf 
de Decher vo dene Türme het ſe bländet. Und im Augeblick 
hets mi glächeret; aber jetz binig au faſch erſchrocke. Wie dr 
Huch vonere rote Flamme iſch's über d' Schneebärge gange, 
wie wenn die ganzi Stadt mit de Türme und Erker, mit Tor 
und Fänſter i eim Füür ufgieng. Die Frau näbenamer 
het e Ton usgſtoße, wie ne Schluchzer, aß ig ſe vo dr Syten 
agluegt ha, öb eren öppis paſſiert ſyg. 's iſch gſi, wil ſie eſo 
übernoh gſi iſch vo däm Bild. J ha gſeh, wie ihres breite 
Gſicht i d'Lengi gangen iſch, wie d' Auge größer worde ſy. 
So iſch ſie gſtande und het ganz vergäſſe, ihres Lornion uf⸗ 
zuäh. Das iſch e Zytlang gange, i ha dänkt, fie well no 
mitem offnige Mul, nit umme mit den Auge luege, und 's 
erſte Mol im Läben hanigs gſpürt, wie nes Gſicht, wo me 

ſüſch faſch drüber ſetti lache, ſchön cha wärde, wenn öppis wie 
d'Seel drusuſe lächlet. Wo notisno die Flamme verlöſche ſy, 
het fi d'Guvernante umgchehrt; aber i has gwahret, wie fie 
abgwüſcht het. 

's iſch ſcho faſch feiſter gſi, womer wieder durab gäg dr 
Sennhütte und gägem Kurhus ſy. Und wieder iſch ſie blybe 
ſtoh, wie wenn's obſi gieng. Sie luegt mi a und leit mr 
d' Hand ufen Arm. Aber gſeit het fie nüt, bis hinder dr 
Hütte zue. Drno het fie fi bückt, ganz noch, aß ig ihri wyße 
Locke gſpürt ha a dr Backe, und ſie het mitem Lornionſtiel i 
d'Wyti uſe dütet; wie wenns niemer ſötti ghöre, het ſie mr 
i d' Ohre gchüſchelet: 

„'s Heimet nit verlüre, 's Schönſte, was me het!“ Sält⸗ 
ſam, me het faſch nüt meh gwahret a ihrer Sproch, aß ſie 
die lengſti Läbtig i dr Frömdi gſi iſch. 

Es het mi dunkt, d' Guvernante heig vo ſälbem Tag, wo 
fie mit mir uf dr Höchi d'Bärge gſeh het, au wieder gredt 
wie üſerein, item, ſie het mr no paarmol nes Chrömli ahne 
gha, underm Lindebaum näbem Sennehuus, und i hanere no 
einiſch z'obe dörfe vorläfe uſeme Buch vom Alfred Hart: 
mann, wonere dr Senn, dr Kammerma, abem Schäftli us 
dr Stube greicht gha het. Dört drinn, i däm Buech, iſch 
gſtande vo Lüte uſem Juraländli; und mängiſch, wenn ſie s 
Barönlis gſeh het 's Wägli ufezäberle, het fie mr zuegnickt: 

„Lies no ne Syten, äb ſie do ſy!“ Fryli, wenn die Zweui 
agrückt ſy, het me 's Buech müeßen uf d' Syte legge. Denn 

iſch es Gſchnatter losgange, aß me 's eige Wort nümme 
ghört het. — — — 

Einiſch hei ſie 's Chötteli vom Hündli vergäſſe gha, und 
hei nes grüsligs Quäſtins gmacht. Ob ig das Chötteli welli 
go reiche? het's gheiße. Und i bi gſprunge, 's Fueßwägli ab, 
gägem „Palais de l'ancien régime“ abe, wie fie ihres 
Schindlehüsli tauft gha hei. Dört unde näb der niedere 
Hustür hanig denn das Chötteli ufemen alte Polſterſäſſel 
gfunde, wo d'Füeteri het wellen uſeſchlüfe. J ha no ne Blick 
dur d'Pfäiſterſchyben yne to und ha ufem Tiſch ne großi gäli 
Gaffeechanne gſeh ſtoh, wo ne ſchiefe halbrunde Dechel uff- 
gha het, wie nes alts Fraueli, wo dr Huet tſchärpis treit; und 
eis vo de zweui bluemete Gaffeeſchüſſeli iſch abſyts gſtande, 
es het ſi gſchämt, aß 's Ohri verlore het. Es iſch mr arig 
dure Chopf gange, wonig mit mym Chötteli dr Wäg uf bi. 
Däwäg armſälig läbe, aber mitem ganze Tue die alti Zyt 
und Ehr no welle rette; es het mi dunkt ſälbmol, i ſett 
gleitig laufe duruf, aß ſie ömmel jo nit lang müeßte uf mi 
warte und nit dänke, i heig öppis usgſchnüfflet im armſälige 
Palais unde; es het mi faſch agſchämt, aß ig ynegluegt ha. 
Jetz wonig gägem Sennehuus chumme, hets dört e Lärme 
gäh, ne grüsligi Sach. Was hets gäh? dänkenig und ha 
präſſiert. Dört am Brunnen iſch dr Chnächt, dr Schangi, 
gſtande, mitere Chueh a dr Halftere und het usgwäiht mit 
den Arme gägem Barönli, wo 's Hündli grad us em Brunn⸗ 
trog zoge het. Es ſyg e Sauerei, was do göih, das Fotzel⸗ 
hüngli goh baden im große Brunntrog, wo d'Chueh fett 

fufe. Dr Barönli het gwagglet mitem ganze Chopf und 
gfuchtlet gägem Schangi yne. Keis Wort het er füre brocht. 
Jetz iſch d'Madam gägem Barönli cho z'wädle und het nom 
Hündli grüeft: „Chumm du, liebs Hindli, dä Burelimmel 
darf dir nyt — Sie het nit fertig chönne rede. Scho iſch's 
paſſiert gſi. Dr Schangi het mit einer Hand übere Brunn⸗ 
trog übere das Hündli im Baron ewäggriſſe, hets a de hindere 
Beine gnoh und im Heer um e Chopf umme grüehrt, aß dam 
ſy Halbzylinder i d'Matten uſe grugelet iſch. Jetz dä Chlupf! 
Z'erſch e Geuß, me chönnt nit ſäge, vo wäm. D' Madam het 
d' Armen i d'Höchi gha: 

„Jöſes, yſers Hindli!“ het welle zämeſinke, aber ſcho 
fahrt ſie im Heer a Hals und rüeft: 

„Ums Gotteswillen! Amedee!“ und luegt en ah; dä het 
dr Stäcke lo falle, d' Arme hangen am ſchwarze Chittel abe, 
wie zweui dünni Oferohr; gäng no ſchüttlet er dr Chopf, ne 
Blick gägem Schangi, drno ſchynts, aß wie wenn er größer 
wurd, er ſetzt langſam dr Huet uf, wonigem uſem Mätteli 
ufe greicht ha. Jetz iſch er ſcho wieder dr Heer Baron, drückt 
der Stäcke undere Arm, bückt fie gäg dr Madam, wo 's 
Hündli ſtreichlet: 

„Chumm du, ma cherie, chumm mys Hindli!“ 

Das alls iſch cho und gange, wie ne Wätterleich und e 
Donnerſchlag i ne Hühnerhof. Und dä Lärme: 's Hündli 
het gwinſlet und gweberet, und d'Chueh het dr Begleit 
gmacht; dr Schangi het alli Heilige und Tüfel ufzellt i 
d'Wält uſe, woner gwahret, aß jetz uſem Huusgang im 

Kammerma ſy wyß Chopf vüreluegt. 's Luis iſch uſem Gar⸗ 
ten ufe cho, i dr Madam z' Hilf. 

„Hets ech öppis gmacht, Madam, Heer Baron?“ Dr 
Kammerma nimmt d' Hand us de Hoſeträgere, chunnt graduf 
gägem Schangi und nimmt d'TChueh am Hälſig: „Chumm, 
Blöſch!“ ſeit er. Dr Schangi luegt en ah und het eismol 
's Flueche vergäſſe. Im Ynegoh gäg dr Stahltür chehrt fi dr 
Senn no einiſch um, winkt mitem Chopf gägem Chnächt: 

„Chaſch 's Bündteli mache, dr Lohn cho reiche!“ und 
füehrt dr Blöſch i Stahl. 's Barönlis ſy notisno wieder 
zum Ote cho. 's Luis hetne zuegredt: ſie ſelle doch jo nüt für 
unguet ha, ſie heiges grüsli ungärn, aß das heig müeße 
paſſiere, und iſch no mitene e Plätz wyt 's Fueßwägli ab, bis 
me d' Madam und 's Hündli notno numme no 's Zytewys 
ghört het Lut gäh. J ha im Schangi nochegluegt, wo d' Füſt 
a de Secke, gägem Huusgang gſchoſſen iſch, wie wenns i dr 
Chnächtechammere däti brönne, und är ſys Wärli müeßti 
go uſerette. Ab er ynen iſch, het er mr no ne Blick gäh, aß 
mr 's Lächle eismol vergangen iſch. 

„He nu, das Wätter iſch verby, und mi hets ömmel nit 
troffe!“ hani dänkt. Wär chas wüſſe, wär dr letzt Schlag 
vomene Wätter mueß erläbe? Womer z' Nacht g'äſſe hei — 
dr Schangi iſch nümmen a Tiſch cho, und au dr Chriſte, ſy 
Schatten, iſch nit do gſi, het keis es Wort gredt, aß öppe dr 
Senn, woners gwahret het, aß d' Frau, ohni öppis azrüehre, 
d'Händ im ſchwarze Fürtech näben anem gſäſſen iſch, dr 
Chopf vorabe. 

„Nenne!“ het er gmacht, und fen agluegt und langſam 
gnickt mitem Chopf, und 's Luis iſch ufgſtande und iſch zue- 
nere a Stuehl: 

„Weiter no chly Anke, früſche, Nenne?“ Sie het dr 
Chopf gſchüttlet, teufi Falten uf dr Stirn: 

„Jöſis, wär ſöll denn mälche, wenn beid furt göh?“ 

„Heb nit Chummer!“ ſeit dr Senn, ſtoht uf und dräiht 
dr Schlüſſel vom Gummodeſchaft „ſie ſy no allmol gmulche 
worde“. 's Luis gwahret, aß d'Mueter miteme Blick dr Vat⸗ 
ter mißt; es luegt zum Pfäiſter us, jetz nickt's fürſi ahne, 
rückt 's Aſſegſchirr zäme: 

„Nenni, es wird ſcho öpper im Vatter hälfe!“ Dr Vat⸗ 
ter luegt zrugg vo dr Gummode, luegt ſys Meitli ah und 
lächlet ums Merke; bückt fi gägem Ghältli. J bi uf de 
Schuehſpitzen uſe, ufs Bänkli; es iſch mr gſi, es ſyg e chly 
deuſtig, es chönnt no einiſch es Wätter gäh, und doch het 
me keis Gwülch am Himmel gſeh. 

Jetz ghört me dinne nes paar Feufliber ufem Tiſch chlin⸗ 
gele; einen und dr ander öppis brummle, und drno iſch dr 
Schangi und dr Chriſte hingeranem zu dr Tür us cho, dr 
Schangi nes zwilchigs Göfferli i dr Hand, miteme Strick 
zämebunde, wil keis Schlößli me dra gſi iſch, dr Chriſte nes 
Bündteli underm Arm, en alte bleichblaue Pariſol drdure⸗ 
gſteckt. Es paar Kurgeſt ſy underm Lindebaum gſäſſe, es 
paar am Brunne gſtande. Jetz, womi dr Schangi erlickt 
ufem Bänkli, hets i ſynen Augli under de rötſchelige Braue 

zwitzeret; er ſchnellt ſys Göfferli uf, rückt dr Huet ſchreeg 
übers Ohr und lachet, redt lut, wie zuenem ſälber: 

„Guet Nacht binander! J wotts verzelle, wotts rüehme 
vo dene brave Lüte, wo das fromme Töchterli miteme junge 
Schnürfli im glyche Chämmerli ſchloft!“ Er het no ne Blick 
gägem offne Stubepfäiſter ufeto, wo me 's Luis ghört het 
mitem Gſchirr ſchächte. All Lüt hei Mul und Nafen ufgſpeert 
und hei mi agluegt; eini het lut uſeglachet. 

Dä Lärme iſch aber Ol is Füür gſi bim Schangi. Scho 
im Wägli nide, chehrt er ſi um und wäiht mit ſym Hüetli: 

„Guet Nacht, Seppli, mach aß gly wältſch chaſch, aß 
chaſch Kurwirt wärde mitem Luis, wie plagiert heſch!“ 

Jetz het niemer meh glachet; i ha die Blicke gſpürt, wo 
vom Brunnen uf mi zue groopet ſy. 

„Er hets no hinder den Ohre, dä jung Sprützlig!“ het 
eini gföppelet. 

„Joo“, nickt en anderi, „me gſäch ems nit ah, däm Milch⸗ 
gſicht!“ 

„Ja, das iſch halt die hütigi Zyt! 's iſch nümme wie albe, 
wo d'Bueben i däm Alter d'Meitli gſchoche hei!“ 

Dr Senn iſch under dr Tür gſtande, het d'Pfyfe ygmacht, 
wie wenn nüt paſſiert wär. 

„Gället Herr Kammerma, 's iſch nümme wie albe!“ Dä 
luegt zu mir uf's Bänkli übere, i ha mi gſchämt, ha dr 
Chopf vorabe gha. Jetz hani dr Senn ghöre lache, teuf 
innen abe: 

„Narretei das! Nit drwärt! Me mueß nit jedes Fäderli 

ufläſe!“ Und jetz iſch er gar vo dr Schwellen abe cho und 
het ſi zuemer ufs Bänkli gſetzt; no gnue z'tue mit dr länge 
Pfyfe het er gha, und lang nüt gſeit, bis aß es zoge het. 
Do leit er mr d' Hand uf d' Achsle und lachet: 

„Gäll du, Bueb, 's iſch ſcho bös, wenn wägeme junge 
Güggeli dr alt afoht chräihe!“ Und jetz iſch ſcho wieder 
glachet worde, und fo ſtarch, und jede vo de Kurgeſte het 
agwängt, für ömmel jo z'zeige, är ſyg denn nit ſo, aß er 
jedes Fäderli tüei ufläſe, und wägeme ſo ne junge Güggeli 
ohni Chamme tät es de no lang nit gaggle. Mir aber iſchs 
windeweh gſi, i ha mi gſchämt, wie wenn mi öpper blutt 
abzoge hätt; es het mi zoge, furt, dur die feiſteri Weid hin⸗ 
dere, under ne Stude go ligge, brüehle die ganzi Nacht und 
dr Chopf i ne Dörnhag yne ſtecke, aß ig am Morge bluetig 
Chräble hätt. Aber da Ma näben amer, wo däwäg für mi 
gredt het! J hätt mi möge ha a ſym Arm, und em danke 
drfür. Aber er het 's Wägeli ſcho übers ſchmale Brüggli i 
breit Wäg uſegränkt gha. Er het ſy Zytig vom Bänkli uf⸗ 
gnoh, het vom Bismarck gredt, wo grad ſälbchehr het welle 
am Schwyzergatter cho rüttle: 

„Dr Bundesrot wird nit i d'Chneu falle!“ ſeit er; „er 
weiß, aß' mr hinden anem ſtöh, wenn Eine übere Gränzhag 
yne grännet!“ f 

J ha ſchreeg zum Kammerma ufe gluegt, aber eiſter wie⸗ 
der dr Chopf z' Bode gha, wenn er uf my Syte gredt het: 
Wenn men au einiſch fo dörft rede, fo graduf, d' Arme über- 
nander und niemer müeßti förchte! Aber ig, es iſch mr gſi, 

i tüei zämeſchmure näbe dam Ma zue, wie nes uryfs, grüens 
abedrohlets Opfeli a dr Sunne. Z' letzt ha mi hübſcheli drvo 
gmacht. Es het mi dunkt, i dörfi nümme näbe dam Ma 
zueche hocke, und i bi ume Huusegge diche i d' Nacht uſe. 
Lang binig hinderm Yfahr gſäſſe; d' Stärne hei glitzeret am 
Himmel, d'Rötiflueh iſch höch wie ne großi Chilchen am 
blaue Himmel gſtande, vo dr Weid abe hei d' logge gehlinge- 
let. Alls iſch groß und ſchön gſi, numme ig ſo nütlig, es het 
mi dunkt, i fett i d'Feiſteri, wo mi kei Stärn chönnt gſeh, 
wonig nüt meh ghörti. Was wird 's Luis dänke! Wirds es 
i dr Mueter füge? Jetz chunnts mr z' Sinn: Du darfſch 
nümmen im Chämmerli obe ſchlofe! Aber wo, dört undere 
Studen i dr Weid hinde? Ufem Heu obe? Nei, de hets Luis 
Angſt; aber das! Und am Yfahr abe binig hinde durs offnig 
Pfäiſter is Chnächtechämmerli yne. Die zweu Bett ſy ſcho ab- 
grüſtet gſi, nüt aß d' Strauſeck i dr hölzige Bettſtatt. J ha 
d'Schueh und d' Strümpf abzoge, und bi däwäg ufe Strau- 
ſack gläge, bim Pfäiſter grad underm Yfahr zue. Schlofe 
hättig nit chönne. Zerſt hanig wieder dr Senn gſeh under 
dr Türe ſtoh. Groß, er het ſi faſch müeße bücken underm 
Gräms mitem wyße bürſtedicke Hoor. Drno iſchs übermi 
cho, wie ne ſchwäri Hand, wo mi i d’Feiftert abedrückt. 
teuf, teuf, wome kei Stärn meh undeufe ma erlicke. 

„Mit dir iſchs nüt! Du biſch en eifältige Züttel!“ Wär 
het ſo gredt zuemer? Dr Schangi! Er het rächt. Aber 
d'Mueter! Wonig an ſe dänke, iſch es Eländ übermi cho. Du 
heſch eiſter Ungfell! Und 's Verbarme mit mir ſälber: En 

arme Kärli biſch, en arme! Chrank müeße ſy, und jetz wie⸗ 
der das! 

Aber de wieder luegt dr Senn gäg mr yne und lächlet. 
Nüt meh a d' Meitli dänke! Nei, myner Läbtig nit, oder 
chaſy erſt i zäh Johre. 

J weiß nit, wie ſpot aß's gſi iſch, woni ghört ha, 's Pfahr⸗ 
törli go, jetz Schritt näbenoche zum Pfäiſter z'ebener Arde 
's Bördli ab. 's Luis luegt zum Pfäiſter yne gäge 's Bett 
im Chnächteſtübli. J ha mi müsliſtill; do ghöris mützere: 

„Schlofſch, Seppli?“ Wie mr das wohl to het: 

„Schlofſch Seppli!“ Wie nes Glöggli! J hueſten öppis. 
Do bückt es ſi teufer übere Sinzel yne: 

„Nei, i de Chleidere! Däwäg chaſch nit ſchlofe, biſch e 
Dumme! Wart!“ Und iſch 's Bördli uf. J has ghört übere 
Pfahr gäge ſym Chämmerli laufe, feſt mit ſym liechte 
Schritt, wie wenns heiter Tag wär. Jetz chunnts ſcho wieder 
und gumpet 's Bördli ab, im Arm mys Bettzüg uſem Chäm⸗ 
merli, rüehrts zum Pfäiſter yne. 

„Säh do, mueſch ſälber bette, lue dört hanget d'Latärne, 
wenn Liecht bruchſch! Guet Nacht und ſchlof denn numme!“ 

J ha faſch vergäſſe guet Nacht umezgäh, däwäg bini ver⸗ 
tatteret gſi; aber es chunnt no einiſch zrugg, wonig mi halb 
ufgrichtet gha ha und em nocheluege. Es ſtützt fi ufe Sinſel 
und lachet: 

„Los, Seppli! biſch no hly ne Dumme! Mueſch nit dr 
Chopf i allne Lüfte ha, äb dr Wäg weiſch, ſüſch rönnſch mit 
dr Naſen ah, eſo ne Bueb wie biſch! Und jetze dänk dra, gäll, 

und lehr und dänk dra, gäll, und jetz guet Nacht!“ J cha no 
jedes Wort. No lang hets mr tönt i den Ohre: 

„Und jetze dänk dra, gäll!“ Gitts e ſchöneri Muſig, aß ſo 
ne Zueſpruch vomene Meitli, wo me ſi gſchämt het vorem, 
aß me hätt mögen i Bode yne ſchlüfe und jetz eim chunnt cho 
ufhälfe. Wo nimmts au die Melodie här? Sie ſchloft, wies 
ſchönſte Lied i de Saite vomene Inſtrumänt, und foht afo 
töne, wenn d' Seel agrüehrt wird. — — — 


Am Morge het mi im Luis ſy Stimm gweckt. Vo dr 
Weid här het mes ghört: 

„Hoi, hoi! Folget ſchön allizäme, bchönnet er mi nümme?“ 
's het d'Chüeh vo dr Weid ytriebe. Im Hui binig i de 
Chleidere gſi, und uſe, ha ne chly hälfe wehre, wenn es 
Guſteli ne Luftſprung gmacht het, äbs zur Stalltür ynen 
iſch. Dr Senn het ſcho dr Mälchſtuel am Riemen um⸗ 
bunde gha und iſch — chuum ſy fie am Hälſig gſi, under die 
vorderi gſäſſe. Er het hüt nit pfiffe, wie ſüſch bim Ankne i 
dr Milchchuchi. J ha gſeh, wie 's Luis es paar mol bi dr 
Stahltür verby iſch und faſch bchümmeret ynegluegt het. 
Eismol iſch's uf dr Schwelle blybe ſtoh, es luegt no einiſch 
ufe, gäge 's Tal abe, rüehrt d' Züpfe über d' Achsle hindere. 

„Vater!“ 

„Waſeli, Ching?“ 

Es chunnt nöcher, lüpft 's Jüppli mit einer Hand und 
bückt ſie übere Schorgrabe gägem Vatter übere, i ha nit 
verſtande, wa's em gſeit het, numme ne Name! 

„Dr Arthur!“ Dr Vatter het dr Chopf gäge 's Meitſchi, 
luegts ah und lächlet, aß's teufi Strieme gitt uf ſym faltige 
Gſicht. Sie hei nander troffe mit em Blick; drno nickt er 
langſam, wie wenn em erſt es Liecht ufgieng! 

„Mira, chaſch em brichte, aber mir hättes ſüſch au eleini 
gferget!“ Jetz nimmt 's Luis e Satz gäge dr Türe, 's iſch 
frei e chly überſünig gſi vo dam Meitli, wo ſüſch eſo gſatzlig 
gſi iſch. J bi näbem Pfoſte gſtande, do nimmt's mi am 
Ermel! 

„Chumm! Mueſch ea nes Ort hi!“ Und het mi aglachet, 
aß ſyni wyße Zähn füre cho ſy. Es goht vorus, luegt no 
einiſch zrugg und nickt und lachet graduſe: 

„Chaſch mr wohl e Gfalle tue!“ J ha nit gwüßt, äbs 
Tüfelſucht iſch oder was. E Gfalle tue! Was hätt i nit däm 
Meitſchi z'Gfalle to; drümol i d' Stadt abe wäri für's und 
hindertſi zrugg. Es iſch yne und het mr nes Briefli brocht! 

„Säh do, gohſch mr uf Balm abe zu 's Füege und giſch 
das im Arthur, biſch denn e liebe!“ Das Wort het mr no 
lang i den Ohre tönt, aber faſch eſo, wie wenns d'Mueter 
zuemer gſeit hätt. J bi i de Sätze dr Bärgwäg ab, i ha 
dänkt, was ächt i däm Briefli ſtölh — e junge Vogel, wo 
lehrt pfyfe, ſtrüßt ſyni Ohre. Dr Füeg Arthur! Wär bchönnt 
dä nit! Wie mängiſch, deheimen im Tal nide, hanem noche— 
gluegt, wenn er ufem Dragunerrößli dur d' Strooß ghüppe⸗ 
ret iſch, aß dr Fäderebuſch ufem Tſchaggo im Luft ihm um 
d' Ohre gwäiht het! Zum Füeg Arthur! Jetz woni gwüßt ha, 
wie mi 's Luis i d'Buebeſchueh zruggſtellt het, hanigs gha 

wie dr Sälb: Wennig 's groß Los nit gwunne ha, möchtis 
eim gönne, wo öppis weiß drmit ahzfoh! Dr Füeg Arthur, 
dr Draguner, däm manig 's Luis gönne. J ha nit bis zum 
Burehuus abe brucht; am Hübel vor dr Flueh hei ſie Frucht 
abgmacht, und dr Arthur im Binzehuet, e Grashalm im 
Mul, dr Schnauz echly nidſig, d'Ermel hindereglitzt, het i 
Dreine vorusgmäiht, zwee Brüedere und immene Mähder. 
Er het mi ghöre chyche. Einiſch luegt er, ſchüttlet dr Schweiß 
vo dr Stirne, zieht wieder us, luegt wieder, mys Briefli 
mueß em i d' Auge gſtoche ha; er rückt dr Huet us dr Stirne, 
zweu blaui Auge chöme mir ergäge. J hanems Briefli dar⸗ 
gha, vo wytems; ha gſeh, wie ne rote Schwall über die 
läderbrune Backe goht, woner d' Adräſſe lieſt. Er nimmts, 
und loht dr Durſepp, ſy Brueder, is Mahd. Eine lachet dr 
ander ah, drno mäihe ſie wyter. Eine brummlet: 

„Wirdſch öppe nit müeße drusſtelle!“ Dr Arthur het das 
Briefli ufbroche, i ha gwahret, wie ſyni heiterlächte Schnauz⸗ 
ſpitze hei afo zittere, wie nes Bachſtälzli, wenns ghört pfy- 
fen ähnen am Bach. 

„Mhm!“ macht er, nickt und luegt mi ah, ſteckt 's Papier 
is Briefli und dütet gäg dr Hoſtet abe: 

„Lue dört dä Baum, wo d'Eſt fo hange, chaſch Pflümli 
ufläfe oder ſchüttle, wenn wotſch! Säg em, i chööm!“ Er het 
d'Sägetze wieder ufgnoh, gwetzt, und es het mi dunkt, 's tön 
es Liedli drus. 

„Er chunnt!“ hani grüeft gägem Luis yne, vo wytems, 
wonig 's Wägli gägem Garten ufecho bi. 

Und z' Oben iſch dr Arthur cho. J bi au umme Wäg gſi, 
woner cho iſch, dr blau Burgunder underm Arm; das hani 
gwahret: 's Schnäuzli het er ufdräiht gha, und 's chnochige 
Chini het glänzt, wie em Vatter ſys deheim, wenn er früſch 
g'raſiert gha het am Sundig am Morge. 's Luis iſch em 
ufem Stägetritt erbcho, woner gägem Stahl überen iſch. 

„Nobe!“ 

„Guetenobe!“ Und är iſch i Stahl, wie wenn er do de— 
heim wär, het d'Ermel hindere glitzt, dr Mälchſtuehl mitem 
Rieme aghänkt. Dr Senn iſch cho. 

„Denobe Arthur! Mir ſy chly is Ungreis cho!“ 

„Denobe Kammerma! Joo, me machts glych!“ 

Und drno hei ſie vo dr Vehwar gredt, vom Wätter, vo dr 
Arn i dr Teufi nide. 

„Gitt's wohl us, hüür?“ 

„Chärnet guet, d' Frucht!“ 

Eſo iſch's gange, bis dr Kammerma d' Milch het chönnen 
i d'Chuchi übereträge; er het däne wieder pfiffe, und ig bi 
vom Stahl i d'Chuchi, ha ne läri Mälchtere zruggtreit, und 
ha de wieder echly zuegloſt, wie dr Arthur gmulche het. Das 
het Zyſe gäh im Mälchterli! Er het näben yne öppis gfrogt. 

„Biſch wieder zwäg?“ 

„Jo, jo!“ hani gleitig gſeit, und ha bimer ſälber dänkt, 
i müeß jetz de gly wieder hei, und die ſchöni Zyt do obe ſyg 
verby. 

So iſch dr Arthur cho hälfe, z' Oben und am Morge, und 
mi het nit vill gwahret, aß die Zweu ſette zäme ghöre. 

„Nobe!“ 

„Guetenobe, Luis!“ 

Aber am Sametig z' Nacht, i bi ſcho im Bett im Chnächte⸗ 
chämmerli gläge, und ha no chly gſpanyflet dur 's offnig Pfäi⸗ 
ſter hindere gägem Yfahr ufe. Still iſchs gſi. J ha nüt meh 
ghört — oder doch! hets nit gmutteret vo dr Röti här? 
Chaſy numme no nes ſpots Fueder Bärgheu, wo ſie bim 
Cornel oben i d'Heuhütten yfüehre. Nei, d'Chüeh weide fo 
rueihig, me gwahrets a de Treichle, ſie täte ſüſch 's Wätter 
gſpüre. J ha no a hei dänkt: Wenn mi umme d' Mueter 
nit chunnt cho reiche! Drno binig ygſchlofe. Und wieder er- 
wachet. Iſch 's Luis nonit is Chämmerli ufe? Wo iſchs ächt 
no? Wieder binig etnückt und wieder erwachet. Jetz ghörenig 
Stimmen obe vorem Pfahr. E Manneſtimm und 's Luis. 
Im Arthur ſy Stimm, echly deckt, wie wenn öpper ganz 
noch zum andere redt: 

„Du, lohmi yne!“ 

J ha gwahret, wie's mr chlopfet am Hals. 

No einiſch het er aghalte: 

„Luis!“ 

Lang het's kei Bſcheid gäh. No einiſch und no einiſch het 
er bättlet. Do iſchs gſi, wie wenn äs dät ahalte: 

„Arthur, du weiſch, wie di gärn ha! Aber gäll, tue mr's 
zum Gfalle und gang jetz, gäll!“ Wieder iſch's ſtill gſi. Drno 

öppis wie nes Rure, wie wenn me nes jungs Stierli ab dr 
Weid churz abindet im Stahl. 

„Guet Nacht!“ Und nüt meh! 's Luis het 's Törli zueto 
und iſch überen Pfahr hindere i ſys Chämmerli. Alls iſch 
zringſetum mitmr i mym Chnächtebett; i ha d' Auge zue⸗ 
drückt und gloſt, wie's wallet i den Ohre. Duſſen im Holder⸗ 
baum näbem Hfahr hets gruſchet, chalt hets bloſt dur 's 
offnig Pfäiſter, i ha mi teuf under d'Dechi gmummlet. Aber 
einiſch und wieder einiſch iſch zwüſchem Weidglüt uſe ne 
Juzger cho, obenumme und wieder i d' Teufi. J ha no nie fo 
ghöre juzge, 's het faſch tönt, wie wenns zwee, drei wäre, 
wo Händel hätte. Drno wieder wyter ewägg und denn mie- 
der nöcher bi dr Vehwar uf dr Weid. Und jetz iſchs ſtill. 
Numme dr Luft, wo i de Studen obem Yfahr bloft het. J 
bi ygſchlofe und weiß nit, wie ſpot aß's gſi iſch, wo mi nes 
Hoope gweckt het. Duſſe hets ſcho gheiteret, aber d'oben 
überm Chrüz uf dr Höchi ſy ſchwarzi Wulche zoge, und 
einiſch und gly wieder hets donneret. Es chunnt es Wätter! 
Und jetz trybe fie d'Vehwar y, ab dr Weid, äbs chunnt; 
nöcher und nöcher gäg dr Schür zue het das „Hoi hoi“ 
d'Gloggen und Treichle triebe. Wie ne Schyn binig agleit 
gſi und bi uſen, i dr Weidwar ergäge. Wär gſehni drhär cho, 
ne längi grüeni Rueten i dr Hand? Dr Arthur. Er het 
nümme gjuzget, ſyni Schnauzſpitze hei nidſig gluegt, 's Hoor 
iſch vom Luft vertſchupet i d' Stirne ghanget. Er het mi 
chuum agluegt, het mi abrüehlet: 

„Seh, Bueb, wehr bigott, gſeſch nit, 's iſch uffis obe! 

Nundedie!“ Jetz, wo beid zäme rüefe und trybe, im Stahl 
zue, chunnt dr Senn vo dr Huustür här, i de Holzſchuehne; 
er wehrt au mit beidnen Arme, und wo die erſte Tröpf ufem 
Schindledach tſchätteret hei, ſy alli abunde gſi a ihrne 
Chrüpfe. Jetz hani öppis gſeh, wonig nit vergiſſe: Wie dr 
Senn im Arthur die großi Hand uf d' Achsle leit und en 
aluegt: 

„Sellſch Dank ha, Arthur, wie chunnſch du do ufe, ſo 
früeh vo Balm?“ Dr Arthur ſchüttlet dr Chopf, wüſcht 's 
füechte Hoor über d'Stirnen ufe, hueſtet, echly cheiſterig 
iſchs fürecho: 

„Nit drwärt, i bi nid z' Balm nide gfi, ha no bim — bim 
Cornel obe z'tue gha nächti bis am — bis am zwölfi, no ne 
Jaß gmacht zäme!“ 

„Wo biſch denn übernachtet?“ frogt dr Senn und luegt e 
chly feiſter dr Arthur ah. 

Dr Arthur gitt im Senn ne Blick; er het au gredt, dä 
Blick; drno chehrt er ſi wie ſchnauzig gäge die vorderi Chueh: 

„Im obere Heuſchürli binig ufem Ranze gläge, ha dänkt, 
es ſyg ſi nümme drwärt für abe, hei, und wieder ufe, drno 
iſch 's Wätter cho!“ 

„Chumm, nimm z'erſt es Glesli, biſch mucht?“ 

Dr Arthur ſchüttlet dr Chopf: 

„Dänk afo mälche, wird me fertig, aß men abe cha!“ und 
het nom Mälchſtuehl glängt. Sie hei nander ghulfe. Eis⸗ 
mol, wo under zwoo Chüehne d' Milch i d'Mälchterli ruſchet, 
rüeft dr Senn vo hindefüre: 

„Gang du no ſchly is Bett, Bueb, 's iſch no z'früeh für 
di, 's Wätter goht verby!“ J bi uſe; aber is Bett hätti 
nümme chönne, 's iſch mr gſi, i müeß öppis i d'Händ 
näh und ummeträge; i ha i d'Milchchuchi yne gluegt; do 
chunnts mr i Sinn, i chönnti afangen i dr Füürgrueben 
afüüre. J ha nes paar Schyter gno und Spränzeli gmacht 
mitem Bieli, wo dr Senn eiſter hinder dr Türe gha het; i 
hanen Arfel Holz greicht underm Yfahr, und wo dr Senn 
mit ere Bränte vom Stahl i d'Milchchuchi chunnt, hanig 
ſcho nes Füür gha. 

„Heimer e Chäſerchnächt?“ ſeit er, „ſäh do, mach, aß gly 
einiſch ne Leib maſch glüpfe!“ Und tümpft es Chacheli i dr 
Gebſe und längt mr's ahne. 's Luis iſch au i d'Milchchuchi 
cho; es het mi dunkt, es heig mr no nie ſo fründlig guet Tag 
gſeit, und ſälb Morge, wo dr Arthur nom Mälche 's Wägli 
ab gſi iſch, hanig 's Luis 's erſtmol ghöre ſinge, wo's i Gar⸗ 
ten iſch go Salot reiche. 

Aber wie iſch das cho, i hätt mi nümme trauet, mitem 
Luis z'tſchärmiziere wie vorhär, 's het mi dunkt, do ſyge 
Sache, wonig bis jetz nüt gwüßt ha, wo eine, wien ig, nit 
dörf dra cho. J ha 's Luis afo ſchüche, und nummen us dr 
Wyti hanigs mit den Auge bha, oder z'Nacht i dr Feiſteri 
hanigs no gſeh oder ghört. Aber 's iſch mr gſi, wie ufeme 
Bild, wo z' Sandigchlaus überm Altar hanget. Drfür hanig 
mi im Senn nohgloh. Z'erſt, wil er im Luis ſy Vatter gſi 
iſch; aber notisnoh hanig faſch nümme chönne ſy, wenig nit 
ſy teufi Stimm ghört ha, wenig nit a ſys höche, wyße Gſicht 

mit dr große Naſe under de cheſtenebrunen Auge undenufe 
ha chönne luege. Und wenn er 's Chäscheſſi über d' Füürſtett 
dräiht het und er feſt het müeße ſchnufe und ig ſy warm 
Ote gſpürt ha, iſchs mr gſi, es zieih mi öppis us dr Teufi ufe, 
und wennig em a d' Hand gange bi, und är miteme churze 
Wort grüehmt het: 

„So rächt! ganz ſüferli, bis a Cheſſirand uſe, jo, guet 
ſo!“ denn hanig die Wort yzoge wie ne ſüeße Trank. J ha 
frei chly lehre chäſe, ankne; nit umme das, nei, öppis ganz 
anders hanig ume Senn erläbt. Deheim binig doch au im 
Stahl um d'Vehwar umme gfi, ha duſſe hulfe ſchaffe, 
hulfe ſetze, ſäihe, ärne, dröſche, aber es iſch mr alls a d' Fin⸗ 
ger cho; i ha bärzet: 

„O Mueter, die härdige Finger! O, die herte Mutte! O, 
die ſpitze Stuffle! O Mueter, die ſchwäre Pflegel!“ Und 
d'Mueter het mi mängiſch gſchonet. Wohl het ſie, wenn ſie 
Pflänzli i Garte gſetzt het, „das walt Gott!“ gſeit und mr 
drno brichtet, wie alls vom Herrgott chööm. Bim Vatter 
iſch gang ne chly ne Wätterwulche über däm gſtande, was er 
gſäiht und gmacht het, au im Stahl: 

„Grotets ächt, oder gitts es Ungfell? Chunnts ächt cho 
hagle oder tröchnet dr Bysluft alls us? Uſerein iſch ne leide 
Bur!“ 

Und ſo het me nie rächt chönne Freud ha a dr Sach. Aber 
do, bim Balmbärgſenn und bim Arthur! Sie hei glänzigi Auge 
gha, faſch bi allem, und bim Schaffe, alls was ſie aglängt 
hei mit de Hände, het ſälber Läbe übercho. D'Chüeh hei dr 

Chopf dräiht, wenn dr Senn d' Stahltür uftoh het, fie ſy 
zwäg gſtande, wenn dr Arthur mitem Mälchſtuehl cho iſch. 
Wenn er 's Mälchterli agſetzt het zumene Schluck ſchumigi 
Milch, fo het er nachhär 's Schnäuzli gſchläcket mit dr 
Zunge, het dr Stärni agluegt und gnickt, wie wenn erem 
tät danke. Und wie het er es Züüg gha, wo dr Bleß am 
Uter Maläſte übercho het! 


„Lue do, Kammerma, a däm Strich iſch öppis uguets!“ 
Dr Senn iſch cho; ſie hei dä Strich am Uter underhänds 
gnoh, hei ne hübſcheli gwäſche, drzwüſche zum Bleß gredt, er 
ſöll numme chly Geduld ha, es beſſeri grad, hei gſalbet und 
Sorg gha und zäme no voruſſe grötiget, äb men ächt dr 
Vehdokter well lo cho. Dr Kammerma het vo Chäslichrut 
gredt, und i bi mitem i d'Weid hindere a Waldrand go 
Chäslichrut ſueche. Er het alli Chrütli bchönnt, bſunders die, 
wo gueti Milch gäh. 

„Trapp nit do druf, 's iſch Mäntelichrut, nes feißes 
Chrütli, lueg, es glänzt e Tropf Tau drinn, wils Feißi het!“ 
Er het mr nes anders zeigt und gſchmöckt und mrs au 
under d' Naſe gha: 

„Gſehſch, das gitt i dr Milch e guete Gu! und das do gift 
em d'Chraft, aß d' Milch ſcho gſalzen iſch!“ 

J bi gſtande und ha gloſt; er nickt und luegt is Gras: 


„Teil trampen über die Chrütli und Gresli und dänke 
nit, was für Säftli jedes übercho het, ſälteni Säftli, wome 
i keiner Apitheeg cha chaufe!“ J ha nen agluegt, hätt öppis 

uf dr Zunge gah: Daſch jo nes Wunder! Aber i ha's nit 
gwogt z'ſäge. 

Dr Senn het eim ſo ne Blick gäh über die großi buggligi 
Naſen uſe, wenn me hly über 's Mäß us ygſchänkt het. 
Aber froge het me dörfe: „Wo nähme ſie ächt die Säftli 
här?“ Ar het nüt drglyche to, aß ers ghört heig; aber drno 
het er amene härdige Würzli gſchläcket, het gchüſtet und vor⸗ 
abe gluegt: 

„Die Glehrte hei's nonit uſegfunde — chaſy chöme fie nie 
druf. Me mueß im Herrgott nit z'teuf i ſyni Büecher luege, 
ſüſch meint jede, er chönn em's nochemache!“ 

„Joo“, nickenig und ha fürwitzig drüberyne gäh: „joo, aß 
me no cha ſtuune!“ J weiß nit, wonig's gläſe gha ha; dr 
Senn het nüt druf gſeit, iſch wyter gange. Amene violette 
Münzeſtock het er es Blatt abgnoh. 

„Das gitt Tee, dä chüehlt bi Mönſch und Veh, bi dr 
hitzige Sucht! Ryß's nit ab, wenns nit nötig iſch! Nit 
gſchände, d' Sach! Üferein hets au nit gärn, wenn me Milch 
vergüdet, oder Anke, wo me ſo gnue mueß rüehre!“ 

Wiener ſo gredt het, meh füren ſälber, nimmt er ne 
dürren Aſt uf, rüehrt e Dorn oder ne Stei übere Hag i 
Wald abe; eismol blybt er wieder ſtoh und luegt: 

„E leidi Sach mit dere Lüte!“ 

Er zeigt uf ne verchohlete Weidplätz, wo öpper nes Füür 
gmacht gha het: 

„Was lehrt men au i dr Schuel, aß me däwäg d' Narbe 

tödet!“ Er rüehrt mit em Schueh ufem verbrönnte Gras- 
bode. 

„Schöns, ſaftigs Weidgras, wo imene Hautveh ne ganze 
Tag gnue gäb, für ſüeßi Milch und früſchen Anke!“ Dr 
Senn het lang gſchwiege, wenn er nit im Kolör gſi iſch. Es 
paar Blächbüchſe hei vom Weidhag bländet i dr Sunne; er 
het ſe i nes Steigräbli abe bänglet: 

„Us ſettige Büchſen äſſe d'Lüt, aber das, was uſem Bode 
wachſt, vertrampe ſie, rümpfe d'Naſe drüber!“ Sälbmol 
wär nit guet Wätter gſi um e Senn umme, wenn er nit mit 
dr Vehwar und dr Weid hätt chönne brichte. J glaube, ſie 
heigene bchönnt, ſie hei vom Fräſſen ufgluegt, oder, wenn ſie 
gläge ſy, hei ſie nes Wyli ufghört mit Mahle. Er het mit 
jedem gredt, het ſi bückt, äb nit eis vomene Dorn ſi bluetig 
gwirſet, oder vom Hörnere ne Schnatte heb, het ne d'Fleuge 
vom Uter gwehrt und Währehübel gſuecht am Rügge, oder 
Zäggen a den Ohre uſegläſe, und ſie heinem dargha, und kei 
Wank to. 

Wenn er ſo bi dr Vehwar umme gſti iſch, het er vergäſſe, 
aß em öppe ſüſch e Chummer übere Wäg gloffen iſch, und 
wenn gar e blaue Himmel mit wyße Wulchen über 's Land 
gſpannet gſi iſch, het er chönne blybe ſtoh und luege. Drby 
het er eismol chönne zeechle und 's Chini lo hange: 

„Los, es Bärglerchli, ghörſch, los jetz, wie's ſpiralet! 
Gäng neu, gäng höcher! Es het Freud!“ 

„Aß's es nit verſprängt!“ hani grüeft und ha mit beidne 
Hände gwäiht. 

„Es hets au ſcho gäh, aß men eini tot im Weidgras gfunde 
het!“ 

Dr Senn het ſüſch nit vill näbenuſe gredt, aber wenn er 
vo dr Weid heicho iſch, zu dr Frau, het ere vom Müteligfte 
brichtet; 's iſch gſi, für ſe chly vo ihrne Gedanken uf ne hei⸗ 
terere Wäg z'bringe. 

„Das Wätter iſch no guet für 's Gras, d' Sunne gitt em 
Chraft, me gwahrets a dr Milch. Die het hüt am Morge 
ne dicki Dechi gha, me hätt ſe nit chönne abbloſe!“ 

Sie het gnickt und vo ihrer Bohnerüſtete ufgluegt: 

„So!“ 

„Mer müeße uf dr hindere Weid dr Wägerech go uſeſtäche, 
nomittag, daſch Gift für d' Milch, me gſpürts, wenn einer 
dere is Mul cho iſch!“ 

Mängiſch het er lang chönne brichte, bis er ſie us ihrem 
Schwärmüetigſy ufgweckt gha het; aber wenns denn ghei- 
teret het und ihri graulächten Auge läbiger worde ſy under 
de ſchwäre feiſtere Braue, iſch's gſi bim Senn, wie wenn 
er ſälber wohl dra läbti. Er het wieder eis pfiffe oder gſunge, 
wenn er i dr Milchchuchi hinder ſy Arbet iſch. Wenn er 
d'Nidle vo de Gebſen abgnoh het mit ere breite Geutſche, het 
er fi mit dr lingge Hand i d' Hüfte gſtützt, und wiener denn 
hübſcheli mit dr rächte d'Geutſche über dä Nidleſee gſchwunge, 
für nüt z'gſchände, und ſen is runden Ankefaß glärt het, ſo 
hanig eiſter müeßen a üſe Pfarrheer Guſtav dänke, wenn er 
ſatteli ne Hoſtie uſem Kelch zoge und eim uf d' Zunge gleit 
het. 

J ha denn albes bim Senn dörfe d' Anketrummle dräihe 
am Lirum. Wie das die Nidle ummenander gſchlungge het 
vom Schwung! 

Aber dr Senn hets nit gärn gha, wenn me gjuſtlet het, 
aß wie wenn me mit 's Tüfels Gwalt wett Anke ha. Schön 
im glyche Takt hets müeße goh: 

„Am beſte, wenn me nes ſchöns Lied pfyft oder ſingt, keis 
Lumpeliedli, das gſpürt glaub dr Anke und wird nie feſt, 
wie's d'Chüeh bim Mälche au nid chönne lyde, menn mene 
us 's Tüfels Tanzbode dr Takt agitt!“ 

So hanig lehre Geduld ha bim Ankne, bis 's het afo 
plötſche und plumpſe i dr Trummle und me gly dr guldgäl 
Nidlenanke het chönne uſe näh. Mit ſyne roſerote Hände 
het er d' Ankemilch usdrückt, aß d'Chnödli ſchneewyß worde 
ſy. 

„Das walt Gott!“ het er fürſi ahne gſeit, wenn er 's letzt 
Chlümpli uſegfiſchet het, und dr groß Ankeſtock ufem wyße 
Lade guldglaſig glänzt het. 

„So nen Ankeſtock het i früechere Zyte dr Balmbärgſenn 
all Samstig im Schloßheer vor dr Flueh müeße bringe. 
Jetz chamene i d' Stadt ufe Märet trägen ufem Räf oder 
i d'Chrone, wohl 's iſch doch hüt en anderi Zyt!“ 

Dur d' Wuche dure het der Senn ſy Ankeſtock i Pfünder, 
Halbpfünder und Vierteli verteilt für z'Märet, für d'Kurgeſt 
oder für 's Ankemeitli, wo all Mittwuchen im Chörbli i's Tal 
aben iſch go huſiere. Dr Anke i's Model drücke, das iſch die 
lüſtigſti Arbet gſi. Was hets do für Figure gäh uf dene 

gvierte Bälleli! Uf eim ne Chuehgrind mit fyne Hörndli, 
me het frei die guetmüetigen Auge bchönnt; uf eim hei zwoo 
Händ nander grüeßt und drunder iſch gſtande: 
„Stadt und Land 
allzyt mitnand!“ 
Ei Spruch hanig nit chönne heiwyſe: 
„Alls in Eim.“ 

Dr Senn het mr ſälbchehr die lengſti Predig gha, wonig 
einiſch ghört ha vonem: 

„Du verſtohſch das nonit, und bruchſch es nonit z'verſtoh. 
Wenn me jung iſch, dänkt men as eige Mul und frogt nit, 
wohär und wohi. Wenn elter wirdſch und übere Boden ufe⸗ 
wachſiſch, ghörſch anderi Stimme, aß numme die vom Ma⸗ 
gen ufe. Wohär, wohi? ghörſch eiſter froge, dr Luft, wo dr 
um d' Ohre pfyft, dr Räge, wo ufem Dach tſchäderet, dr 
Bach, wo ruſchet, dr Vogel, wo pfyft, d'Wulchen am Him⸗ 
mel, 's Gras, wo wachſt und verdorret, 's Chorn, und 
d'Milch us em Uter, alls frogt: wohär, wohi? Und wenn 
lenger luſteriſch, chunnſch d' Antwort über: 

„Alls in Eim“. 

Verſtohſch es jetz, was's heißt ufem Bälli?“ 

J ha gnickt, und es iſch mr wohl worde drab. Eiſter het dr 
Senn nes chlys Möckli ufe Pfäiſterſinzel gleit. J hanen 
agluegt, 's erſte mol; er het glächlet: 

„Das iſch für die guete Geiſter im Huus!“ 

Er het no gluegt, äb ig's tüei glaube und het gwahret, 
wienig 's Mul verzieh. 

„Die Alte hei das no glaubt, 's iſch öppis Schöns i dam 
Bruch gſi. Lue dört, das Spiegelmeiſi ufem Gartehag, das 
rüeft den andere; 's iſch eige, vo wyt här zieht ſe die Gottes⸗ 
gab, und e chrankne Vogel cha me mit nüt Beſſerem heile, 
as mit früſchem Anke; er chüehlt und wärmt und ſüberet 
und nüeferet uf eis!“ 

Gärn hättig ſälbi Zyt au 's Chäſe glehrt; aber dr Senn 
het numme chlyni Magerchäsli gmacht, Heuerchäs, wiemerem 
gſeit het. Die blaui Milch, wo d' Ankehut abgnoh gſi iſch, het 
er i's Chupfercheſſi übers Füür gſetzt und uſeme Fläſchli nes 
paar Tröpf Suur dry gloh. Us dr Stadt het ers gha; uſem 
Chalbermage ſygs gmacht, het er gſeit; es mach d' Milch 
z'ſcheide. Und richtig, gly het mes gſeh wallen i dr Milch. 
Es het afo riesle vo chlyne wyße Chörndli. Dr Senn het 
drno mitere Gätterliſtange afo rüehre, 's iſch es eiges Luege 
gſi, wenn er ſy bückt het übers 's Cheſſi, dr Stäcken a 
d' Stirne gſetzt und däwäg mit beidne Hände grüehrt, hüſt⸗ 
umme, hottumme und drzue d' Lippe zämedrückt, aß die wyße 
Börſtli vo oben und unden über d'Läfzge gſtande ſy. Unden 
am Cheſſi het 's Füür gſprätzlet, wenn ig dürri Schyter 
underegrüehrt ha, und im Cheſſi ſy ganzi Schwäl vo wyße 
Chörndli us dr Teufi ufe gwallet und wieder i der grüene 
Milch verloffe. 

Gäng meh het ſe ſi ballet. Es iſch mr gſi, wennig dr groß 
Senn gſeh ha mit ſyr länge Stange ruedere, i gwahr dr 
Herrgott, wiener uſem Wältnäbel feſt's Land tüei balle. 

Und jetz nimmt er's dünne Tüechli vom Hoogge, ſpannets 

über ne ſchmale Reif und fahrt imene Boge bis a Rand 
vom Cheſſi, längt i d'Teufi und fiſchet die Chörndlihüfe i ſys 
Netz zumene Chlumpe, macht e Chnopf oben am Tuech, 
hänkts a Chloben überem Cheſſi, aß die dünni Chäsmilch 
cha uſetropfe. 

Jetz drückt und walket er dä Chlumpe, bis me meint, er 
heig vertropfet, nimmt en a nen Arfel und treit en ufe 
Chäslade, drückt en i hölzig Reif yne mitſamt em Tüechli, 
deckt es Brätt druf, dräiht amene Gwind e Gwichtschlotz 
abe, feſt, aß's no einiſch zringsumme uſe lauft is Chäneli 
und i ne Mälchteren abe. 

So het er g'chäſet i dr Chuchi, und ig ha drzue gfüüret, 
aß's mängiſch no glället het, wenn's Cheſſi, wieder putzt und 
gfägt und glänzig wie die guldig Sunne, am Hoogge uf- 
dräiht ghanget iſch. 

All Tag het dr Senn im Chäschäller z'tüe gha, wo uf de 
Hurde i länge Reihe die Leibli, größeri und chlyneri, druf 
gwartet hei, für ufem Räf oder au imene Sack am Rüggen 
is Tal abe z'ryte, oder, wenn ſie no am Ryffe gſi ſy, für all 
Tag mit Salzwaſſer früſch gwäſche z'wärde und drüberabe 
no nes Hämpfeli Salz zum Suggen überzcho. 

Me het nes guet agſeh uf ihrne Schäften obe, die junge 
hei no müeßen imene Tüechli ygfäſchet ſy; ganz bleich hei 
ſie eim agluegt, wenn me ſen abdeckt het, wie wenn ſie dr 
heiter Tag no nit möchte verlyde. Die eltere, die ryfe, hei 
nes bruns glänzigs Lädermänteli gha und die z'hinderiſt, die 
eltiſte Kärliſe, ſy nümme ſo hoffärtig, ſie ſy im Alter faſch 

echly grau agloffe gſi, aber ſufer, faſch keis Stäubli am 
Chleid. A dr Stirnſyte vorne het's Zahle gha, wenn ſie uf 
d'Wält cho ſyge. Und uf eim iſch gſtande, ygchritzet miteme 
Mäſſer: 

Luiſe Kammermann geb. 1868 — —. 

J ha lysli gfrogt, wo das vom Otto ſälig ſyg; er het ane 
läre Platz gluegt und het mit dr Hand es Stäubli vom 
Brätt gwüſcht: 

„Do iſch's gſi. A dr Grebt hei ſie's gäſſe!“ 

Gleitig, wie wenn er öppis verſuumt hätt, iſch er a ſy 
Arbet gangen, und wie wenn er öppis müeßt wäg wüſche, 
het er afo brichte, faſch meh, as i ſüſch imene ganze Tag 
vernoh ha. 

„Chäs und Brot! B'hüet Gott vor Hunger und Not! 
Wo me die in Ehre het, mueß keine Hunger ha. Chöme nie 
us dr Mode, die. Wär ſe gſchändet, chunnt ab Wäg. Sie 
chöme mit i d' Frömdi, fo wyt as de witt. Het eine fo nes 
Chäsli und es Burebrot mitgnoh uf d' Reis. In Amerika 
hei ſie's g’äffe amene Heeretiſch, anſtatt Fiſch und Brotis. 
D'Chuſt het eine heizoge drvo. 's Brot macht d'Mueter, 's 
iſch weich und hilb, dr Chäs iſch hert und räß, gitt Chraft. 
Chunnt beides zäme, was me brucht!“ — 

Es iſch ſo ſtill gſi im halbfeiſtere Chäller; i glauben, a dr 
Heiteri hätt dr Senn nit ſo chönne rede zu mir; aber es iſch 
ſälbmol gſi, wil em dr Sinn ſy einzig Bueb cho gſi iſch; 
chaſy het er gmeint, dr Otto ftöih wieder näbenanem und los 
im Vatter zue. 

J weiß es nit. 

Er het no verzellt, wie me ſäg vom Balmvogt vor dr 
Flueh! Die arme Lüt us dr Dohlevogtei ſygen einiſch i dr 
Hungersnot cho heuſche vor 's Burgtor ufem Hübel obe. 
Was heig er gmacht? Heig nes Chäsli vom Balmbärgſenn 
uſem Chäller lo reiche und heig's wie nes Wagerad dr Hübel 
ab lo drohle: 

„Do nähmet, dir Hungerlyder; wär bhänd iſch, packt's!“ 

Die Lüt ſygen alli däm Chäsli dr Hübel ab nohpächiert, 
bis's i dr Teufi niden amene Baum agrönnt und i hundert 
Bitzli verſprängt ſyg. Wo die Lüt übernander übere drohlet 
ſy, wil jedes öppis heig wellen erwütſche, heig er glachet wie 
ne Narr vo oben abe. Aber eine heig em vo unden ufe d' Fuſt 
gmacht: 

„Du Cheib, wirdſch dr Lohn au übercho!“ 

Es halb Johr druf heig em d' Witfrau vom Künig 
Albrächt d'Burg lo azündte, und är heig müeße flüchte und 
im Heu vom Balmbärgſenn müeßen übernachte. 


Settigi Gſchichte het dr Kammern mängiſch z' Oben ufem 
Bänkli verzellt, wenn keini Kurgeſt umme Wäg gſi ſy. 
Mängiſch iſch dr Arthur nom Mälche, wenn 's Veh wie⸗ 
der uf dr Weid gſi iſch, no nes Rüngli bim Senn vor em 
Huus blybe hocke. Dr Arthur het vomene Wettrönne gredt, 
wo d' Draguner im Schachen ufe Sundig agfeit gha hei. Er 
het mit ſym Spyri au welle go ryte. Dr Kammerma het chly 
gruret unden ufe. 

Was er denn drgäge heig, frogt dr Arthur neſchly müeilig. 
Er ſyg no nie drby gfi, ſeit dr Senn, är heig im Dienft 
müeße Kanone lade. Aber es dunk en, me ſett d' Tier nit 
halb z' Tod ſpränge wägeme rotwyße Lätſch. 

Do het dr Arthur uf 's Chneu gchlopfet mit dr flache 
Hand: es ſyg nit umme wägem rotwyße Lätſch und wägem 
Name; 's Roß heig ſälber Freud, me gwahr's, wie's halſi 
und tüei zäberle, bis's chönn galoppiere. Dr Kammerma het 
en agluegt und glachet: 

„Arthur, hehe! Du mahſch glaub au nit gwarte bis am 
Sundig!“ 

Dä het gſchwiege und iſch ſälb Obe gly gäge nidſi; 's Luis 
iſch no mitem 's Wägli ab, bis d'Mueter i dr Stube 's 
Liecht abglöſche het. Wo 's Luis zruggcho iſch, und i dr Stu- 
ben i dr Mueter „Guetnacht“ gſeit het, i's Stübli yne, hani 
ſe ghöre brummle, es ſell em numme nit nohlaufe; es mach ſi 
nit guet vomene junge Meitli. 

s iſch e chly deuſtig gſi, ſälb Obe, bi de Lüte und i dr Luft. 
Was ghörig i der Nacht us myner Chnächtechammere? Nes 
Roß rüchele, und drno ums Huus umme galoppiere, einiſch 
und no einiſch und drno wieder dr Hübel ab, i dr Teufi zue. 

Am Sundig z' Oben iſch do im Sennehuus wieder heiter 
Wätter worde. Das iſch ſo gſi: am Morge nom Mälche, wo 
dr Arthur durab welle het, ſeit er zum Luis und lachet: 

„Hüt z' Obe chumm ig de nit cho mälche, weiſch, Luis, 
's het gar hübſchi Meitli, wo zueluege am Rönnet!“ 's Luis 
gitt em's umme und tüpft em uf d' Achsle: 

„Hüt z' Obe chunnt dr Arthur cho mälche!“ 

„Hüt z' Obe chunnt dr Arthur nit cho mälche!“ brummlet 
är chly puckt und dräiht dr Schnauz; 's Luis het nüt meh 
gſeit, het em e Sprutz Waſſer gäh, und är iſch durab. 

Wär z' Obe dr Bärg ufſprängt miteme rote Chopf, e rot⸗ 
wyße Lätſch am Huet und es Mehdahli im Chnopfloch, iſch 
dr Arthur gſi.'s Roß näbem Huus am yſig Ring abunde, 
Tſchaggo ab und 's blaue Röckli; i nes Paar alt Mälcher⸗ 
hoſe gſchloffe und i Stahl, wo dr Senn ſcho under einere 
gſäſſen iſch. Niemer hätt's erwartet gha; numme 's Luis het 
die wyße Zähn zeigt, wo's für z'Nacht früſchgmulchni Milch 
greicht het: 

„Gäll, i ha's gſeit!“ 

J ha gſeh, wie ſie nander lang mit den Auge bha hei, 
aß d'Chatz het chönne Milchſchuum ſchläcke, wo näbes Ar⸗ 
thurs Mälchterli abe gloffen iſch. 

Gly nom Mälche het dr Arthur 's Rößli vom Ring 
glöſt; im Dragunerputz iſch er ufgſäſſe und iſch durab ghöp⸗ 
perlet, ohni zruggzluege. J ha dänkt: ſy ſie zämen überus 
cho, aß er däwäg puckt drvorytet? Aber was goht, wo's 
ygnachtet het, iſch dr Arthur, dr Halblynchittel am Arm, 
's Schnäuzli früſch ufdräiht, gar ärnſtig wieder duruf cho 
z'ſchuehne. Dr Senn iſch bimer ufem Bänkli ghocket; — 
er het mr grad die Gſchicht vo dr Heiwehflueh verzellt gha: 
Eine, wo öppis bosget gha het und 's Heimet het müeße 
myde drwäge, ſyg druffobe gfunde worde. Wo dr Arthur 
däwäg undenufe cho iſch mit länge Schritte, wie wenn er ne 

Brunſt müeßt cho hälfe löſche, iſch dr Senn ufgſtande, het 
d'Händ vo de Hoſeträger abegnoh: 

„Hets öppis Ungſchickts gäh, deheim, Arthur?“ 

Dä nimmt dr Huet ab, wüſcht mitem Arm dr Schweiß 
vo dr Stirne und rüehrt en miteme Schwung uf d' Syte; er 
ſchnufet teuf: 

„Nei, nüt Ungſchickts aber —“ er luegt gägem Stube⸗ 
pfäiſter und nimmt e neuen Alauf, „nei, Kammerma, s iſch 
öppis anders —“ und het en am wyße Hemlisermel: 

„'s iſch öppis anders, — iſch ſie, — iſch d'Mueter no 
uf?“ u 

Dr Senn luegt en ah, wie wenn er wetti läſe ufs Arthurs 
Gſicht, nickt drno, nimmt em dr Huet us dr Hand und hänkt 
en am Nagel uf näb dr Tür, nimmt en wieder abe, wie 
wenn er verſtuunet wär und rüeft zum offnig Stubepfäiſter 
yne: 

„Nenni, zündt 's Liecht a dinne!“ 

Und drno ſy ſie zämen yne, dr Senn vorus, dr Arthur 
hindedry. Dinne het me gly ghöre rede, halblut, me hets nit 
verſtande, einiſch hanig d' Frau ghört wie uſem Brieggen uſe. 
J ha mi welle drvo ſtryche, hindere i mys Chämmerli. Do 
chunnt 's Luis uſem Gang vüre z'ſchnufe und winkt mr: 

„Chumm, i ha no vergäſſe, de Nägeli Waſſer z'gäh im 
Garte nide!“ 

Es het es Chändli gfüllt a dr Brunnröhre, het einiſch dr 
Ote bha und gägem Pfäiſter ufe gloſt, bis 's Waſſer über⸗ 
loffen iſch, drno iſch's vorus und het am Gartehag gäge 's 

Wägli uſe die Mägeli afo tränke, aber inere Saft, aß 's 
Waſſer mängiſch näbe d' Mägeliſtöck uſeplötſcht iſch. 

„Lue do, bind dä feſter a 's Stäckli! Jo, gang, brich däm 
e Stützen a dr Haſelſtuden im Egge!“ J ha gfolget; ha 
gſpannet, was das alls z'bedüte heig. Und d' Ohre hani 
gſtrüüßt, wo dr Senn zum Pfäiſter uſe rüeft: 

„Luis!“ 

Es het 's Chändli lo falle und iſch 's Gartewägli uf 
gfahre wie 's Byſewätter, i hanem nohgluegt; d'Züpfe hets 
ufegmacht im Laufe, aber äbs ynen iſch, het's zruggrüeft 
gägem Garten abe, wie wenn's ſetti heiße, 's het alli Zyt: 
„Seppli, chaſch de dene Mägeli ſcho no nes Chändli voll 
bringe! Tue de 's Gartetürli zue, aß kei Chatz yne chunnt, 
gäll!“ Drno iſch's erſt zur Huustür yne — 

Am ander Morgen iſch mr drno ne Schyn cho vo däm, 
was bis Sennen im Tue ſyg, wo 's Luis im wyße Schäfer⸗ 
huet, wo dr Rand vorabe d'Stirnen überſchattet het, i dr 
Tracht, mitem heubeeriblaue ſydige Tſchoopen und Fürtech, 
mit em guldige Chrüzli überm ſchwarze Sammetplätz und 
de durbrochne Halbhändſchli, 's Wägli ab iſch. „Es göih 
z'Märet“ het's no gſeit gha zuemer, wonig am Ankechübel 
zu dr Milchchuchi uſe gluegt ha. 

„Adie denn!“ 

Sälb Tag binig nit vom Senn ewägg; uf Schritt und 
Tritt binem noche, wie nes Hündli, wenn im Gwülch es 
Wätter mutteret. J weiß nit, worum aß ig ſcho vorem Mit⸗ 
tag im Verſchmeukte gäng nom Bärgwägrank abe ghalſet 

ha; denn hani dr Chopf gſchüttlet, wie wennig Mugge 
müeßti ſteuke, ha bimer dänkt, i ſyg e Löhli und ha im Mei⸗ 
ſter nohgha, hane gfrogt no däm und dieſem: 

„Wie iſch au das gſi, Kammerma, mit dr Heiwehflueh, 
wüßter, wo dr nächti verzellt heit?“ Und er het mrs no 
einiſch verzellt, wie ſie ne gfunde heigen im Schnee, wo 
d'Jeger über d' Höchi ſyge. D'Längizyt heig en allwäg trieben 
uf ſälbi Flueh, woner heig chönne gäge heizue luegen i dr 
Zyt, wo 's Biecht a de Chriſtbäumli ghanget iſch im Wald. 

Die Gſchicht vo dr Heiwehflueh het dr ganz Tag nohtönt 
i mym Chopf. Uf eismol iſch mr öppis ufgange: Wie lang 
iſch's, aß du a hei dänkt heſch? Und 's iſch mr heiß dr Hals 
ufcho: 

„Du biſch no ne Burſcht, e trurige! Heſch alls vergäſſe 
vo deheim! Jo, was iſch das ächt? D'Mueter iſch ſcho lang 
nümme cho luege, hei ſie ächt vill z'tüe deheim? Jetz iſch 
Amdet denide, und du lammeriſch ums Huus umme, gynöff— 
liſch nom Garte abe, dräihſch dr Ankechübel, luegſch im Senn 
i d'Naſelöchli und losiſch em ab, was er vom Heimet brichtet. 
Und deheim mueß d'Mueter am Morgen am Feufi uf go 
worbe, und dr Vatter mueß am Hogerrain das trochne 
Spitzgras mäihe, bis z'Sägetze dr Wolf het.“ J ha ne rächti 
Längizyt übercho und ha dänkt, i well 's Bündteli mache, 
numme no warte, bis 's Luis hei ſyg und bis me gſeih, wo 
das mit ihm und em Arthur uſe well. Das hani drno ſälb 
Mändig z'obe no mit eigenen Auge chönne gwahre, wo 's 
Luis heicho iſch mitem Arthur. Wieder het er hulfe mäl⸗ 
240 


chen, ustrybe; wieder iſch er durab vorem z' Nacht. Bim 
Aſſe druf, wo 's Luis Brot abhaut, gwahren ig, wie's glänzt 
amene Finger a dr lingge Hand, nes Ringli! 

„Aha, zündtet's vo dere Syte?“ dänkeni, und mir het's 
gſeit, es göih z'Märet, und i hanem doch au ghulfe drzue, 
aß dr Arthur iſch cho mälche! 

J ha äxtra nummen eis Chacheli Milch trunke, bi gly uſe 
und hinderen, is Chämmerli, ha mys alte Göfferli underm 
Bett füre griſſe und afo ypacke; aber 's iſch mr uf nen Art 
übel worde drby, aß ig 's Göfferli wieder under 's Bett 
gſchobe ha. Morn iſch no früeh gnue! Nietig binig i's Bett. 
Bald hanig mi uf ei Syte g'chehrt; de hanig es Huus gſeh 
und e Frau zu dr Türen uſecho, d' Mueter, ne Cheſſel i einer 
Hand, die anderi füehrt fie über d' Stirne, fie bückt fi, aß fie 
underm Birebaumaſt cha 's Wägli ab luege. Was luegt ſie 
ächt? Es het mi duret, aß ig dr Chopf ha müeßen is Chüſſi 
drücke. Denn hami uf die anderi Syte g'chehrt, ha uf d'Zähn 
biſſe: 

„Worum macht 's Luis das? Goht mitem Arthur go ne 
Ring chaufe, und ſeit mir keis Wort! Falſch iſch das von⸗ 
em!“ 

„Mira, morn gohni hei; 's iſch au ſchön deheim, mir hei 
au Chüeh und Geiße, hei Tube und Chatzen und Hüehner 
und e Garte, hei Frucht und Baum! Morn gohni heil!’ Am 
ander Morge hanig mys Göfferli wieder underm Bett füre 
zoge; do iſch 's Luis cho, für cho z'bette. Es luegt und lachet: 

„Was heſch im Sinn, Seppli?“ Wie das tönt het! 

„Hei!“ hani ghueſtet. Es büſchlet es bitzli 's Mul, 
ſchläcket im Eggli und tuet mys Göfferli wieder zue: 

„Los, wart jetz no vierzäh Tag, bis hei gohſch, du heſch's 
nötig, aß no chly trüeiſch!“ 's iſch nöcher cho, wonig's aluege, 
ſtrycht mr mit dr Hand es Strubelhoor us dr Scheitle: 

„Wart no, vierzäh Tag! Mir hei denn am Samstig 
z'Nacht Verlobig, chaſch denn no Eis hälfe ſingen oder 
fo — “ Ehnder aß äs fertig gſi iſch, hani gnickt mitem Chopf: 
Vierzäh Tag doblybe, no trüeihe! Aber ſäge hani nüt chönne, 
numme dä Ring hanig agluegt. 's Luis hets gwahret; do 
nimmts mi a den Arme, ſchüttlet my chly; und lachet mit 
den Auge: 

„Seh, du Stock, ſeiſch nüt?“ 

„Wohl“, nickenig i einer Jaſt, „ſöllſch Dank ha!“ ſtagg⸗ 
leni und flieh zum Chämmerli us, hindenuſe; i ha's no 
ghöre lache, 's iſch gſi, wie ne chüehle Waſſerſprutz im Acke. 


I dene vierzäh Tage iſch no öppis paſſiert, wo mym 
Adänke a d'Balmbärgzyt e ſchwarze Rand gäh het. Ei Tag 
chunnt d' Jumpfer Mehlem vom Kurhuus ähne miteme Zy⸗ 
tigsblatt is Sennehuus übere; dört drinn hets gheiße, aß dr 
Heer Santſchi vo Langethal im Spital gſtorbe ſyg, und es iſch 
no ne ſchöne Satz drinn gſtande: J dr Frömdi ſyg er chrank 
worde und ſyg heicho, für wieder gſund z'wärde. Aber es ſyg 
z'ſpot gſi. Jetz heig er im Heimet doch ſys rüeihig Plätzli 
gfunde. 

Sie hei no gredt vom Heer Santſchi: wie's ſchad ſyg, wie 
ner e nätte gſi ſyg, und 's Luis het am Pfäiſter vorne dr 
Chopf über nes wyßes Näihzüüg gha und für ſi ahne gſeit: 

„Er iſch ne rächte gſi, dr Heer Santſchi!“ J bi uſe, und 
dä Jutzger vo ſälbmol, vom Heer Santſchi bim Sunnen⸗ 
ufgang uf dr Röti obe, het mr i den Ohre nochetönt. Und i bi 
ſälb Nomittag uf d'Höchi und dr Bärgwald uf, und d'obe 
hanig drüberuſe gluegt, aben i mys Heimet; vorem Wald nide 
hei nes paar Schindlehüüſer ſilbrig i dr Sunne glänzt us de 
Bäumen ufe, und um nes Amdfueder umme hei nes paar 
ſchwarzi Ambeiße gramslet, do, glaubi, haus verftande, was 
dä i dr Gſchicht vo dr Heiwehflueh dört ufetriebe gha het. 

Lang binig mitem ufgſtützten Arm uf dr Flueh obe gläge; 
ha bald i d'Teufi gluegt, und bald wieder i Boden yne, und 
öppis het afo ſinge wie nes Lied, vo eim, wo nümme hei het 
dörfe. 

Sälbi Tage binig no paarmol ufe, und 's iſch gſi, die 
Gſchicht wärd läbig und wachs do innen ufe, aß ig alls vor 
den Auge gſeh und zum Arüehre dütlig gwahret ha. 

Einiſch hanigs z' Obe bi dr Latärne i mym Chämmerli uf- 
gchritzt, und am andere Tag hanig im Luis Fädere und Tinte 
gheuſche. Es het mi gſtüpft, das mit dr Fädere und mitem 
Papier. Und richtig, äs het mi gfrogt, äb ig öppe wieder 
dichtet heig. J hanem ſo gſpäſſig Auge gmacht, wie wenns 
ſött heiße: 

„Es chönnt ſcho ſy!“ Und drno hanig myni Värſe häre- 
gmolet, hübſcheli, aß keis Wort näben ab cho iſch. Und einiſch 

z'Obe hanig's im Luis im Garte bim Bohnegwünne vor- 
gläſe, nit lut, cheiſterig, und ha nit dörfen ufluege, wie's 
loſt, e Hampfele Bohnen überm Bogechörbli. J ha faſch dr 
Ote nit gfunde, bis ig fertig gläſe gha ha. Und woni fertig 
gſi bi, hanig dr Ote dinne b'halte und ha undenufe gloſt: 
Was ſeit's ächt? Und was gwahrig? Es loht d' Bohnen is 
Chörbli falle und chehrt fi um gäge d'Stude: „Lies es de no 
einiſch, gall — am Samstig!“ Lysli het's das gſeit, aber i 
ghöres no. J hätt möge jutzge. 

„Lies es de no einiſch, gälll am Samstig!“ 

Am Samotig darf igs no einiſch vorläſe, allne, wo a 
d'Verlobig chööme! J ha z'Nacht im Bett ſcho die Gſichter 
gſeh am wyßdeckte Tiſch, 's Luis, dr Arthur, dr Senn, ſy 
Frau und wär weiß ig no alls, d'Nochberlüt, 's Cornels und 
Lüt vo Balm. Chaſy, wär weiß, öb nit eis oder 's ander no 
Augewaſſer überchunnt! 

Dä Samoetig iſch cho. Am Morge, wonig mi gwäſche ha, 
fo chunnt's mr i Sinn: D'Mueter het mr ſcho lang kei 
ſuberi Wöſch meh ufe gſchickt. Und i bi wunderlig worde: Kei 
rächte Chrage meh; d' Braßli am letzte Hemmli chönntig am 
And hinderelitze. Aber ohni Chrage darf ig nit a d'Verlobig! 
Und no mit mym Gedicht! Nei, das miech ſi ſchlächt! Aber 
d'Mueter! Was iſch ächt? Het's mi vergäſſe? Oder iſcheren 
öppis paſſiert? Sie het jo ſüſch eiſter a mi dänkt! Es het ſi 
echly ufgſtrüßt, es Rüetli Täubi und es Blüeſtli Längizyt: 
Chaſy het ſie all Händ voll z'tüe deheim. Und du herreliſch 
uf em Bärg umme und machſch e Kur und biſch doch ſcho lang 
244 


z'wäg! Es iſch mr nit wohl gſi. I ha dr Wäg ab gſpanyflet: 
Ah pah! Hüt iſch Sametig, do goht fie i d' Stadt! Do het 
ſie nit drwyl, für ne Chrage z'ſchicke! Weiſch was? Du 
gohſch abe, hei, vore Wald, gohſch hinde dure Schopf oder 
dure offnig Pfahr, überabe, nimmſch e ſubere Chragen us 
dr Gummode, und ohni aß öpper öppis gwahret, ſtygſch wie- 
der z'Bärg! Jetz iſch achti! Und am halbi Zähni biſch dr 
Bärg ab und deheim, und zum z' Mittag biſch wieder d' oben 
im Sennehuus am Tiſch. 

Nom z' Morge binig über di hinderi Weid am Waldſaum 
noh, gäge d'Flueh aben, im Vorbärg noh, dr Wald ab und 
hinder üſers Huus. Under dr letzte Tanne bini blybe ſtoh. 
Üfers Schindlehuus, dr groß Nußbaum ſtoht no gäng dr⸗ 
näbe und ſtreckt d'Eſt übers Dach wie ne Wächter. Uſem 
Chemi, im brune Ziegelvieregg, fläderet es blaus Räuchli. 
Wär chochet ächt? Iſch d'Mueter nit z' Märet, hüt, am 
Samstig? D'Hüehner gagglen im Pfahr; 's Tor iſch off, 
nes Füederli Amd ſtoht no teuf im Schatte zum Ablade, es 
ſchmöckt vom Heuſtock bis gäge Wald ufe. J mueßen yzieh, dr 
ſchwär Heugſchmack. Bilder ſtygen uf: Mir fahre mit zwoo 
Chüehne zum Pfahr yne, es rumplet ufem hohle Ladebode; 
mir laden ab, dur 's halbrunde Dachloch yne ſchynt e ſilberige 
Strieme, und d' Heublueme tanze drinn. 

J bi faſch wie ne Schelm zum Pfahr yne, ha im Verby⸗ 
goh 's grüenbrune Amd gſtreift mit dr Hand; jetz binig dur 
's Türli, wo gäge die oberi Chammere überegoht, yne düße⸗ 
let, 's Stägli ab mit drei Tritte, ſüferli, i blybe ſtoh. Bini 

de ne Schelm? J ghöre us dr Chuchi ufe ſchächte, öpper mit 
Pfanne und Gätzi, i ghöre i dr Mueter ihri Stimm vo dr 
Stägen uſem Gang unden ufe: 


„Seh Chatz, gang mr au ewägg!“ 's het e chly wehlydig 
tönt. J bi gſtande. Sell i zrugg? Warte, bis d'Mueter i 
Garte goht go Schnittlauch reiche? J dyche 's Gadegängli 
füre, wo nes offnigs Pfäiſter underm Dach uſe gäge d' Bſetzig 
abe luegt, ufe Brunnen abe. Do chani ſtoh und güggele, und 
wenn ſie uſe chunnt a Brunne, chani ſe gſeh en Augeblick, 
und wenn ſie i Garte goht, ſo bini gleitig überunde und 
mitem Chrage hindenuſe und wieder z' Bärg. Jö, wenn fie 
mi gſäch! Sie ließ mi nümme ufe Bärg. Und hüt z' Obe iſch 
Verlobig! Und mys Gedicht! 


Jetz chöme Schritt dr Huusgang füre! Aber was für 
Schritt? Müehſam! Chunnt ſi amene Stäcke? Jo! Wie 
binig erſchrocke, wonig ſe gſeh cho ufe Steitritt vor dr Türe. 
Wie eiſter het fie ei Hand über d' Auge, luegt. Und jetze hül⸗ 
pet ſie gägem Brunne, dr Cheſſel i einer Hand. J bi gſtande, 
wie wenn ig hushöch i d'Teufi drohlet wär. D'Mueter juckt 
faſch y uf eim Fueß, wie ſie am Stäcke zum Brunne goht. J 
luege, gſeh, wie fie dr Cheſſel under d' Röhre ſtellt, fie loſt, 
ſie ghört e Tube die Junge fuettere underm Dach obe. Sie 
luegt ufe. J fahre zäme, aber üſi Blicke träffe nander! 

„Jöſis!“ rüeft ſie und loht dr Stäcke falle, wo ſie mi 
gſeht am Gangpfäiſterli obe ſtoh, wie ne Geiſt. J weiß nit, 
wienig d'Stägen abe cho bi, dr Huusgang füre. Sie iſch mr 
246 


ergäge cho, und beidi zäme ſy mr blybe ftoh vorem Huus. 
Sie ſtreckt ei Hand us; us de blauen Auge luegt dr Schräcke: 

„Wo chunnſch du här?“ J ha öppis glachet, zrugggluegt, 
ha grangget: 

„He, vom Balmbärg!“ 's iſch chly puckt zum Hals us cho. 
Aber jetz hanig dr Stäcke gſeh am Bode; i hanen ufgha: 

„Was iſch paſſiert, Mueter?“ Sie nimmt en, lächlet, 
wehrt mit dr Hand: 

„Eh, nüt — 's iſch numme — d'Chueh, bim Amdlade! 
D' Bräme halt! Sie het mi trampet.“ 

D' Mueter het fi umgchehrt gägem Brunne; i ha's gſpürt, 
fie het d' Schmärze verbiſſe, i weiß nit, vom Fueß oder vo was! 

Jetz iſch wie ne Schyn alls, wo vorhär no vor mynen 
Auge gſtanden iſch, wäggfloge, wie wenns nie do gſi wär, 
und i ha müeße wörge, i Hals yne, aß ig nit graduſe brüeh⸗ 
let ha. 

„J goh jetz nümmen ufe!“ 

Sie luegt mi ah: 

„Du wirdſch doch nit — Was chunnſch de hei, am Morge? 
Was iſch?“ 

J haneres drno verzellt, wonig ufem Chuchibänkli gſäſſe 
bi und ſie ufem Fürſtettegge; lüge hätti nit chönne. Wägem 
Chrage, wäg dr Verlobig, wäge myne Värſe. Sie het 
gwartet; z'letzt het fie pärforſch welle, aß ig no ufe Balm⸗ 
bärg göih und a d' Verlobig. Es heig kei Art, eſo drvo z'laufe. 
Sie chöömen Angſt über, es ſyg mr öppis paſſiert, wennig 
z Mittag nit a Tiſch chööm. Sie het mr ne früſchglettete 

Chragen agleit uf's ſufer Hemmli, und i bi wieder im Bärg 
zue zoge. 


Im Balmbärg, bis Senne, het me ſälb Nomittag ſcho 
gwahret, aß dr hütig Tag im Kaländer rot agſtrichen iſch. 
Zu dr Huustür us iſch es fyns Gſchmäckli cho, wie wenns 
müeßt gneujohret ſy; dinne dr Stubebode glänzig gfägt und 
gwächſet. 's Luis iſch mit eme heiße Chöpfli, d'Züpfe hinde 
untereme höche Strähl ufbunde, uſen und yne, bald e 
Bürſte, bald es Meiegſchirr mit öppis Farbigem i de Hände. 
Dr Kammerma het ſcho graſiert und am höche flächſige 
Chrage drü Chnöpfli yto gha. D' Frau iſch ummen und ahne 
träppelet, het a dr Wand im ſchwarzgſchnitzlete Heiland mit 
eme wyße Lümpli d' Dornechronen abgſtäubt, het am Bild 
vom Otto ſälig zum zweute⸗ und drittemol öppis grückt, 
wenn's ſcho grad ghanget iſch, het d'TChaſtetür uf und wieder 
zueto, iſch am Pfäiſter blybe ſtoh, d'Händ übernander, het is 
Land uſe gſtuunet und zwüſchenyne mitere ſälber gredt und 
fürſi ahne glächlet. Denn iſch ſie wieder im Vatter noche, 
wo mitem Bäſen um's Huus ummen ufgruumt het. 


„Mach umme, Nenni, aß d' Hamme ſchön lind iſch, für 
z'Nacht!“ 

„Heb kei Angſt, i ha fe ſcho nächti ygleit gha!“ 

Er blybt ſtoh am Bäſe: 

„Iſch grangſchiert, dr Arthur!“ 

„Gottswille, blybt er ſo!“ 

„Heb kei Chummer, Nenni, 's Luis loht en nit abwäg 
cho!“ 

„As iſch nit ſo chäch!“ 

„Mir ſy au no do, Nenne!“ 

Denn iſch eis wieder do uſe und 's ander dört uſe, und 
d' Frau Kammerma het 's ryſtige Fürtech ufebunde und iſch 
yne, dr Gang hindere: 

„Luis, hei mr no gnue Gleſer?“ 

„'s ſy angerhalb Dotze!“ 

„Vo de ſilberige Löffeli fählt eis!“ 

„J ha ſcho dradänkt, Mueter, am Märet hani zweui 
glychligi brocht!“ 

So hei ſie gredt, es het mi dunkt, 's well jedes im andere 
miteme guete Wort ergäge cho, wie wenn ſie zämen öppis 
Großes wette träge. J ha au öppis welle hälfe, ha uf dr 
Bſetzig uſſe am Gartehag no nes paar Gresli usgrupft; wo 
's Luis verby iſch, het's mi zupft am Ohr: 

„Gib acht, aß dys Chrägli nit verrümpfſch!“ Es chehrt 
ſi um und luegt mi ah: 

„Was macht d'Mueter?“ J gſpüre, wienig rot wirde. 
Worum frogt's das? Het's es gwahret, aß ig am Morge 
deheim gſi bi? J ha kei Bſcheid chönne gäh, i ha mi gſchämt, 
i ha's nit dörfen aluege. Was dänkt's ächt vommer? 

„Worum iſch er nit deheim blybe?“ Jo, das dänkt's! 
Und eismol hanig alls wieder gſeh deheime, d'Brunneröhre, 
wie 's Waſſer uſeſpringt und glänzt i dr Sunne! J ha dr 
Stäcke ghöre falle. Und 's iſch mr gſi, 's Luis müeßt ſäge: 

„Du biſch nit dä, woni gmeint ha — ſüſch, —“ J hanem 
us den Auge müeße, bi am Huus no ufe, gägem Yfahr, bi 
dört ufem Träm ghocket. J ha mys Papier mit de Värſe 
gſpürt im Lyblitäſchli. Aber i ha's nit füre gnoh. J bi dr 
Weidwäg uf pächiert, doben abgläge. Es het mi öppis tribe⸗ 
liert. Luegt mi nit 's Luis z' Oben ah bim Tiſch, öppis im 
Blick, wo frogt: „Chaſch du do obe blybe? Und d'Mueter 
däwäg?“ Und jetz iſch's cho, wie wenn mi Eine täti ſchüttle: 

„Heigoh! Heizue! Furt!“ Und durab im Sennehuus 
zue, und hindenyne i my Chammere. J ha mys Göfferli füre 
gnoh und drygrüehrt, wie wenn ig uf e Zug müeßt. 's 
Göfferli iſch packt gſi. J bi vor dra gſtande, bi ufs Bett 
gſäſſe und ha no chly Trüebſal bloſt. Do ghörig 's Luis dr 
Gang hindere cho, es tuet d' Tür uf, rüeft: 

„Cho Zimmis näh, chumm!“ J dr Türe blybt's ſtoh, es 
paar Chacheli i dr Hand. Es luegt mit großen Auge: 

„ Wotſch verreiſe?“ macht's und zieht d' Stimm i d'Höchi, 
ſtellt d'Chacheli ufe Stuehl. Und drno hanems gſeit, z'erſt 
hets g' harzet: 

„D'Mueter, — ſie iſch — i wott jetz hei!“ Do iſch öppis 
gſcheh, wonig faſch nit cha ſäge. Es iſch uf mi dar cho, het mr 
beid Händ um d' Backe gleit, und wie ne Summervogel ab- 
ſetzt und d' Fäckli flüge, fo hanigs gſpürt uf de Lippe: 

„Biſch e Liebe!“ chüſchelets, nimmt d'Chacheli und fahrt 
uſe. Uf dr Schwelle chehrts eſi um: 

„J löih d'Mueter grüeße, ſägeres, gäll!“ Duſſe hani 
ghört, wie 's Luis mit dr Mueter redt und my Name ſeit. 

„Eh, nei!“ macht fie und chunnt vom Gang a die offnig 
Chammertüre: 

„Eh, nei, wirdſch jetz nid hei wellen, uf eismol!“ het ſie 
fründlig gſeit. Aber 's Luis het mir ghulfe: 

„Löht en goh, Nenne, er wott halt hei, d' Mueter iſch 
ſchynts nit zwäg!“ 

J ha no müeße hälfe Zimmis näh. Sie hei mr no vo 
allne Syte zuegha und gſeit, i müeß gly wieder einiſch ufe 
cho. Und dr Kammerma, wonig ſcho unter dr Türe gſtande 
bi mit em Göfferli, winkt mr no mit dr große Hand, i ſöll 
chly warte. Er goht i Chäller, faſch wie ne Junge het er dr 
Lade glüpft und iſch d' Stägen ab. 

„Gib em no nes Mägeli ufe Huet!“ rüeft d'Mueter zum 
Pfäiſter us. Und 's Luis iſch i Garten abe und het mr eis 
brocht; es wyßrotgſpriglets iſch's gſi, und het mr's ufs 
Hüetli gſteckt und glachet, heiter uſe: 

„Wenn zäh Johr elter biſch, chunnſch au es rots über!“ 

Drwylen iſch dr Kammerma vom Chäller ufecho, öppis 
Runds het er ygmacht gha imene wyße Seckli: 

„Säh, hänk das a Rügge und ſäg deheim, du heigſch es 
ſälber verdient!“ 

Drno binig dr Fueßwäg ab, mys Göfferli i dr Hand, mys 
Chäsli am Rügge. Es iſch mr gfi, 's Luis müeß no am Garte 
ſtoh und mr nohluege; aber umzchehre hätt mi nümme traut. 

Vo unden ufe iſch dr Arthur cho, im Sundigſtaat. 

Und ig bi durab, und im Takt vom Schritt hets gſunge: 

„Heizue! heil und i bi jung, und i bi jung!“ 

's Chellemättlers Bueb 


„Nes Chrüz und es Eländ iſchs halt doch mit däm 
Bueb!“ — Der alt Chellemättler, der Staufer, ſteckt d' Tu⸗ 
bakpfyfe i Sack; der Charſt, wo⸗n⸗er drmit Härdöpfel us⸗ 
grabe het, ſtellt er ab, und mit em Ellboge ſtützt er ſy druf 
und luegt trüebſälig der Hübel durab. 

Unde⸗n⸗am Stutz, ne Büchſeſchutz wyter nide, a der Stroß 
a, ghört me ſy Bueb, der vierezwängjährig Stümmel, wo 
d'Chüeh hüetet, johle, johle und johle, eiſter die glyche, läng⸗ 
wylige Tön: „Aä — uh, ää — uh — “. Die Tön göh im 
Vater z'Härze! Und derzue d'Glogge vomene Dotze gſchäg— 
gete Chüehne, wo der Jung hüetet uf der Längmatt nide. 

„Nes Eländ iſchs, wenn me mueß zueloſe, wie das lütet 
vonere Trupple Chüehne und derzue ſys einzig Chind, der 
Stümmel, gaagge wie nes Uvernünftigs! Und doch wär er 
no ſo gſchyd und wüßt alls! Und ig mueß gſpüre, wie's mit 
mer äne abe goht! Wenn me dra dänkt, was mit däm Gſchäft 
mueß goh, däm Hof und allem ſäme, wenn ig underem 
Bode bi! Do wärde ſie parat ſy, die Herre Amtlimanne und 
ne welle vogte, aß ſie chönne d'Händ drinn wäſche, i der 
ſchöne Sach! Und en andre chunnt uf e Hof, und der Bueb 
wird verchoſtgältet und umenander grüehrt wie ne Wäſch⸗ 
lumpe. O, 's iſch eim, me ſett müeße grad uſe brüele! — 
Me darf nit dra dänke, me chönnt ſi verſündige!“ 

Wär der Chellemättler ſo hätt ghöre rede, wär gwüß 
ganz verſtuunet, nit wägem Chleimüetig ſy — aber wäge 

ſyner länge Red. 's ville Rede iſch me nit gwohnet gſi binem. 
Aber göht! Wenn eine melakoliſch iſch und niemer het für 
em's Eländ z'chlage! Uſe mueß es mängiſch! und wenns au 
niemer ghört: 's Härz chönnts eim ſüſcht verſpränge. 


„Jo währli, mi dänkt ringer nit dra!“ Und er zieht der 
Charſt wieder uf und ſchloht dry, i eim yne, für 's Eländ 
z'vergäſſe — 's Augewaſſer verſchlückt er mit Gwalt, der 
herthölzig Chellemättler. 

Derwyle het uf der Matte nide der Bueb, der Stüm⸗ 
mel, ufmols ſys Gjohl abbroche, iſch uf e Marchſtei a der 
Stroß gſäſſe, het der Chopf i beed Händ gſtützt und i Bode⸗ 
n⸗yne gluegt. E Zytlang ſchloht er dry mit em Geißelſtäcke, 
derno ſpringt er uf und goht wieder de Chüehne noh, het ne 
d' Hand dar und wehrt fe umme, und kei Mönſch wurd gſeh, 
aß ne Stümmel tät d'Chüeh hüete: ne große Burſcht mit 
rote Backe, mit eme Rügge und eme Hals wie ne Muni. 


Im ene Rüngli druf blybt er wieder ſtoh, der arm Züttel, 
nimmt der Geißelſtäcke is Muul und luegt dur d' Stroß y 
gägem Dorf zue. 

Jetz aber, wo der Muni gäg der Stroß zue ſpringt, i de 
häle Gümpe, chehrt ſi der Stümmel au um! — 

Dört unde dur d'Stroß iſch Eini cho z'ſpaziere gägem 
Dorf yne, nes jungs Wybervölchli mit eme heiterrote Sun⸗ 
neſchirmli. Jetz, wo der Muni das Rot erlickt, nimmt dä ne 
Satz, ſchloht mit de Beine hinde⸗n⸗uſe und i de Gümpe 
goht's d'Matten ab, dr Stroß zue. 

Herjefes, het das Jümpferli ne Geuß usgloh, het nit 
gwüßt, wo ane, rüehrt 's Sunneſchirmli wäg, und gſeht dä 
Burſcht, wo im Muni wott cho abwehre. Wie ne Wätter⸗ 
leich ſpringt ſie gägem yne, zuenem zue, hinden anen, ver⸗ 
ſteckt ſi hinder ſym Rügge. Der Muni aber, wo der Stüm⸗ 
mel gägenem ufzieht, blybt ſtoh, wie ne Holzbock, chehrt ſi 
um und tſchalpet wieder de Chüehne zue. 

Die Jumpfere aber zitteret wie nes Läubli, und cha dam 
Burſcht ſy Ermel nit lo goh. Säge cha ſie nüt, der Schräcke 
iſch z'groß; aber dänk me, ne Jumpfere us dr Stadt! 

Andlig, wo ſi der Burſcht langſam umchehrt, und die 
große ſchwarze⸗n Auge zeigt het, iſch ſie rot worde und het 
em d' Hand welle gäh: 

„Dank ſellet er ömmel ha, junge Burſcht, weiß Gott, 
wies mer gange wär, ohni euch!“ 

Und ſie luegt en ah, wo⸗n⸗er kei Wank duet, aß er öppis 
tät verſtoh. Wie'n er fo trurigi Auge macht! Wo⸗n⸗er nit 
will rede, längt ſie i Sack und nimmt es glänzigs Silber⸗ 
ſtückli füre und ſtreckt ems ane. 

Dä tuet aber kei Blick ab ihrne Auge; do ſtoht er, und 
wie⸗n⸗er das Gäldſtückli gſeht, ſchüttlet er langſam der Chopf 
und winkt mit der Hand. 

Settig Auge het das Meitli no keini gſeh; es haltet e 
Zytlang us. 

Das ſyge jetz au intreſſante Auge, het's dänkt und nit 
anderſch chönne und chlei müeße dry luege, und no einiſch! 

Wie's glänzt vo innen uſe! Wie Bärnſtei, wo i dr Teufi 
öppis ybſchloſſen iſch. Und nöcher chunnts! No einiſch! 

Sie gſpürt wie ſie rot wird, woner ſen alachet! Er wott 
öppis ſäge. Sie gſpürts, ſie lachet en au ah, us Verbarme. 
Jetz wird's im Meitli angſt; faſch gruſe tuets em vor dam 
Burſcht, wo keis Wörtli cha rede. 

No einiſcht ſchüttlet er trurig der Chopf, winkt mit der 
Hand, und furt ſpringt er ufmols, wyt i d' Matten ufe, lyt 
a Boden und ſtreckt der Chopf is Gras yne und deckts 
Gſicht mit de Hände zue. 

„Ah — uuh!“ ghört mene bäägge. 

Der erſchrocknige Stadtjumpfere iſch's Bluet i Chopf 
gſchoſſe. „Wenn ig nur im Dorf inne wär!“ Aber furt het 
fie nit chönne, 's iſchere gſi, wie wenn d'Füeß ufem Boden 
agwachſe wäre. Dä het ſe mit ſyne brune Bolauge no meh 
erſchreckt. Do gſpürt ſie ne ſchwäri Hand uf der Achsle, fahrt 
zäme und chehrt ſi um. 

„Dir müeßt nüt für unguet ha, Jumpfere; 's iſch my 
Bueb; aber halt ne Stümmel, my einzig Bueb — und e 
Stümmel, jo währli!“ — 

Der Chellemättler iſch vor anere gſtande, der Charſt i der 
Hand. Woner das Meitli ghört gha het ſchreie, het er welle 
z' Hilf cho, der Hübel ab. 

Jetz hets im Meitli gwohlet, wo's wieder öpper ghört het 
mit em rede. Wie wenns us em e ſchwäre Traum dät er⸗ 
wache, iſch em es Liecht ufgange, und erſt rächt Bedure hets 
übercho mit dam arme Züttel mit ſyne intreſſante Auge. 

„So chan ig doch euch danke; i darf no nit dra dänke, 
wies hät chönne uſe cho, wenn eue Sohn nit ummewäg gſi 
wär und mer hät chönne z' Hilf cho!“ 

„Jo währli, er iſch nit dumm, der Bueb; i wett en nit 
gſchyder ha; chönnter nummen au rede; aber er gſpürts ſäl⸗ 
ber; lueget jetz, lueget, wien er wieder der Chopf i Boden 
yne het und muugget; fo chaner wieder der ganz Obe chupe, 
wieners mithine macht, wenn em ſys Eländ i d' Sinn 
chunnt, und Handchehrum cha me wieder afoh mit em, was 
me will, jo währli!“ Und het gſüfzget derzue. 

Im Meitli iſch 's Augewaſſer wyt uſſe gſi; da guet Mah 
hets chönne duure mit ſym Chlejmüetigſy. 

„Lueget, guete Ma,“ hets en welle tröſte, „jä, lueget, 
s iſch halt allenorte⸗öppis und allenorte iſch öppen⸗es Wülchli, 
wo eim d' Sunne verfinſteret; do nes größeres, dört es chly⸗ 
ners!“ So het ſie ne welle tröſte, aber gar wohl het ſie 
gwüßt, wie weni aß's battet und iſch ere gſi, ſie chönnt 
ſälber au briegge, wenn ere die Auge i d' Sinn cho ſy und fie 
dänkt het, die ghöre emene Stümmel. 

Sie het aber präſſiert, aß ſie furt cho iſch: Sie müeß goh, 
me wärd ſe im Dorf erwarte; er ſöll ömmel tuſigmol Dank 
ha. — Der Alfred wärd loſe, wenn ſie is Dorf chöm. 

Und no einiſch het ſie fründlig glächlet, und der Buur het 
ere trurig nochegluegt. 

Und ſie iſch 's Bördli abgümperlet; uf der Stroß iſch 
's Sunnepariſöli gläge. 

„'s het em ömmel nüt gmacht, e chly ſtaubig!“ und hets 

abbutzt vom Stroßeſtaub und 's zueto und no einiſch ume⸗ 
gluegt, ob öppe der Muni no mol chönnt wild wärde; aber 
dä het ſi nümme bchümmeret um das Sunneſchirmli. 

„Jöſis Gott, i zittere no gäng a allne Gliedere wie nes 
Läubli; affäng, 's iſch guet abgloffe; aber intreſſant iſchs gſi, 
wie dä Auge gmacht het, da Stümmel!“ — 

Der Chellemättler het ſi au umgchehrt: „Vomene Alfred 
het ſie brichtet; dä iſch mer frönd, bchönne kei Alfred im 
Dorf, oder wenn öppe der Lehrer ... ſeh Bueb, ufgſtande!“ 
— Dä iſch no gäng am Bode gläge, der Chopf i beide 
Hände; ruehig wie ne Bitz Holz; 's zytewys aber hets e 
gſchüttlet dure ganz Lyb, wie ne Baum nomene Sturm, 
wenn mithine no ne Windſtoß chunnt. 


Mit em Charſtſtiel het en der Buur gſtüpft, und wo dä 
kei Wank tuet, mit der Hand zupft am Blusli. 

„Jetz chame hinecht wieder nüt mitem afoh; eſo dumm het 
er doch no nie to, und no grad hüt, wo die Fröndi verby 
goht. — D'Sunne iſch im Abegoh und 's iſch mer, die War 
heig bald gnue.“ — Wo der Bueb nüt derglyche tuet, chneu⸗ 
let der Vater zuenem abe und dätſchlet en mit der Hand uf 
d' Backe, wie men imene Chutſcheli flattiert, wenns nit rächt 
will pariere. 

Drno het er em welle der Geißelſtäcke zu der Hand us 
näh, aber dä het en nit lo goh; ändlige het er dr Chopf ufgha. 
Woner der Vater erlickt, iſch er ufgſprunge, wie ne Bueb, 
wo ufeme ſchlimme Streich erwütſcht wird, und het nümme 

umegluegt — und d'Chüeh heitriebe, und der Alt iſch hinde⸗ 
noche trampet, het binem ſälber brummlet: 
„Wär wurds au meine, as er ſo Eine wär?“ — 


Tags druf hets meh Lüt gha uf's Chellemättlers Härd⸗ 
öpfelacher. Wenn die Wyber, Taglöhnersfraue im Dorf 
inne, ihri Härdöpfelacherli plünderet gha hei, hets gheiße: 
uf d'Chellematt, is Staufers goh hälfe! Fürs hälfe Härd⸗ 
öpfel usmache het ne denn albes im Hustage der Chelle⸗ 
mättler der Miſt ufs Acherli uſe gfüehrt, ne z' Aacher gfahre 
und ne 's Göbli hei gferget. | 

ZMittag, wenn g'chochet gſi iſch und wenn fie de Mann- 
line 's Affe gſchickt gha hei, hei die Wyber, nes halb Dose, 
us däm und deim Hüsli, der Chopflumpen umebunde, die 
chlyne Buze a d' Hand gnoh und ſy uf d'Chellematt ufe, für 
go hälfe z'härdöpfle⸗n⸗uf d'Chellematt. Im Meitli, wo 's 
Aſſe treit het im Vater, iſch öppe no noche grüeft worde: 

„Aßf mers de weiſch, Liſebethli, aß de nit wieder dueſch all 
Hoſtete usſchnauſe ufem Aſſeträgerwäg; mach as am Eis uf 
der Chellematt uſſe biſch, cho Härdöpfel ufläſe; dört gits jo 
de Saches gnue — Opfel und Bire — heſch ghört?“ 

Wenn die Wyber uf der Chellematt uſſe agruckt ſy, iſch de 
gwöhndlig 's Mittagäſſe ufem Tiſch gſtande. D'Bäſi, wo 
ghushaltet het, ſider aß d'Büri nümme do gſi iſch, het ne 
ynegrüeft: Sie wärde wohl öppe ne Täller voll Schnitz und 
es Mümpfeli Späck möge oder Bohne; es ſyg doch gar wyt 
uſe z'laufe, uf d'TChellematt. 

Mi heig zwar ſcho z'Mittag gha, es ſyg uverſchant; aber 
me wüß, aß ſie's gärn gäb, und wehrt ſi und denn goht me, 
und Saches gnue hets jo ufs Chellemättlers Tiſch. 

Drno aber heißt's: Usrucke! Chnächte, d'Chärſt uf 
d'Achsle! Wyber und Chind: Chörb und Seck undren Arm! 
Im Härdöpfelacher zue! 

Dr Buur luegt öppe no im Stahl noche, ob dört alls 
abunde ſyg. Aber eigetlig weiß ers ſcho, aß nüt fählt; der 
Stümmel luegt zu allem. Zum Schaffen iſch er nüt; aber 
ſyne Schägge im Stahl cha keine öppis fürha. Dure Tag us, 
wenn d'Chüeh dinne ſy, het er Bürſchte und Striegel i der 
Hand und macht ſe ſuber und glatt. 


Churzwyligers gitts nüt bim Buure, weder's Härdöpfel- 
grabe, bſunders wenns troch Wätter iſch. 

Teil ſchlöh us, teil läſe zäme, läre d'Chörb voll i d'Seck. 
Das lauft alls, wie amene Schnüerli. Die wo usſchlöh, 
dänke, wenn ſo grüslig Kärleſe füretrole, velicht hebs no 
größer, und jede möcht die ſchönſt Stude voll füreſchlingge. 
Vo dene, wo ufläfe, meint au jedes, 's well z'erſt der Chorb 
voll ha, bſunders wenns öppe nes Mägdli iſch, wo gärn het, 
wenn em ne Chnächt chunnt cho hälfe der Chorb voll i Sack 
läre. Das gitt de Lüte ne guete Luun, und jedes wott öppis 
wüſſe für zum Lache. 

Jo, was do nit alls brichtet und verzellt wird! Wie anere 
Wöſch, wo die Dorfzytige all Neuigkeite uspacke, und de 
wenn das nümme längt, chöme no andri Dörfer a d' Reihe. 

Au uf der Chellematt het's ſälb Tag gnue z'rede gäh: vo 
der fürnäme Jumpfere, wo geſter is Dorf yzoge ſyg. 


„Jo,“ het d' Tobiaſſene gſeit, „jetz chunnts mer z' Sinn: 
wo⸗n⸗i geſter z'Obe d' Härdöpfel ufem Charli hei füehre, 
bigägneni Einere, allwäg Eini us der Stadt, fie het ömmel 
Glaſſihändſchli agha. Sie het mi grüeßt und im Lehrer no⸗ 
gfrogt, im junge.“ 

„Jo, und üſi Meitſchi,“ hets Chnörzerfritze Marebeth 
gwüßt z'brichte, „üſi Meitſchi hei's nächti heibrocht, der 
neu Lehrer heb Eini i d' Singſchuel brocht, e fo ne für⸗ 
nämmi — oder ſie heb ömmel fürnäm to, mit eren Arm⸗ 
ſpange — jo dänk me⸗n au amene Wärchtig! — Jo, die heb 
er mitbrocht, ſchynts für ſe z'ſpienzle und den andre Meitli 
z'zeige: „Lueget die do, die cha ſinge, dr ſyt es luters Narre⸗ 
wärch dergäge! So Eini iſch mir grad guet gnue!“ Jetz 
weiß mes, was dä eiſter fo ſchüch z' tue gha het und niene het 
wellen abyße. — Jo, und was i ha welle ſäge, nom Gſang 
ſyg drno der Lehrer mitere i „Angel“ übere, wo ſie ſchynts 
tüei loſchiere, die Jumpfere —“ 


„Jo, jo, Marebeth, das iſch wohr: üſe Dolfi hets au 
gſeit, wo⸗n⸗er hei cho iſch nächti.“ 

„„Warum chunnſch fo lang nit hei?’ han⸗i gſeit, wo⸗n⸗er 
afe chunnt cho z'trampe am ölfi — jo, er het ſüſch die Gwoh⸗ 
net nit, gottlob! Dä folget denn öppe au no, i ha's ſcho 
mängiſch gſeit, bi dam ume chöms einiſch Eini guet über, er 
iſch Eine, wie nes Schöfli!“ 

„He, fie hebe no im Lehrer zuegluegt, wie⸗n⸗er mit Einere 
i ‚Ängel ſyg, und 's Wächters Viggi ſygem nochedüßelet 
dur d'Hoſtet uf und ſyg hinderem Buchshag gläge und heig 
füre gügglet und gſeh, wie⸗n⸗ere voruſſe no d'Hand aäh heb 
— und — me darfs nit füge — und no ne Schmutz hebere-n 
au gäh!“ 

„Hä, hä!“ hei die Chnächte ne Schübel glachet. 

„Die müeßes allwäg au blindligs chönne, aß ſie i der 
Feiſteri d'Müler finde,“ het der Alewyſi gmeint. 

Und no einiſch „hä, hä!“ hets welle losgoh; aber mits im 
Lache ſy ſie blybe ſtecke. 

Der Bur, der Staufer, iſch näbezueche gſtande und het 
der Charſt abgſtellt. Jedes het ſo nes fromms Gſicht g'macht, 
as's grad chönne het: Ein, wo eifter glachet oder gäng Stämpe⸗ 
reie im Chopf gha het, iſch halt im Chellemättler nit im 
Büechli gſtande. Sobald as dä uf em Härdöpfelplätz gſi iſch, 
het ſi keis meh trauet, e Gſpaß z'mache, wil ſie alli gförchtet 
hei, ne böſe Blick z'erlänge vom Bur, wenn me⸗n Eine füre 
brocht het zum Lache. 

Ommel d' Wyber, die hei fi düßt und wohl gwüßt, was 
es heißt, wenn me⸗n uf der Chellematt nit guet agſchriebe⸗n 
iſch. Das Fürtech voll Opfel, Bire, dä Bitz Späck, oder das 
alte Paar Schueh oder Blusli, wo mängi z' Oben abem 
Chellemättlerhof heitreit het, hei fie doch wüſſe z'äſtimiere 
und drum iſch's mängere derwärt gfi, im Bur z' lieb 's Mul 
z'halte und 's für anderi Zyte z'ſpare; öppe an e Wöſch oder 
uf ne andre Hof. 

's git jo gnue Bürene und au Bure, wo gärn nes alts 
Blusli gäh hei z'näh für die arme Butze deheim oder ne 
Flänte Späck, wenn ſie umme derfür es Brösmeli Neus 
chönne vernäh — und Neuigkeite gits jo gäng; 's iſch kei 
Mangel, und wenns keini git, ſo macht me ſie. 

Wohl aber d'Chnächte: Ommel dä und dieſe het brumm⸗ 
let: 

„Wenn me de keis Muul meh darf uftue, wie wenn me 
müeßt e Spatz drinn hüete, ſo pfyf em druf; mira doch, es 
het kei Mangel a Plätze; er ſöll mi ſchicke, i dam frog i ne 
Dräck dernoh: Er cha de warte, bis em wieder ſo Eine zueche 
lauft, wie⸗n⸗ig!“ 

Und gwüß ſys no dere gfi, fie hei äxtra im Buur z' leid 
mängiſch nes ungwäſchnigs Mul gha — umme für ne z' ver⸗ 
täube. 

Ufem Härdöpfelplätz het me, 's iſch gäge de drüne gange, 
vo der Schür här afo hie und da ghöre ne Glogge⸗n aſchloh 
im Stahl und eiſter wie meh zäme. Und ufmols hets gheiße: 
„hoi, hoi!“ und der ganz Stahl voll, Eini no der Andre — 
mängiſch hei au zwo mitnander uſe welle — iſch zur Tür us 
cho. 

Die Härdöpfler hei d'Chärſt abgſtellt, der Arm druf 
gſtützt und dam Zug zuegluegt, wie⸗n⸗er vo der Schür zogen 
iſch, d'Matte⸗n ab, die ſchwäre Chüeh langſam, im glyche, 
gſatzlige Schritt, wie alti erfahrni Gmeinröt, wo kei Tritt 
näbenuſe mache, für ömmel ihrem Aſäche jo nit z'ſchade; hin⸗ 
gäge de d'Guſteli, mit dene het der Stümmel gnue z' tue gha; 

het er eis do zum Runkelrüebeplätz usgjagt gha, iſch ſcho 
wieder nes anders hinder de Chabischöpfe här gſi. 

Die Taglöhner hei fi umg' chehrt, d'Wyber, eis oder 's 
ander no ne Härdöpfel i der Hand, wo ſie vergäſſe het i 
Chorb z'tue bim Aluege vo dem ſchöne Zug. 

Der Chellemättler aber, wo n-er gmerkt het, aß 's em 
wieder wott warm wärde underem Lybli, het fi umgchehrt 
und iſch der erſt gſy, wo der Charſt wieder ufzoge het. 

D'Chnächte, ein nom ander, hei der Charſt au wieder 
glüpft mit ſuure Gſichtere, aß der Meiſter nit lenger het 
welle Zyt gäh für e chlei z'leue. 

Ufmols aber imene Rung ane, loht d' Tobiaſſene der 
Chorb, wo ſie grad het welle überelüpfe, lo gheie. 

„Lueget ſe dört, gſehnder, Arm in Arm!“ 

Wie amene Schnüerli het ſi alls umdräiht; der Meiſter 
het lang chönne zuehaue mit ſym Charſt. 

„Uſe Lehrer, Mueter, lueget der Lehrer!“ 

Die Chlynere vo dene Buze hei fi a der Jüppe vo der 
Mueter und verſtecke ſi. 

„Lueget Meitſchine, Eue Lehrer, dä gſehts, wenn der 
fulänzet, aleh, ſchaffet, bim tuſig, ſüſch nimmt er ech bim 
Zännihoor!“ 

Aber 's Käthineli, ne vierzähjährige Tſchup mit rote 
Hore, iſch nit verläge mit der Zunge: 

„O jöſis, dä gſeht üs nit, dä het jetz gnue z'luegen a ſyner 
Jumpfere!“ 

D' Wyber und d'Chnächte hei ne bſunderi Freud und 
lache ne Schübel voll, und 's Käthinelis Muetter het frei 
der Chopf uf, wo ſie ghört, aß ihres Meitſchi ömmel nit us 
der Art ſchlöih mit der ſpitze Zunge. 

Der Chellemättler aber gitt dam Meitſchi ne Blick, aß es 
rot wird, wie ne g'chüechlete Chräbs und i Bode yne luegt. 

„Er wird ſys Stadtfräuli welle goh ſpienzle im Dorf 
umme!“ 

Ei ſchlächt Witz über das Pärli het der ander abglöſt 
und gloffe wärs wie nes Brünndli, wenn nit der Chelle⸗ 
mättler dam Brünndli der Hahne dräiht hät. 

Langſam chehrt er ſi um, chlopfet am Charſtſtiel ſy Du⸗ 
bakpfyfe us, und luegt gägem Wald übere, grad wies em 
nit der wärt wär, die Lüt az'luege: 

Wenn me ne Gſpaß heig über Eine, wo umewäg ſyg, 
aß er ſi chönn wehre, he nu, dodergäge heb er nüt; aber eine 
lo föppele und ſchänzele, wenn er nüt wüß der vo, das duldi 
er denn nit uf ſym Plätz, bſunders nit, wenn's der Lehrer 
ſyg. Wär weiß, äb die, wo⸗n⸗er binem het, nit ſi Schweſter 
iſch? Er möcht au ghöre, was die ſeite deheim, wenn me i der 
Schuel vor de Chlyne über die Alte abe wurd ufhaue. Uf 
däwäg verlür e Lehrer ſy Reſpäkt bi de Chinde und ohni 
daß ers verdient heb. Und de ſyg allwäg der Nutze vom i 
d'Schuelhocke ame chlyne Ort; die Alte erläbes denn albe 
no gly einiſch, wärs am beſte mit ne gmeint heb; aber de 
ſygs ſcho z'ſpot. Aber ebe, het der Chellemättler gmacht, 
d'Lüt chönnes nit gſeh, wenn Eine öppe rächt well tue; 

fie meine mit 's Tüfels Gwalt, er müeß ſy, wie fie au, 
müeß mit ne, bis der Landjeger chöm cho Fürobe mache, 
und denn drufabe no uf de Stoße⸗n umegheie und haleegere 
und alls underobſi mache; de ſyg Eine der Hahn im Chorb. 
Weder me wüß wohl: mänge wett gärn e Usred ha, bi der 
Frau, wenn er ſpot heichunnt: He, tue doch nit wie ver⸗ 
ruckt', ſeit er denn albe zu Syner, ‚der Lehrer iſch ömmel au 
no binis gſy'. 

Jo, er wüß is wohl, macht der Bur, es ſyg afange 
bös derby z'ſy: wenn Eine öppe tät, aß mänge velicht no 
chönnt öppis von⸗em lehre mit em Husligſy und Ordlitue, 
ſo müeß es halt eiſter ſo Wöſchwyber mit und ohni Hoſe 
gäh, wo nem öppis ufrupfe, aß es de längt und d'Lüt 
cheu ſäge: „Eh lueget, er iſch au nit beſſer weder üſerein, 
wenn er ſcho gäng het welle der Heilig ſpiele, das het me 
jetz grad wieder einiſch chönne gſeh; alſo darf üſerein ſauft 
fo furtfahre mit Wüeſttue oder no chlei wüeſter! 

Die Wyber hei wohl gſpürt, wo's hi längt und hei dänkt: 
„Guet, aß mers wüſſe, das mueß de der Melk oder der Viggi 
oder der Sepp z' Obe vernäh, was er für eine ſyg —.“ 

Aß fie, d'Wyber velicht hie und do z'viel löih zwüſche de 
Zahnlucke füre cho, was beſſer im Chröpfli tät blybe, das het 
Keiner welle z' Sinn cho. 

Aber grad, wo fi der Chellemättler umchehrt, für d'Du⸗ 
bakpfyfe az'zünde, aß em der Luft 's Zündhölzli nit ab⸗ 
löſch, gſeht er, wie ſy Bueb, der Stümmel, uf der Matte 
nide ſtoht und däm Paar nohluegt, nohluegt, bis ſie ums 

Hübeli ume verſchwunde ſy. Jetz aber chunnts e wieder al E 
Geuß loht er us, aß die ufem Härdöpfelplätz zämefahre, der 
ufzognig Charſt löh lo falle und verſtuunet ummeluege. 

„O heie Gott doch au!“ rüefe die Wyber. 

Der Stümmel iſch am Bode gläge, het mit de Füſte us⸗ 
gwäiht und ufe Bode gſchlage; dernoh wieder ganz rüeihig 
der Chopf is Gras yne gha und kei Wank meh to und 
gläge wie⸗ne Bitz Holz. 

„O jöre Gott doch au, dä arm Bueb, chunnt's en ächt 
mithine ſo ah, het er ächt es Weh?“ 

Das iſch im Buur z' Härze gange, wo⸗n er het müeße 
ghöre, wie die Taglöhnerwyber uſem Dorf Verbarme gha 
hei mit ihm, däm ryche Chellemättler. 

Er chehrt ſi um und tuet derglyche, wie ner's nit ghörti 
und gſäch, foht wieder afo der Charſt ufzieh. 

Aber oheie, Chellemättler, ſo chaſch di nit verſtelle; die 
Chnächte, die Taglöhnerwybli, ſie hei gar grüsli guet Auge 
und gſeh der wohl ah, wies der ums Härz iſch, und wenn du 
faſch möchtiſch brüele, aß di bi dom Rychtum vo dene arme 
Tüfle mueſch loh verbarme: wenn dr 's Härz faſch wott 
verſpringe, das gſeh ſie der ah. Und merkwürdig, jedes 
dunkts, ſy Charſt ſyg paar Pfund liechter, und d'Härdöpfel 
flüge gſchwinder i Chorb. Und jedes dunkts, es wärd em 
ganz übermüetig und es möcht afo gſpäßle. 

So die ufs Chellemättlers Härdöpfelplätz, die Chnächte 
und Wyber, wo fie gſeh hei, wie der rychſt und größt Buur 
nes Eländ het, mit ſym Bueb! 

Mithine het fi der Buur umgchehrt und, d' Hand über der 
Stirn, durab gluegt, und jedesmol het er feiſterer drygſeh. 
Der Stümmel het ſi nümme um ſi Vehwahr g'chümme⸗ 
ret; z'erſt iſch er gläge wie ne Bitz Holz, der Chopf i Bode⸗ 
n⸗yne; undereiniſch ſpringt er uf, ſtoht uf d'Stroß ufe und 
luegt durus, zwüſche de Bäume dure; drnoh, wo⸗n⸗er niemer 
gſeht cho, hocket er wieder ab, a's Bördli, der Chopf i bede 
Hände. Der Buur het vo obe⸗n⸗abe zuegluegt: 's Veh het fi 
do und dört hi verſtreut, die einte ſy ufem Roggeplätz ume⸗ 
gumpet, difi hei im Neuacher gweidet, im junge Chlee; 
anderi hei mit de Hörnere gſtoße gäge⸗n⸗ander. N 

Aber üſe Stümmel iſch das alls nüt meh agange. 

Keis Wort und kei Fluech! 

Langſam ſtellt der Chellemättler ſy Charſt z' Bode, goht 
der Hübel ab, bricht ufem Bohneplätz ne Stäcke, und heizue 
trybt er ſys Veh, und loht der Bueb lo hocke und mugge-n 
am Bode. 

Dä luegt nit umme; erſt wo 's afoht nachte, ſpringt er uf, 
wie vom⸗ene Imbli gſtoche, ſtoht ſtill, rybt d' Auge, as wie 
wenn er öppis wett wägwüſche. Langſam ſchlycht er d'Matte⸗ 
n-uf, im Hus zue: dört am Husegge iſch der Vater g'ſtande, 
d' Hand über den Auge — d' Sunne iſch doch ſcho lang abe 
gſi, bländet het ſie eim nümme — aber der Chellemättler 
hätt ſi nit derfür gha, z'zeige, wie⸗n⸗em Tropfe vor den Auge 
gſtande ſy. 

Der Jung, wo⸗n⸗er der Vatter erlickt, macht en Umwäg 

um e Gartehag umme, für em usz'wyche, wie ne Hund, wo 
merkt, aß en der Meiſter gwahret het uf eme Schelmeſtückli. 


Mörndriſch hei ſie wieder Härdöpfel g'grabe uf der 
Chellematt. A der Sunne a hätts gäge de vierne chönne goh, 
und d' Zyt wär noche gſi zum Usloh. Der Bur het hie und 
do der Charſt abgſtellt und gloſt, äb me no keini Glogge 
ghör aſchloh i der Schüür ähne; aber dä het lang chönne 
loſe. Rüehig iſchs gſi; einzig d'Chüeh het me ghört, wo längi 
Zyt gha hei für uf d' Weid. 

Eiſter wie ſtränger het der Bur gluſteret und z'rug g'luegt, 
äb ächt der Stümmel nonit well usloh; das het er doch no 
nie vergäſſe gha. 

Der Alt het der Chopf gſchüttlet. 

Andlige, wo die War nie het welle zum Stahl us cho, 
het er ſi umgchehrt und iſch gleitig der Hübel ab, der Schüür 
zue; aber do iſch wäder im Stahl no im Tenn, im ganze 
Huus e kei Gſpur gſi vo däm Bueb, und dr Lunzi, dr Mäl⸗ 
cher, iſch mitem Roß i d'Schmitte gſi. 

Grad wo der Buur im Stahl inne der vordere Chueh 
ſälber het welle d'Glogge alegge, ghört er Schritt uf der 
B' ſetzig uſſe. 

„Aha, es chunnt em ändlige z' Sinn! — aber nei 's iſch 
e nit am Laufe⸗n⸗a.“ 

Do ſtoht der Bott uf der Thürſchwelle und will n'em 
d'Zytig ergäge ſtrecke. 

„Jo, legget ſe⸗n ufs Bänkli, ha jetz nit der Zyt — ſälber 

gnue z'ſtudiere!“ ſüfzget der Buur und tuet der Ringge vom 
Gloggeband y. 

„Was gits für Schmärze, ſuechet er öppe der Bueb?“ 
frogt der Bott. 

Ob er ne öppe gwahret heig? 

„Richtig,“ macht der Bott und chunnt nöcher, richtig, er 
glaub, er heb e gſeh, es heb en e chlei arig dunkt, weder er 
wärd dänk wieder ſyni Lüün ha, der Bueb. Wo⸗n er bim 
„Angelgarte“ ufe ſyg, heb er grad Eine gſeh um d'Mur 
ume dyche, und er müeßt ſi wüeſcht trumpiert ha, wenns nit 
der Stümmel gſi wär. 

Jetz het der Bur nümme ufe Bott gloſt; iſch voruſe und 
het grüeft gägem Härdöpfelplätz ufe: „Hoop, hoop!“ und 
gwunke mit der Hand, ſell Eine heicho vo de Chnächte. 

Däm het er dütet: d'Chüeh usloh! und iſchs Wägli ab, 
im Dorf zue gägem „Angel“ yne. 

Zum mindere Merke iſch er i d'Gaſtſtube; kei Mönſch 
hets dört gha weder die alti Angelwirtene, wo am Pfäiſter 
vorne ne Strumpf underhänds gha het; aber derby iſch ſie 
ygnückt gſi. Wo der Chellemättler yne chunnt z'trampe, het 
die der Chopf uf und luegt en e Zytlang a. 

„J weiß nit rächt, traumts mer oder nit; di gſeht me ſüſch 
amene Wärchtig nit binis, Staufer! Iſch öppen öppis un⸗ 
grads uf der Chellematt?“ 

„Nüt Neus, as i wüßt“, brummlet dä und bſtellt es 
Glas Wy. 

Wo die i Chäller iſch, het er chönne uſeluege und ſpanyfle, 

ab er ächt ſy Bueb niene mög gmerke. Dört im Gartehüsli 
ſy die zweu Lütli wieder binandergſäſſe, wo geſter dur 
d'Stroß gſpaziert ſy — am runde Tiſchli im Schatte; är 
het imene Heft gläſe; mithine het er e mit eme Mäſſerli, 
wo⸗n⸗er vo Zyt zu Zyt dermit Bletter ufgſchnitte het, ſüferli 
uf d' Hand döpperlet; denn het fie au is Heft yne gluegt und 
d'Chöpf vo beidne ſy ganz noch zäme cho. 

Das het der Chellemättler alls gſeh zum Pfäiſter us, und 
's iſch em frei heiß i Chopf ufe gſtiege. Er het öppis brumm⸗ 
let vo: „Schönha, wenn ander Lüt fette duſſe ſchaffe!“ 

Wo⸗n⸗er wyter gägem Gartehag übere luegt, gſeht er 
zwüſchem Buchshag öppis füreſchimmere: ne wyße Strauhuet, 
und jetz erlickt er zwüſche de grüene Blettere dure nes Gſicht, 
gägem Gartehüsli zuegchehrt, es tuet kei Wank, wie nes 
ſteinigs. 

O das Gſicht, die rote Backe: er hättſe vo wytems erb⸗ 
chönnt. Wie iſch em das der Hals ufcho, wil em der Bueb 
am heiterhäle Tag ſettigi Stückli göih goh arichte, aß nach⸗ 
här wieder 's ganz Dorf dervo zell: wenn er het müeße 
dänke, ſy eige Bueb ſygs, wo⸗n⸗em fo Verdruß mach i den 
alte Tage! er hätt möge uſe, uſe zur Tür us und en go näh 
und en ſchüttle und em i d' Ohre yne brüele: Bueb, Stüm⸗ 
mel, weiſch nit, aß mi du no undere Bode bringſch?“ 

D' Angelwirti hets Fläſchli uf e Tiſch gſtellt und iſch 
binem blybe ſtoh. 

Ab me ſchön Härdöpfel mach uf der Chellematt? 

„Hm e — hm.“ 

Ab er au ſcho Moſtöpfel verchauft heb? 

„'s heig vill bös!“ het dä gmacht. 

D' Wirti het dänkt, dä heb gwüß jetz es Redli zvill, aß 
er amene Wärchtig i d'Wirtſchaft chöm und nüt as ver- 
chehrte Bſcheid gäb. 

Sie het wohl gmerkt, aß do nüt Neus z'vernäh ſyg und 
iſch a ihre Platz wieder hinder ihre Strumpf häre. 

Der Chellemättler iſch ghocket wie uf Chohle. Es het en 
zoge a allne Fingere, für ſy Stümmelbueb am Gartehag 
uſſe go z'näh und en a de⸗n Ohre mit hei z'ryße. 

„Aber — nei“, het er dänkt i der Vernunft: „weiß Gott! 
wie gly wär nes Ungfell im Chyb, wo me nit darf dra 
dänke!“ 

's Gäld het er ufe Tiſch gheit und uſe und furt — furt 
vo do — der Tüfel ſyg umewäg, iſchs em gſi — nümme 
z'rugg gluegt het er! 

Derwyle iſch der Stümmel hinderm Gartehag grupet und 
het zwüſche de Buchsſtude dure gägem Gartehüsli übere 
gſpanyflet. Keis Aug het er ab ne gloh, bis der Lehrer ſys 
Heft zueto het und ufgſtande iſch. 

„'s chüelet ſcho, 's iſch halt Herbſt; 's iſch nümme rotſam 
voruſſe, bſunders für fo nes verzärtlets Schweſterli —“ 

Sie iſch au ufgſtande, und beidi ſy zum Gartehüsli us 
cho; ſie het en a der Hand gnoh, und ſo ſy ſie zwüſche de 
Gartebettlene und de Roſebäume fürecho, zum Garte⸗n⸗us. 

Vo der Wirtsſtäge het er no öppis zum Pfäiſter ygrüeft, 
zu der Angelwirti, „vom verzärtlete Stadtjümpferli“. Für 

dä Gſpaß het er es chlys Tätſchli übercho uf d' Backe; dä 
aber iſch flingg gſi und hets pariert. Het der Huet glüpft, 
goht näbem Huus abe. 

Näbem „Angel“ abe chunnt der Cheſſelbach cho z'tüfle, 
as wie⸗n⸗er täti choldere mit dene große Steine, wo⸗n⸗em im 
Wäg ſy; aber ſchuume und ragutte chaner wie⸗n⸗er will, die 
unghoblete Gſelle göh nem halt nit us Wäg. 

Über dä Bach, nes Stockwärch höch, goht nes ſchmals 
Brüggli, was ſäg i? Keis Brüggli, ne Lade iſch gleit vo eim 
Bord zum andere. Uf der änere Syte vom Bach ſtoht wie- 
der nes Hus, wo der Lehrer ſy Choſt gnoh het. 

Ines Wirtshus, het er gſeit, ſo lang as müglig, göih er 
nit ines Wirtshus go d'Choſt näh, der Lohn mögs nit er- 
lyde. Wenn er do au noch derby ſig — eifach übere Bach 
übere, ſo ſyg doch eiſter derfür gſorget, aß er nit z'vill nähm. 
Wenn Eine z' Nacht über die Tüfelsbrügg übere well, müeß 
er allwäg heiter ſy im Chopf und ſcho ehnder ne Seiltänzer 
ſy, aß er dä Lade breichi. Allwäg zwee chönne nit übere mite⸗ 
nand. 

Mit liechte Schritte iſch da jung Burſch über's Brüggli; 
uf der Wirtshusſtäge iſch die Jumpfere no gäng gſtande und 
het em nohgluegt, bis er fi däne vorem Hüsli no einiſcht 
umchehrt; ſie rüeft em no zue: 

„Du biſch ſchynts der Frau Stalder e guete Gaſt, aß 
ſo bhänd übers Brüggli chaſch, wirdſch es gwohnet ſy.“ 

Dä het glachet, und d' Angelwirti het gleitig der Chopf 
zum Pfäiſter usgſtreckt und uſegäh: 

„Vergältstaget wurd me, wenns keini flyßigere Gäſt 
gäb!“ 

Verſchwunde ſy beidi i der Türe, fie im „Angel“, är i 
ſym Hüsli äne am Bach. 


Z' Obe, wo's het afo nachte, iſch der Stümmel ändlige der 
Chellematt zue cho z'dyche. Ume Husegge⸗n⸗ume het er welle 
düßele. Do gſeht er der Vatter bi der Stahltüre ſtoh; er 
ſchießt zrugg und verſteckt ſi hinderem Wedelehuuffe. Der 
Staufer tuet derglyche, er heb e nit gwahret und goht mit 
em Bäſe i Stahl yne, der Bueb ſchießt ſider wie ne Pfyl 
hindere i ſys Chämmerli. Zeigt het er ſi nümme ſälb Obe. 

„Am beſte⸗n iſchs, me loht en mache. Er wirds, wills 
Gott, öppe wieder vergäſſe.“ 

Aber er hets nit vergäſſe, der Stümmel. 

Wie im Schlof iſch er ummegloffe und gſtande. Früecher 
het der Staufer umme brucht z'düte, alls het er verſtande; 
jetz iſchs gſi, wie⸗-nen als nüt meh agieng. 

D'Chüeh im Stahl, die hätte no lang chönne brüele zum 
Barelade⸗n us, bis fie uf d' Weid hätte chönne. 

Am Nomittag, ſobald as der Alt nümme deheim umme 
Wäg gſi iſch, het mene niene meh gſeh, der Stahl het er off 
gloh, wies en alls nüt a gieng, mir nüt, dir nüt. 

Bis z' Obe, i alli Nacht yne, het mene nümme gſeh uf der 
Chellematt uſſe. Dinne im Dorf hei ne d'Lüt gwahret bim 
„Angel“ ume Husegge⸗n umme dyche. 

„Mi mueß do achtig gäh; wär weiß, was fo eine chönnt 
aſtelle“, het der Staufer dänkt und en nümme⸗n us em 
Aug gloh, die Täg druf. 

's Tobiaſſe Frau het wüſſe z'brichte, die Jumpfere im 
„Angel“ heig ne Charte übercho, ſie müeß am Mändig hei, 
ſie erwarte ſe uf em Bahnhof, die deheim — der Bott hebs 
verzellt. 

Der Chellemättler het ſüſch keis Ohr gha für Dorfneuig⸗ 
keite, aber wo⸗n⸗er vo däm Stadtfräuli im „Angel“ het 
ghöre verzelle, do het er der Chopf ufgha. 

„Was ſeit er, der Bott?“ 

„Das Wybervölchli im ‚Angel', wo eue Muni bald uf 
d' Hörner gnoh hätt, müeß wieder verreiſe; der Schuelmei⸗ 
ſter wärd wohl längi Zyt übercho.“ 

Jetz het der Staufer wieder liechter gſchnufet, wie 
amene dünſtigheiße Tag, wenn fi ne ſchwarzi Wulche ver- 
zoge het. 

Es het en faſch möge glächere, wo⸗n⸗er der Bueb agluegt 
het, wie⸗n⸗er bim Härdöpfewage zue gſtande iſch, e kei Wank 
to und i eis Rad yne gluegt het, wie ne hölzige. 

„Gottlobedank, die Mugge wärde ſcho wieder vergoh, 
wenn d' Sunne nümme ſchynt!“ Aber bald wärs en graue 
und d' Stirne het er wieder verzoge: „Cha⸗n⸗er öppis für ſys 
Eländ, der eifältig Züttel?“ 

Und faſch hät er ſy gſchämt, der alt Staufer. 


27%. 


Der Staufer het fi Bueb fo guet im Aug gha, aß er em 
nümme het chönne ertwütſche. 


Ne ſchönere Herbſtſundig hätts nit chönne ſy weder ſälb⸗ 
chehr. 

„Die heis breicht mit em Wätter, beſſer as d' Schybe“, 
hei d'Lüt zäme gſeit, wo ſie ghört hei, aß 's Schieße los⸗ 
gangen iſch i der Längmatt äne z' Mittag am zwölfi. 

Ne Ußſchießet! 

Alls, wär Bei gha het, Frau und Ma mit em Chinds⸗ 
wägeli, der Ma, der Stutzer am Rügge, ſy der Längmatt 
im Schießplatz zue gſpaziert. 

Dört am Waldrand iſch ne Läbtig, wie anere Chilbi. Der 
„Angelwirt“ het mit em Roß und Wägeli der Proviant uſe⸗ 
gfüehrt. Würſt, Wegge und es halb Dotze Feßli. 

De'Muſig het a zwee Tiſch Platz gnoh, die andre Lüt 
hocke am Bord a under der Tanne, d'TChind grupe am Bode⸗ 
n⸗ume und tel mache Verſteckis oder Ziggi. Die Alte hei 
öppe nes Bier i der Hand, und dä und deini ryßt anere 
Wurſt und amene Weggli. 

„Nei, lueget au dört, iſch das nit der Lunzi, wo 's em 
jetz zeige? Wohl, bigoch lueget, e Feufer, feuf, vier und e 
Vierer! Bravo, Lunzi, du chätzers Lunzi! Das machts dänk, 
wil der Schatz bi der heſch, aß ſo guet breichſch!“ 

„Jo, jo Karlineli, lueg numme hinde füre, di Lunzi iſch 
der erſt bis dato, und die erſt Gob iſch glaub ne Gaffee⸗ 
mühli.“ 

Der Lunzi, 's Chellemättlers Mälcher, wird rot im Gſicht 
wie ne Schuelbueb, wenn em der Herr Pfarrer uf d' Achsle 
chlopfet — er nimmt ſys Bierglas und macht Gſundheit. 

„He, Karlineli, chumm, mach au Gſundheit mit em 
Schatz, heſch di ömmel nüt z'ſchiniere.“ 

's Karlineli loht fi ändlige füre und wird rot bis a d' Fin⸗ 
gerbeeri füre, wos mit em Lunzi aſtoßt. 

„Jo, jo, Siegriſt, ziel numme, aber der Lunzi maſch doch 
nit; aha — gäll, i has gſeit, numme ne Vierer, drei — drei, 
drei und ... fertig!“ 

„Verfluecht“, macht der Siegriſt, „ſo gohts, wenn me 
nit mit em eigne Gwehr cha ſchieße — do Weibel, heſch di 
Charſt wieder, us däm ſchieß ig mir Läbtig kei Schutz meh!“ 

„Jo, jo Sigriſt, weiſch! 's iſch eine ne ſchlächte 
Schütz! ..“ 

„He do, Lunzi, zahlſch nüt, Schützekönig, der erſt Prys, 
die Gaffeemühli, iſchs wohl wärt.“ 

„Nei, i mueß mache, aß ig denn au öppis z'mahle ha mit 
mir Gaffeemühli, cha nüt zahle“, gitt ne der Lunzi ume 
und lachet und het der Chopf uf, und 's Karlineli luegt en 
ſo ſüeß a, wie wenn er ne Zuckerige wär, 's het e Stolz, aß 
der Lunzi ſo ne guete Schütz iſch und dene Burſchte ſo ſufer 
cha umegäh —. 

„Seh, Muſig, ſy⸗n⸗ech eui Mulyſe ytrochnet; es dunkt 
eim ömmel nit, dir heit 's Feßli noch binech! — He, machet 
dä, wo der am beſte cheut: mit em Hu tä⸗tä Hobelſpöhn!“ 

D'Muſikante, die löh fi nit lang loh ufzieh. Der Lehrer 

chlopfet mit em Stäckli ufe Tiſch — jed⸗wäde nimmt no⸗ne 
Schluck und de ſetze ſie ihri Inſtrumänt a, und e luſtige 
Marſch löh ſie lo flädere — das tſchätteret und git es Echo 
im Wald inne. 

„So iſchs rächt, Buebe, z'Wiehnecht ſy mer allwäg nit 
do uſſe!“ rüeft Eine. Es paar Burſchte göh hinder nes 
Trüppeli Meitli und jede nimmt eis am Arm, und z'rings⸗ 
um gohts im Takt i der Matte⸗n⸗uß, aleh hüp! 

Do ufmols, mitts im Marſch, hoope ſie ufem Schießſtand 
vorne. 

„Fertig! Bravo Lunzi! Du biſch Schützekönig!“ 

„Hui, der Lunzi Schützekönig, im Chellemättler ſi Mäl⸗ 
cher! Gäll he, Wachtmeiſter Chriſte, da het ech — und du 
Korperal!“ — Und Zwee nähme dä Burſcht und lüpfe⸗ne 
uf d' Achsle. 

„Jetz gohts im Zug is Dorf! Am Achti iſchs Aſſe im 
„Angel“ und nochhär Gobeverteilig! Heh, Muſig, jetz vorah 
und Eine loh tſchättere us em gäle Heft. Und dir, Zeiger, 
aloh marſch, ygſtande!“ — 

Der Lunzi zablet uf dene⸗n⸗Achslen obe, wos en wei mit 
näh: 

„Nei, z' Obe chumm ig denn, löht mi goh, i mueß hei goh 
d'Chüeh usloh, 's iſch die höchſti Zyt“ — wehrt fi der 
Lunzi. „Seh löht mi jetz abe! Nundedie!“ f 

„Heiten, heiten numme, löht ne nit lo goh, träget en is 
Dorf yne. Der Schützekönig hei go d'Chüeh usloh, jo wolle! 
Die Chüeh chöme ſauft gnue über!“ Und alls Speere und 

N 


Zwänge und alli Usrede nütze im Lunzi nüt. Dobe mueß er 
blybe. Zwee vo de Mehbeſſere hei nos Karlineli, d'Schütze⸗ 
königin, welle uf d' Achsle nah. Aber wohl Händſche! Der 
Sigriſt het nen abgwunke, nit für Gſpaß. 

„Trybets nit z'wit, Buebe — löht 's Karlineli lo goh. 
Und jetz ygſtande ändlige und abmarſchiert. Muſig, ſyt der 
parat?“ 

„Nei, der Bumberdon mueß no z'erſt der Strumpf ufe⸗ 
mache!“ 

Andlige gohts los mit Muſig und im Takt im Dorf zue, 
zwee mit em Lunzi vora! Die Meitli und chlyni Ruſtig 
hindedry. 

Der Zeiger, 's Chlausſeppis Manz mit ſym rote Blusli 
macht vor em Zug yne der Bejaß. D' Chelle, die ſchwarzi, 
bänglet er wyt ufen i d'Höchi, macht es Redli, ſpringt uf 
und foht ſe wieder. So chunnt die luſtig Gſellſchaft is Dorf. 
Die wo deheime blibe ſy, ſpringen uſe vor d' Türe oder tüe's 
Läufterli uf und güggeli hinder de Umhängline füre, je nach⸗ 
däm as ſi öppe agleit oder gſtrählt ſy. 

Im „Angel“ reklamiert der Lunzi no einiſch, er müeß hei, 
er bchönn der Meiſter wohl! — Aber nüt iſch. 

„Der Schützekönig mueß z'erſt es Glas Wy näh, äb er 
goht go der Muni uf d' Weid loh. Süſch darf er am And 
nit zuenem zue.“ 

Und ändlige het der Lunzi, 's Chellemättlers Mälcher, 
chönne etrünne. „Karlineli, am Achti chumm di denn cho 
reiche. Mach di de zwäg, t Angel', heſch ghört!“ 

Und i de Sätze gohts der Chellematt zue. Ar, der Bur 
iſch am Husegge gſtande näbem Bueb, em Stümmel, zue. 
Dä het er guet ghüetet. — D'Geißle i der Hand, het er 
ſcho lang ufe Mälcher blanget und het ebe grad ſälber welle 
goge usloh. Sur het er afe drygluegt! — Der Mälcher het 
nüt gſeit und iſch binem vorby gſchnüzt i Stall yne und het 
d'Chüeh abgloh und uſetriebe. 

„Hoi — dir Sackermänte — uſe jetz! Springet jetz no 
z'erſt e Stung umenanger, äb der göht go fräſſe. Hü, Spie⸗ 
gel, roti, du Chätzer, wotſch ume? — Seh, Stümmel, wehr 
ſen ume — jo, do cha me lang ſäge! Dä ghört halt nüt — 
dä lauft hinge noche, wie'n er Zäntnerſtei a de Scheiche 
hätt.“ 

Der Stümmel, dä ghört und gſeht vo allem däm nüt, 
hindedry tſchalpet er, d'Händ i de Hofe und d'Geißle unde⸗ 
rem Arm wie ne arme Schelm, wo der Landjeger abgfaſſet 
het. Wär hätt en no bchönnt, wo ne gſeh het früecher! Früe⸗ 
cher do het er ghoopet und gchlöpft — und die Chüeh ume⸗ 
gwehrt — und jetz, o jüre Gott, daſch gar nümme der glych 
Stümmelbueb wie albe! — 

Der Lunzi iſch nit guet z'Paß gſi uf der Weid. D'Chüeh 
hei n'em z'weni gleitig welle fräſſe und ſy eiſter umenander 
grönnt. 

„'s iſch grad, wie wenn ſie's wüßte, die Chätzere, aß ig 
i's Dorf yne mueß. — Seh, Schäggi, ume! oder du er— 
längſch eis! Nit emol amene Sundig het me meh Rueih, 
und no amene Schießet, und wenn me no Schützekönig iſch 

— me chönnt dervo laufe, my Seel!“ — Und er hets wohl 
gmerkt, wie notisnoh, wo 's het afo nachte, eini no der 
andere vo dene Chüehne ufe Neuacher gange⸗n⸗iſch, wos 
junge maſtige Chlee gha het druff. 

„Jo mira, fräſſet umme zue; es wird öppe dänk nüt mache, 
und dir heit ehnder gnue!“ und all Augeblick iſch er zuene 
zue gſtande und het ne griffe uf der Weidgruebe, äb ſie no 
nit voll ſyge. Derwyle iſch der Stümmel do gſtande und het 
gägem Dorf yne gmulaffet und Chüeh lo Chüeh blybe. 
Andrimol hätt ers nit duldet, aß ſie im Chleeacher wäre go 
weide. 

Wenn der Lunzi dr Stümmel agluegt het, iſchs em ſüttig 
dr Hals ufcho: „Du biſch ſchuld mit dym Bockigſy, aß ig do 
mueß hüete, drwylen aß ſie im Angel chönne dr Durſt löſche.“ 

Und er het afo ſtüpfe vo der Syte und gägem Dörfli 
zue zeigt und d' Achsle glüpft und glachet: 

„Schöns Schatzeli! Nit zum Buebli cho! Angers Schatzeli! 
Schöns Meitli mitnäh! Ahli mache!“ 

Er het drby über di eige Backe gſtreichlet, und het 's Mul 
gſpitzt. 

Dr Stümmel het gloſt, und e rote Chopf übercho, wo dr 
Mälcher däwäg Ol is Füür gſchüttet het. Er iſch vo eim Bei 
ufs ander trampet, het afo lache, aber 's iſch uſecho wie 
zumene Faß uſe; dr Mälcher het nit lugg gloh, woner gſeh 
het, aß's glüetet, het einiſch gägem Burehuus gſchielet und 
wieder neu agſetzt: 

„Schöns Schatzeli! Morn furtgoh!“ het drby dr Chopf 
ghänkt und dr Lätſch lo hange. „Nüt für Buebi!“ Wie 
wenns em ſälber z'Härze gieng, het er ne Grimaſſe gmacht 
gägenem yne. 's het wohl to, i däm brüetigen Ofe no chlei 
yzheize, bis dr Meiſter cho iſch und fie ändlige hei chönne 
ytrybe. 

Wo ſie abunde gſi ſy, het der Lunzi gleitig afo mälche. 

Der Stümmel iſch voruſſe ume Husegge diche, und der 
Alt het es Aug uff en gha. 

Do heißts ufmols zu der Stalltüre⸗naus: 

„Gleitig, uf der Stell cho, Meiſter! Der Blöſch, fader- 
die, iſch bläiht!“ Der Bur bſinnt fi nit lang, goht yne, 
goge hälfe. „J has no dänkt,“ ghört mene dinne ufbigäre, 
„ſyt im Chleeacher gſi, he?“ 

Und derwyle, wil ſie im Stahl die Chueh dokteret hei, 
iſch dieſe, der Stümmel, gange, ſo bhänd as er chönne het, 
em Dorf und im „Angel“ zue. 


Dört inne, im Dorf het me ſcho vo wytems ghört, aß 
im „Angel“ öppis bſunders los iſch, und wenn mes nit ghört 
hätt, ſo hätt mes doch gſchmöckt zu de Chuchipfeiſteren us. 
Do het d' Angelwirti lo ghöre, aß fie ne Stimm hätt für ne 
Fürſprützehauptme, und glärmitiert het ſie mit dene Ufwart⸗ 
meitline: 

„Anna, ſchnäll i Hirze'⸗n übere no goge zwänzg Suppe⸗ 
täller ertlehne — ſie chönne ſe wohl gäh; ſie hei 's letzt mol 

au die filbrige Löffeli g’reicht, wo fie nes Hochzyt gha hei 
däne —.“ 

„Jöre Gott, Schoſefine, dä Salot iſch au no nit gwäſche, 
gleitig goſch mer — nu, 's iſch ömmel jetz nit fo gföhrlig 
wäge de Schnägge.“ 

Ne Cyhällnere chunnt d'Stägen ab z'ſpringe und frogt 
no der Meiſteri: me gſeht ſe faſt nit wägem Dampf am 
Chuchitiſch vorne, wo ſie Schnittlauch ſchnätzlet. 

„Ab me i de Muſikante vom glychlige Wy müeß gäh wie 
diesne?“ frogt ſie. 

„Nei, heit erne nit gſeh i der Chorbfläſche ſtoh? Frid- 
thaler und färndrige Moſt — die hänkte z'grüsli ah; de wäre 
ſie voll, wenns Tanze los goht und chönnte nümme bloſe. — 
Jo, jetz chunnts mer au i d' Sinn, iſch der Lehrer ſcho do? 
Heit er nüt gſeh? Säget em doch denn, das Fräulein — 
wüſſet er, 's iſch ſy Schweſter, wo do iſch us der Stadt 
z'Viſite — tüei hälfe ufträge; er ſell nüt für unguet ha, 
mir heben ebe gar vill ztue, ſie chunnt is kumod — aber 
morn goht ſie wieder furt, ſie het Bricht übercho, 's iſch 
ſchad! — Heit er jetz au d' Suppe rächt gſalze? Es gitt e chlei 
Durſt, aß die Lüt möge trinke — mir hei nes ſchöns Quan⸗ 
tum zwäggmacht im änere Stübli. Seh! Marie und du, 
Schoſefine, nähmet z'erſt au no nes Glas Wy oder do no 
nes Räſtli Rindfleiſch, ſeh, möget er nit?“ 

„Nei“, wehre ſi die Meitli, „nei, me chunnt gnue über 
i d'Naſe“, und göh ufe und brummle zäme: „Nei! Er iſch 
mr z'ſuur, i mane nit verlyde — und das Rindfleiſch! Wär 

möcht au vo däm Chuehläder us Sunderbundszyte? Nei, ha 
deheim z'Nacht g'gäſſe zum Fürſorg!“ — Und göh wieder 
d' Stäge⸗n⸗uf. — 


Im Saal obe, dört iſchs heiter belüchtet. A de wyß deckte 
Tiſche hocke ſie, die Schütze mit ihrne Fraue — 

Andri ſy no im Mäbeſaal und gſchaue dört d'Gobe und 
gluſte ſcho no dere⸗n oder dieſere. 

„Seh, Schoſefine“, rüeft Eine am Tiſch no der Chäll⸗ 
nere, „ſeh, heit der 's Waſſer für eui Suppe z'erſt im 
Bielerſee müeſſe reiche? Es möcht afe bald gſy!“ 

„Trinket dir numme chlei ſträng!“ gitt em's Schoſefine 
ume. „D' Angelwirti will drum warte, bis der nümme fo 
guet gſeht, wie dünn aß fie iſch — jo d' Suppe mein i — nit 
d'Angelwirti —“ 

„Seh do, wo ſy ächt au die Chällnere? — Aha, dört die 
us der Stadt, daſch ſchynts im Schuelmeiſter ſyni, wie 
ömmel d'Lüt ſäge, wo do z'Viſite⸗n⸗iſch im Angel’. Lue dört, 
wie die ne Armſpange a het, iſchs ächt au Guld? Lue, wie 
ſie lachet gägem yne, jo, jo, dä cha wohl der Chopf ufha — 
lue, wie ſchön Zähn aß ſie het; wo het ſie ächt die lo mache?“ 

„Seh, Schoſefine, Chällnere, bringet do ne halbi, das 
Gſchmäckli, wo do us der Chuchi d'Stägen ufchunnt, macht 
eim ganz Durſt!“ — 

„Jä jo“, müpft d' Frau ihre Ma mit em Ellboge, „jo, 
jo, nimm di denn aber hinecht in acht, aß mer nit z'viel 
überchunſch. Miſecht, i goh hei, wenn afoſch dumm tue, und 

loh di nümme⸗n yne, aß 's weiſch. — Los, jetz gitts eis, lue 
d'Muſig, ſie föh a! — Guetenobe Bethli, het er di au mit⸗ 
gnoh? —“ 

„Er het dänk e kei anderi Wahl gha. Er mueß albe⸗n 
öpper ha, wo ne heifüehrt!“ — 

„Oho, umme nit z'lut“, macht der Ma. „Wenn du der⸗ 
by biſch, iſchs nit ſo gföhrlig, aß me z'vill überchunnt. Du 
zellſch jo jedes Schlückli!“ 

„Eh, lueget do d'Bäſi, daſch jetz rächt, aß dir au chömet, 
do iſch no Platz. Wo heit er der Ma? — Lueget, was heit 
er do no am Jaggli, ne Spinnhuppele! Seh zeiget!“ 

„Was du nit ſeiſch, ne Spinnhuppele, mach mer ſen ab! 
So gohts, wenn men allg ſälber mueß mache im ganze Hus 
inne. Wo⸗n i ſcho d' Tür bſchloſſe gha ha deheim, für z'goh, 
chunnts mer i d' Sinn, i heb d' Geiß no nit tränkt, i wirde 
ſe'n im Stall erlängt ha. — Aha, do chunnt er, der Lix, — 
lue do, du heſch das nit gſeh, han i no ne Spinnhuppele am 
Rügge i ‚Angel? brocht!“ 

„Jä!“, lachet der Ma, „daſch halt nit anders; a den alte 
Hüſere gitts gärn Spinnhuppele!“ 

„O du biſch doch gäng der glych! 's iſch guet, aß d'Muſig 
ſpielt, wenns ſüſch öpper ghört hätt. — Wien⸗ig jetz er⸗ 
ſchrocke bi, i ſchlottere no gäng wie nes Hüdeli! Wo mer ume 
Husegge⸗n⸗ume chöme gägem „Angel' yne, ſchlycht Eine dört 
näbem Bachbrüggli füre und gägem Gartehag abe. J ſäge 
zum Lix, du ſeh, gang lueg au! Halt Mano, wo us? wo us? 
macht dä do; aber kei Antwort. Ar, der Lix, iſch em noche— 

düßelet, für z'ſpanyfle, wär ächt fo verſchmeukt umenand 
tüei ſtryche — wo⸗ner üs aber g'wahret, het er's Päd 
g'chauft, d'Hoſtet ab. Aber gäll du Lix, 's iſch Eine gſi und 
er het öppis i der Hand gha, nit wohr? heſchs au gſeh, öppis 
wie nes Sagli!“ 

„Jo, nes Sagli! Amene Sundig wird keine welle z'Holz, 
go frävle, oder iſchs öppe au ne Geiſt gſi, wie ſälbmol, wo 
d'Fälderſeppene mit em Stahlbäſe im Dorf ume gfägiert 
iſch, go der Ma ſueche znacht — do hei ſie au gmeint, es 
ſyg der Tüfel mit der Ofechrucke.“ 

„Jä, i weiß's jo nit, aber mi ſeit, es ſyg die letzti Zyt 
nümme ganz ghür bim ‚Angel? umme, ſider aß das Fräuli 
us der Stadt do ſyg. Es dych z' Nacht mängiſch Eine do 
umenander wie nes Gſpäiſcht! — Aber was will me ſäge? 
's Mannevolch lachet doch numme über ſettig Sache, bis ſie 
's ſälber einiſch erfahre.“ 

„Jo, do heit dir rächt, Frau Biderma! D' Manne glau⸗ 
ben afe all Tag wie weniger.“ — 

„A die böſe Geiſter müeße mer mängiſch wohl glaube, 
die hei mer im Huus“ — macht Eine vo dene Manne. 

„Loſet, Manne“, hei die Wyber afo ufbigähre, „bi euch 
iſchs hinecht nit uszhalte — wenn das nit beſſeret, göh mir 
ane bſundere Tiſch.“ 

„Jo, ſie wurde gly wieder binis ſy“, gitt Eine umme. 

„Aha, ändlige, d' Suppe, die het me jetz mit Warte müeße 
verdiene. Seh, Frau Wolf, heit der Täller dar, i wott ech 
uſeſchöpfe!“ 

„Jo, wenn der weit fo guet ſy, Merci, Dankigott!“ 

Jetz gohts anes Löffle, d'Muſig het au gſchwiege, ihri 
Inſtrumänter usbloſt und ufe Sinzel gleit. 

„Seh, Schoſefine, üs bringt me gäng z'letzt Suppe“ — 

Es iſch g'äſſe worde mit Gſpäſſe und Trinke und Lache, 
und d'Muſig het albe wieder eis bloſt zwüſchen⸗yne. 

„Gäll Schoſefine, dir heit e neui Chällnere übercho; die 
verſtohts, gäll!“ 

„Jo jo, öppen⸗au!“ macht's Schoſefine, „us der Stadt, 
do hei ſie ſcho der Zyt, für ſo öppis z'lehre. Serviere, kla⸗ 
viere, ſinge — jo, wenn der ſe ghörtet, die ſingen albe zäme, 
ufem Klavier!“ 

„Wär eſo?“ frogt Eine, „aha, die, he, ſie ſöll doch Eis 
vonere gäh!“ — 

„Säget eres! Gang, Schoſefine, gang ſäg, es wärd 
gwünſcht, ſie ſell eis ſinge, die Jumpfere us der Stadt!“ 

„Jo, mach das, Schoſefine, ſinge ſell ſie, die Jumpfere!“ 

's Schoſefine het ömmel faſch nit dörfe, 's het ſie gſchi⸗ 
niert, für ſe go z'froge; aber 's iſch eres doch go ſäge. Und 
nandernoh iſchs a allne Tiſchen umme gſi, die chönn ſo ſchön 
ſinge. 

„So ſöll fie! Jumpfere, löht eis loh flädere!“ 

Die het ſi gwehrt, bis äne uſe und all Usrede gha. 

Drno wo aber der Lehrer cho iſch und gſeit het: „He, tue 
nes zum Gfalle“, drno het ſie zuegſeit. „He minetwäge; aber 
dir wärdets ghöre, 's iſch nüt appartigs!“ — 

„Jetz hanig aber myni Liederheft deheim, die mueß i halt 
gſchwind go reiche!“ ſeit der Lehrer und will uſe. 

„Nei, blyb“, ſeit die Jumpfere, „ſäg mer umme, wo ſie 
ſyge, die Liederheft, i will fe ſcho go hole — i finde der 
Wäg au über 's Brüggli i dys Zimmer übere!“ 

Der Lehrer het glachet: Nit, aß är der Lade nit au no tät 
breiche übere Bach, fo gföhrlig ſtöihs nonit, und het ändlig 
zue gäh, aß ſy's Schweſterli gange iſch, go die Lieder reiche 
is Hüsli, ähne am Cheſſelbach. Ar het no mit de Gobe z' tue 
gha und mit Usrächne. 

Derwyle hei d'Muſikante ihri Inſtrumänter agſetzt und 
Eine loh flädere. — 

Notisnoh hei die Lüt afo blange: wenn ächt die Lieder 
chöme. 

„So gohts, wenn mes Wybervolch anes Ort hi ſchickt; 
ſie hei gäng gar viel z'brichte.“ Und hei all Augeblick no der 
Türe gſchielet, äb fie nonit chöm. 

„Sie wird die Lieder nit finde“, het der Lehrer gſeit, „i 
haneres doch gnau g'äſpliziert, wo ſie ligge, i mueß ſälber 
goh“, iſch uſe und d'Stägen ab. Woner uſe cho iſch vor en 
„Angel“, hets en arig dunkt, woner kei Liecht gſeht i ſym 
Zimmer, äne am Bach. 

Woner gägem Bach abe goht, em Brüggli zue, dunkts en, 
er ghör öpper jommere. 

Er blybt ſtoh und trauet ſi nümme z'ſchnuufe. 

No einiſch ghört ers: 's iſch e Süfzger; ne Stich fahrt 
em is Härz. ... Und do 's Brüggli! broche iſchs! ewägg! — 

„Anna!“ rüeft er i ſyr Himmelsangſt. „Anna, gib au 
Antwort!“ und haltet der Ote⸗n a und loſt. 

Und ſcho wieder ghört ers, das länge „Oh!“ us der Tiefi 
ufe. Aber rüefe chaner vergäbe. Antwort gitts e keini. 

„Liecht!“ rüeft er. „Liecht! es Ungfehl, um Gotteswille! 
Nes Unglück!“ 

Drno het Eine im Saal obe zum Pfäiſter usgluegt: 
„Was gitts für ne Lärme do nide? Was rüeft er! — Nes 
Unglück? — Liecht!“ 

„Nes Unglück!“ gohts dure Saal. D' Gable und d'Mäſ⸗ 
ſer löh ſie lo falle, und alls wott zur Türe⸗n us. 

„Wär rüeft do?“ heißts vo zähne, wo zur Hustür us uf 
d' Stägen uſe chöme. 

„Was iſch do? Wär wottis ſpränge? Für Narre ha!“ 

Aber dä rüeft wieder am Bach unde. 

Jetz, wo ſie mit der Latärne abe chöme, iſch keis Brüggli 
meh do, der Lade iſch broche. Eine zündtet überus. 

Was iſch das für nes Luege i däm tiefe Bach unde uf 
dene große Steine! D'Chöpf hei ſie überuſe gha; aber zrugg 
ſy fie gfahre. „Jöſis Maria und Sant Joſef!“ 

„Anna, Anna, my Schweſter.“ Der Lehrer, i eim Satz 
iſch er 's Bord ab und het der Chopf vo dam arme Wyber⸗ 
völchli ufgha, wo i der Tiefi unde ufeme Stei glägen iſch. 

„Anna, fo tue doch d' Augen uf; es het di jo nit fo feſt 
gäh! Gäll nit, 's cha nit ſy! Ghörſch nüt! Lue, ig bi do, dy 
Brueder, lueg doch! Anna!“ 

Aber fie het nüt meh ghört; fie hei fen ufetreit, hei grüeft, 
hei dr Dokter lo cho! — Sie het ke Antwort meh gäh! — 

Ufene Stei im Bach unde hei d'Lüt zeigt: dört het me 
ne große Fläcke gſeh, „'s iſch kei Wunder!“ 

„Lueget Manne“, het Eine gſeit, „lueget do, 's Brüggli 
iſch mitts abenand! Mitts abenand hets Eine gſagt, 's het 
müeße bräche.“ 

„Sy Schweſter, loſet!“ hei d'Wyber g'jummeret, „jöſis 
Gott, ſy Schweſter ſygs! — O jere! Wär hätt au das 
dänkt.“ 


Und dobe am Bach im Bungert obe het me ufmols Eine 
ghöre lache, überlut, wie ne Narr! — „Der Stümmel, 
loſet! 's Chellemättlers Stümmel!“ hets gheiße zwüſchen 
ufe, us dam Jummere und Chlage⸗n und Briegge! 

Scho gly hets afo nachten i dr Stube vom Galmishuus, 
wil 's Schindeldach wyt über d'Pfeiſter abe ghanget iſch; 
zuedäm iſchs im Winter no miteme Schneepelz gſaumet 
gſi und mit Yſchzäpfe gfranſet. D'r Schuehmacherſeppli, 
woner uf ſym Stüehli hinderm Pfeiſter 's Dröhtgarn 
nümme rächt is Löchli breicht het, iſch er ufgſtanden und iſch 
im grüene Pächſchurz mitem Galmisbueb ums Huus umme, 
für ne chly go z'verlufte, äb me d' Ollampe het dörfen ufe 
Bank näh und Liecht mache. Aber denn het der Schueh- 
macher wieder der Hammer grüehrt, und der Galmisbueb 
het em zuegluegt. A ſälbem Winterobe het er em brichtet, 
wie är einiſch z'nacht im Hornig us der Stadt cho ſyg dur 
d'Chellematt der Hübel ab gäg em Hohlwäg, wo's gäg em 
Gummedörfli abe heizue goht. Der Byſe heig pfiffe, aß är 
heig müeße mitem Naſelumpe der Huet über d' Ohre feſt⸗ 
binde, und näbem Schnauz abe ſygen Yſchzäpfe ghanget, es 
heig bi jedem Schritt „gling glang“ gmacht. 

„Glatt iſchs gſi, der Moon het me gſeh ufem gleſig Bode, 
und jedes Eſtli, wo übere Wäg us ghanget iſch, het glitzeret. 
J ha ne Rolle Läder uf der Achsle treit und mitem Stäcke 
hanig Hebi gſuecht. Jetz duderno, uf eismol blybeni ſtoh. 
Was hani ghört? Iſchs en Aſt, wo im Bysluft a der Tanne 
gyret? Nei, 's chunnt vo unden ufen uſem Hohlwäg. Es 
iſch kei Aſt, e Mönſch iſchs gſi, jetz gwahrig Einen i der 
Hohle nide. Jä, du heiligs Verdiene! Biſch du's, Schuel⸗ 

heer? Was machſch du do z'nacht am zwölfi?“ Dä byſtet und 
gruggſet und ſtreckt mer der Arm ergäge: 

„Schuehmacher, chunnſch eberächt! Vom Himmel abe!“ 
mürpft er füre, wie wenn er's ſächs Schueh undenufe müeßt 
näh. „Himmel abe! Het mi — „Kerlottenau! — het mi — 
übel gleit — tenau!“ I dem wott er 's rächte Bei ufezieh, 
aber nei, er gruggſet, wie ne verheiten Aſt aneren Eichen im 
Wätter. Ig loh mys Läder vom Buggel as Bord a. „Heilige 
Bimbam! Gummeheer! Du am Bode bi däm Wätter!“ 

„Jo, und wär — verfrore wäri — ohni di!“ und längt 
mer d' Hand. J hanem welle ufhälfe. „Uuh!“ Er het numen 
uf eis Bei chönne ſtoh, „Uh“ het er gruggſet, aber der Geuß 
iſch innenabe, er het en verbiſſe. Jetz hanig mys Läder i 's 
Tannligſtüüd yne verſteckt und ha der Gummeheer a Buggel 
gnoh. G'chräzet hanige, z'erſt hübſcheli, Schritt für Schritt, 
ſüferlig, wie wenn ig en Eierhutten am Rügge hätt. Wenn 
ig a nen Yſchchnure gſtolperet bi, fo hanigs ghört, wiener 
uf de Zähne g'chräſchlet het. Mer ſy ſatteli, ſatteli dur 
's Gummedorf ufe, bim „Rößli“ verby gägem Stöckli ufe cho; 
gottlobedank hanig en yſige Spitz im Stäcke gha — 's iſch 
glatt gſi — jä, was lachiſch! — i bi guet zwäg gſi, nes 
Schöppli im „Poſthörnli“, e halbe Schoppe bim „Baſel— 
töri“, bim Binzmuß no ygchehrt und bim Bargetzi no 
einiſch, das iſch alls gſi. Nüechter, wie ne Füüreimer bini 
gſi!“ D'Galmismueter het ghueſtet, wo der Schuehmacher 
das ſeit; uf das het er ſys Bärtli gägem Tiſch übere gſtellt 
—, aber es het niemer nüt gſeit drufabe. 

„Jo, do ſy mer hei cho, is Stöckli, wo der Schuelheer 
jetz no leini husaſtet; der Schuelheer het ſy Schlüſſel nit 
chönne zum Hoſeſack us nah, d' Finger ſynem gſtabelig gſi wie 
Chabisſtorze, aber ändlige hanig d' Türe doch ufbrocht. Challt, 
wie imene Hſchchäller; i weiß, was das heißt! Düft a de 
Wände! J ha der Schuelheer ufs Bett yne gleit, Liecht 
gmacht im Lämpli, ha igfüüret, Zytige und alti Heft vo dr 
Schuel; öppis Warms mache; aber es het öppis brucht, 's 
iſch halt e chlei nen Yſchdechi uf der Milch gſi, wonem 
d'Rößliwirti uf d'Stäge gſtellt het, für wenn er heichööm. 
J ha no frei echli z'tüe gha mitem die ganzi Nacht; gägem 
Morgen ahne, wonem 's Bei ygfäſchet gha ha, iſchs ſcho ſo 
dick gſchwulle gſi, wie die Gaffeechanne undenoche; er het uf 
eismol afen abwäg rede, uf und furt het er welle; er iſch 
chäch gſi i den Arme. Er müeß i d'Schuel, ſie welle hüt 
uf d'Schuelreis, der Ludi ſyg ſcho abe mitem Leiterwage; 
i däm het er wieder wältſch parliert und ufbigährt, er heig no 
der Bürgerchnebel z'guet z'Lion inne, der Sindig heigem 
ne verſproche und d' Tochter derzue. Jä lach nit Seppli, wenn 
Eine ſo ne Jaſcht het wie dä! — J ha beid Händ müeße 
bruche: 

„Biſch gſchyd, Schuelheer! — Duld di, 's iſch gly Morge; 
lueg, i bi der Schuehmacher!“ Aber das iſch no lang gange! 
J ha bimer dänkt, drwylen as notisno d'Fäiſterſproſſe i 
d' Stuben yne gwachſe ſy, wienig em well ne Tärme ha, im 
Schuelheer, wenn der Dokter binem gſi ſyg und er wieder 
heiter gſäch: Lue Gummeſchuelheer, du chunnſch no einiſch 

ſchreeg dry mit dym Höckele, chaſch a keiner Taffäre verby, 
Brichti, as de biſch! Chaſch de nit au hei?“ 

So hanem e Predig beizt gha, ſälb Nacht, aber wenn ig 
denn fo i däm Stübli umegluegt ha, fo hets mi afo früre!. 
Ach göht mer doch ewägg, wenn Eine niemer het! Hüüfe 
Büecher und Zytige ufem Tiſch — hätt er gheizt drmit! Alti 
Chräge drufume! J weiß es wohl, wie mes het, wenn eim 
niemer chunnt cho uftue a d' Türe, niemer, wo eim 's Lämpli 
azündtet. — Item.“ Uf das het dr Schuehmacherſeppli nit 
wyterverzellt, und es het der Galmisſeppli dunkt, wo näbe 
zue gſäſſen iſch, ſys graulächt gſpriglete Bartſtümpli tüei 
gwaggele, wie wenn der Byswind drdureging. — Uf das het 
d'Galmismueter gſeit: 

„Me cha ſcho ſäge, Höckeler; dir heit rächt, Schuehmacher; 
wenn mer allne Orte chönnt hinter d'Umhängli luege, und 
hinter d'Härzpfäiſter yne.“ „Dir heit rächt, Frau Reinert“, 
macht der Schuehmacher und byßt die rote Läfzge zäme: er 
het grad Sohlläder g'chlopfet. 

„Heit au ſcho öppis gha, Schuehmacher, gället!“ 

Er het drglyche to, er ghöris nit, und ſchwytiger iſchs 
gloffen ufem Läder. 

„Wie lang iſch's jetzt, as fie 's Mariann uf Günsberg treit 
hei?“ Er loht der Hammer ufem Läder ligge, luegt gägem 
Liecht, drückt d' Auge zue, wie wenns en bländeti: 

„A der Wiehnecht iſchs acht Johr gſi, jo, ſälber Wieh⸗ 
necht!“ macht er wie zuenem ſälber und tümpft 's Läder im 
Waſſer. 

„Iſch em guet gange.“ 

„Guet gange!“ macht er langſam, wie wenn er jedes 
Wort müeßt chüſte. 

„Wie lang iſchs gläge? 

„Zweu Johr iſchs gläge, 's Mariann!“ 

„Tröſts Gott im Himmel obe, 's iſch jetz e wyßen Angel!“ 
Der Schuehmacher het der Hammer wieder ufzoge und dry⸗ 
ghauen und het lyslig ſys Liedli pfiffe zwüſche de Zähnlücken 
uſe: 

„Ich liebe die Zufriedenheit!“ Drno uf eismol het er 
wieder der Chopf gſchüttlet: 

„Das Höckele, das Mämmele!“ 

D'Mueter luegt en ah und wott em ergäge cho: „He, 
Schuehmacher — dir — heit ömmel — wenn me halt ſo 
leini iſch — 's höckelet mänge, won em e Tür zum warme 
Chauſtöfeli ufgoht — no meh as dir!“ Do aber luegt er ſe'n 
ah, loht d'Läfzge hange: 

„Jä, wie meinet er, Frau Reinert? — Der Schuelheer 
meinig, der Schuelheer!“ 

D' Mueter het ums Merke d' Augsbrauen ufzoge und het 
gleitig dieſewäg greiſet: „Jä jo — ebe — der Schuelheer, 
jo, do heiter ſcho rächt!“ 

Er iſch ſcho wieder ufem Gleis gſi: „Jo, der Schuelheer, 
i hanems ſcho mängiſch gſeit. Ach, göht mer ewägg, Chättini! 
Lueget, es iſch mer, i chönn mängiſch nümme rüeihig ufem 
Stüehli hocke, wenn 's Liecht azündtet iſch. Sys Bei iſch au 

nümme hütig, nümme ſo chäch, wie albe. Was chas gäh! Der 
Wald uf, der Chalchgraben us gäge der Gumme zue! und er 
cha a keiner Taffäre verby, mueß Guetenobe ſäge, wo ſie no 
Liecht hei und e warme Ofe.“ Drzue het er der Chopf gſchütt⸗ 
let: 

„Das chätzers Höckele“, het druffghaue; „das Höckele!“ 
no einiſch druff: „Das Höckele!“ — 

E Zytlang iſch no wyter gſchaffet worde. D'Mueter het 
der Tiſch deckt und d'Härdöpfel brocht. Bim Tiſch het der 
Schuehmacher as Zyt gluegt, het usgha, öb d'Mueter rächt 
abgſäſſen iſch: 

„Jä ſeht, Schuehmacher, dir müeßt näh, dir heit no wyt 
für hei, es zieht ſi gäg der Gumme.“ 

„J ha gnoh!“ ſeit er, putzt 's Mul ab und ſtoht uf. 

„Jä, dir wärdet doch nit no hinecht, welle — ?“ macht 
d'Mueter, d'Gaffeechanne i der Hand. 

„I d'Stadt, go luege, wohl!“ ſeit er und leit d' Eeſchen“ 
ume Hals, dä hocket ſüſch wieder im Poſthörndli, und bim 
Binzmuß hei ſi bachet hüt; das iſch wie Gift für ſy Naſe, 
wenn er heigoht und 's brötelet zumene Husgang us!“ 
D' Mueter ſchwygt und nickt und luegt em zue, wiener 
d'Eeſchezöpf i Bueſen abe ſtoßt, d'Chappen über d' Ohren 
abe zieht, aß umme no uf jeder Syte e Schübel Iltishoor 
füreluegt und die bürſtedicken Augsbrauen und 's Stumpe⸗ 
bärtli. 


* Wollenes Halstuch 

„Mueß go luege, hei mitem, het chaſi nüt Warms gha 
z'Nacht, iſch niemer, wonen dra mahnet, wenn er höckelet.“ 
Uf das hi het der Galmisbur der Löffel abgleit und e paar⸗ 
mol gnickt mitem Chopf. „Schuehmacher“, lächlet er und 
drückt eis Aug zue gägem yne, „weiß Eine, wo ſälber au 
chly Päch am Hoſebode het, wenns mit de Gleſere zämelütet 
z' Nacht!“ — Wo der Schuehmacher umeluegt und 's Wyße 
vo den Augen underem Chappedechli fürezündtet gäg der 
Lampen yne, do chunnt em d'Mueter z' Hilf: 

„Eh, Franzſepp, was ſeiſch au du! Wenn niemer hättiſch 
deheim! Wenn ſälber müeßtiſch der Ofe heize, wenn hei 
chämſch! Wenn ſälber müeßtiſch der Doochen abhaue — i 
weiß 's nit, me cha ſcho ſäge bim warmen Ofe zue, hinder der 
Röſtiblatte. — Wie het alben üſe Großatt gſeit: 

„Mueſch Sädel mache, wenn wotſch Tube ha, ſüſch flüge 
fie furt. Gället dir, Schuehmacher?“ Dä nimmt d' Türfallen 
i d' Hand und nickt; aber der Vatter het nit fo gleitig ver- 
ſpielt gäh: 

„Jo, Chättini, du ſeiſch wohl; aber der Schuehmacher⸗ 
ſeppli chönnt bi üs übernachte, 's gieng ringer, hei au ne 
warmi Chauſt! Und der Gummeſchuellehrer tät der Wäg 
eleini finden us der Stadt.“ — Er het d' Zytig vom Sinzel 
gnoh und het öppis brummlet: 

„Jä nu, fälber ta, ſälber gha, ſeit men albe.“ Der 
Schuehmacher het d'TChappen über d' Auge zogen und iſch 
uſe und 's Raindli ab i d'Nacht uſe gäg der Stadt zue 
g'ſchuehnet. — 

Am ander Morge hets ſcho lang taget gha, wo der Schueh- 
macher d'Schneſtollen am ſteinige Stägetritt abſchloht: 
„Guet Tag Chättini! Jo, gäll; has gſeit, 's iſch guet gſi, 
aß i nächti gange bi; 's iſch richtig gſi; i ha ne müeße ſueche 
wie ne Jaghund, der Schuelheer, z'erſt im Poſthörndli', ha 
möüeße nes Schöppli ha, verſtohſch, 's wär uverſchant; drno 
bim „Baſeltöri' — ekei Schuelheer dört — aber wär triffig 
a? Der „Güggeli', er het perfärſch welle ne Halbi zahle — 
chaſch em nit abſy, dam Brichti; er hätts nit gärn! J der 
Waadtländerhalle hei ſie ſcho zue gha; aber wär no im 
„Attisholz' niden iſch und binogglet, iſch der Schuelheer gſi; 
dänk, um die Zyt! Das Höckele gäng! J ha au no müeße ab⸗ 
hocke und Eine hälfen uſelüpfe, und us eim ſy zwee worde, 
är het e Fläſche zahlt — e verwänd guete Fänt; der Wirt 
iſch ſälber yne gſi mitem Fuehrwärch is Lagotteland; und 
wie's denn geit, i ha au eini zahlt, — er iſch mild wie Milch, 
ſüfig; real halt, fürnähme Wy! Reſpäkt vorem Badwirt: er 
het au no müeße ne Fläſche ſchwitze, i ha halt Trümpf über⸗ 
cho.“ — Wo der Schuehmacher ſo verzellt, nimmt er der 
Stei ufs Chneu und tümpft e Sohlen im Waſſer und chüſtet 
und netzt mit der Zunge die großi Läfzge und gwahret nit, 
wie d'Mueter lächlet, „jo, jo, 's iſch guet gſi, aß i zuenem 
cho bi nächti, wär weiß, ufem Heiwäg dure Wald, eleini mit 
ſym Bei, früſch gſchneit; er het e Fläſche ſchwarzi Tinte 
greicht gha, mer hei ſe treit chehrum.“ 
„Jo jo, das Höckele, das Brichte, Mämmele!“ J eim 
yne het der Schuehmacher der Chopf gſchüttlet, het gſüfzget 

derzue, wie wenn er e zäntnerigen Eierchorb abgſtellt hätt; do 
het d'Galmismueter bim Brotſchnyden echli ne Pfäffer lo 
übere ſtüübe: 

„Jo, jo, das Höckele, 's iſch e grüsligi Sach! dir tüet es 
Heiligtagwärch, Schuehmacher, wenn dir im Schuelheer 's 
Höckele chönnt abgwöhne; aber, es brucht ſälber e chly ne 
zöllige Hoſebode, ſüſch ribſet er ſi au ab, vor luter Abgwöhne, 
gället Schuehmacher!“ Das het d' Galmismueter eſo gradufe 
gſeit und het über d'Suppeſchüßle gäge Schuehmacher übere 
gſchielet, wie wenn ſie wetti luege, äb en der Pfäffer a der 
Naſe byßt; aber är het nüt derglyche to, aß ers gſpürti, het 
gchlopfet, wie wenn er ſcho wieder ne Höckeler underem 
Hammer hätt. 

„Jo, Chättini“, — zwüſchenyne druff mitem Hammer, 
„jo, do heiter rächt!“ bumms! „me mueß em hälfe“, — 
bumms, bumms! — „abgwöhne, ſüſch, weiß der Binoggel! 
Er hets verdienet, der Schuelheer, aß menem hilft — ſüſch 
nimmts em der Ermel yne!“ Bums, bums, bums! 

„Der Schuelheer hets verdienet a mym Anneli, mym 
Chind ſälig.“ — Uf eismol het er abgſetzt und iſch mit der 
Hand ſo ſüferlig über die warmi Schuehſohle gfahre, wie 
wenns luterlötig Sydeſammet wär: 

„Verdienet, jo, er het em vill gäh, im Anneli ſälig, mym 
Chind — i der Schuel! 's iſch ufgange binem wie nes Rösli! 
Tröſts Gott im Himmel obe!“ — — — 

Er het gſchwiege und der Hammer e Zytlang ufem Stei 
lo ligge, wie wenn er müed wär. Drno het er ne wieder uf- 

gnoh und für fi ahne gſüfzget: „'s iſch au öppis für Eine, 
Frau und einzigs Chind müeße gäh!“ 

D'Galmisfrau het gnickt und nüt gſeit as: „Tröſt ſe Gott 
im Himmel und üs au!“ 


Jetz wär das guet gſi, wenn die zwee, der Schuehmacher 
und der Gummeheer enander nit nogloffe wäre wie der 
Sigriſt und der Pfarrer. Mängiſch iſch der Schuehmacher⸗ 
ſeppli chuum 's Raindli ab gſi, fo chlopfets a der Türe vom 
Galmishuus: 

„'tnobe, 'nobe! Schuehmacher? iſch er furt, ſcho furt i 
d' Stadt?“ Wär ſtoht ufem ſteinige Tritt im ſchwarze Wät⸗ 
terhuet, wonem mängiſch vorabe und hindenabe 's Räge⸗ 
waſſer us em Falz tropfet iſch oder us de ſchwarze Chittel⸗ 
fäcken über d' Stiefel us. 

„Wüeſt Wätter hinecht! Sackerlott! Schuehmacher reiche! 
Nit leini loh! verlaufen i der Nacht, durhei i d'Gumme!“ 

„Chömet yne, Schuelheer!“ het der Galmisvatter gſeit, 
„Dir träffet en ſcho, der Schuehmacher, er wartet ſcho im 
⸗Poſthörndli'“, aber der Schuelheer ſchüttlet der Chopf, aß 
em 's Rägewaſſer zum Bart usſprützt. 

„Nit der Zyt, i d'Stadt, go Fädere reiche, Schnüer! 
Schuehmacher noche, Höckeler, 'kerlott! e Höckeler!“ Und 
zieht der rot Naſelumpe uſem Fäckechittelſack und hornet 
drinnyne, aß d'TChatz uſem Husgang durhindere d' Stägen 
ufe drvoſpringt. „Eh, es hört chaſy ſider echli uf wättere!“ 
macht d'Mueter und ſtrubt d'Lampe ufe. Aber dä chunnt nit 

i d' Stube; mi hets gwahret, der Schuehmacher het em 
Chummer gmacht, wie nes verloffnigs Häutli Veh im Hirt: 

„Nit warte, mueß em noche! blybt ſüſch hocke dä! het 
niemer halt deheim, 's Mariann im Chilchhof obe, und 's 
Anneli! Längi Zyt halt!“ — 

Wiener ſo g'red't het, ſo hets en eiſter meh tribeliert; keis 
Globsjeschriſcht lang het er chönne ſtill ſtoh; ſyni Fäcke hei 
gflatteret wie wenn e Vogel wett zum Chefi us: 

„Jetz ſägi, Nacht zämen allerſyts! Reinert! Frau! 
Schuehmacher noche! Höckeler! blybt hocke ſüſch!“ Und het 
der Hooggeſtäcke vorem ahne gſteckt, bis aß er d'Feiſteri 
gwohnet gſi iſch i der Nacht uſſe. 

Der Galmisbur und d'Mueter hei no gloſt, wie die 
Stiefel g'chnutſchet hei dür 's Wägli ab, drno hei fie nander 
agluegt und glächlet: „Höckeler! jo, Höckeler!“ — 

So iſchs gange ei Oben um der ander; daſch es Gläuf gſi, 
ein em andere noche. „J mueß goh, er iſch i d'Stadt!“ 

„Hei nander bſtellt is Poſthörndli! Er nähms i Chopf, 
wenn igem nit Wort hätt. Mueß Dröhtgarn ha vom Lämp 
nom Füürobe!“ 

Aber es iſch nes Hööggli gſi, ſie hei füre Heiwäg us der 
Stadt gäge Gummetal jede ſy eige Leich gha, wo's en zoge 
het. Der Schuehmacher graduſe vom Baſeltor, drdurus 
i der Strooß no. Sälbmol het d' Waadtländerhalle im 
Fäldbrunne no ne Taffäre gha. Mit em Amtsrichter i der 
Waadtländerhalle iſch der Schuehmacher anno Sächſefüfzgi 
a der Gränze gſi im wältſche Jura. Der Schuelheer hin⸗ 

gäge het ſy Leich gha obenyne gägem Wald, der grad Wäg 
Gummetal zue; z' Sandigchlaus im Pintli vorem Wald iſch 
nes Meitli gſi, wo mit 's Schuehmachers Anneli, wo der 
Schuelheer gärn gha het, i d'Gummeſchuel gange iſch, und 
die zweu ſy gäng binander gſi; das im Pintli het em Schuel⸗ 
heer müeße vom Anneli ſälig brichte, wenn er eleini binem 
am Ofe hinde gſäſſen und däm ſy Schatz nit grad dört gſi iſch. 

Das Meitli het der Schuelheer eiſter zoge gägem Pintli 
ufe im Wald zue. Und ſo hets halt mängiſch Chritz gäh bim 
Baſeltor, wo fi d'Strooße teile: d'Baſelſtrooß us gägem 
Fäldbrunne zue het der Schuehmacher zielet; im Pintli zue, 
gägem Chalchgrabe us het der Schuelheer gheltet. So ſy 
ſie mängiſch hinderm Baſeltor gſtanden und hei nander gſtie⸗ 
let Auge gmacht, bis eine dr ander überno het. 

Jetz duderno einiſch z' Obe, iſch der Schuehmacher wieder 
im Galmis uf der Stör gſi, ne heiteri Nacht, aber d'Stärne 
hei ganz zwitzeret, eſo chalt iſchs gſi. Scho gly het der Schueh- 
macherſeppli im Galmishus Fürobe gmacht gha. Drü Paar 
Schueh ſy usgrichtet ufem Sinzel gſtande, und hei glänzt 
wie d'Muſikanten am Chilbiſunntig. 

„So, die Schueh heinechs uſe und no nes halb Johr 
drübery!“ het er glachet; aber mi het ems agſeh: Sell mer 
Eine ſettig Schueh mache! Er het der Schurz abzoge und en 
is Schuehmacherhuttli grollet. Er chöm morn am Morge 
do dure, er nähm 's Huttli mit uf d'Rüttenen uf d' Stör. Er 
müeß hüt no i d'Stadt, der Schuelheer wartem im „Poſt⸗ 
hörndli“, das Höckele! Es ſyg chalt Wätter, 's ſyg ſicherer, 

wenns zwee ſygen ufem Heiwäg, der Gummeheer ſyg bös 
uf de Füeße, me chönn nie wüſſe! Jetz duderno iſch er gſtäck⸗ 
let, 's Raindli ab, no einiſch zruggluegt het er, wie wenn er 
öppis gwüßt hätt. Der Schnee het gyret unter de Füeße. 

Im Galmishus hei ſie gly 's Licht glöſche ſälb Nacht, und 
me het nüt meh ghört, as e Nachtchuz hüülen im Stadtwald 
ähne. 

Jetz duderno teuf i der Nacht hets chlopfet am Pfei⸗ 
ſter voruß. 

„Wär iſch do?“ rüeft der Galmisvatter. „Gummeſchuel⸗ 
meiſter!“ ſurets duſſe. „Froge, nit do? Schuehmacher, nit 
do?“ „Jöſſis Mariantſantjoſep!“ fahrt d'Galmismueter uf: 
„Dr Schuehmacher iſch z' Oben i d' Stadt, im Schuelheer 
ergäge.“ 

„Kerlottenau!“ ſchnellt der Schuelheer und het e Zytlang 
keis Wort meh gſeit, wie wenn er ſi ufe Wäg müeßt bſinne. 

„Jä, heitere nit atroffen i der Stadt?“ frogt d'Mueter. 
Er fahrt uf: 

„Wo woll, atroffe, Poſthörndli, Schöppli gha, är zahlt, 
i zahlt, Baſeltöri gange, Schöppli gha! Höckele, drü gha, 
vieri gha. Durus welle — Kafelanzis gha zäme!“ 

„Was dir nit ſäget und laufet nander no?“ macht d'Mue⸗ 
ter. „Händel quaſi, jede ſym Leich” no welle, är graduſe 
welle, Strooß no, Waadtländerhalle, ig ober Wäg, Pintli 
zue; Narreſache, herti Chöpf halt. Kein nohgäh, uneis 

worde, wüeſt gſeit, böſe Wy trunke, Schuehmachergring 
gſeit, giechtig worde, umegäh: Pintlinarr! Nüt erlyde! Us 
nander gange.“ Wo der Schuelheer das verzellt, het er 
uf eismol zruggluegt 's Galmiswägli ab, wie wenn er dr 
Schuehmacher müeßti ghöre hueſte 's Raindli uf, drno iſchs gſi, 
es föih ne früſch afo tribeliere, het gſtampfet uf der Bſetzig. 
Langſam het ers füre brosmet, het der Acke griebe, iſch zrugg 
und fürſi g'chniempet: Es ſyg drno halt jede ſys eige Wägs 
glüffe, jede ſym Chopf noh; är gägem Pintli zue, der ander 
d'Strooß us. Der Schuelheer heig gwartet im Pintli, heig 
gmeint, er müeß doch no dodure cho, der Schuehmacher; 
derno heigs em kei Rueih meh gloh, heig guet Nacht gſeit, 
's heig en öppis zoge, nidſi, der Baſelſtrooß zue, em Schueh- 
macher noche. J der Waadtländerhalle heig er chlopfet, dä 
ſyg ſcho furt gſi. Er heig lang gwartet, heb gfluecht und 
Höckeler gſeit. — Drwylen as der Schuelheer das verzellt, 
het der Galmisbur d' Stiefel agleit, d'Latärne azündtet, der 
Bueb, der Seppli iſch ſcho parat gſi, d'Zottelchappen über 
d'Ohren abe. Einiſch über 's andermol het d' Galmismueter 
d'Händ zämegſchlage: „Eh du myn Gott, wo iſch ächt dä us! 
Und dir Schuelheer ſyt drno ähnedure d'Landſtrooß us, 
Gummetal zu?“ Er nickt: 

Jo, heizue, Gummetal zue, kei Gſpur, 's Dörfli ufe, 
Schuehmacherhüsli, gchlopfet, Schlüſſel Fänſter gläge, no- 
nit hei!“ Jetz het d' Galmismueter nümme gloſt: 

„Do iſch öppis Lätzes, Schuelheer, dä het gwüß Gott euch 
noche welle, wie dir ihm noche ſyt, däwäg ſyter für nander 

ahne glüffe. So öppis!“ Mi hets ghört, 's iſch ere nes Wort 
zuſſeriſch gſtande; ſie hets verbiſſe; aber der Bueb hets müeße 
büeße, fie het em d'Zottelchappe über d' Ohre abe zoge: 

„Jo, gang numme mit, aß's gſehſch, wies goht!“ 

Der Schuelheer het gſchnüzt, wo ſie das ſeit, er het der 
Chopf uf und het öppis wellen umme gäh: 

„Kerlottenau, das Höck —.“ Aber 's iſch gſi, wie wenn 
er ſi überſchlückt hätt. Der Vatter het d'Latärne ufgha, 
d'Mueter iſch no mit der Lampe voruſe cho zündte: 

„Walts Gott!“ het ſie gſeit, „tröſt Gott die arme Seele!“ 
wo die drei zäme 's Raindli ab ſy, im Stadtwald zue. Im 
Pintli vorem Wald iſch kei Liecht meh gſi, ſie hei g'chlop— 
fet: jo, der Schuehmacherſeppli ſyg do gſi, heig im Schuel- 
heer nochegfrogt, wo dä ſcho furt gſi ſyg. Er heb allwäg 
gmeint, er ſyg der Chalchgraben uf und ſyg em noche. Das 
iſch der Bricht gſi; jetz hei ſie gwüßt, wo us, im Chalchgrabe 
zue iſch er, der Wald us gäge Gummetal. Einen um der 
ander het der Chopf gſchüttlet. Der Galmisbur und der 
Schuelheer ſy vorus: im Schuelheer ſyni Stiefel hei gyret: 
„Heizue, heizue!“ hets im Seppli tönt drusuſe. Bim Glatt⸗ 
bode het der Vatter d'Latärne ufgha und zündtet zwüſche de 
Schneetannli dure, dört het der Wäg vom Galmisſtröößli 
abgränkt gägem Chalchgrabe zue. Richtig, me het Gſpure 
gſeh im Schnee, „Höckele“ brummlet der Schuelheer Tang- 
ſam vorem yne, aber 's het tönt, wie wenn er für en ahne 
täti bätte; 's Liecht i der Latärne het gflackeret, wie nes 
Vögeli i der Chrätze; öppen einiſch het einen en Aſt gſtreift, 
304 


aß der Schnee gſtobe het. Drno, wo fie gäng chly höcher gäg 
der Flueh uſe chöme, wo husgäch gägem Gummetal abfallt, 
ſy ſie blybe ſtoh: do mueß me rächts ha, ſeit der Vatter, 
ſüſch —“ der Schuelheer luegt en ah und nickt. 

„Schuehmacher“ rüeft der Bueb: aber ſy Stimm het 
zitteret; z' Günsberg ähne het me zwüſche de Tanne dure nes 
Liechtli gſeh; vom Chilchturm hets grad und ebe zweu 
gſchlage, aber 's iſch gſi, 's chööm mängi Stund wyt här. 
Duderno hei ſie am Bode zündtet; das ſy im Schuehmacher 
ſyni Schuehtritt; d' Gſpur iſch gägem Chalchgrabefelſen uſe 
gange, wo d' Tanneſpitze vo undenufe chööme. Der Schuel⸗ 
heer het im Vatter d'Latärne us der Hand gnoh und het fe 
graduſe gha, über 's Flüehli us. „Heit Sorg!“ Er ſtoht und 
het der Chopf überuſe, d' Auge mit de roten Oderli im Wyße 
ſy wyt füre gſtande. Der Bur het en gha am Ermel. 
„Schuelheer, chöömet zrugg, 's goht überus.“ Sie hei nan⸗ 
der agluegt, und keine het der Ote zoge. Jetz het der Schuel⸗ 
heer d'Latärne abgſtellt, het beid Händ ufe Stäcke gſtützt 
und het i ſteinig Chalchboden yne gluegt; es het en erwärchet; 
wie wenns ne täti früre, het der Chittelfäcke zitteret. Do 
nimmt der Bur d'Latärne. „Mer müeßen ähnen umme. Cha 
N 

„Cha ſy —!“ macht der Schuelheer und zieht der Stäcken 
uſe und ſtolperet i der Latärne noche. Sie ſy zrugg, ume 
Vorſprung umme. Der Schuelheer eiſter zwee Schritt vor⸗ 
us, aß d'Fäcke d'Latärne zuedeckt hei und uf eismol d' Tanne 
ſchwarz worde ſy. Do fahrt der Schuelheer zrugg: „Schueh⸗ 

macher!“ rüeft er und het der Stäcke lo falle. Dört unden 
im Chalchgrabeboden iſch der Schuehmacherſeppli gläge: 
„Du!“ — — Aber er het kei Bſcheid gäh. Der Schuelheer 
iſch zuenem abe ghuuret und het en ufgha, het g'rüeft und 
g'rüeft: „Schuehmacher, heſch ghört, bi cho! bi do!“ And— 
lige het er d' Augen ufto und der Schuelheer agluegt, ver- 
ſtuunet z'erſt, wie wenn er en nit chönnt heiwyſe. Der 
Schuelheer het en gha mit beidne Händen a der Achsle. 
Syni großen Auge ſy wyt uſe gſtande: Biſch do? biſch do?“ 
Jetz iſchs gſi, wie wenn d'Latärne heiterer täti ſchyne, underm 
Schuehmacherſchnauz hets Läbe gäh, und er het glächlet und 
zweumol gnickt. Der Schuelheer het glachet: 

„Au cho! Chumm jetz, zäme heigoh!“ No einiſch het der 
Schuehmacher gnickt, und dütet mit der Hand; teuf het er 
der Ote wellen undenufe näh; drno hets wieder gfeiſteret uf 
ſym Gſicht, und er het d' Auge langſam zue to. Der Schuel⸗ 
heer und der Galmisbur hei der Schuehmacherſeppli hübſcheli 
ufgnoh, der Bueb het d'Latärne vorus treit gägem Galmis 
übere. 

„Mir no, — mir no welle!“ het der Schuelheer brumm⸗ 
let vorewägg, lyslig, wie zumene Chind het ers gſeit, wenn 
der Schuehmacher teuf gſüfzget het. Im Galmis ähne het 
d'Mueter ſcho lang am Fänſter gwartet. Sie hei der Schueh⸗ 
macher ufs Kanapee gleit, heinem es Chüſſi undere Chopf 
to. Und der Schuelheer iſch vorem zue ghocket und het em 
d'Hand gha und em der Name gſeit, wenn dä lyslig g’jom- 
meret het. Drwyle het ſi der Galmisbur zwäg gmacht, für der 

Dokter z'reiche mit em Roß. Der Schuelheer het keis Aug 
ab em Schuehmacher to, bis der Dokter cho iſch. Dä het nüt 
gſeit, numme der Chopf gſchüttlet. 

Sälb Tag het der Gummeheer kei Schuel meh gha und 
iſch nit vom Bett ewägg. Am Obe, wo d'Mueter ſcho d' Lam⸗ 
pen azündtet gha het, iſch der Schuehmacherſeppli no einiſch 
zuenem ſälber cho. Er het der Schuelheer agluegt und het 
glächlet, wie albes, wenn er ne Gſpaß fürebrocht het; aber 's 
iſch lang gange, bis aß ers het chönne ſäge, lysli, aber faſch 
lieblig hets eim dunkt: „Höckeler!“ het er gſeit, — glächlet, 
und het d' Auge langſam zueto. — 

Der Schuelheer het ſälber im Pfarrer brichtet, het Läuf 
und Gäng gha, bis me dr Schuehmacher het chönne uf Güns⸗ 
berg ufe träge, näbe d'Thilche, wonem ſy Frau, 's Marianni 
und 's Meitli, 's Anneli, gwartet hei. Wos gägem Chilchhof 
ufe gangen iſch, het der Schuelheer 's erſtmol müeße hinke; 
's het ſi g'üblet binem, vo ſälber Nacht ewägg, woner im 
Schuehmacherſeppli nochegloffen iſch, wo ihn het welle ſueche, 
— der Chalchgraben uf. 

„Göht mer doch au us Wäg, dir duſigs Chrotte! Die 
ganzi Zyt hocke ſie eim under de Füeße, wenn men⸗all Händ 
voll z'tüe het. Und dä Chnopf, won⸗ig em Vatter hät ſölle⸗ 
n⸗anäihe a 's Lybli,“ wo hanig ächt dä jetz wieder hi ver⸗ 
noſchet? Apah! Er ſoll warte! Ab er no ne Nacht meh dä⸗ 
wäg im Angel' äne hocket oder nit! So, machet aß der jetz 
zu der Chuchi us chömet. 

Jöſis, wie gſeht er au dry, me dörft ech keim Möntſche 
zeige: du Joggeli, heſch's Mul wieder nit gwäſche ſider am 
Sundig und d'Strümpf hänkſch über d'Bei abe! — Und 
du, Kari, wie heſch au wieder es Blusli; me mueß ech jetz 
denn afe bald all Wuche ſufers Züg parat ha; ſeh, gang 
legg's lätz a, ſo gſeht me's nit, wie's verſchmuslet iſch.“ 

's Jörglihanſe Frau, em Fuehrme ſyni, het wieder einiſch 
e böſe Tag gha und im Hüttli umme mit ihrne Buze to, 
wie nes Wäſpi. 

„Und dry gſeht's au, mi darf nit luege! — Weder, was 
nützt das? Lüt, wo's beſſer vermöge, ſellen⸗Ornig ha, vo 
däm hät üſerein nit gäſſe.“ 

„Jo, Mueter, der Chapeziner' chöm de hüt, der Pfarrer 
het's verläſe, cho yzieh!“ het's größer vo däm Trüppli 


1 Weſte 2 In katholiſchen Gegenden ſammeln heute noch die 
Kapuziner alljährlich einmal in den Dörfern herum milde Gaben; 
bei dieſem Anlaſſe ſpenden ſie dann den Kleinen farbige Bildchen 

Chinde, wo um d’Fürftert i der Chuchi ummegrupet ſy, wüſſe 
zbrichte. 

„Was du nit ſeiſch! Was biſch au für ne Mulaff, aß der 
das jetz erſt i d' Sinn chunnt! De hätt me fi au chönne drno 
yrichte, d' Stube fäge; fie gſeht afe ſchön dry, fit färn a der 
Oſtere! — Alloh, Marſch, gleitig d' Stube gwüſcht! und du 
Margritli, leiſch em Schangeli d' Sundighösli a und gohſch 
en go wäſche, und dört 's Karlini, wo heſch dys neu Für⸗ 
techli, wo d'vo der Gotte zum Guetjohr übercho heſch? Ebe 
fo goht's! Lue, gſehſch's nit, dört underm Dfen-unde? d'Chatz 
lyt druff. Gſcht! Weiſch du ächt nit, wo d'mueſch ligge?“ — 

„Muettär, er chunnt, er chunnt!“ — „Jöſis Gott und 
Vatter! Gleitig ſchlüf yne, Joggeli! Jöre, er chunnt ſcho 
's Reinli uf! Mueß dä eim grad cho i d' Pfanne yne gränne, 
wenn me will z' Mittag choche! Gleitig mit der Wüſchete un- 
deren Ofen undere; ſtell d' Schueh dervor! Jo, das goht 
z'langſam! Do yne göht er mer allizäme, is Chämmerli, und 
aß mer e keis keis Müxli macht, me dörft ech jo keim 
Mönſche zeige, däwäg gſeht der dry, wie d'Ußryßer! — Tue 
zue! — Herein! E Gott grüß ech, Herr Pater! Globt ſ'Je⸗ 
ſis Kriſt⸗n' Ebigkeit Am! daſch jetz au rächt, aß der chömet; 
i ha erſch hüt de Morge g'ſeit, ob der is ächt vergäſſe hebet. 
Setzet ech au!“ 

Und wo der Pater wot abſitze, gſeht er, aß der Stuehl 
voll Staub iſch, und bſinnt ſi nen Augeblick, ob er en nit well 
abwüſche mit em Naſelumpe. „Verzieht, Herr Pater“ — 
ſie het dänkt, en Usred ſyg e Batze wärt — „J bi halt hüt 

no nie derzue cho, für ufz'rume, und wenn me ſo eleini iſch 
und alls furt und men⸗all Händ voll z'tue het, jo cha me nit 
e ſo eigelig ſy. „So, ſo?“ macht der Chuttema, „einzig ſit er, 
ſchad, hätt do öppis a Bildline gha für die Chlyne!“ und tuet 
e Blick nom offne Chleiderchaſte, wo ne Bäſeſtiel drzue uſe⸗ 
luegt. — Sie het ne halt i der Saft dört inne welle ver- 
ſtecke. — Jetz iſch's i der Frau aber nümme rächt, und ſie hätt 
fi mögen i Ardboden⸗yne verſchlüfe, wo dä fo im Bart 
g'chratzet het, aß mes nit hätt ſelle gwahre, wiener 's Lache 
verbyßt. Und numme für em us den⸗Auge z'cho, het ſie 
gfrogt, äb der Herr Pater öppe ne Täller Suppe mög, ſie 
heb früſches Arbsmues überto. Dä het wohl g'wüßt, aß me 
feiti, er wär z'vürnähm für fo bi gmeine Lütten⸗öppis 
a’zrüehre, und het nit dörfe nei ſäge. Und dieſi het ſcho 
d'Türfallen i der Hand gha und iſch i d'Chuchi uſe trampet. 
— Sider het der Chapeziner die Helgen⸗a der Wand obe 
welle betrachte, aber dure färndrig Staub dur het me nit 
chönne gſeh, weles aß der Heiland oder d'Muetergottes ſyg. 
Wien⸗er derno fo i dene Stubenegge⸗n umme luegt und die 
Blusli und Fürtechli zellt, wo am Boden ummeligge, und 
wärweißt, wo ächt dä Finke ſy Gſpahne heb dört under der 
Gummode, ſo ghört er ſo öppis gigele vom Chämmerli här, 
und dört im Türeſpalt gſeht er ne Naſeſpitz füregüggele. 
Wie ſie dä Chuttema dergägen yne chehrt, heſch mer e niene 
gſeh! fahrt dä Naſeſpitz wieder zrugg is Chämmreli yne. Dä 
Chuttema merkt aber der Pfäffer und macht es fründligs 
Gſicht und rüeft is Stübli yne: „Chumm du numme, 

Chlyne!“ Und im Handchehrum iſch dä chly Chnopf vor em 
zue gſtande und het en agluegt: 

„Chapiziner, heſch mer e keis Bildli?“ — „Jä, wie 
iſch's? Chaſch au bätte?“ — Der Chly bſinnt ſi nit lang, het 
d'Händ hindere Rügge und ſtoht e chlei breit, wie ne Pro- 
frater! und foht Eis a chuderwälſche. Und derwylen aß dä 
ſys „Vatter unſche, tätu biſch“ abechroſplet, foht's wieder a 
chüſchele und gigele im Chämmerli und lache. Und wo der 
Chuttema ſy Chapuze afoht chehre und die Bildli füre⸗ 
ſuecht, hei ſi die nümme chönnen⸗überha, und eis nom ander 
iſch zueche diche, wie d'Thatze, wenn fie ſchmöcke, daß Fleiſch 
ufe Tiſch chunnt. Der Chapeziner het nit gwüßt, ſoll er 
lachen oder nit, wo die Jungmannſchaft vor em zue gſtanden 
iſch und jedes uf nes Bildli gwartet het, aber ungwäſche 
und vertſchupet, wie ſi zumme Hag usgſchloffe wäre; der 
Chly het ſyni Sundighösli no hinderſi agha. 's iſch aber nit 
lang Zyt gſi z'luege! Het die nes Paar Auge gmacht, wo 
fie mit der Suppeſchüßle zur Tür y cho iſch! nes Hörli hätt 
gfehlt, ſo wär ſie eim a Chopf gfloge. 

Im Herr Pater het's aber weh to, aß er die Frau ſo uf's 
Yſch gfüehrt het, und won-er ſyni Bildli und Blettli us⸗ 
packt gha het, ſeit er zue ne, fo, fie ſelle jetz e chlei voruſe, go 
ſchneeballe, und derno iſch er hinder die Suppe häre. Für die 
Frau, wo, rot wiene Dachziegel, öppis im Fadechörbli 
gnoſchet het, e chlei ufz'richte, het er agfange rüehme, wie das 

e gueti Suppe ſyg, und die Arbs ſyge ſo lind, ſettigi heb er 
ömmel au no nie gha. — O, wie die Wort is Jörglihanſe 
Frau e fo wohl to hei; das hätt fie nit gäh für ne Paſtete, 
und bi jedem Wort, wo da rüehmt, het fie der Chopf e chlei 
höcher ufgha, wienes halbdürrs Chabishäutli bi mene 
warme Rägeli. Und zum zweutemol het ſ'em dörfen uſe⸗ 
ſchöpfe mit em Suppelöffel. Wie dä ſo uslöfflet und drzue 
brichtet, ſtoht ſys Mulwärch ufemol ſtill, wiene Müli, wenn 
e Stei derzwüſche chunnt. Dä chüſtet paarmol und ſchielet gäg 
der Frau yne, und derno nimmt er gſchwind e Chnopf zum 
Mul us, bſinnt ſi, was er mit well afo und tuet en z'letzt i 
Chuttenermel hindere Naſelumpe. 

Aber jetz iſch's us gſi mit em Rüehme, und wo dä der 
Löffel näbe Täller leit, het ſie der Chopf wieder lo hange, 
aß mes nit hät ſelle gſeh, wie rot ſie wird! Nochegſtuunet het 
fie, was ächt jetz chönnt däm mit der Suppe zwüſche d' Zähn 
cho ſy, äb ächt ne Muſchgetnuß oder ne Spicker! vo de 
Chlyne. — Aber der Pater het notisnoh agfange: Es gäb 
vill Arbeit, wenn me ſo Chind heb. — Und ſövli Land — 
und Geiße und Säu, macht ſie und het afo ſüfzge, wie wenn's 
afoht tropfe vorem Räge. Und ſie iſch nöcher cho, iſch uf ne 
Stuehl abgſäſſe, het g'hueſtet, aß der Chapiziner gwahret, 
ſie het öppis ufem Härz. 

„Was iſch, Frau?“ frogt er. Lang gohts, bis ſie's duſſe 
het. „Es iſch — halt — Herr Pater — es iſch halt — nit, 

wies — fett, mit em Mah!“ — „Eh, was dir nit ſäget, 
gueti Frau! Soſo! mitem Mah? Was fählt em? Iſch er 
nit —?“ 

„Wo wohl, aber —“ 

„Aber?“ 

„Aber, wil er ſo ne Höckeler iſch, verzieh mers Gott, aß 
igs au mueß ſäge!“ Nüt as numme i de Wirtshüſere bis i 
alli Nacht und ſie müeß alls einzig ſchindte und räble. 


„O jöre Gottes, lieber wett i go diene, as ſo imene Züg 
inne!“ und het wieder e Platſch Augewaſſer lo fahre. „Und 
wenn er no heichäm, ſo luegt er dry wie ne Tüfel und ma 
eim nit aluege, anderi gfallenem ſchynts beſſer, und chuum 
het er der Löffel abgſchläcket, ſo chehrt er im Huus der 
Rügge und chunnt nid hei bis am hunderti umme! O jere, 
jere, jeren au!“ 


Und früecher, wo ſie no ledig gſi ſyg, do heb ſie e kei 
Sundig gfählt i der Chilche; aber jetz chöm ſie 's ganz Johr 
nümm us de Wärchtigchleidere; weiß Gott, ſie wells de 
nit verantworte, der Ma ſyg ſchuld, dä Höckeler, und am 
Afang, do ſyg er eine gſi, me hätt en chönne ume Finger lyre, 
und mängiſch heb ſen müeße heiße, as er numme zum Huus us 
cho ſyg. — „O Herr Pater“, het fie aghalte, wo dä afe 
murb gſi iſch. „O Herr Pater, wenn der mer au nes Mitteli 
wüßtet, aß em der Sufteufel tät ustrybe. Me ſeit jo nit ver⸗ 
gäbe, wie d'Thapeziner fo berüehmt ſyge, und im Chrügelibeck 
heiget er au chönne hälfe, wo der Bachofe verhäxet gſi iſch, 

wie wett's de bi mym Ma nit au möglig ſy!“ — Und wo 
fie gſeht, aß da im Bart chnüblet und d' Stirne rümpft, het 
ſie no eis afo jummere: Sie ſyg doch der ungfeligſt Tropf, 
es well re niemer hälfe; weder es göih halt ſo lang, aß es 
mög. 

Däm Chuttema iſch's ganz warm der Acken⸗uf cho. „IA 
dir, gueti Frau“, het er gſeit, „do iſch allwäg mit Häxe nit 
vill z'mache. Es git ſcho no Häxe, aber die hei's meh uf die 
Junge, Ledige abgſeh!“ Aber die het wieder früſch agfange: O 
fie wüſſi's wohl, und jetz well är ſen⸗au no usföppele; das 
hätt fie währli nit dänkt. Weder fie müeß halt d' Suppe lei 
usäſſe: wär ſi ledig bliebe! aber wo ſie das verdient heig, 
das chönnt fie ömmel nit ſäge: z'Chilche gange ſyg fie ömmel 
früecher meh weder e Keini! 

Ufmols ſtoht der Chapeziner uf, wie Eine, wo ne ſchwäri 
Chopfrächnig duſſe het: „He nu, me cha jo probiere, nützt's 
nüt, jo ſchadt's ömmel nüt, und choſte tuet's au nüt. Alls 
Rede und Predige wär do Samichlausarbet!; aber däwäg 
goht's velicht, do mueß me ſe näh!“ brummlet er i Bart. — 
„Hm, hm“, het er agfange, und putzt 's Mul ab mit em 
Lumpe, „Hm, m, hem, i will nüt verſpräche; aber my guet 
Wille ſell nit fähle, i will ech nes Mitteli ſchicke, wo 
chönnt hälfe, und es Zähni' will ig für ech bätte. Und 
jetz bhüet ech Gott!“ — Hättet ihr die gſeh, wie's dere 
beſſeret het, und bime Hörli wär ſ'em ume Hals umme 


1 Vergebliche Arbeit 2 Zehn Vaterunſer 
314 


gfalle: „Wo wetter er nüt ha dergäge; aber ſälb ſäg ech de: 
anere Ankeballe ſell's nit fähle, wenn's guetet, zellet druf, 
Herr Pater!“ Dä het gmacht, aß er zum Tämpel us cho iſch 
i ſyr Chutte, 's Reinli ab. 


Aß 's Jörglihanſe Frau die nöchſten⸗acht Tag allmol uf 
e Bott gſchumpfe het, er ſyg e langſame Schlufi; bis dä im 
Dörfli umme tſchalpet ſyg, chönnt me ne Wöſch tröchne, das 
wird e keine welle leugne, und wo's afe Samstig gſi iſch und 
dä glych nüt as der Azeiger uf e Tiſch gleit het und uſen⸗ 
iſch, mir nüt, dir nüt, het ſie n'em noche grüeft: „Seh Bott, 
heſch nüt?“ Und am Mäntig, won⸗er wieder e keis Päckli 
abgleit het, do hätt's weni gfählt, ſo wär 's Wätter los⸗ 
gange: er ſyg e Schlufi, er heb's dänk verlore; aber da iſch ſcho 
wieder 's Gäßli ab gſi. Aber am Zyſtig! do het er nes Päckli 
brocht, und dört iſch es Druckli drinn gſi, aber faſch numme 
fo chly, wie nes Nodlehüsli. Und fie het gmeint gha, es gäb 
öppen au ne ghörigi Portion Trank, für em Ma i Gaffee 
z'ſchütte. Aber es wärde dere Pülverli ſy, wo ner em dermit 
der Tüfel well ustrybe. Aber nei, chläffele! tuets e ſo arig! Es 
wird doch nit? — He wohl, der Lyblischnopf fallt zum 
Druckli us, wo ſie ſälbe Morge verlore het; jetz goht ere 
nes Liecht uf, worum aß dä fo gchüſtet heb, woner öppis 
i der Arbsſuppe gfunde het. Ganz wohl iſch's ere nümme gſi. 
Es Zedeli iſch derby gläge: „Werte Frau! Hier das ein⸗ 

fache Mittel, Euren Mann wieder auf rechte Wege zu brin- 
gen. Nähet beiliegenden Knopf an die Weſte Eures Man⸗ 
nes! Der Knopf hat die Kraft, ihn zu Hauſe zu behalten. 
Sorgfältig! Tuet alſo! Pater Hieronymus!“ 

Münevierzgi! wie iſch das Druckli mit ſamt em Chnopf 
undere Chaſten underegfloge! Und chrydewyß iſch ſie worde 
und im Handchehrum wieder chräbsrot. 's Zedeli het fie zäme⸗ 
gchrugelet und i Egge grüehrt; aber ſie hets wieder ufgha, 
hets glettet mit der Hand ufem Tiſch, hets no einiſch gläſe: 
Mähet beiliegenden Knopf an die Weſte Eures Mannes! 

Sie iſch d' Stuben uf und ab, der Gang hindere und füre, 
„dä, — mir — ſo öppis!“ Aber uf eismol iſch ſie blybe ſtoh, 
fahrt a d' Stirne mit der Hand: „Jäſo! Aha! däwäg! der 
Chnopf anäihe! Mi meint er! Aha!“ Ganz ſtill iſch ſie 
worde; het no einiſch 's Zödeli gläſe: Mähet beiliegenden 
Knopf! Und ſälbe Zyſtig z' Obe, wo der Ma vom Affe het 
welle abfracke, het's gheiße: „Halt Mano! 's Lybli abzieh, 
Chnopf anäihe!“ „Jetzt ſtirbt ſie doch gwüß“, het er binem 
ſälber dänkt, wo die ſälbe Obe nit het welle ufhöre, Chnöpf 
anäihe, und früecher het meren-eifter müeße der tuſig 
Gottswille ahalte, für numme ne Nodle i d' Finger z'näh. 
Sälb Oben⸗iſch ömmel der Jörglihans, der Fuehrme, hin⸗ 
derm Tiſch blybe hocke, us luter Wunderfitz, was ächt ſy 
Frau acho ſyg. Am Morge, wo ſie um e Tiſch umme gſäſſe 
ſy bi de Gſchwellte und bi der Zikoriebrüei, iſch der Frau 
wieder dä Lyblischnopf i d' Sinn cho und was ächt der 
Chuttema wurd dänke, wenn er yne chäm. Und eis ums 

andere vo dene Butze iſch undere Strähl und d' Bürſte cho. 
Und wo ſie die Burſchte z'wäg gmuſteret gha het, aß ſe jede 
het dörfen aluege, iſchs hindere Stubebode gange. Frei 
gſchwitzt het ſie, wo ſie e ſo gfuehrwärchet het mit Bürſte und 
Bäſe im Hüttli umme. Ufgſchnufet het ſie einiſch: „Nähet 
beiliegenden Knopf an die Weſte Eures Mannes!“ Z' Obe, 
wo der Ma d' Roß abgnoh het und yne cho iſch, het er fi 
z'erſt müeße bſinne, äb er ächt am rächten⸗Ort ſyg. Item, er 
het ömmel ſälb Obe grad d' Finke agleit nom Affe, und me 
het en nümme gſeh zum Huus usgoh. 

Und am andere Obe het d' Frau gmeint, es ſyg öppis 
Lätzes paſſiert, wo dä fo gly d' Roß abgno het voruffe, und 
het gſeit: „D' Härdöpfel ſyge ömmel nonit lind, fie heb en 
nonit erwartet“. Er heb der Zyt z'warte, ſeit er. Aber wo 
d' Roß im Stall gſtande ſy und der Chnächt gfueteret het, 
iſch der Jörglihans i d'Chuchi cho und ufs Bänkli gſäſſe, und 
wo ſie a der Fürſtett gſtanden⸗iſch, het er ſen agluegt vo der 
Syte: frei glänzt hei ihri Bäckli? Was iſch do gange? Er 
ſtellt der Chopf uf ei Syte und uf die ander Syte, und 
woner uſen iſch, uf eismol het ſie nes Schmützli gha uf der 
Backe. „Seh, du Halbnarr, aß de biſch? Biſch ächt zum 
Hüsli us?“ 

„Nei, aber du gfallſch mer eiſter wie beſſer!“ Und glachet 
het ſie und dänkt: Das Mitteli vom Chapeziner ſyg ſchynts 
nit ſo leid: Nähet beiliegenden Knopf an die Weſte! 

Und am Sundig am Morge, wo die Kärleſe gwäſche und 
gſtrählt gſi ſy und glänzt hei, wie ryfi Brabäntecheröpfel, 

het fie gſeit: „Alle marſch mit der Drucke, z'Chilche!“ Und im 
Fuehrmen⸗iſchs au nümme wohl gſi hinderm Tiſch bim 
Lokalazeiger, wo die mit der Bürſte und em Bäſe het afo 
wättere. Er well mache, aß er us Wäg chöm! Und wo's 
agſchlage het im Chilchli ähne zum Zämelüte, het er mit 
em Naſelumpe welle der Staub vom Bätbüechli chlopfe, 
aber gſtobe hets nüt meh, das het d' Frau ſcho bſorget gha. 

Und z' Mittag, wo fie i däm ſubere Stübli hinder der 
Blatte voll Channebireſchnitz g'ſäſſe ſy, het alls gſeit, ſo 
guet ſyge die Schnitz no nie gſi wie hüt, nei gwüß! 

Eh, wie hets au glänzt ufem früſch putzte Glas vom 
Heiland a der Wand, und die Aſtere im rote Hafe uf der 
Gummode, 's ſiſch gſi, wie luſtigi Gſichter, wo abe lache. Wo 
drno d' Frau im ſubere Tſchoope yne cho iſch, luegt fe der 
Ma ſo gſpäſſig ah. 

„Du!“ ſeit er „mer chönnte doch hüt wieder einiſch zämen 
uſe, ähnen ufe und obenabe und undedure hei. Und ſie het 
glächlet und gnickt, und drno ſy ſie ähnenufe und obedure 
und undedure durs Dörfli gäge hei. Und wo ſie durs Dörfli 
ſy, hets grüeßt vo allne Syte. 's iſch gſi, fie gwahres, wiene 
d'Lüt nocheluege und lächle. 

„Eh, lueget mir doch au do!“ Und 's Jörglihanſe Frau 
het gnickt und grüeßt und dänkt, das Mitteli heig doch 
ghulfe: „Nähet beiliegenden Knopf —“ 

„Item“, het's Fuehrmes Frau dänkt, „ſyg's jetz, wies 
will, die Ankeballe mueß er ha, der Bärtlima!“ 

Und 's nöchſt Johr, wo ſälbe Chapeziner wieder cho iſch, 
het's anders drygſeh im Stübli bis Jörglihanſe, potz Wät⸗ 
ter! Und die Buze het fie au nümme bruche z'verſtecke; glatt 
und gſtrieglet ſy fie gſt zum Abyße. Wo der Chapeziner 's 
Wägli uf cho iſch, ſo iſch ſie nem ergäge bis uf d'Stäge. 
Aber chly rot worden iſch fie ſcho, wo fie nem „Guet Tag“ 
gſeit het: „Herr Pater!“ het ſie gmacht, „euers — euers 
Mitteli het — het — ghulfe — jetz blybt er deheime! Aber 
— Herr Pater — dir ſyt Eine!“ Und ſidhär chönne ſie all 
Johr am Sylväſter im Chapezinerchloſter mit 's Jörgli⸗ 
hanſen Ankeballe Züpfe bache. 

»Die bezeichneten Erzählungen ſtammen aus ältern, z. T. längſt vergriffenen 


Sammlungen; ſie ſind teilweiſe neu bearbeitet. 


Die Rechtſchreibung kann wegen der ſprachlichen Verſchiedenheit der 
Solothurner⸗Lüt keine einheitliche ſein. Es ſeien nur einige Beiſpiele genannt: 
Für Fenſter: Pfeiſter, Pfäiſter, Fäiſter, Fänſter. Hand: Hang, Hand. Hund: 


Hung, Hund. Nur: nume, numme, ume, umme. 


Das Dehnungs⸗h gibt eine betonte Länge an: lo gſeh; het mers gloh. Bei 
den ältern Erzählungen wurde aus techniſchen Gründen das Binden getrennt: 


zum Bode⸗n⸗us. 

